
Pastaraisiais metais emociniai sutrikimai susilaukė nepaprastai daug 
dėmesio ir viešumo. Šis intensyvus domėjimasis akivaizdus, peržvelgus 
perkamiausių knygų sąrašus ir populiarius žurnalus. Psichologinių 
sutrikimų kursai koledžuose labai išpopuliarėjo, o psichiatrų, 
klinikinių psichologų ir kitų psichikos sveikatos specialistų skaičius 
staiga išaugo. Dosnios viešųjų fondų lėšos ir privačios dovanos 
plūdo į bendruomenės psichikos sveikatos ar kitus psichiatrinės 
pagalbos centrus, kurių nepaprastai pagausėjo. 

Paradoksalu, bet domėjimasis emociniais sutrikimais augo ir 
didžiulės pastangos sukurti masines profesines paslaugas buvo 
dedamos vis daugėjant valdžios atstovų nesutarimų dėl šių sutrikimų 
prigimties ir tinkamo gydymo. Naujos teorijos ir gydymo metodai 
nuostabiai reguliariai užkariaudavo visuomenės bei specialistų 
vaizduotę ir pamažu būdavo užmirštamos. Be to, pačios tvirčiausios 
emocinius sutrikimus ir jų gydymą tiriančios mokyklos - tradicinė 
neuropsichiatrija, psichoanalizė ir elgesio terapija - vis dar išlaiko 
senuosius teorinius bei eksperimentinių ir klinikinių metodų 
skirtumus. 

Nors šios vyraujančios mokyklos smarkiai skiriasi, joms būdinga 
viena bendra prielaida: emociškai sutrikęs asmuo yra slaptų galių, 
kurių negali kontroliuoti, auka. Tradicinė neuropsichiatrija, kilusi 
iš devynioliktojo amžiaus gamtos mokslų doktrinos, ieško biologinių 
priežasčių, tokių kaip cheminiai ir neurologiniai pakitimai, bei taiko 
vaistus ir kitas fizinio poveikio priemones emociniams sutrikimams 
gydyti. Psichoanalizė, kurios filosofinis pamatas susiformavo taip pat 
devynioliktame amžiuje, individo neurozę priskiria nesąmoningiems 

psichologiniams veiksniams: nesąmoningiems elementams kelią į 
sąmonę užtveria psichologiniai barjerai, kuriuos gali įveikti tik 
psichoanalitinė interpretacija. Elgesio terapija, kurios filosofinės 
šaknys siekia aštuonioliktąjį amžių, emocinį sutrikimą aiškina 
nevalingais refleksais, susiformavusiais dėl atsitiktinių poveikių 
ankstesniais paciento gyvenimo metais. Kadangi, pagal elgesio 
teoriją, pacientas negali šių sąlyginių refleksų pakeisti paprasčiausiai 
žinodamas apie juos ir siekdamas jų atsikratyti, juos turi 
„persąlygoti“patyręs elgesio terapeutas. 

Kadangi šios trys pagrindinės mokyklos tvirtina, kad paciento 
sutrikimų šaltinis glūdi už jo sąmonės ribų, jos vengia kalbėti apie 
jo sąmoningą supratimą, specifines mintis ir fantazijas. 

Tačiau tarkime, kad šios mokyklos eina klaidingu keliu. Akimirkai 
spėkime, kad asmens sąmonėje yra elementų, nuo kurių priklauso 
emociniai nesklandumai ir aptemęs mąstymas, verčiantys jį ieškoti 
pagalbos. Be to, tarkime, kad pacientui yra prieinami įvairūs 
racionalūs būdai, kuriais, tinkamai patartas, jis gali pasinaudoti, 
įveikdamas šiuos trikdančius elementus savo sąmonėje. Jei šios 
prielaidos teisingos, tai į emocinius sutrikimus galima žvelgti 
visiškai kitaip: žmogaus sąmonėje yra raktas psichologiniams sutrikimams 
suprasti ir išspręsti. Asmuo gali ištaisyti klaidingą supratimą, 
sukeliantį emocinį sutrikimą, pasitelkdamas tą patį problemų 
sprendimo mechanizmą, kuriuo jau yra įpratęs naudotis įvairiais 
savo raidos tarpsniais. 

Šios prielaidos susilieja į palyginti naują požiūrį į emocinius 
sutrikimus. Tačiau filosofiniai šio požiūrio pamatai yra tūkstantmečių 
senumo, siekia dar stoikų laikus, kada buvo manoma, jog Žmogaus 
įvykių suvokimas (ar klaidingas suvokimas) labiau už pačius 
įvykius lemia emocinę sumaištį. Pagal šį naują požiūrį - kognityvinę 
terapiją, - individo sunkumai daugiausia kyla iš tam tikrų tikrovės 
iškraipymų, susijusių su klaidingomis prielaidomis ir nuostatomis. 
Šios klaidingos nuostatos nulemtos nekokybiško išmokimo asmens 

kognityvinėje raidoje. Nepaisant jų kilmės, gana nesunku nusakyti 
gydymo formulę: terapeutas padeda pacientui atskleisti iškraipymus 
savo mąstyme ir išmokti alternatyvių, realistiškesnių būdų savo 
patirčiai išreikšti. 

Kognityvinis požiūris emocinių sutrikimų sampratą ir gydymą 
priartina prie paciento kasdienio gyvenimo patirties. Pacientas gali 
sieti savo sutrikimą su dažnomis suvokimo klaidomis, pasitaikiusiomis 
jo gyvenime. Be to, jam neabejotinai jau yra tekę visai sėkmingai 
pakoreguoti klaidingas savo nuostatas, - surenkant adekvatesnę 
informaciją arba atpažįstant logines išvadų klaidas. Kognityvinis 
požiūris yra pacientui prasmingas, nes jis tam tikra prasme susijęs 
su ankstesne jo mokymosi patirtimi ir gali didinti pasitikėjimą savo 
gebėjimu išmokti efektyviai įveikti turimas klaidingas nuostatas, 
sukeliančias skausmingų simptomų. Be to, emocinius sunkumus 
perkeldamas į kasdienio patyrimo sritį ir pritaikydamas įprastus 
problemų sprendimo būdus, terapeutas gali iš karto užmegzti ryšį 
su pacientu. 

Žinoma, galima suabejoti kognityvinės psichologijos ir 
kognityvinės terapijos pagrįstumu. Laimei, kognityviniai fenomenai 
prieinami savistabai, todėl jų prigimtis ir santykiai, priešingai negu 
abstraktesni psichoanalitiniai konstruktai, gali būti patikrinti 
įvairiais sistemingais eksperimentais. Vis daugėjant sistemingų 
tyrimų kognityvinės psichologijos pamatai nuolatos tvirtinami, o 
terapiniai bandymai rodo kognityvinės terapijos veiksmingumą. 

Šis naujas požiūris į emocinius sutrikimus keičia žmogaus 
požiūrį į save ir savo sunkumus. Užuot laikęs save bejėgiu 
biocheminių reakcijų, aklų impulsų ar automatinių refleksų padaru, 
jis gali teigti, kad yra linkęs į klaidingas, žalingas sau nuomones, bet 
geba atsikratyti jų bei jas ištaisyti. Tiksliai nustatydamas mąstymo 
ydas irjas taisydamas, žmogus gali susikurti laimingesnį gyvenimą. 

Aš nuoširdžiai dėkingas kolegoms ir draugams, perskaičiusiems 
įvairias rankraščio dalis ir pateikusiems vertingų pastabų bei 

pasiūlymų: Paului Brady, Jay Efranui, Seymourui Epsteinui, Judith 
Friedman, Lee Friedmanui, Marikai Kovacs, serui Aubrey Lewisui, 
George'ui Mandleriui, Arthurui Perlmutteriui, Johnui Rhinehartui, 
Virginiai Rivers, Johnui Rushui ir Irwinui Sarasonui. 
Ypač esu dėkingas Ruth L. Greenberg už uolų redaktorės darbą. 
Galiausiai esu dėkingas Lee Fleming ir Mary Lovell už atidų 
kelių rankraščio variantų spausdinimą. 

Mokslo šaknys elūdi tame, ką aš pavadinau sveiku protu. Tai 
duomuo, nuo kurio jis prasideda ir prie kurio turi grįžti <...> 
Galima tobulinti sveiką protą, galima jam prieštarauti kokia nors 
detale, galima jį stebinti. Bet galiausiai reikia su juo sutikti. 


Alfred North Whitehead 


PACIENTO DILEMA 


Retą visuomenei rūpimą dalyką gaubia tokia intriguojanti atmosfera 
kaip psichologinių sunkumų sritį. Tvirtų Žinių ir neginčijamų 
gydymo metodų stoka sudarė vakuumą, kurį užpildė besivaržančios 
ideologijos, judėjimai ir laikini susižavėjimai. 

Psichiatrijos istorija rodo, kad daugelis idėjų ir koncepcijų, 
kadaise laikytų nenuginčijamais faktais, buvo atmestos kaip mitai 
ir prietarai. Mes priversti suprasti, kad neurozių - arba emocinių 
sutrikimų - prigimties ir gydymo tyrimai nesiremia įrodytomis 
teoremomis ar visuotinai priimtomis prielaidomis. Nesant bendros 
nuomonės dėl teorijų ir gydymo metodų vertingumo, besivaržančių 
mokyklų ginčams nėra ribų. 

Psichikos sveikatos Žinių srityje vyrauja keletas įsitvirtinusių 
mokyklų ir ne tokių Žymių kitokių pažiūrų grupių. Svarbesnėms 
šios srities mokykloms būdingi tokie bruožai: įsitikinimas savo 
sistemos teisingumu, oponuojančių teorijų niekinimas ir nuolatinis 
doktrinos bei metodų grynumo svarbos pabrėžimas. Daugeliu 

atvejų atrodo, kad sistemos populiarumas labiau priklauso nuo jos 
kūrėjo žavesio ir atsidavimo nei jos pamatų tvirtumo. 

Kai valdančiosios institucijos nesutaria dėl teisingo požiūrio į 
psichologines problemas, į ką kreipiasi turintis sunkumų žmogus? 
Susidūręs su prieštaringais ir akivaizdžiai nesuderinamais įvairių 
mokyklų požiūriais, jis sprendžia sunkią dilemą: ar aklai rinktis 
terapeutą pasikliaujant laime, ar stengtis pačiam įveikti savo 
psichologinius sunkumus. 

Šios dilemos sprendimas gali būti rastas savaime suprantamoje, 
tačiau iki šiol iš esmės užmirštoje srityje: asmens sąmonėje ir jam 
įprastuose psichologinių problemų suvokimo ir įveikimo būduose. 

Klasikinė psichoanalizė sąmoningas mintis laiko iškreipta 
nesąmoningų konfliktų, kurie ir turėtų sukelti sunkumus, išraiška. 
Paties paciento paaiškinimai laikomi apgaulingomis racionalizacijomis, 
o įveikimo mechanizmai - gynyba. Taigi sąmoningos jo mintys, 
svarstymai ir vertinimai, praktiniai problemų sprendimai sumen- 
kinami: jie laikomi tik laipteliais ieškant gilesnių, slaptų asmens 
psichikos sudedamųjų dalių. 

Elgesio terapeutai taip pat buvo linkę nuvertinti mąstymo 
svarbą, tačiau dėl visai kitų priežasčių. Trokšdami pasiekti gamtos 
mokslų tikslumą ir teorinę eleganciją, pirmieji bihevioristai atmetė 
visą tą žinojimą, kurį Žmogus gali įgyti apmąstydamas sąmoningą 
savo patirtį. Stengiantis ką nors aiškinti buvo remiamasi tik elgesio 
faktais, kuriuos galėjo stebėti nepriklausomas pašalietis. Taigi 
mintys, jausmai ir idėjos, kurios, savaime suprantama, prieinamos 
tik asmeninio patyrimo būdu, nebuvo laikomos tinkamais duome- 
nimis, o paciento asmeninis pasaulis - prasminga tyrimų sritimi 
(Watson, 1914; Skinner, 1971). 

Tradicinė neuropsichiatrija, kaip ir psichoanalizė bei elgesio 
terapija, taip pat nepakankamai vertina sąmoningų minčių svarbą. 
Neuropsichiatras, kartais vadinamas „organiku“, teiraujasi apie 
asmens mintis ir jausmus pirmiausia siekdamas nustatyti diagnozę. 

Nukrypę nuo normos mąstymas ar emocinės būsenos laikomi 
paprasčiausiomis giliau vykstančių fizinių procesų apraiškomis 
arba neurocheminių sutrikimų ženklais ir netiriami siekiant 
paaiškinti nenormalias psichologines būsenas. 

Trijų pagrindinių mokyklų šalininkai taiko gydymo būdus, 
kurie atitinka filosofinius ir teorinius mokyklos pagrindus. Froidistai, 
kliaudamiesi gelmių psichologija ir simbolių prasmėmis, bando 
gydyti neurozę, atskleisdami slaptas (t. y. išstumtas) mintis bei 
troškimus ir išversdami sąmoningas mintis ir fantazijas į numanomų 
simbolinių prasmių kalbą. Elgesio terapeutai, ištikimi lemiamų 
aplinkos (t. y. galimų stebėti) jėgų idėjai, mėgina susilpninti neurozę 
pasitelkdami išorinius stimulus: taikydami bausmes ir paskatinimus, 
po truputį pratindami pacientus prie juos gąsdinančių situacijų. 
Neuropsichiatrai, tikėdami biologinių priežasčių svarba, taiko 
„somatinius“ gydymo būdus, pavyzdžiui, vaistus ar elektros šoko 
terapiją. 

Sumenkindamos paciento pastangas nusakyti problemas savo 
paties žodžiais ir jo mąstymo veiksmingumą jas sprendžiant, 
šiuolaikinės mokyklos įtvirtina mitą. Patekęs į bėdą asmuo verčiamas 
manyti, kad jis negali sau padėti ir, susidūręs su kasdienio gyvenimo 
sunkumais, turi kreiptis į profesionalų pagalbininką. Jis nebepasitiki 
„Savaime suprantamais“ nuo seno įprastais problemų sprendimo 
būdais, nes įtiki, kad emociniai sunkumai susiję su galiomis, kurių 
neįmanoma kontroliuoti. Jis nebesivilia suprasti pats save, nes jo 
paties nuomonė sumenkinama kaip paviršutiniška ir neesminė. 
Nuvertinusi sveiką protą ši subtili indoktrinacija trukdo remtis 
nuovoka ir protu, sprendžiant savo problemas. Ši viską užgožianti 
nuostata ir psichoterapeutui trukdo padėti pacientui kliautis savo 
gebėjimu spręsti problemas. 

Kai kurie autoriai yra išsakę susirūpinimą dėl polinkio ignoruoti 
sveiko proto psichologijos svarbą. Pavyzdžiui, Allportas (1968) kartą 
pažymėjo: „Kaip profesijose, kurių tikslas yra padėti žmonėms - čia 

priskirčiau psichiatriją, dvasininko darbą, socialinį darbą, taikomąją 
psichologiją ir pedagogiką, - galėtume atgaivinti šiek tiek sveiko 
proto, kurį, atrodo, esame praradę?“ (p. 125). Profesionalų nedėme- 
singumą sąmoningoms paciento mintims ir sunkumų įveikimo 
būdams Icheiseris (1970, p. 1) yra taikliai pavadinęs „aklumu 
akivaizdumui“. 


SĄMONĖ IR SVEIKAS PROTAS 


Turėdami galvoje kasdienio gyvenimo sudėtingumą ir sunkumus, 
galime tik žavėtis žmonių sugebėjimu taip sėkmingai funkcionuoti. Jie 
ne tik prisitaiko prie chaotiškos aplinkos ir varginančių susidūrimų 
su kitais žmonėmis, bet ir sugeba surasti daugybę kompromisų tarp 
savo vilčių, norų ir lūkesčių, viena vertus, ir išorės reikalavimų bei 
apribojimų, kita vertus. Nusivylimai, frustracijos ir kritika absorbuojami 
be didesnės žalos. 

Šiuolaikinis žmogus dažnai turi daryti itin staigius su gyvybe ir 
mirtimi susijusius sprendimus (pavyzdžiui, vairuodamas auto- 
mobilį). Jis daro dar sudėtingesnius sprendimus atskirdamas 
aplinkybes, kurios yra iš tiesų pavojingos, nuo aplinkybių, kurios 
paprasčiausiai atrodo tokios (pavyzdžiui, atskirdamas tikrą pavojų 
nuo tariamo). Jei žmogus negebėtų taip vykusiai skirti ir įvertinti 
daugybę išorinių stimulų, jo pasaulis būtų chaotiškas, o jis pats 
pakliūtų į vieną krizę po kitos. Be to, jei negebėtų valdyti savo labai 
išsivysčiusios vaizduotės, jis plūduriuotų ties prieblandos riba, 
neįstengdamas atskirti realios situacijos nuo asmeninių prasmių, 
kurias ji žadina. 

Tarpasmeniniuose santykiuose asmuo iš esmės gali atrinkti 
nežymias užuominas, leidžiančias atskirti priešus nuo draugų. Jis 
subtiliai keičia savo elgesį, palaikydamas diplomatinius santykius 
su žmonėmis, kurių nemėgsta ar kurie nemėgsta jo. Iš esmės jis 

sugeba perprasti kitų Žmonių socialines kaukes, atpažinti nuoširdžius 
ir nenuoširdžius žodžius, atskirti draugišką pašaipą nuo pridengto 
priešiškumo. Kad galėtų organizuoti ir moduliuoti savo atsakus, jis 
įsiklauso į svarbius pranešimus nesiliaujančiame triukšme. Šios 
psichologinės operacijos veikia tarsi automatiškai, daug nemąstant, 
nesvarstant ir negalvojant. 

Šios pastabos akivaizdžiai įrodo, kad, reaguodami į painią 
gyvąją ir negyvąją aplinką, savo raidoje įgijome labai rafinuotų ir 
sudėtingų elgesio būdų. Be to, turime didelę sąmoningų žinių, 
sąvokų ir formulių atsargą, leidžiančią mums įveikti įprastus 
psichologinius sunkumus. Žinoma, darome klaidų, vertindami 
situacijas ir savo gebėjimus; susiduriame su daugybe problemų, 
kurioms neturime gatavo sprendimo. Dažnai tenka daryti 
sprendimus, trūkstant informacijos. Vis dėlto sugebame, pasitelkę 
savo psichikos galias, žaibiškai pasitaisyti, vertinti, interpretuoti ir 
numatyti. Naujas problemas mokame spręsti sistemingai, atskirti 
įvairius jų komponentus ir apsvarstyti alternatyvius sprendimus. 

Pagal požiūrį į išorės problemas Žmogus iš esmės yra moksli- 
ninkas: jis stebi, kelia hipotezes, tikrina jas bei galiausiai daro 
apibendrinimus, kurie vėliau pravers kaip gairės, kai teks greitai 
vertinti situacijas. Nors didžioji dalis jo ankstyvojo mokymosi 
pagrįsta bandymais ir klaidomis bei indukciniu mąstymu, jis 
sugeba sukaupti formulių, lygčių ir aksiomų rinkinį, kuris padeda 
jam žaibiškai padaryti dedukcinį sprendimą, susidūrus su tomis 
pačiomis problemomis, kurias jau yra nagrinėjęs. Tobulėdamas 
žmogus nuolat naudojasi eksperimentinio metodo prototipu, nors to 
ir nesuvokia. 

Spręsdamas grynai psichologinius klausimus, asmuo įgyja tam 
tikrų būdų ir nuostatų, kurie padeda jam įvertinti, ar jis realistiškai 
reaguoja į situacijas, išspręsti konfliktus tarp alternatyvių veikimo 
būdų, įveikti atstūmimą, nusivylimą ir pavojų. Tobulėjant psicho- 
loginė patirtis sąmonėje kristalizuojasi į apibrėžtas pastabas apie 

save, kurios plėtodamosi galiausiai virsta apibendrinimais. Jei šie 
improvizuoti būdai atlaiko laiko išbandymus, jie tampa pagrindu 
tikram savęs ir kitų supratimui. Kaip pamatysime, taikant kognityvinę 
psichoterapiją pacientas dažniausiai kviečiamas būti mokslininku, 
besinaudojančiu turimomis priemonėmis sprendžiant problemas, 
kurios jam atrodė neišsprendžiamos. 

Laimei, kiekvienam asmeniui, siekiančiam tokio supratimo, 
nereikia pradėti de novo. Socializacijos metu jis įgyja daug liaudies 
išminties: aksiomų apie Žmonių elgesį ir kasdienės logikos. 
Remdamasis savo patirtimi, mėgdžiodamas kitus ir įgydamas 
išsilavinimą, jis išmoksta naudotis sveiku protu: nujausti ir tikrinti 
savo nuojautas, lyginti ir svarstyti. Išmintingas asmuo sugeba visoje 
kultūrinio paveldo gausoje išskirti tvirtus principus ir atmesti 
klaidingas nuomones, mitus ir prietarus. 

Sveikas protas svarbus anaiptol ne vien mokantis gyventi 
visuomenėje. Sveiko proto svarbą, pavyzdžiui, formaliajam 
mokslui, jau seniai pripažino mokslininkai ir filosofai. ĮŽangoje 
cituotą Whiteheadą atliepia J. Robertas Oppenheimenis (1956): „Visi 
mokslai <...> yra sveiko proto išdailinimas, patobulinimas ir 
pritaikymas“ (p. 128). 

Nuo išorės reiškinių stebėjimo - ir šiais stebėjimais grįstų sveiku 
protu nustatytų dėsnių - prasidėjo fizika ir chemija. Sveiku protu 
paremtas pastebėjimas, kad nelaikomi kūnai nukrenta, buvo 
būtinas traukos dėsnio pirmtakas; pastebėjimas, kad gana ilgą laiką 
ant ugnies kaitinamas vanduo užverda - šilumos ir dujų dėsnių 
pradžia. Panašiai sąmonės - t. y. vidinių psichologinių reiškinių — 
stebėjimai teikia medžiagos sistemingam Žmonių elgesio tyrimui. 

Sveiko proto reikšmę mokslinės psichologijos raidai išsamiai 
aptarė Heideris (1958). Pasak jo, jausmų ir veiksmų, kuriuos galime 
suprasti iš karto, įvairovė yra nuostabiai didelė. „Intuityvus“ 
žinojimas yra labai įžvalgus ir gali daug padėti gilinantis į žmonių 
elgesį. Heideris nurodo, kad „paprastas žmogus puikiai ir visiškai 

supranta save bei kitus žmones. Šis supratimas, nors ir neišreikštas 
ar tik miglotai suvoktas, padeda jam daugiau ar mažiau adaptyviai 
sąveikauti su kitais“ (p. 2). 

Sveiko proto psichologija apima psichologines operacijas, 
refleksijas, pastebėjimus ir savistabą, su kurios pagalba asmuo 
stengiasi nustatyti, kodėl jam liūdna, kas kelia jam rūpestį ir ką jis 
gali padaryti savo padėčiai palengvinti. Savistabos būdu jis gali 
nustatyti pagrindinę savo minčių temą ir jos ryšį su nemaloniais 
jausmais (įtampa, liūdesiu, susierzinimu). Asmuo taip pat remiasi 
sveiku protu, kai mėgina suprasti įvykius ar aplinkybes, sužadinusias 
dabartinį jo susirūpinimą, taigi ir jo nelaimingumą. Be to, jis gali 
imtis priemonių savo skausmui sumažinti. 

Tokia paprasta savipagalba dažnai siūloma stengiantis suprasti 
kitus ir jiems padėti. Pavyzdžiui, paraginama sutelkti dėmesį į tai, 
kas kelia rūpestį, ir siūlomas protingesnis požiūris ar realistiškesni 
sunkumų sprendimo būdai. Akivaizdu, kad įprasti vertinimai ir 
praktiniai patarimai ne visada naudingi, bet jie padeda daugeliui, 
galbūt daugumai žmonių išlaikyti pusiausvyrą bemaž visą laiką. Be 
to, šios sveiku protu pagrįstos įžvalgos ir tarpasmeninės strategijos 
nurodo, kaip turi vystytis sudėtinga, sisteminė psichoterapija. 


KAI SVEIKAS PROTAS KLYSTA 


Nepaisant akivaizdžios sveiko proto naudos suvokiant ir keičiant 
nuostatas bei elgesį, žinome ir jo trūkumų: sveikas protas įtikinamai 
ir vykusiai nepaaiškina mįslingų emocinių sutrikimų. 

Imkime, pavyzdžiui, depresijos mįslę: puolusi į depresiją 
moteris, visada pasižymėjusi gyvenimo džiaugsmu, didžiavusis 
savimi ir savo darbais, su didele meile ir švelnumu auginusi savo 
vaikus, tapo niūri ir prarado susidomėjimą viskuo, kas ją anksčiau 
žavėjo. Ji pasislėpė kiaute, apleido vaikus, įniko į savikritiką ir 

mintis apie mirtį. Galų gale ji sukūrė planą, kaip nužudyti vaikus 
ir nusižudyti pačiai, tačiau buvo laiku sustabdyta. 

Kaip šį aiškų nukrypimą nuo normalios būsenos aiškina įprasta 
liaudies išmintis? Kaip ir kiti depresiški pacientai, ši moteris tarsi 
pažeidžia svarbiausius žmogaus prigimties principus. Jos suicidinės 
mintys ir troškimas nužudyti vaikus kertasi su švenčiausiais 
laikomais „išlikimo“ ir „motinystės“ instinktais. Jos užsidarymas ir 
savęs nuvertinimas akivaizdžiai prieštarauja kitam visuotinai 
pripažįstamam Žmogaus elgesio kanonui - malonumo principui. 
Sveikas protas sutrinka, mėgindamas suprasti ir sudėlioti į vieną 
paveikslą sudedamąsias jos depresijos dalis. Kartais gili paciento 
kančia ir užsidarymas aiškinami įprastais teiginiais, tokiais kaip „Jis 
tiesiog nori dėmesio". Mintis, kad asmuo gali kankinti save iki pat 
savižudybės dėl abejotino malonumo sulaukti dėmesio, yra pernelyg 
neįtikinama ir iš tiesų prieštarauja sveikam protui. 

Siekdami suprasti, kodėl į depresiją puolusi motina nori baigti 
savo ir savo vaikų gyvenimą, turime perprasti jos sąvokų sistemą 
ir pažvelgti į pasaulį jos akimis. Negalime remtis išankstinėmis 
nuomonėmis, kurios tinka nedepresiškiems žmonėms. Jei esame 
susipažinę su depresiškų pacientų požiūriais, jos elgesys pradeda 
įgauti prasmę. Įsijausdami į pacientą ir tapatindamiesi su juo galime 
suprasti tą prasmę, kurią jis priskiria savo patyrimui. Tada, atsižvelg- 
dami į jo požiūrį, galime pasiūlyti jam įtikinamų paaiškinimų. 

Kalbėdamasis su šia depresiška motina, išsiaiškinau, kad jos 
mąstymą valdė klaidingos idėjos apie save ir pasaulį. Nepaisydama 
priešingų faktų, ji manė, kad yra nevykusi motina. Moteris manė, 
kad nesugeba savo vaikams suteikti net minimalios priežiūros ir 
meilės. Ji buvo įsitikinusi, kad neįstengs pasikeisti - bus tik blogiau. 
Kadangi savo tariamą nesėkmę ir menkavertiškumą galėjo priskirti 
tik sau, ji nuolat kankino save priekaištais. 

Įsivaizduodama ateitį, ši depresijos apimta moteris manė, kad 
jos vaikai jausis taip pat apgailėtinai kaip ir ji. Svarstydama, ką 

daryti, ji nutarė, kad, negalėdama pasikeisti, turi vienintelę išeitį — 
savižudybę. Tačiau mintis apie tai, kad vaikai liks be motinos, be 
meilės ir rūpesčio, kurį tik motina, jos manymu, gali jiems suteikti, 
jai rodėsi siaubinga. Todėl gelbėdama vaikus nuo tos kančios, kurią 
pati patyrė, ji nusprendė nutraukti ir jų gyvenimą. Pažymėtina, kad 
šios apgaulingos mintys vyravo pacientės sąmonėje, tačiau neišryš- 
kėjo, kol ji nebuvo atidžiai apklausta dėl savo minčių ir planų. 
Depresyvus mąstymas gali stebinti mus iracionalumu, tačiau jis 
turi prasmę paciento sąvokų sistemoje. Jei sutinkame su pag- 
rindine (nors ir klaidinga) jos prielaida, t. y. kad ji ir jos vaikai 
galutinai pasmerkti dėl jos įsikalbėtų ydų, visai logiška manyti, kad 
kuo greičiau bus išsivaduota iš šios padėties, tuo geriau visiems. 
Pagrindinė moters prielaida dėl savo menkavertiškumo ir nesuge- 
bėjimo nieko nuveikti paaiškina jos užsidarymą ir motyvacijos 
stoką. Jos neišbrendamas liūdesys neišvengiamai kyla iš nuolatinės 
savikritikos ir įsitikinimo, kad jos gyvenimas ir ateitis yra beviltiški. 
Tiksliai nustatęs klaidingus pacientės įsitikinimus, galėjau pasitelkti 
įvairių metodų neteisingiems įsivaizdavimams pataisyti ir paskatinti 
ją patyrinėti nerealistiškas savo įsitikinimų sistemos prielaidas. 
Šis pavyzdys parodo, kodėl sveikas protas nepaaiškina emocinių 
sutrikimų, pavyzdžiui, depresijos. Trūksta esminės informacijos 
(šiuo atveju - iškreiptas pacientės požiūris į save, savo pasaulį ir 
ateitį). Tačiau kai trūkstama informacija atsiranda, galvosūkiui 
išspręsti galime pasitelkti sveiko proto priemones. Jei reikalinga 
medžiaga atsiduria reikiamoje vietoje, susidaro išsamus, pras- 
mingas vaizdas. Kad iš šio atradimo galėtume padaryti patikimus 
apibendrinimus, patikriname, ar šis vaizdas būdingas ir kitiems 
pacientams, turintiems tą patį emocinį sutrikimą. Tada būtina atlikti 
visą logišką eksperi-mentinių procedūrų seką, kad sutvirtintume 
naują požiūrį į nagrinėjamą sutrikimą. Kai eksperimentiniai 
duomenys patikrinami, patikslinami ir pagrindžiami, galime 
patikrinti, ar suformuluotas teiginys atitinka pagrindinį 

Whiteheado reikalavimą: ar tai neprieštarauja sveikam protui? 

Apsvarstykime įkyraus rankų mazgojimo atvejį. Ligonis praleidžia 
nepaprastai daug laiko plaudamas rankas ir kitas nepridengtas 
savo kūno dalis. Verčiamas pasiaiškinti, jis gali teigti, kad yra 
susirūpinęs dėl galbūt buvusio kontakto su labai pavojingomis 
bakterijomis ir gali susirgti, jei kruopščiai nenusipraus. Jis netgi gali 
pripažinti, kad jo baimė kiek perdėta, tačiau ir toliau mazgoja 
rankas, nors tai tikrai kliudo jo karjerai, socialiniams kontaktams ir 
poilsiui - netgi miegui ir valgiui. Klasikinė psichoanalizė tokį elgesį 
aiškina analine fiksacija arba siekimu nuplauti kaltę, jaučiamą dėl 
draudžiamo, bet nesąmoningo troškimo. 

Tačiau kruopščiai išnagrinėjus paciento mąstymą, atskleidžiami 
tokie faktai: sužinome, kad kas kartą, palietęs objektą, ant kurio gali 
būti bakterijų, pacientas mano, jog gali užsikrėsti sunkia liga. Tuo 
pat metu jis įsivaizduoja save ligoninėje, mirštantį nuo šios ligos. 
Mintis ir vizualinė fantazija sukelia nerimą. Siekdamas įveikti ar 
apmalšinti savo baimę, pacientas bėga į artimiausią vonią apsiprausti. 

Gydydamas tokius sutrikimus, nustačiau tokią procedūrą: 
raginu pacientą paliesti nešvarų objektą, tačiau — pacientas tą žino — 
jis neturi galimybės nusiplauti rankų. Negalėdamas pasinaudoti 
įprastu būdu atsikratyti, jo nuomone, bakterijomis užkrėsto purvo, 
jis įsivaizduoja save ligoninės lovoje, mirštantį nuo siaubingos ligos. 
Ši vizualinė fantazija kyla savaime ir yra tokia ryški, jog pacientas 
įtiki, kad jis jau serga. Jis ima kosėti, jaučia silpnumą ir karštį bei 
patiria neįprastų pojūčių visame kūne. Nutraukdamas jo vizualinę 
fantaziją, galiu parodyti jam, kad jis neserga: dar turi jėgų, nekarščiuoja 
ir gali kvėpuoti nekosėdamas. Jo vizualinės fantazijos nutraukimas 
ir raginimas realistiškai įvertinti savo sveikatos būklę sumažina 
baimę dėl užsikrėtimo mirtina liga ir įkyrų potraukį plauti rankas. 

Išgavę esminės informacijos apie pacientą užvaldžiusią fantaziją 
ir apie tai, kad jis fiziškai patiria sunkios ligos simptomus, jei 
nenusiprausia, matome, kad jo įkyrus potraukis plautis rankas yra 

visai suprantamas. Be to, tokia informacija apsaugo mus nuo 
pagundos griebtis kokios nors ezoterinės interpretacijos, kuri 
nepadėtų pacientui išsigydyti sunkaus psichologinio sutrikimo. 
Įkyrus rankų plovimas rodo, kokį lemiamą vaidmenį kai kurioms 
ligoms turi vaizduotės procesai: ir regimoji vaizduotė, ir ją lydintys 
savitaigos sukelti kūno pojūčiai. 


DAUGIAU NEI SVEIKAS PROTAS: KOGNITYVINĖ TERAPIJA 


Psichologinių sunkumų kaip klaidingų prielaidų ir polinkio į iškreiptą 
vaizduotės patyrimą apibūdinimas smarkiai skiriasi nuo visuotinai 
priimto psichologinio sutrikimo apibrėžimo. Freudas darė prielaidą, 
kad keistas elgesys nulemtas pasąmonės, o sąmonės lygmeniu 
pasireiškiantys iracionalūs veiksmai tėra už jų slypinčių nesąmo- 
ningų potraukių apraiškos. Saviapgaulės ir iškraipymų egzistavimas 
nebūtinai reikalauja pripažinti tokią pasąmonę , kaip įsivaizdavo 
Freudas. Iracionalumas gali būti suprastas kaip tikrovės organizavimo 
ir interpretavimo neadekvatumas. 

Psichologiniai sunkumai nebūtinai yra nulemti paslaptingų 
neperprantamų galių. Jie gali būti paprastų procesų, pavyzdžiui, 
klaidingo išmokimo, neteisingų išvadų, padarytų remiantis nepakan- 
kama arba netikslia informacija, arba nesugebėjimo reikiamai atskirti 
vaizduotės nuo tikrovės rezultatas. Be to, mąstymas gali būti 
nerealistiškas, jei remiasi klaidingomis prielaidomis; elgesys gali 
kenkti pačiam asmeniui, jei jis pagrįstas neprotingomis nuostatomis. 

Taigi psichologinius sunkumus galima įveikti lavinant gebėjimą 
įžvelgti skirtumus, taisyti klaidas ir ugdantis geriau prisitaikyti 
padedančias nuostatas. Kadangi savistaba, įžvalga, tikrovės 
suvokimas ir mokymasis yra iš esmės kognityviniai procesai, šis 
požiūris į neurozes buvo pavadintas kognityvine psichoterapija 
(Beck, 1967, p. 318). 

Kognityvinis psichoterapeutas skatina pacientą taikyti tuos 
pačius sunkumų sprendimo būdus, kuriuos jis taikė visą gyvenimą, 
taisydamas mąstymo klaidas. Paciento sunkumai kyla iš tam tikrų 
tikrovės iškraipymų dėl klaidingų prielaidų ir netikslaus suvokimo. 
Šie iškraipymai atsiranda dėl netinkamo išmokimo asmens raidoje. 
Gydymo formulę galima išreikšti paprastais žodžiais: terapeutas 
padeda pacientui atpažinti iškraipymus savo mąstyme ir išmokti 
realistiškesnių būdų išreikšti savo patyrimą. 

Kognityvinis požiūris neurotinių sutrikimų supratimą ir gydymą 
daro artimesnį kasdieniam patyrimui. Emociniai sutrikimai gali būti 
siejami su tam tikrais nesusipratimais, kuriuos asmuo per savo 
gyvenimą patyrė daug kartų. Kadangi psichiatro pacientas 
dažniausiai jau ne vieną sykį yra taisęs klaidingas savo interpretacijas, 
kognityvinis požiūris jam turi prasmę, nes neprieštarauja ankstesnei 
mokymosi patirčiai. Emocinius sutrikimus laikydamas kasdienio 
gyvenimo patyrimu ir siūlydamas naudotis įprastais problemų 
sprendimo būdais, psichoterapeutas gali nors truputį padėti 
pacientui jau pirmojo susitikimo metu. 

Pastarųjų metų svarbiausių psichologijos ir psichoterapijos 
mokyklų atradimai patvirtina kognityvinės psichologijos svarbą 
suvokiant ir gydant neurozes. Kaip pažymėjo Robertas Holtas 
(1964), elgesio psichologija vis labiau susilieja su psichoanalize. 
Bihevioristai ir psichoanalitikai suprato, kad, netyrinėjant pažinimo 
srities, daug svarbių klausimų lieka nesprendžiami. Psichoanalitikai, 
kurie veržėsi į gelmę, ir bihevioristai, kurie labiau už viską vertino 
objektyvumą, ėmė suvokti, jog jiems nebūtina išduoti savąsias 
vertybes, kad galėtų tirti šias problemas. Hartmanno (1964), Kriso 
(1952) ir Rapaporto (1951) darbų paveiktoje psichoanalizėje ėmė 
ryškėti eg0 psichologija. Dėmesys nukrypo į tikrovės prigimtį ir 
žmogaus prisitaikymą prie jos. Išmokimas visada buvo esminis 
klausimas bihevioristams; pamažu jie pradėjo domėtis mąstymo 
procesais ir mintimis, sąvokų išmokimu taip pat kaip ir judesių 

išmokimu, žodžių išmokimu kaip ir neprasmingų skiemenų išmokimu. 

Nors ir būdami ištikimi savo mokykloms, daugelis praktikuo- 
jančių psichoterapeutų vis dažniau gydydami pacientus taiko 
kognityvinius metodus. Pavyzdžiui, didesnė dalis elgesio terapijos, 
nors tariamai ir kilusios iš laboratorinių eksperimentų ir išmokimo 
teorijos, iš esmės yra laiko patikrintų būdų, padedančių žmonėms 
įveikti psichologinius sunkumus, rinkinys. Žmonės per amžius patys 
įsivaizduodavo bauginančias situacijas, stengdamiesi apmaldyti 
baimę, kylančią palyginti nepavojingomis aplinkybėmis (bihevio- 
ristinės „sisteminės desensibilizacijos“ esmė), bei drąsino save 
(drąsinimo pratimai). Panašiai ir daugelis neuropsichiatrų, 
neatsisakydami biologinių ligos priežasčių idėjos, nurodo įvairių 
praktinių pagalbos priemonių neurozėms gydyti: mokymą ir 
paaiškinimą, padrąsinimą ir aplinkos pakeitimą. 

Šį didėjantį bendrumą dar labiau sustiprina įkvėptos psichologų 
ir psichiatrų humanistų, pramintų „trečiąja jėga“, pastangos (Goble, 
1970). Dėmesio sutelkimą į sąmoningas asmens mintis, troškimus 
ir idealus Allportas (1968) sveikino kaip „reikšmingą revoliuciją“. 
Įvardydamas šį požiūrį kaip „nuostatų“ terapiją, jis įžvelgia tokių 
skirtingų autorių kaip Adleris, Eriksonas, Horney, Maslow ir 
Rogersas teorijų sutapimų. Į šį sąrašą reikėtų įtraukti ir Alberto 
Elliso darbus. 

Kas ta žemė, kurią atrado „trečiosios jėgos“ humanistai ir kurią 
po truputį dirba psichoanalitinės ir bihevioristinės pakaraipos 
autoriai? Jų požiūris susideda iš didesnio domėjimosi tikrąja 
sąmoningų Minčių, tikslų ir nuostatų verte ir pasirengimo ją 
pripažinti. Šie teoretikai dėmesį sutelkia į asmens idėjas - jo 
išgyvenimų ir elgesio savistabą, jo sunkumų sprendimo būdus. 

Lemiamą kognityvinės psichologijos kaip būdo suprasti Žmonių 
sunkumus reikšmę pabrėžė psichoanalitikas Arieti (1968), kuris 
pažinimą yra pavadinęs psichiatrijos „Pelene“. Jis teigia, kad „daug 
kas Žmogaus gyvenime siejasi su sąvokomis. Neįmanoma suprasti 

žmogaus be tokių svarbių kognityvinių konstruktų kaip Aš 
vaizdas, savęs vertinimas, tapatumas, identifikacija, viltis, savęs 
projektavimas į ateitį“ (p. 1637). 

Dėl to, kad pažintinius reiškinius lengva nustatyti savistabos 
būdu, juos paprasta tyrinėti. Galimybė sistemingai tyrinėti paciento 
kognicijas daugelį bihevioristinės pakraipos autorių (pavyzdžiui, 
Mahoney, 1974; Michenbaum, 1974) paskatino tirti pažinimo 
procesų vaidmenį psichopatologijoje ir psichoterapijoje. Gausiuose 
pastarųjų metų darbuose pateikiama daug duomenų, pagrindžiančių 
kognityvinės terapijos principus. Galiausiai vis augantis susidomė- 
jimas šiuo požiūriu sudarė daug galimybių pritaikyti jį gydymo 
praktikoje, kuri parodė kognityvinės terapijos veiksmingumą. 


Atskleidžiant vidinę komunikaciją 2 


Asmenybė yra ištisas kongresas, susidedantis iš vaikų, demagogų, 
komunistų, izoliacionistų, lobstančiųjų iš karo, atskalūnų, pataikūnų, 
karjeristų, lobistų, cezarių ir kristų, makiavelių ir judų, konservatorių, 
prometėjiškų revoliucionierių ir oratorių. 

Henry Murray 


SLAPTA ŽINUTĖ 


Visi žinome, kad aplinkos ženklai ir signalai įvairiais būdais diktuoja 
mūsų elgesį ir jausmus. Sustojame degant raudonai šviesai, aplen- 
kiame sprogdinimo vietas, protestuojame dėl neteisybės, džiūgaujame 
dėl pagyrimo ir kremtamės dėl priekaištų. Menkiau pažįstame 
vidinę signalų sistemą, atitinkančią išorinius signalus. Gaunamą 
informaciją apdoroja, iššifruoja ir interpretuoja savireguliacinė 
sistema, kurianti mūsų nurodymus, draudimus, pagyrimus ir 
priekaištus sau. 

Sudėtinga išorės stimulų sistema kontroliuoja mus tik tiek, kiek 
dera su ją atitinkančia vidine psichologine sistema. Mūsų vidinė 
veikla gali neįleisti išorinių signalų arba suktis vien apie juos, 
visiškai atribodama mus nuo to, kas vyksta aplinkui. Didelis ar 
nuolatinis išorinės ir vidinės sistemų neatitikimas gali baigtis 
psichologiniais sutrikimais. 

Daugelis emocinių sutrikimų požymių yra keisti ir, atrodo, 
prieštarauja sveiko proto dėsniams dėl reikiamos informacijos 
stokos. Kai pateikiami trūkstami duomenys, tyrėjas arba psicho- 

terapeutas gali lengvai, taikydamas savo priemones, suprasti 
keisčiausią elgesį. Prasmių, įaustų į anomalių reakcijų audinį, 
atskleidimas yra intriguojantis užsiėmimas, padedantis daug geriau 
suprasti žmonių elgesį. Panagrinėkime šiuos vaizdžius atvejus iš 
klinikinės praktikos: 

1) išėjusi pasivaikščioti moteris staiga suvokė, jog nutolo nuo 
namų per tris kvartalus, ir tuoj pat nualpo; 

2) profesionaliam sportininkui imdavo spausti krūtinę ir 
smarkiai plakti širdis kiekvieną kartą, kai tekdavo važiuoti tuneliu. 
Jis gaudydavo orą ir manydavo, kad miršta; 

3) populiarus rašytojas, pagirtas už kūrinius, karčiai apsiverkė. 


Tokios keistos reakcijos paskatino įvairias psichoterapijos 
mokyklas ieškoti paaiškinimo, remiantis savo teorija. Pavyzdžiui, 
psichoanalitikai moters nualpimą nutolus nuo namų aiškino 
pasąmonės veikla: išėjus iš namų kyla išstumtas troškimas būti 
suviliotai ar išprievartautai (Fenichel, 1945). Toks troškimas sukelia 
nerimą, nes yra tabu. 

Kita vertus, bihevioristai, remdamiesi sąlyginių emocinių 
reakcijų modeliu, nerimą aiškina kitaip. Jie daro prielaidą, kad kada 
nors gyvenime moteriai buvo kilusi reali grėsmė, nors kartu pati 
situacija buvo ir nepavojinga (kelionė iš namų). Dėl nepavojingo 
stimulo artimumo realiam pavojui moteriai susidarė sąlyginė 
reakcija į nepavojingą stimulą, pasireiškianti tokiu stipriu nerimu, 
koks kiltų atsidūrus realiame pavojuje (Wolpe, 1969). 

Psichoanalitinį ir bihevioristinį moters nerimo aiškinimus 
diktuoja teorija. Jie abu nesiremia visa reikiama informacija. Kai 
įsiskverbiame į vidinę komunikacijos sistemą, primygtinai siūlosi 
kitoks paaiškinimas. 

Kiekvienas iš minėtų pacientų suvokė savo mintis, įsiterpusias 
tarp įvykio ir nemalonios emocinės reakcijos. Kai asmuo įstengia 
užpildyti tarpą tarp pradinio įvykio ir emocinių pasekmių, keista 

reakcija tampa suprantama. Pasipraktikavę žmonės sugeba pagauti 
tarp įvykio ir emocinės reakcijos šmėkštelinčias mintis ir vaizdus. 

Prieš pat imant nerimauti, moteriai kilo tokios mintys. Suvokusi, 
kad nutolo nuo namų per kelis kvartalus, ji pagalvojo: „Aš tikrai toli 
nuo namų. Jei man kas nutiktų, nebesuspėčiau grįžti. Jei nugriūčiau 
gatvėje, žmonės praeitų pro šalį - jie manęs nepažįsta. Niekas man 
nepadėtų“. Įvykių grandinėje, pasibaigusioje nerimu, buvo minčių 
apie pavojų. 

Sportininkas, besiskundžiantis tunelio fobija, taip pat atsekė savo 
mintis, susijusias su pavojumi. Įvažiuodamas į tunelį, jis pagalvojo: 
„Šis tunelis gali užvirsti, ir aš uždusiu“. Tada jis ėmė įsivaizduoti 
šiuos šiurpius įvykius ir iš karto pajuto spaudimą krūtinėje - tai 
suprato kaip dusimo požymį. Mintys apie uždusimą sukėlė dar 
daugiau nerimo, kuris pasireiškė pulso padažnėjimu ir oro trūkumu. 

Apimtas depresijos rašytojas į pagyrimą sureagavo tokiomis 
mintimis: „Žmonės nebus man atviri. Jie žino, kad esu vidutinybė. 
Jie tik nenori pripažinti, kad esu toks, koks esu. Jie apsimetinėja, 
sakydami komplimentus". Jam išsakius šias mintis, jo priešiška 
reakcija į pagyrimą tapo suprantama: kadangi laikė savo darbą 
prastu, pagyros jam atrodė nenuoširdžios. Klaidinga išvada, kad jis 
negali palaikyti nuoširdžių santykių su kitais žmonėmis, vertė jį 
jaustis dar labiau izoliuotą ir prislėgtą. 

Pagrindinės psichoterapijos mokyklos nepalaiko sąmoningos 
minties, kylančios tarp išorės įvykio ir tam tikro emocinio atsako, 
principo. Sąmoningų minčių išbraukimas iš teorinių samprotavimų 
yra neišvengiama atsisakymo tirti šį esminį informacijos šaltinį 
pasekmė. Tačiau asmenis ar pacientus nesunku išmokyti stebėti 
vidinius reiškinius įvairiose situacijose. Tada asmuo pastebi, kad 
mintis sujungia išorinį stimulą ir emocinį atsaką. 

Žinome, kad asmuo gali netikėtai patirti emociją, kuriai nėra 
išorinės priežasties. Tokiais atvejais paprastai galima įsitikinti, kad 
emocinę reakciją nulėmė vientisas „kognityvinis įvykis“ (t. y. mintis, 

reminiscencija, vaizdas sąmonės sraute). Emocinių sutrikimų, tokių 
kaip depresija ar nerimo neurozės, atveju nuolatines nemalonias 
emocijas galima paaiškinti vyraujančiu kognityviniu srautu. 

Daug mokslininkų bihevioristų prieštarauja nuomonei, kad 
mintys iš esmės nulemia emocines reakcijas. Kai kurie teigia, kad 
emocinį atsaką tiesiogiai sukelia išoriniai stimulai, o asmuo 
kognityviai įvertina įvykį tik retrospektyviai. Tačiau asmuo, kuris 
moka sekti savo mintis, visada gali pastebėti, kad jis situaciją 
interpretuoja anksčiau nei išgyvena. Pavyzdžiui, jis pamato į jį 
važiuojantį automobilį. Tada jis pagalvoja: „Jis partrenks mane“ ir 
sunerimsta. Be to, asmeniui ėmus kitaip vertinti situaciją, keičiasi 
ir jo emocinė reakcija. Mergina pamanė, kad pro ją praėjęs draugas 
nepasisveikino. „Jis mane ignoruoja“, pagalvojo ji ir nuliūdo. 
Žvilgtelėjusi dar kartą, ji suvokė, kad tai ne jos draugas, ir jos 
nuotaika pasitaisė. 

Tiesą sakant, sunku suprasti, kaip asmuo gali reaguoti į įvykį, 
jo neįvertinęs. Reikšmingos aplinkos detalės, priešingai negu 
paprasti laboratoriniai dirgikliai, pavyzdžiui, skambutis arba odos 
dirginimas, naudojami bihevioristų eksperimentuose, paprastai yra 
sudėtingos. Nusprendžiant, ar situacija saugi ir nepavojinga, ar 
kitas asmuo draugiškas, ar ne, reikia pasitelkti protą: dažnai tik 
subtili užuomina parodo, ar jis juokauja, ar yra nusiteikęs priešiškai. 
Jei nebūtų kognityvinių procesų, pavyzdžiui, dirgiklių išskyrimo ir 
susiejimo, į įvykius reaguotume tiesiogiai. Ar juoktumės, ar 
verktume, ar nirštume, tai neturėtų ryšio su realiai vykstančiais 
dalykais. Tokius nepastovius atsakus numato elgesio teorija, pagal 
kurią emocinės reakcijos yra nulemtos atsitiktinių praeities sąlygų 
ir kyla, susiklosčius tokioms aplinkybėms, kurios praeityje atsitiktinai 
siejosi su emocijas žadinančia situacija. 

Asmens kognicijų atskleidimo svarba darosi aiški, kai stengiamės 
suprasti keistas emocines reakcijas. Pastebime, kad akivaizdžiai 
neatitinkantis tikrovės ar perdėtas pyktis, nerimas ar liūdesys 

remiasi tam tikru individo įvykio vertinimu. Šie vertinimai tampa 
svarbiausi emocinių sutrikimų atvejais. 


AUTOMATINIŲ MINČIŲ ATRADIMAS 


Mano suformuluotą kognicijų įtakos emociniams sutrikimams ir 
psichoterapijai sampratą geriau paaiškins autobiografinė pastaba. 
Daug metų praktikavau psichoanalizę ir psichoanalitinę terapiją, 
kol man dingtelėjo mintis, kad paciento kognicijos turi milžiniškos 
įtakos jo jausmams ir elgesiui. Visi mano pacientai buvo prašomi 
laikytis pagrindinės laisvųjų asociacijų metodo taisyklės („Paciento 
prašoma be atrankos sakyti viską, kas jam ateina į galvą“ [Fenichel, 
1945, p. 23]), ir dauguma gana gerai išmoko įveikti polinkį 
cenzūruoti savo mintis. Jie gana laisvai reiškė jausmus, troškimus 
ir patirtis, kurias dėl baimės būti pasmerktiems slėpė nuo kitų 
žmonių. Nors ir pripažindamas, kad pacientai vis dėlto tikriausiai 
negali pasisakyti visų savo minčių, buvau įsitikinęs, jog jų žodžiai 
labai gerai atspindėjo sąmoningą jų mąstymą. 

Tačiau ilgainiui ėmiau įtarti, kad pacientai apie kai kurias mintis 
nekalba. Jie praleidžia jas ne dėl priešinimosi ar gynybos, o veikiau 
dėl fakto, kad niekada nebuvo mokomi susitelkti ties kai kuriomis 
savo mintimis. Žvelgdamas atgal, aiškiai suvokiu, kad tie mąstymo 
aspektai, kurie likdavo nepastebėti, iš tikrųjų turi lemiamą reikšmę 
suprantant psichologinių sunkumų esmę. Nors kiti psichoanalitikai 
galbūt ir yra aptikę šį turtingą medžiagos šaltinį, literatūroje jie to 
nėra paminėję. 

Įvykis, kurį aprašysiu, sužadino mano susidomėjimą ir tolesnius 
šios žodžiais neišreikštos medžiagos tyrimus. 

Vienas pacientas laisvųjų asociacijų metu piktai mane kritikavo. 
Po pauzės aš paklausiau, ką jis jaučia. Jis atsakė: „Jaučiuosi labai 
kaltas“. Tuo metu buvau patenkintas, kad supratau psichologinių 

įvykių seką. Pagal įprastą psichoanalitinį modelį tarp jo priešiškumo 
ir kaltės jausmo buvo paprastas priežasties ir pasekmės ryšys, t. y. 
jo priešiškumas tiesiogiai nulėmė kaltės jausmą. Pagal teorinę 
schemą nebuvo jokio reikalo į seką įterpti daugiau grandžių. 

Bet tada pacientas neprašomas pasisakė, kad piktai kritikuo- 
damas mane kartu nuolat kritiškai galvojo ir apie save. Jis paminėjo 
du vienu metu plaukiančių minčių srautus: vieną priešiškumo ir 
kritikos srautą, kurį jis išreiškė laisvai asocijuodamas, ir kitą, apie kurį 
nieko nebuvo sakęs. Tada jis pasakė, kokios buvo tos kitos mintys: 
„Aš ne taip pasakiau... neturėjau taip sakyti... aš neteisus jį kriti- 
kuodamas... aš blogas... aš jam nepatiksiu... aš blogas... kodėl aš 
toks šlykštus". 

Būtent šis atvejis tapo pirmuoju aiškiu minčių srauto, tekančio 
šalia išsakomų minčių, pavyzdžiu. Suvokiau, kad paciento pykčio 
reiškimą ir kaltės jausmą siejo tam tikros mintys. Tarpinės mintys ne 
tik egzistavo, jos tiesiogiai paaiškino kaltės jausmą: pacientas jautėsi 
kaltas, nes kritikavo save dėl pykčio man išreiškimo. 

Vėliau, patikrinęs tai su kitais pacientais, kurie daug mėnesių ir 
metų laikėsi laisvųjų asociacijų metodo taisyklių, išsiaiškinau, kad 
jie taip pat turi minčių srautus, apie kuriuos nieko nesako. Tačiau, 
priešingai negu pirmasis pacientas, daugelis jų nebuvo visiškai 
įsisąmoninę šių neišsakytų minčių, kol nepradėjo kreipti į jas 
dėmesio. Paprastai šios mintys skyrėsi nuo išsakomų tuo, jog atrodė 
automatiškos ir labai staigios. Siekdamas atskleisti neišreikštas 
mintis, skatinau pacientus ypač atidžiai įsiklausyti į tam tikras 
mintis ir pasakyti jas man. Šis dėmesio objekto pasikeitimas, kaip 
iliustruoja tolesnis pavyzdys, gana daug atskleidė. 

Moteris, kuri skundėsi nuolatiniu nepaaiškinamu psichoterapijos 
seansų metu jaučiamu nerimu, pasakojo apie tam tikrus delikačius 
seksualinius konfliktus. Nepaisant nežymaus varžymosi, ji juos 
išsakė laisvai ir necenzūruodama. Man buvo neaišku, kodėl kiekvieno 
seanso metu ji jautė nerimą, todėl nusprendžiau nukreipti jos 

dėmesį į mintis apie tai, ką ji sakė. Man pasiteiravus, ji suvokė, kad 
ignoravo šį minčių srautą, ir išsakė tokias mintis: „Aš neaiškiai 
kalbu... aš jam nusibodau.... jis galbūt net nesiklauso, ką sakau... 
jam tai tikriausiai skamba kvailai...jis tikriausiai stengsis manimi 
atsikratyti“. 

Kai pacientė atkreipė dėmesį į šias mintis ir jas man išsakė, man 
pradėjo aiškėti nuolatinis jos nerimas seansų metu. Moters 
nesmagumas neturėjo nieko bendra su seksualiniais konfliktais, 
apie kuriuos ji pasakojo. Jos problemą paaiškino save vertinančios 
mintys ir mano reakcijos numatymas. Nors iš tikrųjų kalbėjo gana 
sklandžiai ir įdomiai, ji nuolat manė, kad nežino, ką pasakyti, ir yra 
nuobodi. Sugebėjusi aptikti ir ištaisyti nerealistines savo mintis, 
pacientė atsikratė nerimo per terapinius susitikimus. 

Iš pradžių aš pastebėjau, kad automatinės mano pacientų mintys 
atrodė susijusios su perkėlimu, t. y. su tuo, kaip pacientas vertino 
tai, ką sakė ar ketino pasakyti seanso metu, ir kokios mano reakcijos 
tikėjosi. Vėliau pacientai pripažino, kad jiems tokių minčių kyla ir 
bendraujant su kitais žmonėmis. Darėsi vis aiškiau, kad pacientai, 
patys to nesuvokdami, nuolat bendravo su savimi ir ne terapijos, 
ir seansų metu. Įsiklausydami į „vidinę komunikaciją“, galėjome 
tiksliau apibrėžti svarbiausius paciento sunkumus. Pavyzdžiui, 
moteris, maniusi, kad man nusibosta, suvokė, jog panašios mintys 
jai kyla beveik visuose tarpasmeniniuose santykiuose. 

Siekiant turėti naudos iš šio turtingo informacijos šaltinio, buvo 
būtina išmokyti pacientus stebėti neišsakomų minčių srautą. 
Kadangi jau buvau atradęs, kad neišsakomos mintys kyla anksčiau 
už emocijas, nurodžiau pacientams: „Kaskart patirdami nemalonų 
jausmą ar pojūtį stenkitės prisiminti, kokios mintys jums kilo prieš 
jį patiriant“. Šis nurodymas padėjo jiems geriau įsisąmoninti savo 
mintis, ir galiausiai jie išmoko atpažinti tas mintis prieš patirdami 
emocijas. Kadangi atrodė, jog šios mintys kyla automatiškai ir itin 
staiga, pavadinau jas „automatinėmis mintimis“. Kaip pamatysime 

tolesniuose skyriuose, automatinių minčių atskleidimas suteikė 
daug medžiagos emocinėms būsenoms ir sutrikimams suprasti. 

Siekiant stebėti automatines mintis susidurta su dilema. 
Paisydami mano kaip psichoanalitiko reikalavimų, pacientai laikėsi 
pagrindinės psichoanalizės taisyklės ir teikė įprastą tokiems 
pacientams medžiagą. Šį faktą patvirtino mano konsultantai 
psichoanalizės institute, kartu su manimi apžvelgdavę pažodinį 
mano pacientų laisvųjų asociacijų įrašą. Tačiau standartinis laisvųjų 
asociacijų pabrėžimo, cenzūros įveikimo ir pasipriešinimo interpre- 
tavimo metodas netiko automatinėms mintims (išskyrus tuos 
atvejus, kuriuos aprašiau anksčiau). 

Geriau apsvarstęs problemą padariau išvadą, kad mano pacientai 
iš tikrųjų kaip reikiant nesusitelkdavo į sąmonės srautą. Jie 
pateikdavo medžiagos, susijusios su kasdieniais sunkumais, 
svajonėmis ir prisiminimais; jie pasakojo apie savo patyrimą; 
šokinėjo nuo vienos minties prie kitos asociacijų grandinėje. Bet jie 
nesusitelkė vien ties savo minčių stebėjimu ir išsakymu. Galiausiai 
tapo akivaizdu, jog daug dalykų iš tų, apie kuriuos jie pasakojo, 
buvo daugiau grindžiami spėlionėmis, ką jie „turi galvoti“, nei 
tiksliu savo mąstymo stebėjimu. 

Kodėl įprastinės laisvosios asociacijos neatskleidžia automatinių 
minčių? Vienas iš galimų paaiškinimų yra tai, kad Žmonės vienaip 
įpratę kalbėtis su savimi, bet visai kitaip su kitais. Net jei vidiniai 
signalai daro stiprią įtaką, pacientas per visą gyvenimą yra įpratęs 
nekreipti į juos dėmesio. Nepaliaujamai interpretuodamas (ar 
klaidingai interpretuodamas) įvykius, stebėdamas savo elgesį, 
numatydamas ir darydamas apibendrinimus apie save, jis nuolat 
siunčia sau signalus arba bendrauja su savimi. Gėda ar nerimas 
netrukdo jam išsakyti šių minčių. Veikiau jis nevisiškai įsisąmonina 
savo automatines mintis arba jam neatrodo, kad šios mintys vertos 
itin daug dėmesio. Pacientas jas išsako tik paprašytas susitelkti ties 
jomis. 

Kai pacientas labiau sutrikęs - kaip sunkios depresijos atveju - šios 
mintys ryškesnės. Tiesą sakant, jų buvimą aš geriau supratau būtent 
bandydamas atskleisti labai depresiškų pacientų minčių turinį. Taip 
pat pastebėjau, kad automatinės mintys įkyriau persekiodavo 
obsesinių sutrikimų turinčius pacientus. 


AUTOMATINIŲ MINČIŲ PRIGIMTIS 


Kai susidomėjau automatinėmis mintimis, ėmiau kaskart prašyti 
pacientų stebėti jas laisvai asocijuojant ir pranešti man. Taip pat 
skatinau juos užrašinėti tokias mintis, jei jos kildavo ne 
psichoterapijos metu. Apžvelgdamas šias mintis, buvau priblokštas 
jų - išsakytų įvairių pacientų - panašumo. 

Praktiniu požiūriu, tikslus automatinių minčių apibrėžimas 
išvadavo mane - taip pat ir pacientą - nuo spėliojimo, ką jis „turi 
galvoti“, ir įgalino labai tiksliai nustatyti tikrąsias jo mintis. Šį 
principą puikiai iliustruoja kitas atvejis. 

Moteris kalbėjo apie matytą filmą, išsakydama kylančias 
asociacijas. Pasakodama filmo siužetą, ji pasijuto neramiai. Man 
paklausus, dėl ko ji nerimauja, moteris atsakė: „Manau, kad visos 
agresyvios scenos mane sudirgina". Šį spėjimą nulėmė jos žinomas 
psichoanalitinės teorijos teiginys, kad agresija sukelia nerimą. Kai 
pasiteiravau, ar prieš pajusdama nerimą nebuvo pagalvojusi ko 
nors kita, ji atsakė: „Dabar supratau! Pagalvojau, kad jūs kritiškai 
žiūrite į mano pomėgį švaistyti laiką kine. Būtent tai sukėlė man 
nerimą. 

Ne kartą įsitikindavau, kad automatinės mintys praslys beveik 
nepastebėtos, jei pacientų nebus prašoma ties jomis susitelkti. 
Tačiau kreipdamas dėmesį į šias mintis pacientas gali jas atpažinti. 
Kaip jau sakyta, kuo didesnis paciento sutrikimas, tuo ryškesnės 
automatinės mintys. Pacientui taisantis, automatinės mintys tampa 

ne tokios ryškios; paciento būklei blogėjant, mintys tampa vėl 
akivaizdesnės. 

Daugelio pacientų išsakytos automatinės mintys turėjo daug 
panašumo. Paprastai jos nebuvo miglotos ir neaiškios, veikiau 
specifiškos ir diskrečios. Jos atrodė kaip stenograma, t. y. išryškėdavo 
tik esminiai sakinio žodžiai — kaip telegramoje. Be to, šios mintys 
kildavo ne iš įvykio ar temos svarstymų, nagrinėjimo arba 
refleksijos. Nebuvo ir loginės žingsnių sekos kaip tikslingai mąstant 
ar sprendžiant problemas. Šios mintys „tiesiog atsitikdavo“ kaip 
refleksas. Jos atrodė gana autonomiškos ta prasme, kad pacientas 
nedėdavo pastangų joms atsirasti, ir, ypač didesnių sutrikimų 
atvejais, jas būdavo sunku „išjungti“. Atsižvelgiant į nevalingą 
pobūdį jas būtų galima pavadinti ir „autonominėmis mintimis“. 

Be to, pacientai buvo linkę laikyti šias mintis tiketinomis ar 
protingomis, nors pašaliniams jos galėjo atrodyti ir keistos. Pacientai 
neabejojo jų pagrįstumu ir netikrino jų tikroviškumo ar logikos. 
Žinoma, daugelis šių minčių buvo tikroviškos. Bet dažnai pacientas 
būdavo linkęs tikėti nerealistinėmis mintimis, net jei anksčiau 
būdavo nusprendęs, kad jos nepagrįstos. Jei pacientas skirdavo 
laiko apmąstyti jų pagrįstumui ar aptardavo tai su manimi, jis 
dažniausiai nuspręsdavo, kad jos nepagrįstos. Tačiau kitą kartą 
kilus tai pačiai automatinei minčiai, jis būdavo linkęs priimti ją už 
gryną pinigą. 

Žodžiai, išreiškiantys šias mintis, priklausydavo nuo aplinkybių, 
bet tema būdavo ta pati. Tačiau tai nebuvo tipinės pasikartojančios 
įkyrumų neurozėmis sergančiųjų mintys. Pavyzdžiui, depresija 
sergantis pacientas galvodavo (šitai priklausė nuo to, su kuriuo 
asmeniu tuo metu jis būdavo), kad jo motina kritiškai vertina jo 
elgesį ar drabužius, darbdavys nepatenkintas jo darbu, žmona 
niekina jo pastangas mylėtis, o terapeutas menkina jo protą. Šios 
negatyvios mintys kildavo nepaisant tam prieštaraujančių faktų. 
Kad ir kiek kartų šių minčių nepagrįstumą įrodydavo išorinis 

patyrimas, jos neišnykdavo, kol pacientas neišsigydydavo depresijos. 

Taip pat pastebėjau, kad automatinių minčių turinys, ypač tų, 
kurios kartojasi ir, kaip atrodo, yra pačios reikšmingiausios, buvo 
idiosinkretiškas. Jos būdavo būdingos ne tik tam tikram pacientui, bet 
ir kitiems ta pačia liga sergantiems žmonėms. Mintys buvo artimesnės 
paciento sunkumams, taigi ir naudingesnės psichoterapijai už daugelį 
dalykų, apie kuriuos pacientus pasakodavo laisvai asocijuodamas. 
Kaip minėta, šios mintys kildavo anksčiau už emocijas. Anksčiau 
pateiktame pavyzdyje pacientės nerimą sukėlė automatinės mintys, 
o ne konkretaus filmo turinio apmąstymai. Galiausiai šios mintys 
labiau iškreipdavo tikrovę nei kiti mąstymo būdai. 

Toliau dirbant su pacientais išaiškėjo, kad vidiniai lingvistiniai 
ar vizualiniai signalai turi didelės reikšmės elgesiui. Būdas, kuriuo 
žmogus save stebi ar sau nurodo, giria save ir kritikuoja, interpretuoja 
įvykius ir numato, nušviečia ne tik normalų elgesį, bet ir vidinį 
emocinių sutrikimų veikimą. 


SAVĘS STEBĖJIMAS IR NURODYMAI SAU 


Didelę to laiko, kai nemiega, dalį Žmonės stebi savo mintis, norus, 
jausmus ir veiksmus. Individui vertinant elgesio alternatyvas, 
veiksmus ir priimant sprendimus, viduje kartais vyksta ginčas. 
Platonas pavadino šį reiškinį „vidiniu dialogu. 

Savęs stebėjimas būdingas kai kurioms neadaptyvioms 
reakcijoms. Pernelyg dėmesingas stebėjimas gali būti drovumo ir 
susivaržymo priežastis ar netgi baigtis visišku susikaustymu. 
Perspėjantys signalai trukdo spontaniškai reikšti save. Šis reiškinys 
ypač išryškėja scenos baimės atveju, kai trukdo daugybė įspėjančių 
signalų ir draudžiančių nurodymų sau. Įkyrumų neurozės atveju 
vidiniai ginčai gali paralyžiuoti veiksmus. 

Individams gali ir trūkti savo minčių ir impulsų stebėjimo. Jo 

stoka būdinga besaikio rūkymo ar persivalgymo atvejais. Individas 
ištrina iš sąmonės savo veiksmų pasekmes. Kai kurie persivalgėliai 
ar alkoholikai gali blokuoti savęs stebėjimą iki tokio lygio, kad 
nebepastebi - ar tik labai miglotai pastebi - kada pradeda valgyti 
ar gerti. 

Situacijos tyrinėjimo, ginčo ir sprendimo priėmimo seka logiškai 
veda prie nurodymo sau - žodinės elgesį kreipiančios Žinutės. 
Dažniausiai žmonės duoda sau nurodymus siekdami konkrečių 
specifinių tikslų. Studentas primena sau, kad laikas mokytis; artistas 
padaro pauzę plojimams. Nurodymai sau ir savęs vertinimas 
praverčia ir platesniems tikslams, pavyzdžiui, stengiantis būti geru 
tėvu, įgyti turto, galios ar populiarumo. Kai asmuo daug jėgų skiria 
tam tikram tikslui pasiekti, atitinkami nurodymai virsta raginimais, 
komandomis ar priekaištais sau. Šie raginimai ir nurodymai sau, net 
ir esant normaliai būsenai, gali varginti. 

Daugelio sutrikimų atvejais nurodymai sau gali pernelyg 
padažnėti - asmuo nuolat save gena. Ši savybė ginti save vidiniais 
raginimais būdinga „maksimalistams“ ir ankstyvosioms arba 
nesunkioms depresijos formoms. Karen Horney (1950) apibūdino 
pernelyg aktyvią komandų sau sistemą kaip „prievolių tironiją“. 
Prieštaringos „prievolės“ gali būti būdingos neryžtingiems ir 
sergantiems įkyrumų neuroze Žmonėms. 

Kitokio tipo nurodymai sau būdingi vengimo ir veiksmų 
blokavimo atvejais. Tokie žmonės į žalingas situacijas reaguoja 
mintimis apie vengimą. Susidūrę su užduotimi, kuri jiems atrodo 
nuobodi ar kebli, jie pagalvoja: „Neužsiimk tuo“. (Įveikti šį 
priešinimąsi gali prireikti daugiau valios nei užduočiai įvykdyti.) 
Panašiai, jei žmonės mano, kad tam tikras veiksmas sukels jiems 
pavojų, jie gali uždrausti sau atlikti tą veiksmą. 

Mintys apie pabėgimą ir vengimą ypač būdingos nerimastingų 
ir depresiškų pacientų mąstymui. Nerimastingas pacientas suvokia 
pavojų ir, nepasitikėdamas savo gebėjimu jį įveikti, trokšta pabėgti 

į saugią aplinką ir mąsto apie tai. Depresiškas pacientas įprastą 
gyvenimo rutiną laiko varginančia ir ieško, kaip atsiriboti nuo 
gyvenimo sunkumų. Nuo įsivaizduojamo nesmagumo jis pasitraukia 
į nejudrumą ar pasyvumą. 

Kita vertus, įpykusio asmens nurodymai sau skatina imtis 
veiksmų prieš įžeidžiantį objektą: „Atsilygink jam“, „Atsikratyk jo“, 
„Neleisk jam taip išeiti“. Piktą, paranojišką pacientą į panašius 
veiksmus gali pastūmėti išsigalvoti įžeidimai. 

Savęs baudimas ir apdovanojimas taip pat susiję su nuorodomis 
sau. Jei žmogus savo elgesyje ar veiksmuose mato trūkumų, jis gali 
užtvindyti save apgailestavimais ir priekaištais. Jis netgi gali 
apibendrintai įvertinti save kaip blogą, netikusį ar nieko nevertą. 
Galimas šitokių priekaištų sau rezultatas —- kaltės jausmas ar 
liūdesys. Tokios reakcijos, žinoma, gali pereiti į patologines būsenas, 
pavyzdžiui, depresiją, kurios metu priekaištai sau ir savikritika 
vyrauja. 

Savęs baudimo ir apgailestavimų priešybė yra savęs apdova- 
nojimas. Didžiuodamasis savo laimėjimais arba už juos giriamas 
asmuo gali galvoti: „Tu esi šaunus, tikrai vertas pagyrimo. Štai ir 
vėl pasisekė!“ Tačiau reikalams pablogėjus, jis linkęs save bausti. 
Žmogus galvoja: „Atrodai kvailys. Tu tikrai ne toks protingas, kaip 
įsivaizdavai. Visi laiko tave mulkiu. Neturi ką pasiūlyti nei sau, nei 
kitiems“. 


NUMATYMAI 


Numatymo įtaka jausmams ir veiksmams daug didesnė nei pripa- 
žįstama. Asmens patyrimo prasmę didele dalimi lemia tai, kokių jis 
tikisi trumpalaikių ir galutinių to patyrimo pasekmių (Kelly, 1955). 
Ar Žmogus mokosi, ar kalbasi, ar dirba, jo nuotaiką ir motyvaciją 
pakelia teigiami ir prastina neigiami lūkesčiai. 


38 


Kognityvinė terapija ir emociniai sutrikimai 


Numatymai gali įgauti vizualinę formą. Fiziškai sergantį asmenį 
palaiko ryškios svajonės apie atgautą sveikatą ir energingą 
gyvenimą. Nerimastingas asmuo, susidūręs su nežinoma situacija, 
gali įsivaizduoti nelaimę. Depresiški pacientai dažnai įsivaizduoja, 
kad viskas, ko jie imsis, nepasiseks (Beck, 1970c). 

Socialinėse situacijose individas gali mėginti „registruoti“, kaip 
žmonės į jį reaguoja, ir šio vertinimo pagrindu numatyt, ką kiti apie 
jį manys. Jis klausia savęs: „Ar jiems patiks, ką aš sakau? Gal jie 
nuspręs, kad aš kvailys? Ar jie mane pagirs? Gal jie išjuoks mane?" 
Paprastai jis linkęs reakciją į save laikyti ilgalaikės nuostatos 
užuomazga. Socialinio įvaizdžio vertinimas pagrįstas daugiausia 
tuo, kaip asmuo suvokia kitiems daromą poveikį. Jo socialinio 
įvaizdžio samprata gali pažeisti Aš vaizdą. „Jei aš fiziškai nepa- 
trauklus ar nemoku bendrauti, nepatiksiu žmonėms ir būsiu nieko 
vertas“. 


TAISYKLĖS IR VIDINIAI SIGNALAI 


Aptariant automatines mintis natūraliai kyla klausimas: kokie yra 
bendrieji šių vidinių signalų formavimosi principai? Iš patirties 
žinome, kad tapačiomis aplinkybėmis žmonės gali elgtis labai 
skirtingai. Pastebime, kad jie skirtingai interpretuoja situaciją ir 
akivaizdžiai duoda sau kitokias „instrukcijas“. Be to, pastebime, 
kad asmuo linkęs vienodai reaguoti į įvairias situacijas, kurios tam 
tikrais svarbiais požiūriais yra panašios. Jo reakcijos gali tapti tokios 
numatomos, kad dažnai asmeniui priskiriame charakterio savybes: 
„Jis drovus ir baikštus“, „Jis nejautrus ir agresyvus“. 

Matant tokį reakcijų nuoseklumą peršasi mintis, kad kiekvienas 
asmuo turi keletą bendrų taisyklių, kurios valdo jo reakciją 
specifinėse situacijose. Šios taisyklės ne tik valdo išorinius jo 
veiksmus, bet ir nulemia jo interpretacijas, lūkesčius ir nurodymus 

sau. Be to, taisyklės nulemia ir standartus, pagal kuriuos jis sprendžia 
apie savo veiksmų efektyvumą ir tinkamumą bei savo vertę ir 
patrauklumą. Asmuo vadovaujasi taisyklėmis, siekdamas tikslų, 
saugodamasis fizinės ir psichologinės žalos, išlaikydamas stabilius 
santykius su kitais. 

Akivaizdžiausios taisyklės yra standartai ir apribojimai. Asmuo 
naudojasi mintiniu taisyklių rinkiniu rinkdamasis savo veiksmus ir 
vertindamas save ir kitus. Jis pritaiko taisykles, spręsdamas, ar jo 
ir kitų asmenų elgesys „teisingas“, ar „klaidingas“, vadovaujasi 
jomis ir įvertindamas elgesio sėkmingumą. Remdamasis šiais 
standartais ir principais, jis nurodo sau (ar kitiems), kaip elgtis 
konkrečioje situacijoje. Galų gale jis gali įvertinti atsakomąją reakciją 
į savo veiksmus, reikiamai juos koreguoti ir pagirti ar kritikuoti save 
už juos. 

Taisyklės mums praverčia ne tik kaip elgesio vadovas, jomis 
remiasi ir gyvenimo situacijų vertinimo sistema. Taisyklių rinkinyje 
yra kodų sistema, padedanti nustatyti stimulų ir įvykių prasmes. 
Konkrečios taisyklės taikomos atliekant aritmetinius skaičiavimus, 
skaitant žemėlapius, įvardijant objektus. Šios taisyklės susideda iš 
lygčių, formulių ir prielaidų, padedančių Žmogui sutvarkyti, 
klasifikuoti ir apibendrinti Žinias apie tikrovę taip, kad jis gautų 
prasmingas išvadas. 

Taip pat naudojamės kodu, stengdamiesi suvokti sudėtingą 
situaciją. Kai asmuo ką nors mums sako, ne tik bandome dešifruoti 
prasmę: sprendžiame, ar kitas asmuo mus įžeidžia, ar mes jį 
įžeidžiame, ar reikėtų atsikirsti, ar pasitraukti. 

Toliau pateikiamas pavyzdys rodo, kaip asmeninis situacijos 
aiškinimas priklauso nuo skirtingų taisyklių, kurias taiko du 
asmenys. Pavyzdys taip pat iliustruoja, kokius skirtingus jausmus 
ir elgesio būdus sužadina skirtingos taisyklės. 

Dėstytojas tarstelėjo dviem studentėms (A ir B), kurios 

šnekučiavosi jo seminaro metu: „Jei turite ką pasakyti, pasidalykite 
su visais, jei ne - patylėkite“. A piktai atsakė, kad ji tiesiog stengėsi 
išsiaiškinti tai, apie ką kalbama. Atviros toliau vykusios diskusijos 
metu ji vis užduodavo dėstytojui klausimų iš jo dėstytos medžiagos 
ir smarkiai kritikavo jo požiūrį. B mergina, kuri paprastai aktyviai 
dalyvaudavo diskusijose seminarų metu, po dėstytojo pastabos 
atrodė liūdna ir užsidariusi ir pratylėjo visą likusį laiką. 

Skirtingą dviejų merginų reakciją galima suprasti, turint galvoje 
skirtingas taisykles, pagal kurias jos išsiaiškino situaciją ir kurios 
nulėmė išorines reakcijas. A mergina dėstytojo pastabą išsiaiškino 
taip: „Jis bando mane kontroliuoti. Jis elgiasi su manimi kaip su 
vaiku“. Emocinis jos atsakas buvo pyktis. Bendroji taisyklė, 
nulėmusi šią interpretaciją, buvo tokia: „Autoritetų pastabos = 
dominavimas ir menkinimas“. Sau ji nurodė: „Atsikirsk jam“. 
Taisyklė, slypėjusi už jos keršto: „Turiu atsilyginti žmonėms, kurie 
su manimi prastai elgiasi“. 

B merginos interpretacija: „Jis pagavo mane blogai elgiantis. Aš 
jam nebepatiksiu“. Emocijos: gėda ir liūdesys. Taisyklė: „Autoriteto 
pastabos = demaskavimas ir silpnumo, kaltės, menkumo jausmas. 
Pastaba = nepritarimas". Nurodymas sau: „Reikia patylėti". Taisyklė: 
„Jei tylėsiu, neįžeisiu“. Taip pat: „Tylėjimas parodys mano apgailes- 
tavimą dėl nemandagaus elgesio“. 

Šis pavyzdys rodo, kaip žmonės veikia pagal savo specifines 
taisykles. Abi merginos, vertindamos dėstytojo pastabą, rėmėsi 
kitokiomis taisyklėmis, taigi ir kitaip ją interpretavo. Kitokios 
taisyklės nulėmė ir specifinius nurodymus sau dėl tolesnio 
bendravimo su dėstytoju bei priešingas išvadas. Išorinis jų elgesys 
tiesiog išreiškė galutinį vidinių signalų rezultatą. 

Taigi šios taisyklės praverčia kaip standartai vertinant, skatinant 
ar draudžiant elgesį, jos taikomos ir sprendžiant apie kitų žmonių 
elgesio tinkamumą, teisėtumą ir priimtinumą. Remdamasis šiomis 
taisyklėmis, standartais arba principais, individas įvertina kitų 

žmonių veiksmų reikšmę ir išsiaiškina kitų nuomonę apie jo 
veiksmus. 

Iš kur kyla šios taisyklės? Žinome, kad žmonės taisyklingai kalba 
ir prieš išmokdami gramatikos taisyklių. Ankstyvojoje vaikystėje 
jiems neaiškinama taisyklė, kad reikia laikytis žodžių tvarkos 
„Veiksnys, tarinys, papildinys“ (pavyzdžiui, „Aš noriu savo 
buteliuko" ). Jie padaro apibendrinančias išvadas iš savo konkrečios 
patirties. Taip pat jie bendrauja visuomenei priimtinu būdu dar 
nežinodami aiškiai suformuluotų elgesio taisyklių. Kadangi 
taisyklės yra socialinio paveldo dalis, jas tikriausiai perimame 
pirmiausia stebėdami kitus žmones, taip pat remdamiesi asmeniniu 
patyrimu. Visai nesunku pamatyti, kaip bendrosios taisyklės („Būk 
mandagus“ arba „Gink savo teises“) pritaikomos konkrečioje 
situacijoje ir nulemia specifinį elgesį. Panašiai galime stebėti, kaip 
taisyklė nulemia situacijos interpretaciją. 

Taisyklių veikimą galima lyginti su silogizmais, kuriuos nagri- 
nėja logika. Pavyzdžiui, A ir B merginos remiasi taisykle (didžiąja 
prielaida): „Visos autoritetingo asmens pastabos yra kritika“. Mažoji 
prielaida: „Dėstytojas daro man pastabą“. „Taigi, - daroma išvada, — 
dėstytojas mane kritikuoja“. Iš tikrųjų asmuo pirmosios prielaidos 
sau neformuluoja. Prielaida yra jo kognityvinės sistemos dalis, kaip 
ir taisyklės, pagal kurias jis sudaro sakinius, ar taisyklės, pagal 
kurias skiriami gyvūnai nuo augalų. Nelygu aplinkybės, asmuo gali 
turėti arba neturėti konkrečių minčių apie specifinį atvejį. Bet kuriuo 
atveju jis suvokia išvadą. Išvada gali vyrauti arba būti trumpalaikė 
kaip anksčiau aprašytos automatinės mintys. 

Gydytojui praktikui ypač reikšmingos taisyklės ir taisyklėmis 
grįsti silogizmai, nes padeda paaiškinti neprognozuojamą, 
nelogišką elgesį ir nenormalias emocines reakcijas. Ketvirtame 
skyriuje pamatysime, kad taisyklės, kurios neatitinka tikrovės arba 
taikomos pernelyg uoliai ir šališkai, dažnai sukelia psichologinių ar 
tarpasmeninių sunkumų. 


3 | Prasmė ir emocijos 


Zmones jaudina ne reiškiniai, o jų požiūris į reiškinius. 


Epiktetas 


PRASMĖS PRASMĖ 


Kodėl tiek daug Žmogaus prigimtį ir jos nukrypimus nuo normos 
studijuojančių žmonių nusigręžia nuo sąmoningų prasmių? Prasmė 
praturtina gyvenimą: ji paverčia paprastą įvykį patirtimi. Tačiau 
šiuolaikinės psichologijos ir psichiatrijos sistemos arba visai 
neatsižvelgia į prasmę, arba nukrypsta į kraštutinumus ir ieško 
ezoterinių prasmių. Biheviorizmas apeina mintis ir „mentalines 
sąvokas“. Klasikinė psichoanalizė, nepatenkinta „paviršutiniškomis“ 
prasmėmis, pabėga į kruopščiai sukonstruotą simbolinių prasmių, 
priešingų sveiku protu suvokiamai įvykio prasmei, sistemą. 

Nors ir daug kuo skirdamiesi, bihevioristai ir psichoanalitikai 
panašūs savo nenoru priimti už gryną pinigą paciento pateikiamą 
savo psichologinių procesų apibūdinimą; abi mokyklos skeptiškai 
žiūri į „sveiku protu“ paremtą elgesio aiškinimą. Bihevioristai 
atmeta Žmonių pasakojimus apie „subjektyvią“ jų patirtį kaip 
nepatikimus, nes patirties negali patikrinti kiti stebėtojai. 
Psichoanalitikai daro prielaidą, kad sąmoningas mąstymas yra 
paprasčiausias nesąmoningų galių, kurios veikia, siekdamos 
užmaskuoti „tikrąją“ įvykių prasmę, produktas. Neuropsichiatrai 
tenkinasi samprata, kad „už kiekvienos suktos minties yra sukta 

molekulė“. Psichologinė nukrypimo nuo normos prasmė jų nedomina. 

Priešingai nepalenkiamų bihevioristų ir neuropsichiatrų 
nuostatoms ir abstrakčiam klasikiniam psichoanalitiniam požiūriui, 
kognityvinio požiūrio šalininkai atsižvelgia į sąmoningas prasmes 
ir išorinius įvykius. Žmonių pasakojimai apie savo mintis, jausmus 
ir norus tampa žaliava kognityviniam modeliui. Be to, įvairūs jų 
pateikiami įvykių aiškinimai priimami kaip pamatiniai duomenys — 
o ne kaip paviršutinė „gilesnių“ prasmių priedanga, kaip teigia 
psichoanalitikai. Kartais būtina atsijoti automatines mintis ir kitus 
savistabos duomenis, kad išryškėtų vidinė prasmių ir konotacijų 
sistema. Formuluotė tada „matuojama“ ir gali būti perdirbama, kol 
pacientas nusprendžia, kad ji atitinka jo specifinį tikrovės modelį. 

Kad suprastume emocines reakcijas į įvykius, būtina skirti 
žodyno nurodomą arba „visiems bendrą“ reiškinio prasmę ir 
asmeninę arba privačią jo prasmę. Visiems bendra prasmė yra 
formalus, objektyvus įvykio apibrėžimas - nesusijęs su asmenine 
prasme ar konotacija. Berniuką erzina draugai. Objektyvi šio įvykio 
prasmė - paprasčiausias pykdymas. Erzinama berniukui asmeninė 
prasmė yra sudėtingesnė, pavyzdžiui, „Aš jiems nepatinku“ arba 
„Aš silpnas“. Nors berniukas suvokia šią ypatingą prasmę, 
dažniausiai ją slepia nuo kitų, nes žino, kad, išsakęs savo asmenines 
reakcijas atvirai, gali sulaukti dar dažnesnio draugų erzinimo. 
Mergaitė, kuri mokosi geriausiai visoje klasėje, galbūt galvoja: „Aš 
geresnė už kitus mokinius“, bet ji tikriausiai tai nutylės, kad 
nenuteiktų prieš save klasės draugų. Ypatingos prasmės atsiranda, 
kai įvykis susijęs su svarbiu paciento gyvenimo aspektu, pavyzdžiui, 
draugų pripažinimu, bet dažnai jos lieka asmeninės ir neišreikštos. 

Privačios prasmės dažnai būna nerealistiškos, nes asmuo neturi 
galimybės patikrinti jų autentiškumo. Tiesą sakant, dažnai tik 
pacientams atskleidus jas psichoterapeutui, atsiranda pirma proga 
panagrinėti šias paslėptas prasmes ir patikrinti jų pagrįstumą. 
Sėkmingai dirbantis maždaug penkiasdešimt penkerių metų 

pardavėjas pajunta stiprų nerimą, sužinojęs, kad jam reikia gultis į 
ligoninę dėl plaučių uždegimo. Nors jis kaip ir visi supranta, kad 
ligoninė yra vieta ligoms gydyti, asmeninis jo įsivaizdavimas sukasi 
(tai atskleidžia automatinės jo mintys) apie nuskausminimą, 
supjaustymą ir išsiuntimą į lavoninę. Jo nerimą sukėlė asmeninė 
prasmė, o ne visuomenėje priimtas ligoninės apibrėžimas. 
Kartais pastebime, kad asmens reakcijos į įvykį yra visiškai 
netinkamos arba tokios stiprios, kad atrodo nenormalios. Paklausinėję 
dažnai nustatome, kad asmuo klaidingai interpretavo situaciją. 
Klaidingas interpretavimas priklauso nuo klaidingų prasmių, 
kurias asmuo priskiria situacijai. Interpretacijas, kurios nuolat 
atitrūksta nuo tikrovės (0 ne paprasčiausiai grindžiamos klaidinga 
informacija), galima pagrįstai vadinti nukrypusiomis nuo normos. 
Kaip pamatysime, nukrypusios nuo normos prasmės nulemia 
kognityvinius iškraipymus, kurie yra emocinių sutrikimų esmė. 
Asmuo gali susitelkti ties savo minčių ar vaizdinių srautu, 
užplūstančiu įvykio metu, kad atskleistų asmeninę jo prasmę. 
Pavyzdžiui, medicinąs studentas, operacijos metu pamatęs 
kraujuojantį ligonį ir patyręs siaubą, iš pradžių negalėjo suprasti 
savo perdėtos reakcijos. Tačiau pasirausęs atmintyje jis prisiminė, 
kad kartą įsivaizdavo save kraujuojantį ir pagalvojo: „Tai gali 
atsitikti ir man!“ Fantazija ir mintis, o ne ligonio vaizdas, buvo 
svarbiausias veiksnys, sukėlęs siaubą. To paties vaizdo stebėjimas 
kitose operacijose nebesukėlė nei nemalonių jausmų, nei vaizdinių. 
Prasmės, reikšmės ir vaizduotė sudaro vadinamąją „vidinę 
tikrovę“. Psichoanalitikai nepagailėjo Heraklio pastangų jai tyrinėti, 
tačiau, atsisakydami priimti paciento sakomas mintis už gryną 
pinigą, mąstymo medžiagą pavertė iš teorijos išvestais konstruktais. 
Net kai prasmės nesugaunamos, atidi savistaba ir vidinio patyrimo 
atpasakojimas padeda geriau įsisąmoninti nenutrūkstantį vaizdinių 
ir minčių srautą. Šį kognityvinį srautą apibūdinau antrame skyriuje. 

KELIAS Į EMOCIJAS 


Jau minėta, kad sveiku protu paremti stebėjimai ir apibendrinimai 
sudaro gamtos mokslų pagrindą. Šie apibendrinimai kyla iš 
nustatyto priežastinio ryšio tarp įvykių ir fizinių reiškinių: jei 
pašaliname objekto atramą, jis nukrinta. Panašius santykius galima 
nustatyti ir formuluojant mokslinį požiūrį į psichologinius 
reiškinius. Tačiau, priešingai nei ankstyvųjų gamtos mokslų atveju, 
svarbiausi duomenys čia yra subjektyvūs ir intrapsichiniai, o ne 
objektyvūs ir išoriniai. Tik asmuo, kuris iš tikrųjų patiria jausmą, 
mintį ar vaizdinį, gali stebėti savo vidinius reiškinius ir apie juos 
papasakoti. Hipotetinius santykius tarp psichologinių reiškinių, 
nustatytus tam tikro asmens atveju, galima patvirtinti, lyginant su 
atitinkamais kitų Žmonių pasakojimais. Taip apibendrinimai po 
truputį tobulinami. Be to, aiškindamiesi bendrumus ir skirtumus 
tarp individų, galime nustatyti ir žingsnius nuo išorinių, objektyvių 
įvykių prie specifinių minčių ar emocinių reakcijų. 

Aptarkime pavyzdį, kaip tam tikras išorinis įvykis sužadina 
prasmę skirtingiems žmonėms. Mokytoja pasakė klasei, kad gabus 
mokinys Tonis gavo prastą pažymį už kontrolinį darbą. Vienam 
mokiniui buvo malonu, jis pagalvojo: „Aš protingesnis už Tonį“. 
Tonio geriausias draugas nuliūdo, kaip ir Tonis: jis atjautė Tonio 
nesėkmę. Kitas mokinys išsigando: „Jei Toniui nepasisekė, man 
tikriausiai taip pat nepasisekė“. Dar kitas mokinys įsiuto ant 
mokytojos: „Ji tikriausiai neteisingai vertino, jei parašė Toniui blogą 
pažymį“. Būdama „neteisinga“ vienam mokiniui, mokytoja sulaužė 
pagrindinę taisyklę, taigi galėjo būti neteisinga ir kitiems. Galiausiai 
mokinys, kuris tik laikinai dalyvavo pamokoje, emociškai visiškai 
nesureagavo: jam Tonio pažymys neturėjo ypatingos prasmės. 

Šis pavyzdys rodo esminį ryšį: specifinis įvykio interpretacijos 
turinys lemia specifinį emocinį atsaką. Be to, remdamiesi daugelio 
panašių pavyzdžių tyrimais, galime apibendrinti, kad nuo to, kaip 

asmuo išsiaiškins įvykį, priklausys, ar jis jausis patenkintas, liūdnas, 
išsigandęs, ar piktas — ar išvis emociškai nesureaguos. 

Skirtingos asmeninės įvykio prasmės ne tik paaiškina emocinių 
reakcijų į tą pačią situaciją įvairovę, bet ir tiesiogiai padeda suprasti 
emocinius sutrikimus. Asmens, kuris įvykiui priskiria nerealistišką 
arba neįprastą prasmę, emocinis atsakas veikiausiai bus keistas ar 
perdėtas. Lovoje gulintis vyras, įsivaizduojantis, kad kiekvienas 
triukšmas - tai vagies įsilaužimas, jaus stiprų nerimą. Jie jis nuolat 
nežalingus stimulus aiškinsis kaip pavojaus signalus, jam gali 
prasidėti nerimo neurozė. 

Teiginys, kad specifinė įvykio prasmė nulemia emocinį atsaką, 
sudaro kognityvinio emocijų ir emocinių sutrikimų modelio esmę: 
kognicijoje - mintyje arba vaizdinyje - yra prasmė. Kartais kognicija 
gal būti tik konotacija arba vertinanti nuomonė, tokia kaip „baisu“ 
arba „nuostabu“. Dažnai galima pastebėti, kad tam tikra emocija 
neturi ryšio su išoriniais tuo laiku vykstančiais įvykiais. Kai 
svajojame arba paskęstame prisiminimuose, emocijas sukelia 
prisiminimo turinys arba mintys (o ne išorinis stimulas). Galiausiai 
jei mes smarkiai iškreipiame situaciją, mūsų emocinis atsakas 
veikiau atitinka iškreipimą, o ne faktinius situacijos aspektus. 

Kognityvinis emocijų modelis, pirma, remiasi introspektyviais 
minčių ir jausmų stebėjimais. Antra, nustatomas ryšys tarp minties 
ir jausmo. Trečia, apibendrinama, kokios mintys (ar prasmės) 
kokius jausmus sukelia. 

Kitos emocijų teorijos ignoravo ar neadekvačiai naudojo žmonių 
pranešimus apie savo mintis ir jausmus. Klasikinis biheviorizmas 
emocinėms reakcijoms paaiškinti naudoja stimulo ir atsako modelį. 
Jis siūlo paprastesnį aiškinimą, kaip išorinis įvykis tiesiogiai lemia 
emocinį atsaką — tarp stimulo ir atsako mąstymas ar prasmė 
neįsiterpia. Pagal bihevioristinę teoriją, ryšys tarp stimulo ir atsako 
atsiranda kaip ankstesnio sąlygojimo padarinys; todėl ši formuluotė 
dažnai vadinama sąlygojimo modeliu. 

Klasikinis psichoanalitinis emocijų modelis daug sudėtingesnis. 
Kalbant paprastai, ryšys yra toks: stimulas ar įvykis sužadina 
nesąmoningą norą ar impulsą. Kadangi noras dažniausiai žmogui 
yra nepriimtinas, beprasidedantis jo skverbimasis į sąmonę sukuria 
vidinę grėsmę. Jei žmogus, pasitelkęs gynybinius mechanizmus, 
nesugeba apsisaugoti nuo draudžiamo impulso, jis patiria nerimą 
arba kaltės jausmą. Pavyzdžiui, pagal Freudo Oidipo komplekso 
sampratą, berniukas sureaguoja į motinos vaizdą (stimulą) 
nesąmoningu seksualiniu impulsu jos atžvilgiu. Jei noras gresia 
įsiveržti į sąmonę, berniukas jaučia nerimą dėl galimos varžovo — 
savo tėvo - bausmės!. 

Bihevioristinis ir psichoanalitinis modeliai yra panašūs ta 
prasme, kad sumenkina sąmoningai stebimų prasmių ir pranešimų 
apie jas svarbą. Bihevioristai visiškai atmeta prasmę, o psichoanalizės 
šalininkai pabrėžia nesąmoningas prasmes. Modeliai skiriasi 
kontrolinių stimulų lokalizacija: pagal sąlygojimo modelį, jie yra 
išoriniai; pagal psichoanalitinį modelį - vidiniai, tačiau nesąmoningi 
(1 pav.). 

Psichoanalitinis ir bihevioristinis modeliai apeina įprastinius 
aiškinimus, kodėl žmogus liūdi, bijo, pyksta ar yra patenkintas. O 
kognityvinis požiūris visą emocijų sužadinimo klausimą sugrąžina 
į sveikam protui prieinamo stebėjimo sritį. Išsiaiškinant specifinę 
įvykių prasmę, sulyginama daugelis įvairių ir nepanašių situacijų, 
sukeliančių tą patį emocinį atsaką. Nors kartais specifinės tam tikros 
emocijos sužadinimo sąlygos atrodo pernelyg akivaizdžios, kad 
būtų reikalingos kruopščios analizės, jos yra esminės, darant 
apibendrinimus. Šie apibendrinimai savo ruožtu tampa pagrindu 
suprantant emocinius sutrikimus, kaip antai depresiją, maniją, 
nerimo neurozę ir paranojines būsenas. 


"Vaiko minčių srautas ne toks ezoteriškas. Paklaustas apie mintis ir jausmus, 
jis tikriausiai atsakys, kad motinos vaizdas sukelia jam gana prozišką baimę — 
pavyzdžiui, baimę būti nubaustam už netvarką, už tai, kad sudavė jaunesniam 
broliukui ar tingėjo mokykloje. 

STIMULAS 


Į 


EMOCIJA 


SĄLYGOJIMO MODELIS 


STIMULAS 


NESĄMONINGAS IMPULSAS 


EMOCIJA 


PSICHOANALITINIS MODELIS 


STIMULAS 


SĄMONINGA PRASMĖ 


EMOCIJA 


KOGNITYVINIS MODELIS 


1 pav. 
MĄSTYMAS IR EMOCIJOS 

ASMENINĖ SRITIS 


Vienam vyrui draugas parodė milinės nuotrauką. Jis abejingai 
žvelgė į nuotrauką, kol draugas įtikino, jog tai - jo šeimos milinė. 
Nuo tada jis ėmė vertinti nuotrauką, susižavėjęs rodė ją kitiems ir 
jautėsi įžeistas, jei ji žmonių nedomino. Jis reagavo į paveikslėlį ant 
popieriaus skiautės, tarsi jis būtų jo paties pratęsimas. 

Šis atvejis rodo, kad asmuo priskiria ypatingą reikšmę objektams, 
kuriuos laiko ypatingai susijusiais su savimi, ir kaip tie objektai jį 
jaudina. Objektai - apčiuopiami ir neapčiuopiami - su kuriais jis 
taip susijęs, sudaro jo asmeninę sritį. Srities centre yra asmens Aš 
vaizdas, jo fizinės ir psichologinės savybės, jo tikslai ir vertybės. 
Aplink Aš vaizdą telkiasi gyvi ir negyvi objektai, kuriuose jis turi 
savo dalį. Paprastai tai šeima, draugai, materialusis turtas. Kiti jo 
asmeninės srities komponentai yra įvairaus abstraktumo: pradedant 
mokykla, socialine grupe, tautybe ir baigiant neapčiuopiamomis 
vertybėmis, arba laisvės, teisingumo, doros idealais. 

Asmeninės srities sąvoka padeda paaiškinti, kaip labai asmenį 
gali paveikti net geografiškai tolimos institucijos ar asmenys. 
Pavyzdžiui, asmuo gali pasijusti labai pakiliai, kai pagerbiamas jo 
rasės arba tautybės Žmogus, arba gali pasijusti įžeistas, jei su tokiu 
žmogumi elgiamasi nederamai. Jis reaguoja taip, tarsi būtų gerai 
arba blogai elgiamasi su juo pačiu. 

Kai analizuosime aplinkybes, svarbias jausmams ir emociniams 
sutrikimams, asmeninės srities sąvokos svarba taps akivaizdi. 
Asmens emocinio atsako prigimtis — ar emocinis sutrikimas — 
priklauso nuo to, ar jis įvykį suvokia kaip palankų savo asmeninei 
sričiai, ar kaip žalingą, pavojingą jai ar ardantį ją. 

Arnoldas (1960), vienas pirmųjų teoretikų, nagrinėjusių esminį 
kognicijų vaidmenį emocijoms, tvirtina: „Emocijos yra procesas, 
kuris prasideda, kai ką nors suvokiame ir vertiname. Mes nuspren- 
džiame, ar tai mums gerai, ar blogai“. Pagal tai, ar asmuo įvertina 

stimulą kaip naudingą, ar kaip žalingą jo asmeninei sričiai, jis patiria 
„pozityvią“ arba „negatyvią“ reakciją. Tai, kas įvertinama kaip 
gera, sukelia džiaugsmo, malonumo, laimės jausmus. Tai, kas 
įvertinama kaip bloga, - liūdesį, nerimą ar pyktį. 

Nors Arnoldas, tokie psichologai eksperimentuotojai kaip 
Richardas Lazarus (1966) ir klinicistai kaip Albertas Ellis (1962) 
aiškiai nužymėjo kelią nuo mąstymo iki emocijų, jie neapibrėžė, 
kokie būtent vertinimai sukelia tam tikras emocijas. Tiesą sakant, 
gausioje literatūroje apie asmenybę ir socialinę psichologiją beveik 
neliečiamas klausimas, koks minčių turinys reaguojant į žalingą 
stimulą arba grėsmę sukelia liūdesį, nerimą arba pyktį. Net jei 
pradinis įvertinimas bus daug apimantis „Man tai blogai“, individo 
emocinį atsaką nulems tai, kaip jis interpretuos žalingą stimulą. 


LIŪDESYS 


Liūdesys yra įprastas Žmonių patyrimas, tačiau kartais jis būna 
labai mįslingas. Kiek kartų esame girdėję vaiką ar net suaugusįjį 
sakant: „Man liūdna, bet nežinau kodėl!" Liūdesio jausmas dažnai 
prieštarauja regimai gyvenimo situacijai. Žmogus, kuris „turi viską“, 
gali liūdėti, o tas, kuris „neturi nieko“, gali būti patenkintas ar net 
laimingas. 

Apsvarstykime keletą tipiškų paradoksalaus liūdesio pavyzdžių: 
1) pardavimo vadybininkas sužinojo, kad yra skiriamas į aukštesnes 
pareigas. Savo nuostabai jis ne apsidžiaugė, o nuliūdo; 2) motina 
jautėsi nelaiminga, kai išsipildė sena jos svajonė - duktė ištekėjo už 
labai tinkamo partnerio; 3) koledžo absolventas po daugelio metų 
susitiko su mokslo draugais. Nors jis ir labai laukė šio susitikimo, 
išvydus draugus, jį apniko niūri nuotaika; 4) vidutinio amžiaus 
vyras graužėsi, įsikėlęs į „svajonių namą“. 

Ar iš šių patirčių galima išgauti kokią bendrą prasmę? Kiekvieno 

žmogaus pateikta informacija įtikinamai paaiškina jo liūdną 
reakciją. Vadybininkas praranda pasitikėjimą savimi, pagalvojęs: 
„Išvažiuosiu toli. Ten neturiu draugų“. Motinai pavyko prisiminti 
automatinę mintį, šmėkštelėjusią prieš apimant liūdesiui: „Praradau 
savo vaiką“. Koledžo absolvento nuotaika buvo prasta, nes jis ėmė 
lyginti save su mokslo draugais ir jautėsi nevykėlis. Naujasis namo 
savininkas krimtosi, galvodamas apie „rūsčią tikrovę“ - labai didelę 
namo kainą. 

Nors, pasiekus trokštamą tikslą, kiekvieno šių Žmonių asmeninė 
sritis iš tikrųjų praplatėjo, vyraujanti interpretacija buvo priešinga: 
Praradau kažką vertinga. 

Ar Žmogus jaus liūdesį, nulemia ypatinga praradimo prasmė, 
būtent tai, ar jis suvokia praradimą kaip reikšmingą asmeninės 
srities susiaurėjimą. Pavyzdžiui, milijonierius, netyčia pametęs kelis 
dolerius, gali likti visai abejingas praradimui, nes šis pastebimai 
nekeičia finansinių jo galimybių; tačiau jis gali nusiminti pralošęs 
tą pačią sumą lažybose, nes tuomet praradimas turės neigiamą jo 
sumanumo ar sėkmės konotaciją. Taip pat ir netekusio nuovokos 
paciento kritika nežeidžia psichiatro, nes jis nevertina paciento 
proto. Tokia pati kritika iš kolegos lūpų gali smarkiai sumenkinti 
psichiatro savąją vertę. Jei asmuo nevertina atributo, jo netrikdo 
atributo išnykimas iš jo asmeninės srities. Pranykus karpai, tikriausiai 
būsime patenkinti, o nuslinkus plaukams - nusiminsime. 

Nesunku pastebėti, kiek daug gyvenimo situacijų galima 
interpretuoti kaip netektį ar vertinti kaip asmeninės srities 
susiaurėjimą. Įvairius liūdesį sukeliančius įvykius lengva sugrupuoti: 

1. Apčiuopiamo objekto, kuris teikia pasitenkinimą ar vertinamas 
dėl kitų priežasčių, praradimas. 

2. Neapčiuopiamas praradimas, pavyzdžiui, savosios vertės 
sumenkėjimas dėl įžeidimo arba paniekinimo. 

3. Asmeninės srities komponento vertės pasikeitimas, pavyzdžiui, 
tai, kas buvo vertinama kaip pranašumas, tampa neigiamu dalyku. 

4. Neatitikimas tarp to, ko tikimasi, ir to, kas iš tiesų gaunama, 
t. y. nusivylimas. 

5. Būsimos netekties įsivaizdavimas arba laukimas: individas 
išgyvena numatomą netektį, tarsi ji vyktų dabar, taigi jis patiria 
liūdesį anksčiau nei iš tikro ką praranda. 

6. Hipotetiška netektis: netekties nėra, tačiau tai „galėjo“ įvykti. 

7. Netikra netektis: asmuo klaidingai suvokia įvykį kaip siaurinantį 
jo asmeninę sritį. 


Tikra netektis gali reikšti praradimą ko nors apčiuopiamo ir 
apibrėžto, pavyzdžiui, pinigų. Neapčiuopiama netektis, pavyzdžiui, 
kito asmens meilės praradimas, gali sukelti liūdesį, panašų į tą, kurį 
sukelia apčiuopiamo objekto netektis. Panašiai gali nuliūdinti ir 
atributo vertės pasikeitimas. Pavyzdžiui, Žmogus, manęs, jog 
mėgsta humorą, nusprendžia, kad žmonės laikė jį paprasčiausiu 
juokdariu. 

Netekties jausmo intensyvumas proporcingas atributo 
nuvertėjimui, o ne jo „absoliučiai vertei“. Pavyzdžiui, mergina, 
laikiusi save gražuole, aptinka, kad žmonės laiko ją tik dailia - jos 
praradimo jausmas atitinka tą laipsnį, kuriuo ji jaučiasi praradusi 
patrauklumą. Panašiai ir tėvai, apie savo vaiką galvoję kaip apie 
ypač gabų mokinį, nuliūsta sužinoję, kad jo gabumai tik truputį 
didesni už vidutinius. 

Mintyse apie neišsipildžiusius lūkesčius ir nusivylimą taip pat 
atsispindi netekties tema, sukelianti liūdesį. Kai asmuo tikisi 
sulaukti pagerbimo, apdovanojimo, didesnės algos, jis iš karto į tai 
įsijaučia. Kol objektas jo asmeninėje srityje užima įsivaizduojamą vietą, 
asmuo paprastai patiria tam tikrą pasitenkinimą. Jei jis negauna 
objekto, kurio tikėjosi, gali liūdėti, tarsi būtų iš tikrųjų jį turėjęs ir 
praradęs. Nusivylimas intensyvus net jei lūkesčiai buvo labai 
nerealistiški. 

Daug žmonių „gyvena ateitimi dabar“ ir numatomą netektį 

išgyvena kaip realią. Moteris, sužinojusi, kad jos vyras po kelių 
mėnesių išvyks į trumpą kelionę su reikalais, jautėsi liūdna, kaip ir 
tą dieną, kai jis iš tikrųjų išvyko. Ji apsiašarodavo ir galvodama apie 
ateitį, kada vaikai išaugs ir paliks namus. 

Kai galima netektis traktuojama kaip reali, ji vadinama hipotetiška. 
Pavyzdžiui, moteris liūdi, jos vyrui kalbantis su kita, nes galvoja: 
„Jis gali ją įsimylėti". 

Klaidinga „buhalterija“ yra netikros netekties pavyzdys. Žmogus, 
įsigijęs vertingą dalyką, išgyveno praradimo jausmą - kol suvokė, 
kad įgyto pirkinio vertė tikrai atitiko jo kainą. 


PAKILI NUOTAIKA IR SUSIŽAVĖJIMAS 


Paprastai stebėjimai susieja liūdesį su netektimi. Būtina pakilios 
nuotaikos ar susižavėjimo sąlyga yra suvokta arba laukiama nauda. 
Asmuo pradeda geriau vertinti savo asmeninę sritį. Ši sritis gali 
išsiplėsti, pavyzdžiui, įgijus naujų draugų, naujų apčiuopiamų 
daiktų arba pasiekus tikslą. Moteris gali pradėti geriau vertinti savo 
socialinius sugebėjimus, pirmą kartą surengusi sėkmingus pietus. 
Vyrui gali labiau patikti naujas kostiumas, jei jis sulaukė komplimentų. 

Nuotaiką pakelia ne tik teigiamas įvertinimas, sustiprinantis 
savosios vertės jausmą. Džiaugsmas gali užplūsti ir numatant 
būsimą malonumą ar pastiprinimą. Iš tikrųjų tokios numatančios 
mintys gali siekti labai toli. Pavyzdžiui, žmogus pamatė laikraštyje 
straipsnį apie savo darbą ir pirmiausia pamanė, kad jo darbas (iš 
tikrųjų jis pats) yra labai svarbus, jei nusipelno tiek daug viešumo. 
Ši mintis pastebimai pataisė jo nuotaiką. Tada jis pagalvojo, kiek 
daug Žmonių perskaitys šį straipsnį, ir jo euforija dar labiau 
sustiprėjo. Paskui jis įsisvajojo, kaip pagarsės ir pamažu taps žymus. 
Vis augant lūkesčiams, jo nuotaika vis gerėjo. 

Ar Žmogus patiria malonumą, ar ne, priklauso nuo prasmės, 

kurią jis priskiria konkrečiai situacijai arba objektui. Jaunuolis 
pastebėjo, kad į jį žiūri mergina. Jis pamanė: „Aš patinku Nensei“. 
Tada šią išvadą jis apibendrino taip: „Jei patinku jai, vadinasi, 
patiksiu ir jos draugams". Tada: „Manau, esu labai populiarus. Aš 
patinku visiems žmonėms“. Šitaip plečiantis teigiamam savęs 
vertinimui, jo nuotaika darėsi vis pakilesnė. 

Kad patirtum malonumą, nebūtina patenkinti jau egzistuojantį 
„poreikį“ ar „potraukį“. Malonumui sukelti pakanka bet kokio 
įvykio — arba idėjos, - išreiškiančio pasmingą išplėtimą. Pavyzdžiui, 
žmogus gali gauti dovaną, kurios visai nenorėjo, ir vis dėlto pajusti 
malonumą. Tačiau kartą patyręs malonumą, žmogus gali imti 
trokšti daugiau tokio malonumo. Šlovės skonis gali padaryti žmogų 
alkaną šlovės, kad galėtų palaikyti savąją vertę. 

Taigi geresnis savęs vertinimas gali turėti esminės įtakos 
motyvacijai. Sulaukus atpildo, imama tikėtis jį gauti dažniau, o tai 
suteikia energijos darbuotis produktyviau. Šis principas ypač 
naudingas padedant depresiškiems pacientams įveikti savo iner- 
tiškumą. 

Atsakui į atpildą gali turėti reikšmės grįžtamojo ryšio mechanizmas. 
Subjektyvi pakilios nuotaikos patirtis po savąją vertę sustiprinančio 
įvykio gali būti interpretuojama kaip patvirtinimas, kad įvykis yra 
„geras“. Šis pozityvus įvertinimas gali skatinti ir vėl trokšti 
malonumą sukeliančio objekto arba situacijos. 


NERIMAS 


Visiems žinoma, kad jei Žmogus mano, jog jam gresia nuolatinis 
pavojus, jis paprastai jaučia nerimą. Iš karto ateina į galvą tipiškos 
nerimą sukeliančios situacijos - fizinis sužalojimas, sunki liga, 
ekonominė neganda arba socialinis atmetimas. Be to, nesunku 
pastebėti, kad grėsmė (reali ar įsivaizduojama) bet kurio asmens 

asmeninės srities saugumui, sveikatai arba psichologinei būsenai 
irgi sukelia nerimą. Žmogus taip pat gali patirti nerimą, jei suvokia 
pavojų institucijai ar principui, kurį vertina. 

Svarbaus gyvo ar negyvo objekto praradimo perspektyva yra 
dar viena įprasta grėsmė asmeninei sričiai. Asmuo gali patirti 
nerimą, jei jam gresia prarasti pinigus ar materialinį turtą. Nerimą 
taip pat sukelia numatomas draugo ar giminaičio praradimas dėl 
geografinio atstumo, ligos ar kito asmens mirties. Nerimas reaguojant 
į psichosocialinį stresą (tokį kaip būsima kritika, pažeminimas ar 
pametimas) yra toks pat stiprus kaip ir krimtimasis dėl grėsmės 
susirgti ar susižaloti. 

Žalos laukimą mes vadiname baime, o nemalonų emocinį 
išgyvenimą - nerimu. Jei asmuo pasitiki savo gebėjimu įveikti arba 
atremti grėsmę, nerimas susilpnėja. Jis stiprėja, jei Žmogus 
potencialią žalą savo asmeninei sričiai laiko neišvengiama, labai 
tikėtina arba itin destruktyvia. Nerimą gali dar labiau sustiprinti 
nežinia, kada laukti būsimos žalos. 

Įvertinant situaciją kaip pavojingą, beveik vienu metu reikia 
padaryti keletą sprendimų. Pirmuoju sprendimu, kurį Richardas 
Lazarus (1966) vadina „pirminiu įvertinimu“, situacija suvokiama 
kaip grėsminga ir numatomas potencialios žalos tikėtinumas, 
artimumas ir dydis. Tada prasideda antrinis - savo sugebėjimų 
neutralizuoti arba įveikti pavojų - įvertinimas. Neigiamų pirminio 
įvertinimo metu nustatytų veiksnių persvara prieš teigiamus 
antrinio įvertinimo veiksnius suvokiama kaip pavojus. Jo dydis 
savo ruožtu nulemia nerimo intensyvumą. 

Prasmės svarbą sujaudinimui rodo daugelis situacijų, sukeliančių 
šį emocinį atsaką, ir tas laipsnis, kuriuo nerimas pasireiškia 
skirtingiems žmonėms toje pačioje situacijoje. Žinome, kad žmogų, 
kuris labai bijo kitų nepritarimo, gali apimti panika, atsidūrus 


* Nerimo ir baimės skirtumą smulkiau aptarsime 6 skyriuje. 

padėtyje, kurioje jo trūkumai netruks išryškėti; pavyzdžiui, 
kalbėjimą prieš auditoriją jis gali laikyti potencialia katastrofa. Kitas 
žmogus toje pačioje situacijoje patirs minimalų nerimą arba visai jo 
nepajus, nes galimiems kitų žmonių įvertinimams jis teikia kitokią 
reikšmę. 

Neįprastos nerimo reakcijos į situacijas ar objektus, kuriuos 
paprastai laikome nepavojingais, dažnai siejamos su asmeninėmis 
išskirtinėmis prasmėmis. Pavyzdžiui, sveika moteris patyrė nerimą, 
kai jai pritrūko oro pasitreniravus - ji pamanė, kad ją ištiko širdies 
smūgis. Žmogus jausdavo nerimą eidamas per tiltą, nes įsivaizduodavo 
jį griūvantį. Vėliau aptarsime kitus lemiamo prasmės vaidmens 
patologinėms nerimo būklėms pavyzdžius. 


PYKTIS 


Vienas iš kartais nurodomų pykčio prototipų pavyzdžių yra 
primityvaus organizmo reakcija, kurios tikslas - atremti arba suardyti 
žalingą veiksnį. Ši analogija nušviečia vieną esminį žmonių elgesio 
būdą: jei žmogus užpuolamas (fiziškai arba žodžiais), jis gali supykti 
ir pulti pats. 

Nors formulė „puolimas sukelia į pyktį" atitinka akivaiz- 
džiausias pykčio atsiradimo sąlygas, ji tinka ne visada. Žinome 
pavyzdžių, kai užpultas asmuo sustingdavo, apimtas nerimo, arba 
puldavo į neviltį, nugalėtas fizinėje kovoje. Kiti žinduoliai, 
pavyzdžiui, šimpanzės ir šunys, taip pat kartais reaguoja į puolimą 
panašiu į žmogaus nerimu ir depresija. Cannonas (1915) apibūdina 
reakciją į puolimą „smok arba bėk“ terminu, apytikriai atitinkančiu 
pyktį ir nerimą. Deja, jo formulė nepaaiškina nei depresyvaus 
atsako, nei individualių skirtumų priežasčių. 

Kita žinoma dažnai pyktį sukelianti situacija yra noro ar potraukio 
frustravimas. Dollardas ir jo bendradarbiai (1939) šį įprastą 

pastebėjimą išplėtojo į teoriją (frustracijos ir agresijos hipotezę), 
siūlydami taip aiškinti įvairias agresyvaus ir priešiško elgesio 
formas. Tačiau paanalizavus kritiškai, tampa akivaizdu, kad jų 
samprata apima tik keletą pyktį sukeliančių situacijų. Be to, 
nekreipdami dėmesio į frustracijos įvairiomis aplinkybėmis prasmę, 
autoriai įtraukia tokius frustracijos atvejus, kurie nesukelia pykčio. 
Kaip nurodė Ellis (1962) ir eksperimentais pademonstravo Pastore 
(1950, 1952), žmonės nelinkę reaguoti pykčiu, jei frustruojantį 
veiksnį laiko teisėtu, neišvengiamu arba pagrįstu. Vyras, kuris 
paprastai supyksta, jei pietūs jam grįžus namo būna neparuošti, 
nesusierzins, jei sužinos, kad žmona blogai jautėsi ir negalėjo 
pagaminti valgio. 

Jei galvosime apie įvairias pyktį nuo lengvo suirzimo iki baisaus 
įtūžio sukeliančias situacijas, tikriausiai jų priskaičiuosime be galo 
daug. Būtų sunku laikyti visas įvairias pyktį sukeliančias situacijas 
kuo nors panašiomis. Vis dėlto, išskiriant pagrindinius šių situacijų 
bruožus, įmanoma įžvelgti jų bendrumą. 


Nusižengimai - sąmoningi ir ne 


Aptarkime šiuos dažnai pyktį sukeliančių situacijų pavyzdžius iš 
kasdienio gyvenimo: 

1) paauglių gauja apmėtė suaugusįjį akmenimis; 

2) mokiniui mokytoja įrašė pastabą už šnibždėjimąsi per 
pamoką su keliais kitais mokiniais; 

3) teatro lankytojui įsigyti bilietą sutrukdė be eilės įlindęs 
pirkėjas; 

4) moterį paliko mylimasis; 

5) motina liepė vaikui pasidalyti žaislais su broliu ar seserimį; 

6) komiteto nariui, siekiančiam įdiegti naujovių, paprieštaravo 
kitas komiteto narys. 

Visus šiuos susidūrimus sieja bent jau viena gija. Pagrindinis 
veikėjas patiria nemalonų išgyvenimą (skriaudą) dėl vieno ar kelių 
priešininkų: jis tampa apgalvoto fizinio puolimo, kritikos, prievartos, 
sutrukdymo, atstūmimo, atėmimo arba prieštaravimo objektu. Šios 
situacijos jam žalingos, nes pažeidžiamas jo saugumas, savoji vertė 
ar troškimai. Jis suvokia jas kaip sąmoningą, tiesioginį kėsinimąsi 
įjo asmeninę sritį. Net jei skriauda padaryta be piktos valios, ji gali 
būti suvokiama būtent taip. 

Kitą pyktį sukeliančių situacijų grupę sudaro įsakymai ir 
suvaržymai, kuriuos individas suvokia kaip savo teisų pažeidimą. 
Valdžią turinčio Žmogaus įspėjimai gali supykdyti individą, nors 
jis ir nebūtų ketinęs užsiimti draudžiama veikla. Jo „teisės“ apima 
ne vien autonomiją, veiksmų ir žodžio laisvę, bet ir tikėjimąsi kitų 
žmonių pagarbos, mandagumo, dėmesio, lojalumo. Socialinis arba 
profesinis statusas verčia tikėtis ypatingų privilegijų, todėl jų 
nesuteikimas gali įžeisti, o Žemesnio statuso asmens pretenzijos į 
privilegijas, kurios jam „nepriklauso“, - supykdyti. 


Netiesioginiai nusižengimai 


Neretai savo arba kitų Žmonių reagavimą pykčiu galime paaiškinti 
dar vienu santykių tipu. Toliau pateikiamos situacijos iš pirmo 
žvilgsnio neatrodo kaip tiesioginis asmeninės srities pažeidimas, 
tačiau jos dažnai sukelia pyktį: 

1) šeimininkui įkyri svečio puikavimasis savo išmanymu per 
kviestinius pietus; 

2) bažnyčios tarnautoją erzina draugo pasakojimai apie jo verslo 
sėkmę; 

3) jaunuolis niršta, nes jo draugė linksmai čiauška su kitu 
vyriškių; 

4) puikiai įvertintas studentas suirzta sužinojęs, kad profesorius 
tokį pat pažymį parašė ir kitam; 

5) vyras jaučiasi įtūžęs, nes žmona per menkai pagyrė jį už 
didelę jo verslo sėkmę. 

Analizuodami šias situacijas, galime suprasti, kodėl jos laikomos 
žalingomis: kiekviena reiškia asmens savosios vertės pažeidimą. 
Įžeidėjo elgesys netiesiogiai verčia asmenį nuvertinti save. Pirmieji 
trys incidentai yra pavydo pavyzdžiai. Dėmesio sulaukiantys 
žmonės įžeidžia, nes kelia grėsmę kitų įvaizdžiui: „Jis sulaukia visų 
pripažinimo, o aš jokio“, „Jis daro geresnį įspūdį nei aš“, „Jam 
sekasi geriau nei man“. Tokie lyginimai verčia asmenį suabejoti 
savo paties svarba. Dėl puikaus pažymio sustiprėjęs savosios vertės 
jausmas sumenksta, kai studentas supranta esąs ne vienintelis, 
pretenduojantis į tobulumą. Vyras supyksta dėl „drungnos“ 
žmonos reakcijos, nes taip nuvertinami jo laimėjimai. 

Jei „įžeidimai“ reiškia praradimą, kodėl asmuo jaučia pyktį, o ne 
liūdesį? Pastebime, kad jis jaučia pyktį, jei sugeba atremti nuvertinimą, 
susitelkdamas į neigiamas įžeidėjo savybes: „Jis mėgsta „pasirodyti“, 
jis nevertas, „tuščiagalvis“, nesąžiningas". Tačiau jei asmuo priima 
įsivaizduojamą statuso praradimą kaip pagrįstą, teisingą ar 
užtarnautą, jis pajunta liūdesį. Jei jis tai kaltina įžeidėją, tai apgaili 
netektį, jo nuotaika svyruoja tarp pykčio ir liūdesio. 


Hipotetiški nusižengimai 


Galima pateikti ir kitų pavyzdžių, kai reagavimo pykčiu neįmanoma 
paaiškinti nei tiesioginiais, nei netiesioginiais nusižengimais: 

1) pėstysis supyksta ant motociklininko, važiuojančio per 
raudoną šviesą; 

2) motiną supykdo prastas vaiko elgesys prie stalo; 

3) turtingą vyrą įsiutina prašymas paaukoti; 

4) įstatymą ir tvarką gerbiantis vyras įniršta išgirdęs apie 
nusikaltimą, įvykdytą už tūkstančių mylių. 

Nė vienas iš šių epizodų akivaizdžiai nepažeidžia individo 
asmeninės srities. Vis dėlto jis gali reaguoti taip pat stipriai kaip ir 
į tiesioginį įžeidimą. Jam nesunku pripažinti, kad įvykis jam 
asmeniškai nepakenkė. Jei tai tiesa, kodėl gi jis pyksta? Bendras šių 
situacijų vardiklis yra tai, kad įžeidėjas pažeidė taisyklę, kurią 
įžeistasis laikė svarbia. Šis įvykis verčia asmenį jaustis nesaugiai, 
todėl jis yra potencialus ar hipotetiškas nusižengimas. 

Pėstysis taip aiškina savo pyktį dėl lekiančio motociklininko: 
„Tuo metu galėjau eiti per gatvę (arba galbūt eisiu kitą kartą, kai jis 
lėks)“. Motina pyksta ant vaiko, nes mano, jog kas nors kitas, jei 
būtų šalia, nuspręstų, kad ji prasta motina, nesugebanti išauklėti 
vaiko. Turtingas vyras įsižeidžia, nes galvoja: „Jei aukočiau kiek- 
vienai labdarai, bankrutuočiau'. 

Hipotetiško puolimo atvejais Žinojimas, kad tai gali atsitikti, 
reiškia beveik tą pat kaip kad žinojimas, jog iš tikrųjų atsitiko. 
Hipotetiški nusižengimai, nors ir subtilūs, lemia daugelį tarp- 
asmeninių nesutarimų. Nagrinėdami toliau, pamatysime, kad šias 
skriaudas daugiausia sudaro tam tikrų visuotinai priimtų deramo 
elgesio taisyklių arba, kai kuriais atvejais, tam tikrų išskirtinių 
taisyklių ir standartų laužymas. 

Kitų Žmonių elgesio vertinimas reiškia, kad egzistuoja numanomas 
dėsnių, taisyklių, principų ir standartų kodeksas. Būtent šios 
taisyklės turi apsaugoti asmenį nuo fizinio ar psichologinio 
sužalojimo, net jei jis ir jo asmeninė sritis neturi nieko bendra su 
skriaudėju. Taigi pėstysis, nors iš tikrųjų ir nepakliuvęs į pavojų, 
įniršta ant motociklininko, nes taisyklių laužymas gali pakenkti jo 
saugumui ateityje. 

Sąžiningumo, teisingumo ir pagrįstumo principai sudaro tarsi 
išorinę arba gynybinę asmeninės srities sieną. Savavališki, neteisingi 
ar neteisėti veiksmai sukelia pyktį (net jei jie nenukreipti prieš 
asmenį), nes jie laikomi grėsme apsauginei sienai. 

Kiti su žmonių bendravimu susiję papročiai taip pat labai 

svarbūs. Tokių susitarimų pažeidimus rodo pikti skundai, pavyzdžiui: 
„Jie neturi teisės taip daryti“, „Jis neturėjo taip elgtis“, „Tie žmonės 
turėtų elgtis padoriau“, „Tai principo reikalas“. 

Vidutinio amžiaus vadovą erzina kitų žmonių „rėksmingumas“, 
agresyvumas, nerūpestingumas ar nevalyvumas. Paklaustas jis noriai 
sutinka, kad asmeniškai jis dėl to nėra patyręs jokios žalos ar 
nuostolio. Vis dėlto jis prieštarauja tokiam elgesiui, laiko jį nederamu 
ir „blogu“ ir nori, kad pažeidėjas būtų nubaustas: „Tie hipiai neturi 
teisės nešioti tokių ilgų plaukų ir būti tokie murzini. Juos reikia 
uždaryti". 

Priimtinos elgesio formos sudaro moralinį asmeninės srities 
kodeksą. Kodekso sulaužymas sukelia tą pačią reakciją kaip ir puolimas. 
Asmeniniai kodeksai toje pačioje kultūroje gali būti labai įvairūs ir 
ypatingi. Šių kodeksų laužymo sukeliamas pyktis kitiems žmonėms 
gali atrodyti netinkamas ir nesveikas, tačiau individui, kuris turi 
savo standartus, kas teisinga ir kas ne, jis atrodo tinkamas. 
Asmeninių standartų pažeidimas laikomas asmeninės srities 
užpuolimu. 

Socialiniai susitarimai reiškia daugiau nei paprastai manoma, 
kai reikia nusakyti sąlygas, kurioms esant pyktis laikomas pagrįstu, 
tikėtinu ar net pageidaujamu, tačiau jie nustato ir ribas, kurias 
peržengus pyktis vadinamas perdėtu ir nederamu. Tokios ribos 
atsispindi teiginiuose: „Tu per smarkiai reaguoji" arba „Ko taip 
siunti?“ Mes visi tikriausiai esame patekę į situacijas, kurios mus 
supykdė, tačiau visai neužgavo mūsų draugų, ar priešingai. O kai 
šaltakraujiškai reagavome į žalingą situaciją, galbūt išgirdome: 
„Turėjai supykti“ arba „Aš būčiau jam prikišęs!" Jei asmuo pratrūksta 
pykčiu dėl nereikšmingo įvykio, galime įtarti, kad situacija jam turi 
ypatingą, išskirtinę prasmę. 

Dabar apibendrinkime situacijas, kurios dažniausiai sukelia 
pyktį: 1) tiesioginis ir sąmoningas puolimas; 2) tiesioginis 
nesąmoningas puolimas; 3) įstatymų, standartų, socialinių normų 

sulaužymas - hipotetinė grėsmė, nederamas elgesys, idiosinkretinio 
moralinio kodekso sulaužymas. Bendrasis pykčio kilimo veiksnys 
yra individo suvoktas jo asmeninės srities, įskaitant jo vertybes, 
moralinį kodeksą ir apsaugos taisykles, užpuolimas. Šis veiksnys 
yra būtina, nors ir nepakankama sąlyga pykčiui sukelti. Pykčiui kilti 
reikalingos ir kitos specifinės aplinkybės. Pirma, individas turi 
rimtai priimti pažeidimą ir įvertinti jį neigiamai. Mažas vaikas, 
mėtantis sniego gniūžtes į tėvą, veikiau pradžiugins nei supykdys. 
Antra, individas neturi manyti, kad žalinga situacija kelia tiesioginį 
ir nuolatinį pavojų. Jei jis pirmiausia susirūpinęs savo saugumu, 
jaus veikiau nerimą, o ne pyktį. Trečia, individas pirmiausia turi 
kreipti dėmesį į įžeidimo neteisėtumą ir įžeidėją, o ne į pačią žalą, 
kurią jis galbūt patyrė. 

Psichologinių reakcijų, vedančių į pyktį, seka gali būti lyginama 
su nerimo atsiradimo etapais. Pirmiausia individas atpažįsta ir 
įvardija žalingą stimulą. Kartu jis įvertina savo gebėjimą atlaikyti, 
neutralizuoti arba atremti žalingo stimulo poveikį (antrinis 
vertinimas). Toliau pateikiamame pavyzdyje pagrindinis veikėjas 
svyruoja tarp pykčio ir nerimo, tai augant, tai nykstant jo pasitikėjimui 
savo gebėjimu atremti žalingą stimulą. 

Studentui kelią grūstyje užtvėrė lėtai judantis automobilis. 
Studentas labai supyko ir dėl nepatogumo, ir dėl to, kad kitas 
vairuotojas nepaisė nustatytų vairavimo taisyklių. Jis vis spaudė 
signalo mygtuką ir plūdo vairuotoją - manė, kad yra pakankamai 
stiprus įveikti galimus atsakomuosius veiksmus, kuriuos, šiaip ar 
taip, laikė mažai tikėtinais. Jo nuostabai, kitas vairuotojas išlipo iš 
automobilio. Toks polinkis peštis studentą dar labiau supykdė. Kai 
paaiškėjo, kad kitas vairuotojas stambus ir pavojingas, studentas 
išsigando ir skubiai nuvažiavo. Kai buvo jau saugu, jį dar kartą 
užplūdo pykčio banga ir jis pamanė: „Didelis mušeika - bandė mane 
stumdyti". 

Šis pavyzdys rodo, kad kai asmeniui nerūpi jo saugumas, 

įžeidžiančiam veiksniui jis linkęs jausti pyktį. Jam susitelkus ties 
neišvengiamu pavojumi, pyktį pakeičia nerimas. 

Analogišką pykčio ir liūdesio kaitą išgyveno ir vyras, kuriam 
griežtai priekaištavo jo žmona. Iš pradžių jis galvojo, kaip neteisingai 
jinai jį kritikuoja, ir pyko ant jos. Pamanęs, kad prarado jos meilę, 
jis nuliūdo. Visą dieną jo mintys svyravo tarp kaltinimų Žmonai ir 
nerimo dėl meilės praradimo, o tai atsispindėjo pykčiu ir liūdesiu. 

Pykčio stiprumas yra proporcingas asmens suvokiamam 
įžeidimo nepagrįstumui, šališkumui ir neteisingumui. Šie bruožai 
ypač svarbūs, jei norime suprasti perdėtas reakcijas į įžeidimus, 
kurie atrodo nereikšmingi. 

Sąlygas, įkvirtinančias pyktį, kylantį po įžeidimo, galime apibendrinti 
taip: 1) įžeidimas suvokiamas kaip sąmoningas; 2) įžeidimas 
suvokiamas kaip piktavališkas; 3) įžeidimas suvokiamas kaip 
neteisingas, neteisėtas ir nepagrįstas; 4) įžeidėjas suvokiamas kaip 
nepageidaujamas asmuo; 5) yra galimybė kaltinti arba nuvertinti 
įžeidėją. 

Priešingos sąlygos veikiau sumažina pyktį. Taip būna, kai 
įžeidimas suvokiamas kaip „atsitiktinis“, „kilęs dėl gerų ketinimų“ 
arba „teisėtas“. Kiti švelninantys veiksniai yra asmens požiūris į 
įžeidėją kaip į „gerą vaikiną“ arba įsitikinimas, kad jis pats buvo 
kaltas. 


LIŪDESIO, PYKČIO IR NERIMO KILIMO SKIRTUMAI 


Kasdieniai stebėjimai rodo, kad tos pačios išorinės sąlygos vienam 
asmeniui gali sukelti liūdesį, kitam — nerimą, o trečiam - pyktį. Be to, 
aplinkybės, kurios atrodo iš esmės panašios, vienu metu asmenį gali 
liūdinti, kitu - kelti jam nerimą, o trečiu - pykdyti. Jei žinome, 
kokios prasmės priskiriamos įvykiui, iš esmės galime numatyti, 
kokias emocijas jis sukels. Pirmiausia prasmes nulemia asmens 

įpročiai vienaip ar kitaip konceptualizuoti tam tikras gyvenimo 
situacijas ir jo psichologinė būsena situacijos susidarymo metu. Jei 
jam labiausiai rūpi pavojus, jis jaučia nerimą; jei kremtasi dėl 
netekties, jaučia liūdesį; jei susitelkia į nepriimtiną įžeidėjo elgesį, 
pyksta. Būtinos ir pakankamos kiekvienos emocijos kilimo sąlygos 
gali būti pademonstruotos parodant, kaip panašios sąlygos sukelia 
skirtingas emocijas. 


Liūdesys ir pyktis 


Nuvertinimas (dėl įžeidimo ar kritikos) gali sukelti ir liūdesį, ir 
pyktį. Jei žmogus priima įžeidimą kaip pakankamai pagrįstą ir jo 
savosios vertės jausmas nukenčia, jis liūdi. Tačiau jis gali liūdėti net 
jei laiko įžeidimą nepagrįstu, bet metančiu jam šešėlį. Jei kritika ar 
įžeidimas suvokiami kaip nepelnyti, nepriimtini ar neteisingi, jis 
linkęs pykti. 

Asmuo gali suvokti, kad, priėmęs „kritiką“ kaip pagrįstą, jaus 
liūdesį ar kaltę. Tačiau jei jis gali suabejoti kritika, užsipuldamas patį 
jos autorių, tai veikiau patirs pyktį, o ne liūdesį. 


Liūdesys ir nerimas 


Asmuo labiau linkęs liūdėti, o ne nerimauti, kai netektis jau įvykusi 
ar kai asmeninė sritis nuvertėja dėl laukiamo praradimo. Nerimą 
jis išgyvens tol, kol laikys save dar nenukentėjusiu, o praradimą ar 
kitą žalą - tik gresiančia. Būsimos netekties - ar svarbaus Žmogaus, 
ar darbo, ar statuso - suvokimas, laukiant žalingo įvykio, yra liūdesio, 
o ne nerimo kilimo pavyzdys. Liūdesys kyla, jei numatomas 
praradimas išgyvenamas šią akimirką, o ne ateityje, t. y. kai asmuo 
atima prarandamą dalyką iš savo srities anksčiau, nei tai iš tikrųjų 
įvyksta. 

Nerimas ir pyktis 


Aiški nerimo atsiradimo sąlyga yra pavojus: asmuo labiausiai išgyvena 
dėl galimos žalos ir dėl suvokiamos žalingo stimulo įveikimo 
galimybių stokos. Pykčio atveju jis labiau rūpinasi teisių, taisyklių 
ir principų pažeidimu bei kaltinimais pažeidžiančiam veiksniui, 
menkiau - jam kylančiu pavojumi. 

Tipiškos mintys, vedančios į nerimą, liūdesį, pakilią nuotaiką ar 
pyktį, atitinka būdingas mintis, aptinkamas nerimo būsenų, 
depresijų, manijų ir paranojinių būsenų atvejais. Psichologiniai 
sutrikimai ir normalios emocinės reakcijos skiriasi tuo, kad mintys 
sutrikimų atvejais nuolat iškreipia tikrovę. Normali emocinė 
reakcija grindžiama protingu realios situacijos vertinimu, o 
psichologinių sutrikimų atvejais atsaką kur kas labiau lemia vidiniai 
(t. y. psichologiniai) veiksniai, kurie sutrikdo tikrovės suvokimą. 

turinys 


Neurotikas ne tik serga emociškai, jis klysta kognityviai. 
Abraham Maslow 


Žmonių gebėjimas sujungti į visumą milijardus aplinkos įvykių ir 
adaptyviai reaguoti nulėmė psichologinę raidą. Dar nuostabesnis 
mūsų gebėjimas skirti subtilias užuominas tarpasmeniniuose santy- 
kiuose ir atsparumas susidūrus su nusivylimu ir vilčių žlugimu. 
Gebėjimas kūrybingai naudotis vaizduote ir prilaikyti ją, kad 
netrukdytų tikrovės jausmui, yra dar vienas mūsų brandos įrodymas. 
Nepaisant šių giriamųjų žodžių, akivaizdu, kad ne visus sunkumus 
atlaikome vienodai gerai. Mes turime tam tikrų jautrių vietų, 
„silpnybių“, ties kuriomis susikaupia įtampa ir prasideda drebulys 
arba protrūkiai - elgesys, kurį paprastai vadiname perdėta reakcija. 
Esant tokioms sąlygoms, nerealistiniai vertinimai užgožia realistinius, 
ir mes galbūt suvokiame, kad mūsų reakcijos labai neracionalios. 
Visi žinome perdėto reagavimo pavyzdžių: kai draugai suabejoja 
asmens autoritetu, jis staiga nusiteikia karingai; šiaip santūri moteris 
labai susijaudina, kai „neturi kuo apsirengti" oficialiam priėmimui; 
studentas, gavęs iš egzamino prastesnį pažymį nei tikėjosi, 
paniursta ir vadina save visišku nevykėliu. Tokie perdėtai stiprių 
ar netinkamų emocinių reakcijų pavyzdžiai rodo, kokios svarbios 
yra vidinės dramos, persmelkiančios mūsų patyrimą: mes 
įsivaizduojame gėrio ir blogio susidūrimus, triumfą ir tragedijas, 

didvyrius ir niekšus. Į šį vidinį spektaklį galime žvilgtelėti 
sapnuodami ir svajodami. Kai šios audringos jėgos nušluoja 
racionalius vertinimus, išgyvename perdėtas ar netinkamas 
emocines reakcijas. 

Kai kuriuos Žmones šios viduje generuojamos fantazijos taip 
užvaldo, kad pradeda kontroliuoti jų emocijas ir elgesį. Kai, 
pasiekus tam tikrą bejėgiškumo ar kančios lygį, ima veržliai vystytis 
netinkamos ar perdėtos reakcijos, mes jas linkę vadinti „emociniu 
sutrikimu“, „neuroze“, „psichologiniu sutrikimu" arba „psichikos 
liga“. Šie sutrikimai dažnai įgauna būdingą formą, kuri leidžia 
priskirti juos žinomai kategorijai, pavyzdžiui, depresijai, nerimo 
arba paranojinei būsenai. Nors šie psichologiniai sutrikimai siejasi 
su jau aprašytomis (3 skyriuje) reakcijomis, nuo normalių emocinių 
reakcijų jie skiriasi tuo, kad į juos įsiterpia nerealistinės mintys apie 
esminius paciento gyvenimo dalykus. Mąstymo sutrikimus 
geriausiai iliustruoja vienas dramatiškiausių psichoterapeutų 
stebimų sindromų - ūmi neurozė. 


ŪMUS EMOCINIS SUTRIKIMAS 


Visas psichikos ligos vargas atsispindi ūmioje neurozėje. Ryškiausios 
formos neurozė reiškiasi įvairiais intensyviais, nemaloniais potyriais. 
Pažįstami objektai atrodo keisti, iškreipti ar nerealūs. Be to, vidiniai 
paciento potyriai yra ypatingi. Normalūs pojūčiai galūnėse ar kūne 
gali dingti. Kūnas gali tapti sunkus arba besvoris. Įvykiai įgauna 
naujas prasmes ir reikšmes. Seni nereikšmingais laikyti nutikimai 
darosi grėsmingi. Šios reakcijos aiškiai pranoksta įprasto paciento 
patyrimo ribas. Kai kurie pacientai patyrimo keistumą lygina su 
reakcijomis į nuskausminimą, „nemalonia kelione“ veikiant 
narkotikams arba košmaru. 

Ypač sekinantis ūmaus emocinio sutrikimo aspektas yra kontrolės, 

anksčiau laikytos savaime suprantama, netekimas. Pacientas turi 
grumtis, kad išlaikytų valingą dėmesio, susikaupimo ir kryptingumo 
kontrolę. Jam sunku surikiuoti savo mintis ir nuosekliai mąstyti. Jo 
savęs paties ir aplinkos suvokimas ne tik pasikeičia, jis nyksta, todėl 
jam sunku suvokti daugelį aplinkos detalių. Paradoksalu, tačiau 
pacientas gali tapti itin jautrus tokiems stimulams kaip žmogaus 
balsas arba kai kurie vidiniai pojūčiai. Jo psichika gali sutrikti iki 
nuovokos netekimo. Nors ir teisingai identifikuodamas, kur ir kas 
jis yra, pacientas nebūna dėl to tikras. 

Kraštutinė šio sutrikimo forma vadinama „katastrofine reakcija“. 
Pacientas išreiškia savo šiurpius potyrius tokiais apibūdinimais: 
„Nejaučiu, kad esu čia", „Aš kitoks“, „Viskas kitaip“. Mėgindamas 
nusakyti tikrąjį potyrį, jis vartoja tokius terminus: „Jaučiu, kad 
prarandu supratimą", „Kraustausi iš proto“, „Mirštu“, „Jaučiu, kad 
tuoj apalpsiu“, „Skylu“, „Pamišiu“. Nors sergantysis šias bauginančias 
mintis dažnai interpretuoja kaip „išprotėjimo“ ženklą, jos daž- 
niausiai susijusios su ūmiomis neurotinėmis reakcijomis, o ne su 
psichoze. 

Be šio keistų jausmų ir įprastų psichinių procesų sutrikimo, 
pacientui gali būti būdingas intensyvus nerimas, liūdesys ar įniršis. 
Net jei emocija yra sustiprėjęs malonus jausmas, pavyzdžiui, pakili 
maniakinių reakcijų nuotaika, jo intensyvumas yra nemalonus. 

Ar įmanoma suprasti keistus psichologinius reiškinius, būdingus 
ūmiai neurozei? Stulbinantis ypatingų potyrių komponentas yra 
intensyvus savęs įsisąmoninimas. Pacientas labai aiškiai suvokia 
savo vidinius procesus. Jo dėmesys sutelktas į pojūčius, mintis ir 
jausmus, ir šie psichiniai procesai tampa labai ryškūs. Be to, jis labai 
dėmesingas kai kuriems aplinkos požymiams ir užmiršta kitus - tai 
„tunelio regėjimas“. Skirdamas savo dėmesį specifiniams vidiniams 
ir išoriniams stimulams, pacientas labai sunkiai mobilizuoja 
pakankamai dėmesio kitoms patyrimo sritims. 

Savęs įsisąmoninimo ir dėmesingumo ypatumai ūmios neurozės 

atveju panašūs į reakcijas, kurias patiria daugelis žmonių iš tikrųjų 
grėsmingose situacijose. Studentas, žodžiu ar raštu laikydamas 
svarbų egzaminą, galbūt išgyvena nerimą dėl iškilusio pavojaus jo 
gyvenimo tikslams. Jam sunku susikaupti ties užduotimi - skaityti 
ar klausytis klausimų ir pasitelkti atmintį ieškant atsakymų. Vietoj 
to jo dėmesį kausto mintys apie nesėkmę, nuolatinis savo veiksmų 
stebėjimas ir nemalonios emocinės būsenos konstatavimas. Dėl to, 
kad dėmesys nuolat krypsta prie šių blaškančių minčių, jam sunku 
suprasti klausimus, jo pastangos prisiminti medžiagą ir suformuluoti 
tinkamus sakinius yra „blokuojamos“. Šį blokavimą ir efektyvumo 
sumažėjimą lemia ne pats nerimas, o dėmesį prikaustančios 
nereikalingos mintys ir jausmai!. 

Panašios psichologinės reakcijos gali kilti susidūrus su fiziniu 
pavojumi. Pirmą kartą patekusiam į mūšį kareiviui gali būti sunku 
susikaupti ir perkelti dėmesį. Jo dėmesys gali būti taip prikaustytas 
prie pavojaus suvokimo ir troškimo išgyventi, kad jis neįstengia 
suprasti ir vykdyti komandų, kurios padėtų jam išlikti gyvam. Apie 
panašų patyrimą pasakoja ir žmonės, patekę į kitas nesaugias 
situacijas. Kylantis stačiu kalno šlaitu naujokas gali būti taip 
susirūpinęs, kad nenukristų, jog eina nevikriai, klupdamas ir todėl 
pavojingai. 

Palyginkime reakcijas į tikrą grėsmę su tomis, kurias patiria 
pacientas, susirgęs ūmia neuroze. Pacientas labai jautrus pavojų 
rodantiems stimulams, bet koks pokytis aplinkoje, pavyzdžiui, 
netikėtas garsas, patraukia jo dėmesį: jis itin budrus, laukdamas 
signalo, galinčio reikšti pavojų. Kartu jam sunku sukaupti dėmesį 
į tuos aplinkos komponentus, kurie nežymi pavojaus. 

Nepaisant panašumų, pacientas, sergantis ūmia nerimo neuroze, 
aiškiai skiriasi nuo asmens, susidūrusio su tikru pavojumi. Paciento 


' Eksperimentinių įrodymų ieškokite Sarason (1972b) ir Horowitz et al. (1971) 
darbuose. 

suvokiamas pavojus neegzistuoja arba yra smarkiai perdėtas. Jį ne 
tik persekioja mintis apie grėsmę, jis nuolat klaidingai interpretuoja 
nežalingus stimulus kaip rodančius pavojų. 

Nerimo neuroze sergančiojo problema - tai ne vien stimulo 
įvardijimas (jis lengvai gali įvardyti stiprų garsą), o tam tikriems 
stimulams priskiriamos prasmės ir reikšmės. Jo interpretacijos 
dirbtinės, mažai tikėtinos, netikroviškos. Sirenos garsas reiškia, kad 
dega jo namas; skausmas pakaušyje - insulto ženklas; prieinantis 
nepažįstamasis — tikriausiai žmogžudys. Kaupiamasis visų įvykių 
kaip pavojaus ženklų interpretavimo padarinys yra iškreiptas 
realaus pasaulio vaizdas ir augantis nerimas. Klaidingas situacijų 
aiškinimas padeda pamatą įvairaus laipsnio kognityviniam 
iškraipymui - nuo nedidelio neatitikimo iki aiškiai klaidingos 
interpretacijos. 

Dėmesio prikaustymas, sąmonės susiaurėjimas, selektyvus 
apibendrinimas ir iškraipymas atsiranda ne tik ūmių nerimo 
neurozių atvejais, tai būdinga ir kitoms ūmioms neurozėms, 
pavyzdžiui, depresijai, hipomanijai arba paranojinėms būsenoms. 
Šios būsenos skiriasi patiriama emocija: liūdesys, pakili nuotaika, 
pyktis. Emocijų skirtingumus gali paaiškinti skirtingos deviantiškos 
prasmės arba minčių temos. Kaip pamatysime, kiekvienos neurozės 
atveju tikrovė iškreipiama, kad atitiktų sąvokas, vyraujančias 
paciento mąstyme. Mąstymo sutrikimai sudaro ir kitų neurozių, 
pavyzdžiui, isterijos, fobijos, obsesinės-kompulsinės neurozės, 
esmę. 


NEUROTINIAI SUTRIKIMAI 
Nors klinicistai ir retai susiduria su ūmiais emociniais sutrikimais, 


ryškūs jų ypatumai nušviečia ne tokius pastebimus sunkumus, 
pasitaikančius labiau įprastų neurotinių reakcijų formų atvejais. Ne 

tokiais dramatiškais neurozių atvejais mąstymo sutrikimas gali 
reikštis tik tam tikrose situacijose arba susidūrus su tam tikrais 
sunkumais, žeidžiančiais silpnąsias paciento vietas. Kitomis 
aplinkybėmis paciento mąstymas pakankamai atitinka tikrovę. Vis 
dėlto net labiau lėtinių arba švelnesnių neurozių atvejais retkarčiais 
pasitaiko epizodų, panašių į ūmų emocinį sutrikimą. 

Kadangi susiaurėjęs mąstymas, dėmesio fiksacija ir tikrovės 
iškraipymai galimi sergant bet kuria neuroze, esminiai neurozių 
skirtumai atsiskleidžia ydingo mąstymo turiniu, o ne jo forma. 
Toliau apžvelgsime kitus mąstymo ypatumus, tipiškus visoms 
neurozėms, tačiau dabar panagrinėkime turinio skirtumus. 

Neurozių, kurioms būdingos stiprios emocinės reakcijos, atvejais 
kiekvienam sutrikimui būdingą emocinę būseną sužadina specifinis 
ydingo mąstymo turinys. Liūdesys - tipiška depresijos emocija — 
skurdumą, menkumą ir pralaimėjimą. Pakili nuotaika, būdinga 
hipomanijos būsenoms, atsiranda dėl nuolatinių minčių apie savo 
reikšmingumą. Nerimastingo paciento kančių šaltinis - per stiprus 
polinkis interpretuoti patyrimą kaip pavojingą, o paranojiškas 
pacientas jaučia stiprų pyktį, nes yra įsitikinęs, kad yra skriaudžiamas. 

Pagrindinius duomenis, padėjusius nustatyti neuroze sergančiųjų 
mąstymo sutrikimus, ėmiau iš pažodinių jų pasakojimų įrašų, 
padarytų psichoterapijos ar formaliosios psichoanalizės metu (Beck, 
1963; 1967). Šie įrašai rodė svarbiausias pasikartojančias pacientų 
idėjas, situacijų interpretacijas ir automatines mintis. Galimybę, kad 
aš galėjau paveikti paciento pasakojimus, sumažina faktas, kad 
mano paties išankstinės nuostatos buvo priešingos iškilusiam 
turiniui. Pavyzdžiui, nesyk pasikartojęs pastebėjimas, kad depresija 
ir nerimas grindžiami kognityviniais iškraipymais, susijusiais 
atitinkamai su netekties ir pavojaus tema, privertė mane peržiūrėti 
savo nuomonę apie šiuos sutrikimus. Naujos formuluotės pamažu 
išstūmė psichoanalitinius aiškinimus, kurių buvau išmokytas ir 

kuriais tikėjau, kad depresiją sukelia į save nukreiptas priešiškumas, 
o nerimą - gresiantis draudžiamo troškimo įsiveržimas į sąmonę. 

Pirmą kartą savo atradimus ir išvadas aprašiau, remdamasis 81 
savo paciento duomenimis (Beck, 1963). Duomenys nepasikeitė ir 
dirbant su kitu šimtu pacientų (Beck, 1970c). Taip pat aptikau ir 
daugiau šias išvadas patvirtinančių duomenų, kuriuos surinko 
psichiatrijos gydytojai rezidentai, apklausdami pacientus per 
diagnostinį interviu. Tuo pat metu mano formuluotes parėmė 
kontroliniai mano tyrėjų grupės tyrimai (Beck, 1961; Loeb, Beck ir 
Diggory, 1971) ir savarankiški kitų klinicistų bei mokslininkų 
stebėjimai ir studijos (Ellis, 1962; Velten, 1967). 

Remdamasis klinikiniais stebėjimais ir sistemingomis studijomis, 
galėjau suskirstyti įprastus neurotinius sutrikimus pagal minčių 
turinio ypatumus. Šiuos skirtumus rodo 1 lentelė. 


1 lentelė 
MINČIŲ TURINYS SERGANT NEUROZĖMIS 


Specifinis minčių turinys 


Depresija Asmeninės srities nuvertinimas 

Hipomanija Perdėtas asmeninės srities vertinimas 

Nerimo neurozė Pavojus asmeninei sričiai 

Eobija Pavojus, susijęs su specifinėmis 
vengtinomis situacijomis 

Paranojinė būsena Neteisėtas įsiveržimas į asmeninę sritį 

Isterija Idėja apie motorikos arba sensorikos 
nenormalumą 

Įkyrumai Įspėjimai arba abejonės 

Kompulsija Nurodymai sau atlikti specifinį veiksmą, 


kad atremtum pavojų 

Depresija 


Depresiškų pacientų mintys sukasi apie reikšmingą netektį. Pacientas 
suvokia, kad prarado kažką esminga savo laimei ar ramybei; jis 
numano, kad bet koks svarbus sumanymas baigsis blogai; mano, 
kad jo trūkumai neleis pasiekti svarbių gyvenimo tikslų. Šią temą 
galima suformuluoti kaip kognityvinę triadą: neigiamas Aš vaizdas, 
neigiama gyvenimo patirties interpretacija, nihilistinis požiūris į 
ateitį. 

Nepataisomo praradimo jausmas ir neigiami lūkesčiai sukelia 
tipiškas su depresija siejamas emocijas: liūdesį, nusivylimą ir 
apatiją. Negana to, kai jausmas, kad esi įstrigęs nemalonioje 
situacijoje arba įklimpęs į neišsprendžiamus sunkumus, stiprėja, 
pranyksta savaiminė konstruktyvi motyvacija. Be to, pacientas 
jaučiasi stumiamas nusižudyti ir taip pasitraukti iš akivaizdžiai 
nepakeliamos padėties. 


Hipomanijos būsena 


Hipomanijos arba manijos atveju paciento minčių turinys yra 
priešingas depresiškoms mintims. Toks pacientas į kiekvieną savo 
gyvenimo potyrį žiūri kaip į didelį laimėjimą. Visus patyrimo faktus 
jis vertina labai pozityviai, nerealistiškai tikisi palankių savo pastangų 
rezultatų, pervertina savo sugebėjimus. Teigiami vertinimai sukelia 
pakilią nuotaiką. Be to, nuolatinis savęs pervertinimas ir perdėtai 
optimistiški lūkesčiai gena pacientą nuolat ką nors veikti. 


Nerimo neurozė 
Nerimastingo paciento mąstyme vyrauja pavojaus jo asmeninei 


sričiai tema; t. y. jis numato žalą sau, savo šeimai ir turtui arba 
statusui ir kitoms neapčiuopiamoms vertybėms. Priešingai nei 

fobijos varginamas pacientas, kuris patiria nerimą išvengiamose 
situacijose, nerimo neuroze sergantysis įžvelgia pavojų situacijose, 
kurių negali išvengti. Asmuo, kuris nuolat baiminasi sunkios ar 
mirtinos ligos, kiekvieną neįprastą fiziologinį simptomą gali laikyti 
tokios ligos požymiu. Oro trūkumas gali sukelti mintį apie širdies 
priepuolį; vidurių užkietėjimas, laisvėjimas arba neaiškus skausmas 
gali versti pacientą manyti, kad jis serga vėžiu. Dažnai ir išorinius 
stimulus jis priima su baime. Netikėtą garsą jis gali aiškintis kaip 
nelaimės signalą. Triukšmas namuose sužadina vagių įsilaužimo 
baimę; automobilio detonavimas reiškia šūvius; vaiko riksmas 
sukelia fizinės prievartos vaizdinius. 

Daugelis nerimastingų pacientų labiausiai bijo psichologinės 
žalos. Nerimastingas asmuo dažnai baiminasi, kad kiti Žmonės, ir 
draugai, ir nepažįstami, jį atstums, pažemins arba paniekins. Fizinės 
ar psichologinės žalos numatymas tvirtai siejasi su nerimu; vadinasi, 
kai susidaro tokie lūkesčiai, stimuliuojamas nerimas. 


Fobija 


Fobijų atvejais fizinės ir psichologinės žalos numatymas ribojasi 
konkrečiomis situacijomis. Jei pacientas gali išvengti tokių situacijų, 
jis nejaučia grėsmės ir gali būti ramus. Jei jis susiduria su tokia 
situacija iš būtinybės arba iš troškimo įveikti savo problemą, patiria 
tipiškus nerimo neurozei subjektyvius ir fiziologinius simptomus. 

Kaip ir psichikos sutrikimų, apie kuriuos rašiau anksčiau, 
atvejais, kognityvinis paciento atsakas į stimulo situaciją gali būti 
išreiškiamas vien žodžiais arba vaizduote. Aukščio bijanti moteris, 
kuri išdrįso pakilti į dvidešimtą pastato aukštą, staiga įsivaizdavo, 
kad pakrypo grindys, ji nuslydo prie lango ir iškrito. Moteris 
išgyveno tokį intensyvų nerimą, tarsi vaizdinys būtų buvęs tikras 
įvykis. 

Tam tikrų situacijų baimė pagrįsta žalingų situacijos požymių 

pervertinimu. Asmuo, kuris turi tunelio fobiją, bijo, kad tunelis jį 
užgrius, jis uždus arba ūmiai ir labai pavojingai susirgs ir laiku 
nesulauks pagalbos. Akrofobiją turintis Žmogus panašiai reaguoja 
į aukštį. Jis bijo nukristi, bijo, kad statinys sugrius arba kad jis pats 
impulsyviai šoks žemyn. 


Paranojinė būsena 


Paranojiškas pacientas nuolat galvoja, kad kiti žmonės juo sąmonin- 
gai piktnaudžiauja arba trukdo jam siekti savo tikslų. Priešingai 
negu depresiškas pacientas, manantis, kad jo įsivaizduojami įžeidimai 
ar atstūmimas yra pagrįsti, paranojiškas ligonis yra tvirtai įsitikinęs, 
kad elgiamasi neteisingai. Pagrindinė jo minčių tema: „Aš teisus, jis 
klysta“ yra priešinga depresiško ligonio mintims: „Aš klystu, jis 
teisus“. Priešingai negu depresiškų pacientų, paranojiško ligonio 
savoji vertė nesumenkėja. Jis labiau susirūpinęs neteisingu jo 
asmeninės srities puolimu nei realiais šios srities praradimais. 

Skirtumus tarp nerimo neurozės, neurotinės depresijos ir 
paranojinės būsenos galima apibendrinti taip: nerimastingas 
pacientas labiausiai nerimauja dėl galimo užpuolimo; paranojiškas 
pacientas daugiausia galvoja apie įsivaizduojamo puolimo arba jo 
asmeninės srities ribų pažeidimo neteisingumą ir piktybiškus 
motyvus; depresiškas pacientas susitelkia į numanomą netektį, 
kurią sieja su savo paties trūkumais. 


Įkyrumai ir kompulsijos 


Įkyrumų turinys iš esmės siejasi su tam tikra tolima rizika ar 
pavojumi, išreiškiamais abejone arba įspėjimu. Asmuo gali nuolat 
abejoti, ar jis ėmėsi veiksmų, būtinų saugumui užtikrinti (pavyzdžiui, 
ar išjungė dujas), arba ar sugebės atlikti darbą. Jo mintys skiriasi nuo 
nerimo neuroze sergančiojo minčių, nes siejasi su veiksmais, kurių, 

paciento manymu, jis turėjo imtis arba nesiimti. Pastarąjį atvejį 
iliustruoja pavyzdys, kai pacientas mano užsikrėtęs leukemija, nes 
lietė leukemija sergančio žmogaus drabužį. 

Kompulsijas sudaro pastangos veiksmais numalšinti perdėtas 
abejones ar įkyrias mintis. Pavyzdžiui, įkyrus rankų plovimas 
grindžiamas paciento įsivaizdavimu, kad nuo savo kūno jis 
nenusiplovė viso purvo ar užkrato. Purvą jis laiko pavojaus šaltiniu, 
fizinės ligos arba bjaurių kvapų priežastimi. Dažnai susiduriame su 
fobijos, įkyrumų ir kompulsijos triada. Pavyzdžiui, pacientas bijojo 
radiacijos žalos. Jo fobija reiškėsi kontakto su spinduliuojančiais 
objektais (pavyzdžiui, laikrodžiais dėl jų radioaktyvių ciferblatų 
arba televizoriais) vengimu. Po neišvengiamo kontakto su tokiu 
objektu jis svarstydavo, ar neužsikrėtė (įkyrumas). Todėl pacientas, 
kad nusiplautų tariamą radioaktyvią medžiagą, ilgai maudydavosi 
vonioje (kompulsija). 


Isterinės reakcijos 


Isteriškas pacientas įsitikinęs, kad serga fizine liga. Kadangi 
įsivaizduota liga nemirtina, jis žiūri į ją be didelio nerimo. Isterija 
sergantieji iš esmės „įsivaizduoja pojūčius“, t. y. jie įsivaizduoja tam 
tikrą ligą ir tada pritaiko savo patyrimą ligai patvirtinti. Paprastai 
pacientas jaučia sensorikos ir motorikos nenormalumus, atitinkančius 
įsivaizduotą organinę ligą. 


PSICHOZĖS 


Nors sudėtinga psichozių tema yra jau ne mūsų tyrinėjimų sritis, 
gali būti pravartu palyginti psichozėms ir neurozėms būdingą 
minčių turinį. Psichozine depresija sergančiųjų minčių turinys 
analogiškas neurotinės depresijos mintims. Paranojai ir paranoidinei 

schizofrenijai būdingas panašus turinys kaip ir paranojinėms 
būsenoms. Manija primena platų hipomanijos turinį. Tačiau psichozėms 
būdingos mintys yra keistesnės, labiau groteskiškos ir kraštutinės 
nei neurozių. Depresiškas neurotikas gali laikyti save socialiai 
neprisitaikančiu, o depresiškas psichoze sergantis ligonis - manyti, 
kad skleidžia bjaurų kvapą, atbaidantį kitus žmones. 

Psichozėms kaip klasei būdingi ryškesni kognityviniai pakenkimai 
nei neurozėms. Įkyrios mintys intensyvesnės ir sunkiau 
koreguojamos patyrimu. Paciento gebėjimas objektyviai vertinti 
klaidingas idėjas daug labiau ribotas. Be to, mąstymas daug labiau 
nelogiškas ir nerealistinis. 


MĄSTYMO SUTRIKIMŲ PRIGIMTIS 


Mąstymo sutrikimą, nesant organinės patologijos, įprasta laikyti 
schizofrenijos požymiu. Depresija, manija ir nerimas - atsižvelgiant 
įakivaizdžią emocinę jų raišką - priešingai, iš esmės buvo laikomos 
„afektiniais“ arba emociniais sutrikimais. Tačiau dabar pakanka 
duomenų tvirtinti, kad mąstymo sutrikimas, nors ir ne toks didelis 
ir labiau apibrėžtas nei schizofrenijos atveju, yra svarbus įprastų 
sutrikusios psichikos sindromų komponentas. 

Ilgalaikio tyrimo metu (Beck, 1963) nustačiau, kad kiekvienas 
pacientas visą laiką klaidingai interpretavo tam tikrą patyrimą. 
Tikrovės iškraipymai įvairavo nuo subtilaus neatitikimo nedidelių 
neurozių atveju iki žinomų groteskiškų interpretacijų bei kliedesių 
psichozių atvejais. Savotiškas pacientų mąstymas nuolat nukrypdavo 
nuo tikrovės ir logikos keistomis išvadomis, selektyviu 
abstrahavimu ir pernelyg plačiais apibendrinimais. Šitaip iškreiptos 
būdavo mintys, susijusios su specifine paciento problema. Pavyzdžiui, 
depresiškas pacientas klysdavo, galvodamas apie savo vertę, 
nerimastingas pacientas - galvodamas apie pavojų. 

Iškreiptoms mintims buvo būdingi „automatinių minčių“ 
požymiai (žr. 2 skyrių). Jos kildavo tarsi nevalingai, be jokių 
apmąstymų ar svarstymų. Nors kitiems Žmonėms jos atrodė vargiai 
įtikimos, pacientas jomis tikėdavo. Galiausiai jas buvo sunkiau 
pakeisti įtikinėjimu ir prieštaraujančių duomenų argumentais nei 
kitas mintis, nesusijusias su specifine psichopatologija. Stebėjau 
įvairiai sutrikusį mąstymą —- nuo nežymiai neurotiško iki labai 
psichotiško. Ligai sunkėjant, pacientas reikšdavo vis daugiau 
iškreiptų minčių, jas dažniau kartodavo ir vis labiau įjas susitelkdavo. 


Personalizacija 


Neišvengiamas Žmogaus egocentriškumas per amžius intrigavo 
filosofus ir rašytojus. Tam tikra prasme kiekvienas žmogus turi 
asmeninį pasaulį, kurio centras yra jis pats. Heideggeris (1927) ir kiti 
autoriai aprašė, kaip kiekvienas individas konstruoja savo asmeninį 
pasaulį. Vis dėlto Žmonės paprastai gali objektyviai spręsti apie 
išorės įvykius — ar net apie save - ir geba atskirti asmeninę įvykio 
prasmę nuo objektyvių jo ypatybių. Žmonės sugeba spręsti dviem 
skirtingais lygmenimis - asmeniniu (arba atitinkančiu asmeninę 
sritį) ir kitu, nesusijusiu su jais pačiais. Psichikos sutrikimų atveju 
matome, kad egocentriškos interpretacijos tampa nepaprastai 
įkyrios ir gali visiškai išstumti objektyvius vertinimus. Polinkis 
interpretuoti įvykius pagal asmeninę jų prasmę vadinamas 
„personalizacija“ arba „rėmimusi savimi“. 

Personalizacijos ir rėmimosi savimi procesą geriausiai iliustruoja 
kai kurie kraštutiniai pavyzdžiai: būtent pacientų, priklausančių 
miglotai „psichozėmis sergančiųjų“ kategorijai, atvejais. Parano- 
jiškas schizofrenikas mano, kad asmenys, kuriuos jis mato per 
televiziją, kalba jam, ir jiems atsako. Depresine psichoze sergantis 
ligonis išgirsta apie infekcinės ligos epidemiją tolimoje šalyje ir 
kaltina save, kad ją sukėlė. Maniakiška moteris tikra, kad visi 

sutiktieji gatvėje ją įsimylėję. Psichotiški pacientai nuolat taip 
interpretuoja visiškai su jais nesusijusius įvykius, tarsi patys būtų 
juos nulėmę arba tarsi jie būtų nukreipti prieš juos asmeniškai. 

Ne tokios ryškios rėmimosi savimi formos būdingos neurotiškiems 
pacientams. Jie linkę pervertinti savo ryšį su įvykiais ir perdėtai 
domėtis asmenine tam tikrų nutikimų prasme. Depresiškas ligonis, 
matydamas surauktą kito žmogaus veidą, galvoja: „Jis bjaurisi 
manimi“. Nors šiuo atveju įmanoma, kad ligonis teisus, jo klaida 
slypi mintyje, kad kiekviena kitų Žmonių grimasa reiškia pasi- 
bjaurėjimą juo. Jis pervertina negatyvių jausmų, kuriuos sukelia 
kitiems žmonėms, dažnumą ir stiprumą. Depresiška motina kaltina 
save už kiekvieną savo vaikų trūkumėlį. Nerimastingas pacientas 
bet kokį pavojaus signalą susieja su savimi: pravažiuojantis 
greitosios pagalbos automobilis verčia jį manyti, kad jo vaikas 
pakliuvo į avariją. 

Kita personalizacijos forma yra nenuslopinamas polinkis lyginti 
save su kitais žmonėmis. Moteris, žvelgdama į plakatą, kuriame 
vaizduojama laiminga motina su vaiku, galvoja: „Ji daug labiau 
atsidavusi vaikui nei aš“. Studentas, išgirdęs, kad jo draugas laimėjo 
prizą, mano: „Aš kvailys, jei nelaimėjau prizo“. Jaunas fobijos 
apimtas pacientas, skaitydamas apie širdies priepuolio ištiktą 
senuką, mąsto: „Jei jį ištiko širdies priepuolis, tai gali nutikti ir man" 
ir pajunta skausmą krūtinėje. 

Esminį mąstymo egocentriškumą galima pastebėti kiekviename 
iškreipto neurotiško mąstymo aspekte. Decentracijos procesas, t. y. 
individo mokymas kliautis atskaitos sistema, kuri nesiremia juo 
pačiu, aprašytas 10 skyriuje. 


Poliarizuotas mąstymas 


Neurotiškas pacientas linkęs mąstyti kraštutinėmis sąvokomis 
tokiose situacijose, kurios paliečia jautrias jo vietas, pavyzdžiui, 

savęs vertinimą (depresija), pavojaus suvokimą (nerimo neurozė). 
Mąstymas kraštutinėmis sąvokomis gali apsiriboti keliomis sritimis. 
Įvykiai įvardijami kaip juodi ar balti, geri ar blogi, nuostabūs ar 
siaubingi. Ši ypatybė buvo pavadinta „dichotomišku“ arba „bipoliariniu“ 
mąstymu (Neuringer, 1961). Pagrindinės tokio mąstymo prielaidos 
paprastai išreiškiamos absoliučiais teiginiais, pavyzdžiui, „visada“ 
arba „niekada“. 

Pavyzdys iš kasdienio gyvenimo galėtų būti jaunuolis, kuris 
bendravimą supranta kaip visišką pripažinimą arba kaip visišką 
atmetimą. Jis atidžiai apžiūrinėja vos ne kiekvieną asmenį, su 
kuriuo susiduria — nuo parduotuvės tarnautojo iki gatvės praeivio — 
kad nustatytų, ar asmuo jį priima, ar atmeta. Jis negali moduliuoti 
savo vertinimų, kad jie įgautų subtilesnių atspalvių, pavyzdžiui, „iš 
dalies priima“, „šiek tiek atmeta“ arba „yra neutralūs“. Neutralumas 
(ir abejingumas) reiškia atmetimą ir liūdina jį; šypsena reiškia 
visišką pripažinimą ir sukelia pakilią nuotaiką. 

Panašus tokio mąstymo pavyzdys buvo jaunas koledžo studentas, 
žaidęs krepšinį. Jei per rungtynes pelnydavo mažiau nei aštuonis 
taškus, jis galvodavo: „Esu nevykėlis“ ir liūdėdavo. Aštuoni ir 
daugiau taškų reikšdavo: „Esu puikus žaidėjas“, ir jis labai pralinks- 
mėdavo. 

Kartais mąstymas kraštutinumais yra vienpoliaris: pavyzdžiui, 
įvykiai suvokiami kaip itin nepalankūs, kaip neutralūs arba kaip 
visai nereikšmingi. Įprastas nerimastingo paciento pasakymas 
„Baigta“ rodo, kad pacientas numato visiškai blogus padarinius. 
Nerimastingo paciento mintys nuolat krypsta į nepalankiausią 
situacijos išeitį iš visų galimų. Pavyzdžiui, įsibrėžęs ranką pacientas 
iš karto ima nerimauti, kad nudrėskimas gali baigtis mirtina 
infekcija. 

Asmens polinkis į kraštutinius vertinimus gali apsiriboti apčiuo- 
piamais objektais. Pavyzdžiui, žmogus labai susijaudindavo aptikęs 
kad ir nežymią žalą savo materialiam turtui. Menkas automobilio 

įlenkimas, baldų įbrėžimas, dėmė drabužyje reikšdavo milžinišką 
nuostolį. Kartą jis aptiko, kad netikėtai stipri židinio liepsna 
nusvilino apsaugines groteles. Jis blaškėsi keletą valandų, 
galvodamas: „Tai nepataisoma žala. Ji sugadins visą kambarį. Jis 
buvo tobulas, o dabar subjaurotas“. Po kelių dienų į žalą jis žvelgė 
objektyviau (t. y. laikė ją nereikšminga). Žalos perdėjimas 
atsispindėjo ir savikritikoje: „Buvau kvailys, kad leidau tam atsitikti. 
Aš neišmanėlis, nieko negaliu atlikti gerai“. 

Asmenys, kurie į žalingus stimulus paprastai reaguoja pykčiu, 
taip pat gali būti linkę į kraštutinius vertinimus. Panagrinėkime 
motinos reakciją, vaikui pametus pirštinę: „Tai baisu. Per tave mes 
nusigyvensime. Tu nieko nesugebi". 

Kiti mąstymo tipai, kuriems būdingi iškraipymai ir klaidingos 
interpretacijos, taip pat susiję su visa apimančiais kraštutiniais 
vertinimais (Beck, 1963). Selektyvus abstrahavimas reiškia detalės 
atitraukimą nuo konteksto ir visos situacijos prasmės ignoravimą. 
Jei asmuo daro išvadą, kai trūksta duomenų arba kai jie iš tikrųjų 
jai prieštarauja, tai yra šališka išvada. Nepagrįstas apibendrinimas 
reiškia klaidingą apibendrinimą remiantis vienu įvykiu. Pavyzdžiui, 
padaręs klaidą vaikas galvoja: „Nieko nepadarau teisingai“. Šie 
pavyzdžiai rodo, kaip iškreiptai gali būti mąstoma situacijose, 
kurios susijusios su tam tikrais opiais klausimais, pavyzdžiui, 
pripažinimas ir atstūmimas, sėkmė ir nesėkmė, sveikata ir liga, 
nauda ir nuostolis. 


„TAISYKLIŲ VALDŽIA" 


Matėme (2 skyrius), kad asmuo turi įvairių taisyklių, pagal kurias 
dešifruoja ir vertina savo patyrimą ir reguliuoja savo bei kitų elgesį. 
Šios taisyklės daro poveikį žmogui, nors jis jų ir neįsisąmonina. 
Žmogus selektyviai sijoja, jungia į visumą ir rūšiuoja įvairius 

stimulus bei formuoja atsakus, pats sau aiškiai neišreikšdamas 
taisyklių ir nuostatų, kurios diktuoja jo interpretacijas ir reakcijas. 
Impulsų priėmimo ir reakcijų aparatas veikia anaiptol ne tobulai. 
Sunkumų neišvengiamai kyla, kai reikia suprasti kitų žmonių 
elgesį. Dėl nepakankamo ar klaidingo patyrimo asmuo gali padaryti 
klaidingą išvadą apie Žmonių elgesio prasmę: jų nuostatas jo 
atžvilgiu, dabartinius tikslus ir tikėtiną būsimą elgesį su juo. 
Pavyzdyje, pateiktame antrame skyriuje, dėstytojas davė 
pastabą studentėms. Studentė aiškinasi: ar tai draugiškas poelgis? 
Ar tai rodo, kad ji supykdė dėstytoją? Ar tai reiškia, kad dėstytojas 
laiko studentę kvaila? Ar linkęs griežtai ir negailestingai ją įvertinti? 
Kai galimos išvados iš tam tikros sąveikos tokios įvairios, nenuostabu, 
kad daugelis studentų itin jautriai reaguoja į dėstytojų pastabas! 
Kartais studentai dėstytojo pastaboje įžiūri daugiau griežtumo, 
nei jo yra. Jei studentas tik truputį ir trumpam perdeda ar iškreipia 
sąveiką, jis gali išlaikyti savo psichologinę pusiausvyrą. Tačiau 
panagrinėkime atvejį gabaus studento, kuris dėl ypatingo jautrumo 
kritiką linkęs laikyti įžeidžiančia. Kai „kritikos“ daugėja, jis vis 
labiau linksta taip traktuoti dėstytojo pastabas ar pasiūlymus. Jei 
tokio nusiteikimo iš pagrindų nepakeičia koks nors aiškiai 
teigiamas dėstytojo veiksmas, studentas pradeda kritika vadinti 
viską, net neutralius ar ir šiek tiek teigiamus dėstytojo žodžius. Jis 
perdėtai apibendrina iki tokio laipsnio, kad daro išvadą, jog ne tik 
jo dėstytojas, bet ir visi kiti jo dėstytojai jį kritikuoja ir laiko kvailu. 
Remdamasis šiais „duomenimis“ studentas daro išvadą, kad jis 
visiškai, nepataisomai niekam tikęs - jis nieko vertas. Be to, 
įsivaizduokime, kad studentas, grįžęs į savo kambarį, tiek daug 
galvoja apie šitokį savo „pasmerkimą“ ir „klaidas“, jog nebegali 
susikaupti savo darbui. Tada jis interpretuoja susikaupimo sunku- 
mus ir iš to išplaukiantį suprastėjusį mokymąsi kaip menkavertiškumo 
įrodymą. Dar prisiminkime neišvengiamą disforiją - tikriausiai 
liūdesį, sumišusį su nerimu, - ir pamatysime beprasidedantį 

psichikos sutrikimą. Jei tokia būsena išlieka daugelį dienų ar 
savaičių, ji virsta depresija. 

Šį hipotetinį atvejį galime paanalizuoti studento taisyklių 
požiūriu. Kiekvienoje sąveikos situacijoje studentas dėstytojo 
įvertinimams taiko savo taisykles. Jos tokios: „Kritika reiškia, kad 
dėstytojas laiko mane kvailu. Jei autoritetas mano, kad aš kvailas, 
vadinasi, esu kvailas. Kadangi esu kvailas, niekada nieko nepasieksiu“. 
Paskui jis pritaiko formulę savo suprastėjusiam mokymuisi: „Mano 
nesėkmės įrodo, kad aš kvailas“. Jie netgi turi taisyklę iš to išplau- 
kiančiai disforijai: „Jei man liūdna, vadinasi, man nepasiseks“. 
Studento „loginių “ operacijų sekoje viena išvada yra kitos prielaida. 

Kiekvienas iš anksčiau aptartų psichikos sutrikimų turi savo 
taisykles. Nerimo neurozės taisyklės susijusios su pavojaus 
samprata ir paciento gebėjimo jį įveikti vertinimu. Išvada, daroma 
pritaikius taisykles, įgyja prognozių formą, pavyzdžiui: „Man 
nuolat gresia pavojus prarasti brangiausius dalykus (sveikatą, 
gyvybę, draugus, darbą)“; „Neturiu priemonių grėsmei atremti". 
Specifinės taisyklės, pagal kurias daromos šios išvados, taikomos 
(arba — klaidingai taikomos) specifiniams įvykiams: „Pulso 
padažnėjimas reiškia, kad mane ištiko širdies priepuolis, ir, jei 
nesulauksiu pagalbos, aš mirsiu“; „Aš ne namie ir, jei kas blogo 
atsitiks, prapulsiu“; „Jei padarysiu klaidą, nuteiksiu prieš save 
viršininką, ir jis mane atleis“. 

Nerimo atveju taisyklės dažniausiai turi sąlygą: „Jei kas nors 
atsitiks, tai tikriausiai blogai baigsis“. Taigi, įvykus įvykiui, išlieka 
nežalingos pabaigos tikimybė. Depresijos taisyklės, priešingai, yra 
absoliučios ir neturi sąlygų: „Dabartiniai mano trūkumai reiškia, 
kad visada būsiu nevykėlis". 

Fobijų atveju taisyklės taip pat turi sąlygą: jos taikomos 
situacijoms, kurių pacientas gali sėkmingai išvengti: „Jei įvažiuosiu 
į tunelį, galiu uždusti'; „Jei nueisiu į nepažįstamą vietą, galiu 
paklysti“. Šiais atvejais pacientas taip pat vadovaujasi taisykle: 

„Nesugebėsiu situacijos įveikti pats“. Kaip ir nerimo atveju, pagal 
šias taisykles, nelaimė yra labai tikėtina. Tačiau pacientą dažnai 
padrąsina prielaida: „Jei kartu bus žmogus, kuris padės, tai gali 
mane išgelbėti“. Taigi daugelis fobijos kamuojamų pacientų gali 
ištverti bauginančią situaciją, jei kartu yra „pagalbininkas“. 

Depresijos atveju pagal tokias taisykles iš esamų ir buvusių 
aplinkybių išvedamos neigiamos prasmės ir neigiami numatymai. 
Jose nėra „išlygos apie išvengimą“, kaip nerimo ar fobijų atveju. 
Taisyklių pavyzdžiai: „Nesėkmė karjeroje reiškia visiškai nenusi- 
sekusį gyvenimą“; „Man dabar liūdna, todėl bus liūdna visada"; 
„Kai kas nors nesiseka, tai dėl mano kaltės“; „Žmonos meilės 
praradimas reiškia, kad esu nieko vertas '; „Jei manimi nesižavima, 
vadinasi, aš niekam nepatinku“. 

Manijų atvejais prielaidų turinys yra priešingas depresiškajam. 
Taisyklės suformuluotos taip, kad padidintų naudą ir pakeltų 
savąją vertę: „Jei žmonės į mane žiūri, vadinasi, jie manimi žavisi“; 
„Bet kokį darbą atliksiu puikiai'; „Kiekviena sėkmė įrodo, koks 
neprilygstamas esu“. 

Paranojiško paciento taisyklės dažniau besąlygiškos ir absoliučios. 
Taisyklių turinys atsiduoda visur įžvelgiamu sąmokslu, nepagrįsta 
skriauda, diskriminacija: „Kai žmonės su manimi nesutinka, jie 
tyčia stengiasi man prieštarauti"; „Kai negaliu pasiekti, ko noriu, tai 
reiškia, kad kas nors man kenkia"; „Jei reikalai nesiklosto, vadinasi, 
yra įsikišę kiti žmonės". 

Kai teiraujamės paciento apie jo mintis, paprastai jis nepasako, 
kokios taisyklės nulemia jo interpretaciją. Vietoj to jis konstatuoja 
savo išvadą. Pavyzdžiui, nerimo neuroze sergantis pacientas teigia: 
„Aš tikriausiai mirsiu“; depresija: „Praradau viską, kas man 
brangu... aš nieko vertas“; manija: „Man nėra lygių“; paranojinė 
reakcija: „Visi prieš mane“. 

Taisyklę (prielaidą) turime išsiaiškinti remdamiesi išvada. 
Kartais pacientas gali lengvai suformuluoti taisyklę. Depresijos ir 

suicidinių minčių kamuojama moteris, kurios ryšiai su mylimuoju 
neseniai nutrūko, pasako: „Aš nieko verta“. Paklausta kodėl, ji 
atsako, tarsi tai būtų universali tiesa: „Jei manęs nemyli, esu niekam 
tikusi“. Dažniau taisyklei išryškinti prireikia keleto klausimų: 


Nerimastingas pacientas: Manau, aš mirštu. 

Psichoterapeutas: Kas verčia jus taip manyti? 

Pacientas: Mano širdis stipriai plaka. Viskas darosi neryšku. 
Negaliu įkvėpti oro... Visas išprakaitavau. 

Psichoterapeutas: Kodėl tai reiškia, kad jūs tuoj mirsite? 

Pacientas: Todėl, kad tai panašu į mirtį. 

Psichoterapeutas: Iš kur jūs žinote? 

Pacientas (kiek pagalvojęs): Gal ir nežinau. Bet manau, kad tai 
mirties požymiai. 


Paciento taisyklė (prielaida) sako, kad šis simptomų derinys 
prilygsta artėjančiai mirčiai. Tačiau iš tikrųjų šie simptomai (širdies 
plakimas, oro trūkumas, negalėjimas susikoncentruoti) yra tipiški 
ūmaus nerimo priepuolio požymiai. (Žinoma, tiesa, kad šie „nerimo 
simptomai“, būdami susiję su tipiniais organinės ligos požymiais, 
gali rodyti tikrą pavojų gyvybei.) Paciento mintys ir nerimas ima 
suktis ydingu ratu. Mintys apie mirtį didna nerimą, kuris pasireiškia 
fiziologiniais simptomais; šie simptomai savo ruožtu interpre- 
tuojami kaip artėjančios mirties ženklas. 

Kaip šių taisyklių taikymas hipertrofuojasi į emocinį sutrikimą? 
Kadangi taisyklės dažniausiai išreiškiamos kraštutiniais teiginiais, 
pagal jas daroma kraštutinė išvada. Jos taikomos kaip silogizme. 

Didžioji prielaida: „Jei manęs nemyli, esu nieko verta“. 


Konkretus atvejis: „Reymondas manęs nemyli". 
Išvada: „Esu nieko verta“. 


Kognityvinė terapija ir emociniai sutrikimai 


Žinoma, pacientas neišsako minčių iš eilės kaip silogizme. 
Didžioji prielaida (taisyklė) jau yra tapusi jo kognityvinės sistemos 
dalimi ir yra taikoma esamoms aplinkybėms. Pacientas galbūt 
apmąsto mažąją prielaidą (konkrečią situaciją) ir tikrai suvokia 
išvadą. 

Psichologiniam sutrikimui būdingas mąstymo sutrikimas gali 
būti analizuojamas taisyklių veikimo požiūriu. Tokie įprasti 
mąstymo nukrypimai kaip perdėjimas, pernelyg platus apiben- 
drinimas ir suabsoliutinimas įvelkami į taisyklės pavidalą, todėl 
verčia asmenį daryti perdėtą, pernelyg apibendrintą, absoliučią 
išvadą. (Žinoma, normaliai būsenai būdingos ir lankstesnės 
taisyklės, kurios sušvelnina kraštutines taisykles, vyraujančias 
sutrikimų atvejais.) 

Kai paciento susirūpinimo objektas siejasi su specifinėmis jo 
silpnybėmis, primityvesnės taisyklės dažnai išstumia brandesnę 
sampratą. Kai pacientas sutinka su kraštutine išvada, lengviau 
įsigali ir kitos primityvios taisyklės. 

Jei, pavyzdžiui, pacientas persiima idėja „Draugai šiandien man 
nepaskambino, vadinasi, jie manęs nemyli ir laiko nieko vertu", jis 
gali būti linkęs šią išvadą panaudoti kaip prielaidą tolesnei, dar 
labiau apibendrinančiai išvadai: „Aš nieko vertas, vadinasi, niekas 
manęs niekada nemėgs". Ši prielaida sudaro galimybes tokiai 
išvadai: „Be meilės neverta gyventi. Man nėra tikslo toliau gyventi". 


Depresijos paradoksai |5 


Guliu atvertomis akimis, skaičiuodamas, kas bus, 
mėgindamas išpinti, išvyti, išnarplioti 

ir sudėlioti praeitį ir ateitį 

nuo vidurnakčio iki aušros, kai praeitis - tai vien apgaulė, 
o ateitis be ateities... 


T. S. Eliot 


Mokslininkas, išrinktas autoritetingos mokslininkų grupės prezidentu, 
pamažu tapo niūrus ir prisipažino draugui, kad trokšta viską mesti 
ir tapti valkata. 

Atsidavusi motina, visada labai mylėjusi savo vaikus, ėmė jais 
nebesirūpinti ir sumanė visą planą, kaip juos nužudyti ir nusižudyti 
pačiai. 

Malonumų mėgėjas, labiau už viską mėgęs gardžiai pavalgyti, 
pradeda bjaurėtis maistu ir nustoja valgyti. 

Moteris, išgirdusi apie staigią artimos draugės mirtį, pirmą kartą 
per daugelį savaičių šypteli. 

Šie keisti veiksmai, visiškai nesuderinami su buvusiu individo 
elgesiu ir vertybėmis, išreiškia tą patį visiems bendrą sutrikimą — 
depresiją. Dėl kokios užgaidos depresija tyčiojasi iš švenčiausių 
žmogaus prigimties ir biologijos dalykų? 

Atrodo, kad nyksta savęs išsaugojimo ir motinystės instinktai. 
Gęsta esminiai biologiniai instinktai: alkio ir seksualinio potraukio. 
Suardomas miegas — visų sielvartaujančiųjų guodėjas. Išgaruoja 
„SOcialiniai instinktai“: potraukis bendrauti, mylėti ir draugauti. 
Tikrovės ir malonumo principai, tikslas didinti malonumą ir 

mažinti skausmą pranyksta. Sugebėjimas džiaugtis ne tik nuslopi- 
namas - keistos ligos aukos, atrodo, elgiasi taip, kad pagilintų savo 
kančią. Depresijos apimto paciento gebėjimai linksmai atsakyti į 
humorą arba piktai reaguoti į visad jį siutinusias situacijas atrodo 
prarasti. 

Seniau ši keista nelaimė buvo priskiriama demonams, neva 
užvaldžiusiems auką. Nuo tų laikų sukurtos teorijos dar patenkinamai 
nepaaiškino depresijos problemos. Mus vis dar slegia psichologinis 
sutrikimas, kuris, atrodo, diskredituoja tvirčiausiai nusistovėjusias 
idėjas apie Žmogaus prigimtį. Paradoksalu, tačiau depresijos 
anomalijos gali padėti suprasti šią paslaptingą būseną. 

Visiškas depresijos apimto paciento elgesio pasikeitimas iš 
pradžių atrodo nepaaiškinamas. Sergant depresija, paciento 
asmenybė tampa daug panašesnė į kitų sergančiųjų depresija 
asmenybes nei į buvusiąją anksčiau. Malonumą ir džiaugsmą 
pakeičia liūdesys ir apatija; įvairius spontaniškus troškimus ir veiklą 
užtemdo pasyvumas ir troškimas pasitraukti; alkį ir seksualinį 
potraukį pakeičia pasibjaurėjimas maistu ir seksu; domėjimasis ir 
noras užsiimti įprasta veikla pavirsta vengimu ir nusišalinimu. 
Galiausiai dingsta noras gyventi ir jo vietą užima troškimas mirti. 

Siekdami suprasti depresiją, pirmiausia pamėginkime įvairius 
reiškinius surikiuoti į tam tikrą suprantamą seką. Įvairūs autoriai 
svarbiausiais laikė vieną iš šių dalykų: didelį liūdesį, norą „užmigti 
žiemos miegu“, polinkį naikinti save arba fiziologinius sutrikimus. 

Ar katalizuojantis veiksnys yra kankinanti emocija? Jei depresija 
pirmiausia yra afektinis sutrikimas, kitus simptomus turėtų būti 
galima paaiškinti emocine būsena. Tačiau pati nemaloni subjektyvi 
būsena neatrodo pakankamas kitų depresijos simptomų stimulas. 
Tokios nemalonios būsenos kaip fizinis skausmas, šleikštulys, 
galvos svaigimas, oro trūkumas ar nerimas retai sukelia depresijai 
tipiškus simptomus, pavyzdžiui, svarbiausių gyvenimo tikslų 
išsižadėjimą, šiltų jausmų išnykimą arba norą mirti. Priešingai, 

žmonės, kenčiantys nuo fizinio skausmo, regis, labiau nei kada nors 
brangina tuos gyvenimo aspektus, kuriuos laiko prasmingais. Be to, 
liūdesio būsena nepasižymi savybėmis, kurios, mūsų manymu, 
galėtų nulemti depresijai būdingą savęs baudimą, iškreiptą mąstymą 
ir noro siekti malonumų praradimą. 

Panašios problemos kyla didžiausią reikšmę priskiriant kitiems 
depresijos aspektams. Kai kurie autoriai buvo įsitikinę, kad 
pasyvumas ir šiltų ryšių su kitais žmonėmis išnykimas paremia 
idėją apie atavistinį norą užmigti žiemos miegu. Jei depresijos 
tikslas — energijos išsaugojimas, tai kodėl pacientas yra linkęs save 
bausti, o sujaudrintas - užsiimti nuolatine betiksle veikla? Kodėl jis 
siekia sunaikinti save - energijos šaltinį? 

Svarbiausio vaidmens priskyrimas fiziologiniams simptomams — 
miego, apetito ir seksualumo sutrikimams - taip pat sudaro 
sunkumų. Sunku suprasti, kaip šie fiziologiniai sutrikimai galėtų 
nulemti tokius įvairius reiškinius kaip savikritika, neigiamas 
požiūris į pasaulį, pykčio ir linksmumo praradimas. Žinoma, kad 
tokie fiziologiniai simptomai kaip nemiga ir apetito praradimas, 
kylantys dėl ūmios fizinės ligos, nesukelia kitų depresijos sindromo 
komponentų. 


RAKTAS -PRARADIMO JAUSMAS 


Klausimai, kodėl pacientas liūdi, ir skatinimas išreikšti pasikartojančias 
mintis galėtų palengvinti užduotį sudėlioti depresijos reiškinius į 
suprantamą seką. Dažniausiai pacientai suteikia esminę informaciją 
spontaniškais teiginiais, pavyzdžiui: „Man liūdna, nes esu nieko 
vertas“, „Neturiu ateities“, „Viską praradau“, „Nebeturiu šeimos“, 
„Nieko nebeturiu“, „Gyvenimas man neturi prasmės". Gana nesunku 
užčiuopti vyraujančią temą vidutiniškai ar labai depresiško ligonio 
žodžiuose. Jis mano, kad jam trūksta kokio nors dalyko arba savybės, kurią 

laiko būtina laimei: išmanymo pasiekti tikslus, patrauklumo žmonėms, 
artumo šeimai ar draugams, apčiuopiamo turto, stiprios sveikatos, 
statuso ar pareigų. Tokie savęs vertinimai atspindi, kaip pacientas 
suvokia savo gyvenimo situaciją. 

Tyrinėdami netekties temą pastebime, kad psichologinis sutri- 
kimas sukasi aplink kognityvinę problemą. Depresiško ligonio 
mąstymas turi specifinių nukrypimų. Jis neigiamai žvelgia į pasaulį 
ir į save, neigiamai vertina savo ateitį — tai kognityvinė triada. 

Iškreipti jo susiaurėjusios asmeninės srities vertinimai sukelia 
liūdesį (3 skyrius). Depresija sergančiojo požiūris į jam brangias 
savybes, santykius ir laimėjimus nuspalvintas netekties jausmo — 
praeityje, dabartyje ir ateityje. Galvodamas apie esamą savo padėtį, 
jis mato jos skurdumą. Jis jaučia, kad išorės reikalavimai spaudžia 
jį prie sienos ir, išsemdami menkas jo galimybes, neleidžia pasiekti 
to, ko jis norėtų. 

Žodis „nevykėlis“ geriausiai išreiškia depresija sergančiojo savęs 
ir savo patyrimo vertinimą. Jis kankinasi, galvodamas apie reikš- 
mingas netektis, kurias patyrė - apie prarastus draugus, sveikatą, 
brangų turtą. Jis laiko save nevykėliu ir įprasta prasme: jam nesiseka — 
jis prastesnis ar netikęs Žmogus, nesugebantis atlikti pareigų ir 
pasiekti tikslų. Jei kuo užsiima ar siekia pasitenkinimo, jis tikras, 
kad pralaimės ir nusivils. Jis neatsikvepia ir miegodamas. Jis nuolat 
sapnuoja sapnus, kuriuose yra nevykėlis. 

Nagrinėdami netekties sąvoką, turėtume nepraleisti lemiamos 
prasmių ir konotacijų reikšmės. Tai, kas vienam Žmogui reiškia 
skausmingą netektį, kitam gali būti neverta dėmesio. Svarbu 
pripažinti, kad depresiškas ligonis negali atitrūkti nuo hipotetiškų 
ir netikrų praradimų. Galimos netekties tikimybė jam atrodo įvykęs 
faktas. Pavyzdžiui, depresiškas vyras, matydamas vangiai jį 
pasitinkančią žmoną, galvodavo: „Pakeliui ji galėjo numirti. 
Žiūrėdamas į hipotetišką netektį kaip į tikrą įvykį, jis pasijusdavo 
vienišas. Netikra netektis reiškia klaidingą kiekvieno įvykio kaip 

netekties įvardijimą. Pavyzdžiui, tai gali būti padėties visuomenėje 
pasikeitimas, kuris iš tikrųjų yra laimėjimas. Depresiškas ligonis, 
labai pelningai pardavęs šiek tiek akcijų, ilgai krimtosi, kad jų 
neteko, ir vis galvojo, kad pardavimas jį nuskurdino. 

Net jei netekties suvokimas ir sukelia liūdesį, kaip šis liūdesio 
jausmas tampa kitų depresijos simptomų - pesimizmo, savikritikos, 
traukimosi, vengimo ir pasidavimo, suicidinių minčių ir fiziologinių 
sutrikimų — priežastimi? 

Siekiant atsakyti į šį klausimą, pravartu panagrinėti depresijos 
raidą nuo simptomų atsiradimo iki visiško išsivystymo. Šią raidą 
geriausiai atskleidžia „reaktyviosios depresijos“, t. y. depresijos, 
kuriai būdingi aiškūs priežastiniai veiksniai, atvejai. Kitiems 
depresijos atvejams, kai pradžia labiau užmaskuota, būdinga 
panaši (nors ir ne tokia aiški) eiga. 


DEPRESIJOS RAIDA 


Augdamas į depresiją linkęs asmuo gali tapti jautresnis dėl tam 
tikrų nepalankių gyvenimo situacijų - vieno iš tėvų netekties arba 
nuolatinio draugų atstūmimo. Kitos, ne tokios akivaizdžios 
nepalankios aplinkybės, taip pat gali padidinti jautrumą depresijai. 
Dėl trauminio patyrimo asmuo vėliau gyvenime linkęs perdėtai 
reaguoti į analogiškas aplinkybes, o vertinimai tokiomis aplinkybėmis 
dažniausiai yra kraštutiniai, absoliutūs. Netektį jis laiko nepataisoma, 
abejingumą - visišku atstūmimu. Kiti į depresiją linkę asmenys 
vaikystėje nusistato nelanksčius labai ambicingus tikslus, kurie, 
vėliau gyvenime susidūrus su neišvengiamais nusivylimais, sugriauna 
jų pasaulį '. 


' Išsamiau apie polinkio į depresiją veiksnius skaitykite: Beck (1967). 

Stresai, sukeliantys suaugusio Žmogaus depresiją, veikia tam 
tikras jautrias asmens vietas. Daugelyje klinikinių atvejų ir tyrimų 
vienodai nurodomi tokie priežastinių veiksnių tipai: nutrūkę 
santykiai su asmeniu, prie kurio pacientas buvo prisirišęs; 
nepasiektas svarbus tikslas; darbo netekimas; finansinės nesėkmės; 
netikėta fizinė liga; socialinio statuso ar reputacijos praradimas. Jei 
toks įvykis vertinamas kaip visa apimantis, nepataisomas nuostolis 
asmeninei sričiai, jis gali sukelti depresiją. 

Kad pateisintų pavadinimą „priežastinis veiksnys“, patirta 
netektis pacientui turi būti iš tiesų reikšminga. Priežastinis veiksnys 
ne visada yra vienas atskiras įvykis; nepastebimi stresai, pavyzdžiui, 
po truputį prarandama sutuoktinio meilė arba nuolatinis neatitikimas 
tarp tikslų ir pasiekimų gali tapti pakankama žala asmeninei sričiai, 
kad prasidėtų depresija. Individas gali būti nuolat nepatenkintas 
tuo, kaip jis atlieka tėvo ar motinos, šeimininkės, šeimos maitintojo, 
studento ar kūrybingo menininko pareigas. Be to, dažnai patiriamas 
skirtumas tarp to, ko pacientas tikisi ir ką gauna iš svarbių 
tarpasmeninių santykių, karjeros ar kitos veiklos, taip pat gali 
gramzdinti į depresiją. Trumpai tariant, netekties jausmas gali būti 
nerealistiškai didelių tikslų ir milžiniškų lūkesčių rezultatas. 

Patyrimas prieš pat depresijos pradžią dažnai niekuo nesiskiria 
nuo patyrimo žmonių, kurie nesusirgo depresija. Linkę į depresiją 
asmenys skiriasi požiūriu į tam tikrą praradimą. Netekčiai jie 
suteikia per daug apibendrintą arba ypatingą prasmę. 

Būdą, kuriuo su praradimu susijusios trauminės aplinkybės 
paskatina depresijos sindromo susiformavimą, gerai pavaizduoja 
ryškus pavyzdys - vyro, kurį netikėtai paliko žmona, atvejis. 
Žmonos išėjimo pasekmes vyrui sunku numatyti. Akivaizdu, kad 
ne kiekvienas asmuo, kurį paliko sutuoktinis, suserga depresija. Net 
jei išėjimą suvokia kaip skausmingą netektį, žmogus gali turėti kitų 
pasitenkinimo šaltinių - šeimos narių ir draugų, - padedančių 
užpildyti tuštumą. Jei sunkumai tėra tik laikina spraga gyvenime, 

galima tikėtis, jog ilgainiui jis sugebės ištverti netektį, nesusirgdamas 
depresija. Vis dėlto žinome, kad kai kurie jautrūs individai reaguoja 
į tokią netektį tikru psichologiniu sutrikimu. 

Iš dalies netekties poveikis priklauso nuo svarbiam asmeniui 
suteikiamų prasmių pobūdžio ir intensyvumo. Palikusi žmona 
buvo bendro patyrimo, svajonių ir lūkesčių ašis. Paliktasis vyras 
mūsų pavyzdyje apie žmoną buvo sukūręs visą teigiamų minčių 
tinklą, pavyzdžiui: „Ji yra dalis manęs“, „Ji man yra viskas“, „Ji 
teikia man gyvenimo džiaugsmą“, „Ji mano uostas“, „Ji guodžia 
mane, kai man liūdna“. Šios teigiamos asociacijos įvairuoja nuo 
realistinių iki visai nerealistinių arba įsivaizduotų. Kuo labiau 
kraštutiniai ir nelankstūs šie teigiami vaizdiniai, tuo didesnis 
netekties poveikis asmeninei sričiai. 

Jei žala sričiai pakankamai didelė, ji sukelia grandininę reakciją. 
Brangūs dalykai, kuriuos reiškia žmona, dingsta iš paciento 
pasaulio. Tokių vertingų atributų kaip „ji yra vienintelis žmogus, 
galintis padaryti mane laimingą“ arba „mano gyvenimo esmė“ 
praradimas sustiprina netekties jausmą ir sukelia dar daugiau 
liūdesio. Paliktasis vyras padaro kraštutines neigiamas išvadas, 
lygiavertes kraštutinai teigiamoms asociacijoms, susijusioms su 
žmona. Jis taip interpretuoja netekties padarinius: „Be jos aš niekas, 
niekada negalėsiu būti laimingas“, „Be jos negaliu gyventi. 

Vėlesni įvykio aidai verčia vyrą abejoti savąja verte: „Jei būčiau 
buvęs geresnis, ji nebūtų manęs palikusi". Tada jis pradeda numatyti 
kitas neigiamas santuokos žlugimo pasekmes. „Visi mūsų draugai 
bus jos pusėje“; „Vaikai norės gyventi su ja, ne su manimi“; „Aš 
bankrutuosiu, stengdamasis išlaikyti dvi šeimas ". 

Grandininei reakcijai virstant kuo tikriausia depresija, vyro 
abejonės savimi ir niūrūs lūkesčiai tampa neigiamomis išvadomis 
apie save, savo gyvenimą ir ateitį. Jis ima laikyti save nuskurdėliu, 
visiems laikams netekusiu emocinio pasitenkinimo ir finansinio 
saugumo. Be to, jis pagilina savo kančią atvirai dramatizuodamas 

įvykį: „Žmogui to per daug“, arba „Tai siaubinga nelaimė“. Tokios 
mintys atima norą ir gebėjimą įveikti sukrėtimą. 

Vyras atsiriboja nuo anksčiau teikdavusių jam pasitenkinimą 
užsiėmimų ir tikslų. Karjeros tikslai jam gali atrodyti nebe tokie 
svarbūs („nes be žmonos jie neturi prasmės"). Jam trūksta noro 
dirbti ir netgi rūpintis savo išvaizda („nes tai neverta pastangų ). 
Jo bėdą didina fiziologiniai depresijos komponentai - apetito 
praradimas ir miego sutrikimai. Galiausiai kaip apie išsigelbėjimą 
jis ima galvoti apie savižudybę („nes gyvenime per daug skausmo"). 

Grandininė reakcija vyksta ratu, todėl depresija vis didėja. 
Įvairūs simptomai - liūdesys, sumažėjęs fizinis aktyvumas, miego 
sutrikimai - veikia psichologinę sistemą. Taigi žmogus, išgyvendamas 
liūdesį, pesimizmo apimtas daro išvadą, kad „aš visada būsiu 
liūdnas“. Tokios mintys liūdina dar labiau, jos ir toliau interpretuo- 
jamos neigiamai. Analogiškai žmogus galvoja: „Niekada nebegalėsiu 
valgyti ir miegoti“ ir daro išvadą, kad jo fizinė būklė blogėja. 
Stebėdamas įvairias ligos apraiškas (sumenkėjusį darbingumą, 
atsakomybės vengimą, nusišalinimą nuo žmonių), jis vis labiau save 
kritikuoja. Savikritika tampa dar didesnio liūdesio priežastimi. 
Taigi matome besisukantį ydingą ratą. 

Žmonos palikto vyro istorija iliustruoja netekties ir jos atgarsių 
poveikį jautriam individui. Dabar palikime konkretų atvejį, kad 
apibendrintume depresijos vystymąsi. Grandininę depresijos 
reakciją gali paskatinti ir kitokie praradimai, pavyzdžiui, nesėkmės 
mokykloje arba darbe. Ilgiau užsitęsiantys praradimai, pavyzdžiui, 
svarbių tarpasmeninių santykių nesklandumai, taip pat gali tapti 
depresijos pradžia. 

Grandininę depresijos reakcijos sampratą galima išplėsti, bandant 
atsakyti į tokius klausimus: kodėl depresiškas pacientas taip 
nuvertina save? Kodėl jis taip pesimistiškas? Kodėl jis taip labai sau 
priekaištauja? Kodėl jis pasiduoda? Kodėl jis įsitikinęs, kad niekas 
negali jam padėti? 

Menkas savęs vertinimas ir savikritika 


Depresiškas pacientas, mąstydamas apie nepalankius įvykius 
(pavyzdžiui, išsiskyrimą, atstūmimą, pralaimėjimą, savo lūkesčių 
neišsipildymą), laužo galvą, ką šis patyrimas sako apie jį patį. Jis 
linkęs įžiūrėti nepalankaus įvykio priežastį baisiuose savo paties 
trūkumuose. Paliktasis vyras nusprendžia: „Ji mane paliko, nes esu 
nevertas meilės“. Ši išvada, žinoma, tėra vienas iš daugelio galimų 
paaiškinimų, tokių kaip esminis jų asmenybių nesuderinamumas, 
žmonos sunkumai arba jos troškimas patirti sukrečiantį nuotykį, bet 
ne jausmų vyrui pasikeitimas. 

Kai pacientas netekties priežastį priskiria sau, plyšelis jo asmeninėje 
srityje virsta bedugne: jis kenčia ne tik dėl paties praradimo, bet ir 
dėl trūkumo, kurį „atranda“ savyje. Tariamą trūkumą jis linkęs 
smarkiai perdėti. Moteris, kurią paliko mylimasis, reagavo tokiomis 
mintimis: „Aš senstu ir darausi bjauri... tikriausiai atrodau atstu- 
mianti“. Vyras, praradęs darbą dėl bendro ekonomikos nuosmukio, 
galvojo: „Aš niekur netinku... Aš per silpnas užsidirbti 
pragyvenimui". 

Žvelgdamas į išsiskyrimą kaip į savo trūkumų pasekmę, 
pacientas-patiria daugiau liguistų simptomų. Jo įsitikinimas tariamais 
savo trūkumais tampa toks primygtinis, kad persmelkia kiekvieną 
mintį apie save. Ilgainiui neigiami atributai įsivyrauja Aš vaizde. 
Paprašytas apibūdinti save, jis gali galvoti tik apie „bloguosius“ 
savo bruožus. Jam labai sunku nukreipti dėmesį į savo gebėjimus 
ir pasiekimus ir jis apeina arba nuvertina tas ypatybes, kurias 
anksčiau galbūt labai brangino. 

Paciento susirūpinimas tariamais savo trūkumais įgyja daug 
formų. Kiekvieną savo potyrį jis vertina trūkumo požiūriu. Kiekvieną 
neaiškų arba šiek tiek neigiamai nuspalvintą potyrį jis interpretuoja 
kaip savo trūkumo liudijimą. Pavyzdžiui, po ginčo su broliu truputį 
depresiška moteris padarė išvadą: „Aš nesugebu mylėti ir būti 

mylima“ ir dar labiau nugrimzdo į depresiją. Iš tikrųjų ji turėjo 
artimų draugų, mylintį vyrą ir vaikus. Kai draugė neturėjo laiko 
paplepėti su ja telefonu, ji pagalvojo: „Ji nebenori su manimi 
kalbėtis“. Kai vyras pavėlavo grįžti iš darbo, ji nusprendė, kad jis 
negrįžta į namus vengdamas jos. Vaikams spyriojantis prie stalo, ji 
tarė sau: „Nesugebėjau jų išauklėti“. Iš tiesų kitokie šių įvykių 
aiškinimai buvo labiau tikėtini, tačiau pacientei buvo sunku net 
svarstyti galimas priežastis, kurios nesakė nieko blogo apie ją pačią. 

Polinkis lyginti save su kitais dar labiau sumenkina savęs 
vertinimą. Kiekvienas susidūrimas su kitu žmogumi gali būti 
paverstas neigiamu savęs įvertinimu. Todėl kalbėdamas su kitais 
žmonėmis depresiškas pacientas galvoja: „Aš nemoku kalbėti... Aš 
ne toks įdomus kaip kiti žmonės". Eidamas gatve jis mąsto: „Žmonės 
atrodo patraukliai, tačiau aš nepatrauklus“, „Mano laikysena 
nevykusi ir aš prastai kvepiu". Išvydusi motiną su vaiku, pacientė 
pamano: „Ji daug geresnė motina nei aš“. Stebint kitą pacientą, 
stropiai dirbantį ligoninėje, jai dingteli: „Jis darbštuolis, o aš bejėgė 
tinginė“. 

Kiti autoriai arba nekreipė dėmesio į depresiškų pacientų 
priekaištų sau griežtumą ir nepagrįstumą, arba samprotavo apie 
juos labai abstrakčiai. Freudas teigė, kad pacientas, išgyvenęs artimo 
žmogaus netektį, turi daug priešiškumo prarastam mylimam 
objektui. Negalėdamas leisti sau jausti šį priešiškumą, pacientas 
nukreipia pyktį į save ir apkaltina save trūkumais, kurie iš tikrųjų 
būdingi mylimam objektui. Į save nukreipto pykčio koncepcija 
įsitvirtino daugelyje depresijos teorijų. Sunkiai suvokiamas Freudo 
pasiūlytas interpretacijos būdas taip skiriasi nuo pacientų teikiamos 
informacijos, kad sunku jį patikrinti. 

Kruopštus paciento teiginių tyrimas leidžia suformuluoti 
tikslesnį priekaištų sau paaiškinimą. Savikritiką paaiškinti galime 
pastebėję, kad daugelis depresiškų pacientų kritiškai vertina 
ypatybes, kurias anksčiau labai brangino. Pavyzdžiui, moteris, 

mėgdavusi žiūrėti į veidrodį, priekaištauja sau tokiais paniekinančiais 
teiginiais: „Aš senstu ir darausi bjauri“. Kita labai depresiška 
moteris, garsėjusi sugebėjimu bendrauti ir besimėgavusi dėmesiu, 
graužia save mintimi: „Praradau gebėjimą sudominti žmones... 
nebesugebu net padoriai kalbėtis“. Abiem atvejais depresija prasidėjo 
nutrūkus artimiems asmeniniams ryšiams. 

Apžvelgdami depresiškų pacientų ligos istorijas, dažnai pastebime, 
kad pacientas tą ypatybę, kurią dabar menkina, naudodavo kaip 
atsvarą kasdieniams gyvenimo stresams, įveikdamas naujas 
problemas ar siekdamas svarbių tikslų. Padaręs išvadą (dažnai 
klaidingą), kad jis neįstengia įveikti sunkios problemos, pasiekti 
tikslo, užbėgti už akių netekčiai, pacientas nuvertina savo gebėjimą. 
„Nykstant“ turėtai ypatybei, pacientas pradeda manyti, kad 
gyvenime jis nebegali rasti pasitenkinimo ir viskas, ko jis gali tikėtis, 
tėra kančia ir skausmas. Depresiškas pacientas nuo nusivylimo 
pereina prie savęs kaltinimo ir pesimizmo. 

Kad pailiustruotume savęs kaltinimo mechanizmą, panagrinėkime, 
kaip įžeistas Žmogus kaltina ir baudžia įžeidėją. Pirmiausia jis 
bando rasti kokį blogą įžeidėjo bruožą, galintį paaiškinti piktą jo 
poelgį, - nejautrumą, egoizmą ir pan. Tada jis šia būdinga yda 
apibendrina visą įžeidėjo portretą: „Jis egoistas“, „Jis blogas“. Po 
tokio moralinio sprendimo Žmogus gali pradėti ieškoti būdų 
nubausti įžeidėją. Jis ne tik nuvertina kitą asmenį, bet, sulaukęs 
progos ir siekdamas užgauti, gali kirsti jam per jautrią vietą. 
Galiausiai dėl to, kad įžeidėjas jį įskaudino, jis gali norėti nutraukti 
santykius, visiškai atstumti kitą Žmogų. 

Griežtai save kritikuojantis depresiškas pacientas panašiai 
reaguoja į savo tariamą trūkumą ir nukreipia ataką į save. Jis laiko 
save kaltu ir vertu priekaištų. Jis net per daug uoliai laikosi biblinio 
priesako „Jei tavo akis tave įžeidžia, išlupk ją“. Moralinis konkretaus 
bruožo pasmerkimas virsta viso Aš vaizdo smerkimu, kurį dažnai 
lydi pasibjaurėjimas savimi. Galutinis tokio savęs smerkimo tikslas 

yra visiškas savęs atstūmimas - tarsi asmuo atsikratytų kitu 
žmogumi. 

Panagrinėkime savikritikos, savęs smerkimo ir atstūmimo 
padarinius. Pacientas reaguoja į įnirtingą savo paties puolimą, tarsi 
jį pultų kitas asmuo: jis jaučiasi užgautas, liūdnas ir pažemintas. 

Freudas ir daugelis vėliau rašiusių autorių liūdesį laikė pykčio, 
nukreipto į save, transformacija. „Alchemijos“ būdu atvirkščiu 
tapęs pyktis tariamai virsta depresiškais jausmais. Tačiau liūdesį 
paprasčiau paaiškinti paties susigalvotu savosios vertės sumenkėjimu. 
Tarkime, aš pranešu studentui, kad jis gavo prastą pažymį, o jis 
sutinka, kad įvertinimas yra teisingas. Net jei aš pasakau įvertinimą 
be pykčio, o gal ir apgailestaudamas ar užjausdamas, jis tikriausiai 
nuliūsta. Jo savosios vertės sumažėjimo pakanka, kad jis pajustų 
liūdesį. Panašiai ir jei studentas pats įvertina save neigiamai, jam 
darosi liūdna. Depresiškas pacientas panašus į save nuvertinanų 
studentą: jis liūdi, nes, neigiamai vertindamas save, sumažina 
savosios vertės jausmą. 

Kai depresiškas pacientas neigiamai įvertina save, jis dažniausiai 
ant savęs nepyksta; jam atrodo, kad jis paprasčiausiai sprendžia 
objektyviai. Lygiai taip pat jis reaguoja liūdesiu, kai mano, kad kas 
nors kitas jį nuvertina. 


Pesimizmas 


Pesimizmas užtvindo paciento mintis kaip potvynio banga. Tam 
tikra prasme mes visi esame linkę „gyventi ateityje“. Patyrimą 
interpretuojame ne tik dabarties požiūriu, bet ir atsižvelgdami į 
galimas įvykio pasekmes. Jaunuolis, kuriam jo draugė ką tik pasakė 
komplimentą, tikisi daugiau komplimentų. Galbūt jis galvoja: „Aš 
jai tikrai patinku“ ir viliasi, kad jų santykiai taps artimesni. Bet jei 
jaunuolis nusivylęs ar atstumtas, jis tikriausiai mano, kad šis 
nemalonus patyrimas pasikartos ir ateityje. 

Depresiški pacientai turi ypatingą polinkį tikėtis negandų 
ateityje ir išgyventi jas tarsi esamas arba jau buvusias. Pavyzdžiui, 
nedidelį nuosmukį patyręs verslininkas pradeda galvoti apie 
ištiksiantį bankrotą. Vis svarstydamas apie bankrotą, jis ima laikyti 
save jau bankrutavusiu. Todėl jis tampa toks liūdnas, tarsi iš tikrųjų 
būtų bankrutavęs. 

Depresiškų pacientų lūkesčiai dažnai būna pernelyg apibendrinti 
ir kraštutiniai. Kadangi pacientai ateitį laiko dabarties tąsa, jie mano, 
kad praradimas ar pralaimėjimas tęsis amžinai. Jei pacientas jaučiasi 
pasigailėtinai dabar, vadinasi, jis taip jausis visada. Absoliutų, 
visišką pesimizmą išreiškia tokie teiginiai: „Niekas nesusitvarkys...'; 
„Gyvenimas beprasmis... jis niekada nepasikeis“. Depresiškas 
pacientas mano, kad jei jis negali pasiekti svarbaus tikslo dabar, tai 
jo ir nepasieks. Jis nemato galimybės pakeisti tikslo kitais patraukliais 
tikslais. Be to, jei problema dabar atrodo neišsprendžiama, jis mano, 
kad niekada nesugebės jos įveikti ar apeiti. 

Kitas pesimizmo šaltinis yra neigiamas paciento Aš vaizdas. 
Esame pažymėję, kad netekties trauma yra ypač žalinga, nes ji 
reiškia pacientui kokį nors jo trūkumą. Kadangi tariamą trūkumą 
pacientas laiko neatimama savo dalimi, jis linkęs laikyti jį nebepa- 
šalinamu. Niekas negali padėti atgauti prarasto talento ar savybės. 
Be to, pesimizmas verčia pacientą manyti, kad jo „yda“ vis didės. 

Pesimizmas ypač dažnai apima asmenis, kurie laiko save tik 
instrumentais siekiant svarbiausių gyvenimo tikslų. Paprastai 
siekdami tikslo jie pasikliauja savo sugebėjimais, asmeniniu žavesiu 
arba energija. Pavyzdžiui, depresiškas rašytojas nesulaukė tiek 
pagyrų vienam savo kūriniui, kiek tikėjosi. Nepateisinti lūkesčiai 
privertė jį padaryti dvi išvadas: pirmiausia, jis rašo prasčiau; antra, 
dėl to, kad kūrybingumas kyla iš vidaus, jo niekas negali išgelbėti. 
Todėl netektis buvo nepataisoma. 

Apie panašią reakciją pasakojo studentas, kuriam nepasisekė 
matematikos konkurse: „Aš nebemoku matematikos... man niekada 

nepasiseks, jei bus varžovų“. Kadangi nelaimėjimas jam buvo 
tolygus visiškam pralaimėjimui, tai reiškė, kad visas jo gyvenimas — 
buvęs, esamas ir būsimas - yra tikra nesėkmė. 

Energinga karjeros moteris pradėjo jausti nugaros skausmus, kurį 
laiką turėjo nesikelti iš lovos ir susirgo depresija. Ji nusprendė, kad 
visą gyvenimą liks prikaustyta prie lovos. Laikiną neįgalumą ji 
klaidingai įvardijo kaip nuolatinį ir nepagydomą. 

Pesimizmui apgaubiant visa apimantį nesėkmės laukimą, 
paciento mąstyme ima vyrauti tokios mintys: „Žaidimas baigtas... 
Antros galimybės nėra. Gyvenimas praėjo pro šalį... Jau per vėlu 
ko nors imtis“. Jo netektys atrodo galutinės, jo sunkumai —- 
neišsprendžiami. 

Pesimizmas užlieja ne tik tolimą ateitį, jis persmelkia kiekvieną 
paciento norą ir užsiėmimą. Namų šeimininkė, skaičiuodama savo 
pareigas, iš anksto būdavo įsitikinusi, kad nesugebės atlikti jokios 
užduoties, kurios jai teks imtis. Depresiškas gydytojas, prieš 
priimdamas naują pacientą, manydavo, kad neįstengs nustatyti 
diagnozės. 

Neigiami lūkesčiai tokie stiprūs, kad net jei pacientui pasiseka 
tam tikra užduotis (pavyzdžiui, nustatyti diagnozę), jis mano, kad 
būtinai nepavyks kitą kartą. Jis aiškiai atmeta arba laiko atsitiktiniu 
sėkmingą patyrimą, kuris prieštarauja neigiamam požiūriui į save. 


Liūdesio ir apatijos kaupimasis 


Nors depresija gali prasidėti staiga, ji visiškai išsivysto per keletą 
dienų arba savaičių. Pacientas išgyvena vis didesnį liūdesį bei kitus 
simptomus, kol „pasiekia dugną“. Kiekvienas minties apie praradimą 
pasikartojimas veikia taip stipriai, kad netektis išgyvenama dar kartą, 
ir suvoktų praradimų darosi daugiau. Kiekviena tokia „netektis“ 
sukelia dar daugiau liūdesio. 

Kaip rašiau anksčiau, kiekvienai psichopatologinei būsenai 

būdingas jautrumas tam tikram patyrimui. Depresiškas pacientas 
linkęs išskirti elementus, kurie sukelia mintis apie netektį, ir 
nepastebėti tų ypatumų, kurie nedera su jo interpretacija arba jai 
prieštarauja. Dėl tokio „selektyvaus abstrahavimo“ pacientas 
kasdieniuose įvykiuose linkęs įžvelgti praradimus ir nematyti 
palankesnių interpretacijų galimybės. Jis itin jautrus stimulams, 
kurie primena netektį, ir aklas tiems stimulams, kurie reiškia 
laimėjimą. Taip pat selektyviai jis atsimena ir praeities įvykius. 
Pacientui lengva prisiminti nemalonią patirtį, tačiau paklaustas apie 
tai, kas buvo teigiama, jis neturi ką pasakyti. Šį atminties selektyvumą 
eksperimentiškai pademonstravo Lishmanas (1972). 

Dėl „tunelio regėjimo“ pacientas atsiriboja nuo stimulų, galinčių 
sužadinti teigiamas emocijas. Nors jis ir geba pripažinti, kad kai 
kurie įvykiai yra palankūs, jo nuostatos blokuoja malonius jausmus: 
„Aš nenusipelnau laimės“; „Aš kitoks nei kiti Žmonės, negaliu 
džiaugtis dalykais, kurie juos džiugina"; „Kaip galiu būti laimingas, 
kai viskas taip blogai?“ Komiškos situacijos jam taip pat neatrodo 
juokingos dėl neigiamo nusistatymo ir polinkio jas pritaikyti sau: 
„Mano gyvenime nėra nieko juokingo". Jam sunku išgyventi pyktį, 
nes jis laiko save atsakingu už bet kokius šiurkščius ar įžeidžiančius 
kitų žmonių veiksmus ir jaučiasi jų nusipelnęs. 

Polinkis mąstyti absoliučiomis kategorijomis prisideda prie 
liūdesio kaupimosi. Pacientas linkęs nepaliaujamai svarstyti 
kraštutines mintis: „Gyvenimas beprasmis“, „Manęs niekas nemyli", 
„Aš visiškai niekam tikęs“, „Man nieko nebeliko". 

Nuvertindamas dalykus, glaudžiai susijusius su pasitenkinimu, 
pacientas atsisako malonumų. Menkindama savo patrauklumą, 
depresiška pacientė iš tikrųjų sako: „Nebegaliu daugiau mėgautis 
savo išvaizda, komplimentais ir pažintimis, kurios dėl jos užsimezgė . 
Malonumo praradimas akivaizdžiai įsmagina mechanizmą, kuris 
nukreipia afektą priešinga kryptimi - nuo laimės prie liūdesio. 
Viską užtvindęs pesimizmas palaiko nuolatinį liūdesį. 

Įprasta netekties pasekmė - liūdesys. Pasyvus atsidavimas 
likimo valiai, būdingas kai kuriems pacientams, gali sukelti kitokią 
emocinę būseną. Depresiškas pacientas, kuris laiko save visiškai 
žlugusiu ir todėl atsisako savo tikslų, linkęs jausti apatiją. Apatija 
dažnai suvokiama kaip jausmų nebuvimas, todėl pacientas gali 
interpretuoti savo būseną kaip ženklą, kad jis nebegali jausti, kad 
jis „viduje yra miręs. 


Motyvacijos pokyčiai 


Svarbiausių tikslų pasikeitimas yra vienas keisčiausių smarkiai 
depresiško paciento bruožų. Jis ne tik trokšta išvengti patyrimo, 
anksčiau teikusio jam malonumą arba buvusio svarbiausia jo 
kasdienybės dalimi, jis linksta į pasyvumą. Jis netgi siekia visiškai 
pasitraukti iš gyvenimo nusižudydamas. 

Kad suprastume ryšį tarp motyvacijos pokyčių ir netekties 
suvokimo, labai pravartu panagrinėti, kaip pacientas „pasiduoda“. 
Dalykai, kurių jis paprastai imdavosi spontaniškai, jo nebetraukia. 
Tiesą sakant, jis pastebi, kad jam tenka prisiversti imtis įprastų 
užsiėmimų. Jis kruta, dirbdamas kasdienius darbus, ne todėl, kad 
nori, o todėl, kad mano, jog privalo, dėl to, kad „taip reikia“, arba 
dėl to, kad ragina kiti. Jam tenka įveikti didelį vidinį pasipriešinimą, 
tarsi vairuotų automobilį įjungtais stabdžiais arba plauktų prieš 
srovę. 

Labiausiai kraštutiniais atvejais pacientas patiria „valios paralyžių“: 
praranda bet kokį spontanišką norą ką nors veikti ir atsiduoda 
inercijai. Jis net negali sukaupti „valios pastangų“ prisiversti 
padaryti tai, ką mano privaląs. 

Iš šio motyvacijos pokyčių apibūdinimo būtų galima įtarti, kad 
pacientas serga sunkia fiziškai sekinančia liga ir neturi nei jėgų, nei 
galimybių net minimalioms pastangoms. Ūmios arba labai silpni- 
nančios ligos, pavyzdžiui, plaučių uždegimas arba pažengęs vėžys, 

gali prikaustyti žmogų prie lovos. Tačiau fizinio išsekimo koncepcijai 
prieštarauja paties paciento pastebėjimas, kad jis jaučia stiprų norą 
išvengti „konstruktyvios“ arba „normalios“ veiklos: jo inertiškumas 
apgaulingas, nes kyla ne tik iš noro likti pasyviam, bet ir iš ne tokio 
akivaizdaus troškimo atsiriboti nuo nemalonios situacijos. Net 
mintis apie elementarias funkcijas, pavyzdžiui, atsikėlimą iš lovos, 
apsirengimą, savo poreikių patenkinimą, gali būti pacientui 
nemaloni. Lėta depresiška moteris, man įėjus į palatą, vikriai 
nerdavo po antklode. Ji labai pagyvėdavo ir netgi tapdavo energinga, 
mėgindama išvengti veiklos, į kurią būdavo verčiama įsitraukti. 
Fiziškai sergantis Žmogus, priešingai, nori būti aktyvus. Saugant 
nuo išsekimo, jam dažnai būtina skirti lovos režimą. Depresiško 
paciento troškimą išvengti veiklos ir pabėgti nuo dabartinės 
aplinkos nulemia specifinės jo nuostatos: neigiamas požiūris į 
pasaulį, aplinką ir save. 

Kasdienis patyrimas, kaip ir daugelis gerai parengtų eksperimentų, 
rodo, kad jei asmuo netiki sėkme, jis linkęs pasiduoti. Jis ima galvoti, 
kad „neverta stengtis“, ir nebejaučia jokio spontaniško noro 
pabandyti. Be to, įsitikinimas, kad užduotis niekam nereikalinga ir 
net sėkmingas jos atlikimas neturi prasmės, visiškai sumažina jo 
motyvaciją. 

Depresiškas pacientas tikisi neigiamų pasekmių, todėl nejaučia 
jokio vidinio stimulo pamėginti; jis nemato tikslo stengtis, nes 
mano, kad tikslai yra beprasmiai. Paprastai žmonės linkę vengti 
situacijų, kurias laiko nemaloniomis. Depresiškas pacientas daugumą 
situacijų suvokia kaip varginančias, nuobodžias ar skausmingas, jis 
siekia išvengti net kasdienių gyvenimo malonumų. Šis troškimas 
išvengti yra toks stiprus, kad užgožia bet kokį polinkį konstruktyviai, 
tikslingai veikti. 

Stipraus paciento troškimo išlikti pasyviam motyvus iliustruoja 
tokia minčių seka: „Aš per daug nuvargęs ir liūdnas, kad ką nors 
veikčiau. Jei būsiu aktyvus, jausiuos tik blogiau. Bet jei gulėsiu, 

išsaugosiu jėgas, ir slegiantys jausmai praeis“. Deja, pastangos 
išvengti nemalonių jausmų, liekant pasyviam, neduoda rezultatų; 
tai gali tik sustiprinti blogą nuotaiką. Pacientas pastebi, kad, 
priešingai jo troškimui atsikvėpti nuo nemalonių jausmų ir minčių, 
jie slegia jį dar labiau. 


Suicidiškas elgesys 


Suicidines mintis ir bandymus galima laikyti kraštutine troškimo 
ištrūkti išraiška. Depresiškas pacientas ateityje mato ne mažiau 
kančių. Jis neįsivaizduoja jokio būdo padaryti savo dalią laimingesnę; 
jis netiki, kad pasveiks. Remiantis šiomis prielaidomis, savižudybė 
atrodo racionalus žingsnis. Jis ne tik užbaigs paciento nelaimes, bet 
ir išgelbės jo šeimą nuo naštos. Jei pacientui mirtis patrauklesnė už 
gyvenimą, jis linksta prie savižudybės. Kuo beviltiškesnis ir skaus- 
mingesnis atrodo jo gyvenimas, tuo stipresnis troškimas jį pabaigti. 

Norą viską nutraukti nusižudant iliustruoja depresijos apimtos 
moters, kurią atstūmė mylimasis, skundas: „Nėra prasmės gyventi. 
Aš nieko nebesulauksiu. Man reikia meilės, o aš jos nebeturiu. Aš 
tik pasigailėtina - be meilės negaliu būti laiminga. Tas vargas tęsis 
diena iš dienos. Nėra tikslo taip gyventi“. 

Troškimą ištrūkti iš akivaizdžios egzistencijos tuštumos 
iliustruoja kito depresiško paciento minčių srautas. „Gyvenimas 
reiškia tik dar vieną prastumtą dieną. Nėra jokios prasmės. Niekas 
manęs nedžiugina. Ir ateities nėra — tiesiog nebenoriu gyventi. 
Geriau išeisiu... Kvaila gyventi toliau". 

Kita suicidinių minčių prielaida — tai įsitikinimas, kad visiems 
būtų geriau, jei pacientas mirtų. Jis laiko save beverte našta, todėl 
argumentai, kad šeimai bus labai skaudu, jei jis išeis, jam atrodo 
tušti. Kaip juos galėtų įskaudinti išsivadavimas nuo naštos? Viena 
pacientė įsivaizdavo savižudybę kaip paslaugą savo tėvams. Ji ne 
tik užbaigtų savo kančią, bet ir išgelbėtų tėvus nuo psichologinių 

ir finansinių įsipareigojimų: „Aš tik imu tėvų pinigus. Jiems jie 
labiau praverstų. Jiems nebereikėtų manęs išlaikyti. Tėvui nereikėtų 
taip sunkiai dirbti, jie galėtų pakeliauti. Aš nelaiminga, nors ir imu 
jų pinigus, ojie, juos turėdami, galėtų būti laimingesni". 


EKSPERIMENTINIAI DEPRESIJOS TYRIMAI 


Nors teiginiai, kuriuos išdėsčiau, remiasi daugiausia klinikiniais 
stebėjimais ir depresiškų pacientų žodžiais, pasinaudojau galimybe 
šias hipotezes patikrinti eksperimentiniais ir koreliaciniais tyrimais. 
Tyrimai paremia depresijos modelį, kurį pateikiau šiame skyriuje. 


Sapnai ir kita minčių medžiaga 


Pastebėjau, kad depresiški psichoterapinės grupės pacientai 
dažniau sapnuodavo sapnus su liūdna pabaiga nei kontrolinės 
grupės nedepresiški psichiatrijos klinikų pacientai. Tipiškas depresiško 
paciento sapnas buvo tokio turinio: sapnuotojas būdavo vaizduo- 
jamas kaip nevykėlis; jis netekdavo kokio nors apčiuopiamo objekto, 
savosios vertės arba asmens, prie kurio būdavo prisirišęs. Kitos 
sapnų temos: atstumiantis sapnuotojo paveikslas, jo nepritapimas ir 
nesugebėjimas pasiekti tikslo. Šie faktai buvo nustatyti sistemingo 
tyrimo metu (Beck ir Hurvich, 1959). 

Netekties ir nesėkmės tema ryški tokiame tipiškame depresiško 
paciento sapne. Sapnuotojas be galo norėjo paskambinti žmonai. Jis 
įkišo vienintelę monetą į telefoną automatą. Surinko klaidingą 
numerį; praradęs vienintelę monetą, nebegalėjo paskambinti ir dėl 
to nuliūdo. Kitas pacientas sapnavo, kad yra labai ištroškęs. Bare jis 
užsisakė bokalą alaus. Jam atnešė alaus ir viskio kokteilį! Jis jautėsi 
nusivylęs ir bejėgis. 

Tipiškas neigiamas temas patvirtino antrasis, tobulesnis 228 

depresiškų ir nedepresiškų psichiatrijos klinikų pacientų neseniai 
susapnuotų sapnų tyrimas (Beck ir Ward, 1961). 

Kitoks depresiškų pacientų būdingų minčių tyrimas buvo 
pagrįstas „Kryptingos fantazijos testo“ taikymu. Medžiagą sudarė 
kortelių rinkinys; kiekvienoje kortelėje buvo nupiešti keturi 
paveikslėliai, vaizduojantys įvykius, kuriuose dalyvauja identiški 
dvyniai. Siužetas būdavo panašus į depresiškų pacientų sapnų 
turinį, būtent, kad vienas iš dvynių pameta ką nors vertingo, yra 
atstumiamas arba nubaudžiamas. Depresiški pacientai daug 
dažniau už nedepresiškus būdavo linkę susitapatinti su dvyniu 
„nevykėliu“. 

Anksčiau minėto klinikinio tyrimo (Beck, 1963) metu analizavau 
81 depresiško ir nedepresiško paciento psichoterapijos įrašus. 
Nustačiau, kad depresiški pacientai iškreipdavo patirtį specifiniu 
būdu. Jie interpretuodavo įvykius praradimo, asmeninės nesėkmės 
arba atstūmimo požiūriu arba būdavo linkę perdėtai sureikšminti 
įvykius, kurie juos nekaip apibūdindavo. Be to, jie atkakliai progno- 
zuodavo visada vienodas neigiamas pasekmes. Iškreiptas tikrovės 
vertinimas primindavo sapnų turinį. 

Kad patikrintų šiuos klinikinius duomenis, mūsų tyrimo grupė 
atliko keletą koreliacinių tyrimų. Nustatėme reikšmingą koreliaciją 
tarp depresijos stiprumo ir neigiamų savęs vertinimų. Pasveikusių 
po depresijos pacientų požiūris į ateitį ir savęs vertinimai labai 
pagerėdavo (Beck, 1972b). Šie duomenys svariai pagrindė teiginį, 
kad depresija siejasi su neigiamu požiūriu į save ir į ateitį. Didelė 
koreliacija tarp neigiamo požiūrio į pasaulį ir neigiamo požiūrio į 
save kalba už kognityvinės depresijos triados koncepciją. 

Daugelis tyrimų patvirtino ryšį tarp neigiamo požiūrio į ateitį ir 
suicidinių minčių. Reikšmingiausias tyrimas buvo tas, kuriuo 
siekėme nustatyti, kuris iš psichologinių veiksnių glaudžiausiai 
siejosi su ketinimų nusižudyti rimtumu. Nustatėme, kad beviltiškumas 
buvo svarbiausias suicidinių ketinimų rimtumo rodiklis (Minkoff, 

Bergman, Beck ir Beck, 1973; Beck, Kovacs ir Weissman, 1975). 

Išbandėme dar vieną būdą patikrinti neigiamų nuostatų pirmumą 
depresijoje - mėginome modifikuoti jas ir stebėti padarinius. Jei 
truputį pagerintume nerealistiškai sumenkintą depresiško paciento 
savo gebėjimų ir ateities įsivaizdavimą, galėtume tikėtis, kad 
antriniai depresijos simptomai, pavyzdžiui, bloga nuotaika ir 
konstruktyvios motyvacijos praradimas, atitinkamai susilpnėtų. 

Paprašyti atlikti nesudėtingą užduotį - sudėlioti kortas — 
depresiški psichiatrijos klinikos pacientai daug pesimistiškiau 
vertino sėkmės galimybes nei kontrolinės grupės nedepresiški 
pacientai. Iš tikrųjų depresiškiems pacientams sekdavosi taip pat 
gerai kaip ir nedepresiškiems. Tie depresiški pacientai, kurie 
sėkmingai atlikdavo užduotį, daug optimistiškiau žvelgdavo į kitą 
užduotį. Be to, antrąją užduotį jie atlikdavo geriau nei nedepresiškos 
grupės tiriamieji (Loeb, Beck ir Diggory, 1971). Pakartojome šį 
tyrimą su depresiškais ir nedepresiškais pacientais, kurie dėl savo 
ligos buvo hospitalizuoti. Nustatėme, kad po sėkmingos patirties 
depresiški pacientai būdavo optimistiškesni bei geriau vertindavo 
net ir su tyrimu nesusijusias savo savybes. Jie daug palankiau 
vertindavo savo asmeninį patrauklumą, gebėjimą bendrauti ir 
socialinius interesus; taip pat jie daug šviesiau žvelgdavo į ateitį ir 
labiau tikėdavosi pasiekti svarbiausius savo gyvenimo tikslus. 
Kartu su šiais savęs vertinimo pokyčiais giedrėdavo nuotaika (Beck, 
1974). 

Depresiški ligoniai sunkiai reiškia mintis žodžiu. Šiam klausimui 
skyrėme panašų 15 depresiškų hospitalizuotų pacientų tyrimą. 
Pacientams buvo pateikiamos užduotys sunkėjančia tvarka, pradedant 
pačiomis paprasčiausiomis (pastraipos skaitymas garsiai) ir baigiant 
sudėtingiausiomis. Sunkiausia užduotis, kurią sugebėdavo atlikti visi 
pacientai, — tai improvizuotas trumpas pokalbis paciento pasirinkta 
tema, kurio metu jis siekia įtikinti eksperimentatorių pakeisti nuomonę. 
Dar kartą nustatėme, kad sėkmingai atlikta užduotis padėdavo 

pacientams geriau vertinti save ir savo ateitį. Jų nuotaika taip pat 
gerėdavo. 

Nustatytas faktas, kad depresiškas pacientas ypač jautriai 
reaguoja į realų pasisekimą, turi svarbią reikšmę psichoterapijai. 
Eksperimentinė situacija, kurioje pacientas iš eksperimentatoriaus 
gauna teigiamą atgalinį ryšį, akivaizdžiai stipriai paveikia depresišką 
pacientą. Šis polinkis perdėtai vertinti situacijas ir po „sėkmės“ 
plačiai apibendrinti pozityvia linkme nurodo psichoterapinio 
poveikio gydant depresijas gaires. 


DEPRESIJOS APIBENDRINIMAS 


Depresijos raidą analizavome pasitelkdami grandininės reakcijos, 
prasidedančios patyrimu, kuris pacientui reiškia netektį, įvaizdį. 
Išsiaiškinome, kaip netekties jausmas persmelkia asmens požiūrį į 
save, savo pasaulį, ateitį ir nulemia kitus depresijos reiškinius. 
Tipiškos netektys, dėl kurių prasideda depresija, gali būti 
akivaizdžios ir dramatiškos, pavyzdžiui, sutuoktinio praradimas 
arba serija įvykių, kuriuos pacientas interpretuoja kaip jo menkinimą. 
Ne tokie akivaizdūs nusivylimai atsiranda dėl paciento nesugebėjimo 
rasti protingą pusiausvyrą tarp emocinės investicijos, kurią jis daro, 
ir jos grąžos. Disbalansas gali atsirasti iš santykinio pasitenkinimo, 
kurį pacientas gauna iš kitų, trūkumo, palyginti su tuo, ką jis duoda 
kitiems, arba iš reikalavimų sau ir to, ką jis pasiekia, neatitikimo. 
Trumpai tariant, jį slegia jo „daviau ir gavau“ balansas (Saul, 1947). 
Patyręs netektį (dėl tikro, aiškaus įvykio arba slaptų nusivylimų) 
į depresiją linkęs asmuo ima vertinti savo patirtį neigiamai. Savo 
patyrime jis linkęs įžiūrėti pralaimėjimą arba praradimą. Jis laiko 
save netikusiu, nevykusiu, nevertu ir yra linkęs aiškinti nemalonias 
aplinkybes savo trūkumais. Žvelgdamas į ateitį, pacientas mano, kad 
dabartiniai jo sunkumai ar kančios tęsis amžinai. Jis mato nesiliau- 

jančių vargų, nusivylimų ir stokos kupiną gyvenimą. Sunkumus jis 
sieja su savo paties trūkumais, todėl kaltina save ir darosi vis 
savikritiškesnis. Paciento gyvenimo patirtis skatina kurti 
kognityvinius konstruktus, susijusius su praradimo tema. Iš šių 
neigiamų savęs vertinimų kyla įvairūs emociniai, motyvaciniai, 
elgesio ir vegetaciniai depresijos reiškiniai. 

Paciento liūdesys yra neišvengiama jo netekties jausmo, pesimiz- 
mo ir savikritikos pasekmė. Kai pacientas visiškai pasiduoda, jis 
tampa apatiškas. Dėl požiūrio į savo gyvenimą dingsta spontaniš- 
kumas, kyla noras vengti, pasitraukti, net nusižudyti. Neviltis 
žlugdo motyvaciją: pacientas praranda vidinį stimulą imtis kokios 
nors kontruktyvios veiklos, nes tikisi tik neigiamų bet kurių 
veiksmų rezultatų. Toks pesimizmas galiausiai veda prie noro 
nusižudyti. 

Įvairios depresinės elgesio apraiškos, pavyzdžiui, inertiškumas, 
greitas nuovargis, jaudrumas, taip pat yra negatyvių kognicijų 
padarinys. Inertiškumas ir pasyvumas siejasi su spontaniškos 
motyvacijos praradimu. Greitas nuovargis kyla iš nuolatinio 
nesėkmės laukimo. Jaudrumas taip pat siejasi su minčių turiniu. 
Priešingai nei protiškai atsilikęs pacientas, kuris pasyviai nusilenkia 
savo „likimui“ ,jaudrus pacientas kovoja iki paskutinio kraujo lašo, 
ieškodamas išeities iš sunkios savo padėties. Nesugebėdamas jos 
rasti, jis pradeda smarkiai blaškytis, pavyzdžiui, žingsniuoti arba 
draskyti įvairias kūno vietas. 

Vegetaciniai depresijos požymiai - lytinio potraukio, apetito 
praradimas, miego sutrikimai - yra fiziologiniai tam tikro psicho- 
loginio sutrikimo, sergant depresija, palydovai. Fiziologiniai 
depresijos požymiai gali būti laikomi analogiškais vegetaciniams 
nerimo simptomams. Specifinis psichologinis sujaudinimas sergant 
depresija ypač veikia apetitą, miegą ir lytinį potraukį. 

Nuolatinį būklės blogėjimą sergant depresija gali paaiškinti 
grįžtamojo ryšio modelis. Dėl neigiamų nuostatų pacientas savo 

blogą nuotaiką, netekties jausmą ir fizinius simptomus interpretuoja 
neigiamai. Jis daro išvadą apie nepataisomus savo trūkumus, kuri 
sustiprina neigiamus lūkesčius ir neigiamą Aš vaizdą. Dėl to 
pacientas dar labiau nuliūsta ir trokšta išvengti aplinkos „reikala- 
vimų“. Taigi ydingas ratas užsidaro. 

Eksperimentiniai depresijos tyrimai nurodo psichoterapinio 
poveikio gaires. Padėdamas pacientui atpažinti nuolatinius patyri- 
mo iškraipymus, psichoterapeutas galėtų sušvelninti paciento 
savikritiškumą ir pesimizmą. Kai nutrūksta ryšys tarp šių svar- 
biausių grandinės grandžių, nepermaldaujamas depresijos ciklas 
sutrinka ir vėl atsiranda normalūs jausmai ir troškimai. Kaip 
pamatysime nagrinėdami kitus emocinius sutrikimus, svarbiausias 
postūmis sveikimo linkme pasiekiamas keičiant klaidingus 
paciento įsitikinimus. 


Pavojaus signalas blogiau už gaisrą: [6 


nerimo neurozė 


Nerimo problema — tai kryžkelė, kurioje kyla įvairiausi ir svarbiausi 
klausimai, mįslė, kurios sprendimas nušvies mūsų psichinę egzistenciją. 


Sigmund Freud 


NERIMAS 


Nerimas laikomas ne tik universalia emocija, bet ir Žmogaus 
žmogiškumo ženklu. Kas nėra patyręs aštraus siaubo, kai brangiam 
žmogui iškyla pavojus, arba nesiliaujančio streso, kai tenka laukti 
nemalonaus ginčo? Freudas (1915-1917), kuris sužadino bene daugiau 
domėjimosi nerimu nei bet kuris kitas autorius, nepakankamai 
įvertino šio reiškinio visuotinumą. 


„Man nėra reikalo pristatyti jums patį nerimą. Kiekvienas 
mūsų vienu ar kitu metu esame patyrę šį pojūtį arba, kalbant 
tiksliau, šią afektinę būseną. Bet klausimas, kodėl neurotikai, 
palyginti su kitais žmonėmis, ypač stipriai ir dažnai kenčia 
nuo nerimo, manau, dar nebuvo iškeltas pakankamai rimtai" 
(p. 392-393). 

Nerimo reikšmę šiuolaikiniame gyvenime pabrėžė Albert'as 
Camus, šį metą įvardijęs kaip „baimės amžių“ (1947), ir W. H. 
Audenas (1947) poetiškame „Nerimo amžiuje“. Taip pat pavadinta 
Leonardo Bernsteino Antroji simfonija (1960) ir Jerome'o Robbinso 
(žr. Mason, 1954) modernus baletas. Be to, populiari knyga apie 
mūsų laikus taip pat vadinasi „Nerimo amžiumi“ (The Age of 
Anxiety; Glasrud, 1960). 

Žinoma, vargu ar galima nerimą laikyti nauja sąvoka; jis 
vaizduojamas ir senoviniuose Egipto hieroglifuose. Viduramžių 
rašytojai, pavyzdžiui, arabų filosofas Ala ibn Chazmas iš Kordobos, 
tvirtino, kad visur esantis nerimas yra esminė žmogaus egzistencijos 
sąlyga (žr. Kritzeck, 1956). 

Nerimo temos skverbimąsi į literatūrą, muziką, meną, religiją ir 
filosofiją išsamiai aptarė Rollo May (1950) knygoje „Nerimo prasmė“ 
(The Meaning of Anxiety). Psichologai ir psichiatrai vienbalsiai 
pripažino, kad nerimas yra ir neurozės priežastis, ir simptomas. 
Suskaičiuota, kad per pastaruosius 20 metų pasirodė daugiau nei 
5000 psichologijos ir medicinos straipsnių ir knygų nerimo tema 
(Spielberger, 1972). 


Nerimo funkcija 


Biologai, psichologai ir psichiatrai jau nuo seno nerimui priskiria 
naudingą funkciją. Daugelis autorių laiko nerimą gyvybę išsaugančios 
„Smok arba bėk“ reakcijos išraiška ir esminiu biologiniu mechanizmu, 
mobilizuojančiu organizmą veikti reaguojant į pavojų. Freudas 
(1915-1917), pavyzdžiui, rašė: „Realistiškas nerimas mums atrodo 
labai racionalus ir suprantamas. Apie jį sakome, kad tai reakcija į 
išorinio pavojaus suvokimą — t. y. į sužeidimą, kurio tikimės, kurį 
numatome. Jis siejasi su pabėgimo refleksu ir gali būti laikomas 
savęs išsaugojimo instinkto išraiška“ (p. 393—394). 

Daugelis nuomonių palaiko Freudo tezę, kad nerimas - tai 

pavojaus signalas. Freudas (1926) kelia mintį, kad nerimas gali būti 
įspėjimas ir apie išorinį, ir apie vidinį pavojų (pavyzdžiui, apie 
artėjantį draudžiamo troškimo prasiveržimą). Reaguodamas į 
įspėjimą individas pasirengia imtis veiksmų, kad įveiktų išorinį 
pavojų, ar sutelkia psichologinę gynybą, kad apsisaugotų nuo 
vidinės grėsmės. 

Teiginį, kad nerimas yra svarbus stimulas, individui fiziškai ir 
psichologiškai rengiantis kovoti su grėsme, verta apsvarstyti iš 
naujo. Kokie duomenys įrodo, kad nerimas — tai esminė reakcijų 
į kritišką padėtį sąlyga, o ne nemalonus blaškantis veiksnys? Kaip 
galime būti taip tikri, kad nerimas padeda išlikti? Visai nesunku 
prisiminti atvejų, kai asmuo iškart pasirengia veikti, prieš tai 
nepatyręs nerimo. Sportininkas lengvai susitelkia staigiam, 
žaibiškam smūgiui į tinklą arba lygiai taip pat greitai sugauna 
kamuolį. Pakanka varžybų situacijos akstino — nereikia nerimo kaip 
stimulo, - kad centrinė nervų sistema staiga suaktyvėtų ir visi 
judesiai būtų koordinuoti. Jei Žmogus gali reaguoti į kritiškas 
situacijas be nerimo (ar pykčio), kodėl turėtume manyti, kad 
nerimas būtinas susitelkti pavojaus akivaizdoje? 

Tiesą sakant, Žinome ir tai, kad nerimas gali kliudyti gebėjimui 
atremti pavojų - ir iš tikrųjų daryti žmogų labiau pažeidžiamą 
gyvybei pavojingoje situacijoje. Žinome pavyzdžių apie „sustingimą“ 
fizinės grėsmės akivaizdoje. Nesunku įsivaizduoti, kaip kristų iš 
nerimo sudrebėjęs lyno akrobatas arba tiltų statytojas, jei jam 
apsvaigtų galva. Tai pat yra duomenų, kad ilgai besitęsiantis 
nerimas jautriems individams gali sukelti fiziologinių sutrikimų (žr. 
8 skyrių). 

Leventhalis (1969) pasiūlė „lygiagretaus atsako paradigmą", kuri 
nužymi įvykių seką nuo pavojaus iki veiksmo: išorinė grėsmė — 
grėsmės įvertinimas - tinkamas įveikimo elgesys. Nerimas 
patiriamas įvertinus grėsmę ir išgyvenamas kartu su prisitaikomuoju 
elgesiu, o ne anksčiau jo; vadinasi, jis nėra prisitaikymo sekos dalis. 

Kai nerimas trukdo prisitaikomajam elgesiui, jo poveikis gali būti 
griaunamasis. Galbūt tiems, kurie nerimui priskiria naudingą 
funkciją, atėjo laikas pamąstyti apie stipresnius argumentus savo 
požiūriui apginti. 

Nerimo tikslingumo - kaip reakcijų į kritines situacijas kataliza- 
toriaus arba sudedamosios išlikimo mechanizmo dalies - koncepcija 
kelia ir daugiau klausimų. Kodėl vienai emocijai (nerimui) priskiriame 
tokias lemiamas funkcijas, o kitoms emocijoms, pavyzdžiui, liūdesiui, 
varžymuisi arba džiaugsmui nepriskiriame jokių prisitaikymo 
funkcijų? Savaime suprantama, kad visos emocijos suteikia 
pilnatvės Žmonių patyrimui, tačiau, esant dabartiniam Žinių lygiui, 
atrodo, kad nerimą painioti su kitomis naudingomis funkcijomis 
yra klaidinga. 

Realistiško nerimo tikslingumas perkeliamas ir į neurotinio 
nerimo sąvoką. Freudas (1926) teigia, kad neurotinį nerimą sukelia 
vidinio pavojaus, susijusio su nesąmoningais impulsais, suvokimas. 
Jį sužadina baimė, kas atsitiks, jei represijos galios nebepakaks 
instinktyviems poreikiams nuslopinti ir jie išsiverš impulsyviais 
veiksmais. Jei instinktyvios tabu energijos varžtai atsileistų, tai pati 
ši energija sukeltų nerimą. 

Šių teiginių logiškumu suabejojo Hochas (1950), atskleidęs 
prieštaravimą: jei „nerimas signalizuoja, kad nuslopintos instinktyvios 
jėgos tuoj prasiverš <...> kodėl pats pavojaus signalas sudegina 
namą?“ (p. 108). 


NERIMAS IR BAIMĖ 


Nerimo ir baimės apibrėžimai dažnai painiojami. Dalinis prasmės 
sutapimas mažina naudą, kurią gauname, vartodami du atskirus 
žodžius susijusiems, tačiau skirtiniems reiškiniams įvardyti. Pavyzdžiui, 
Freudas (1917) rašė apie realistinę ir nerealistinę baimę - pastarąją 

jis vadino nerimu. Tačiau nerimą ir baimę galime aiškiai atskirti ir 
neatsižvelgdami į specialią reikšmę, tolimą kasdieniam žodžių 
vartojimui: baimė - tai tam tikros mintys, nerimas - tai emocija. 

Vienas iš žodynuose teikiamų baimės apibrėžimų skamba taip: 
„<...> bauginantis galimo sužeidimo, bausmės ir pan. pripažinimas“ 
(Webster's New International Dictionary of the English Language, 1949). 
Kitame žodyne baimė apibrėžiama kaip „gąsdinančio ar nepagei- 
daujamo įvykio tikimybė“ (Standard College Dictionary, 1963). Verta 
pažymėti, kad angliškas žodis fear yra kilęs iš senosios anglų kalbos 
žodžio, reiškiančio netikėtą negandą, pavojų (Oxford English 
Dictionary, 1933). 

Šiais apibrėžimais išryškinama baimės kaip tikro ar galimo 
pavojaus suvokimo prasmė. Šia prasme baimė reiškia kognityvinį 
procesą, 0 ne emocinę reakciją. Ji žymi psichologinius procesus: 
žinojimą, pripažinimą ir numatymą, kad gali įvykti kas nors 
nepageidaujama. 

Kita vertus, nerimas apibrėžiamas kaip „įtempta emocinė 
būsena <...> (Standard College Dictionary, 1963). Šią būseną 
apibūdina tokie žodžiai: įtampa, nervingumas, išgąstis, „vidinis 
drebulys“. Tyrinėtojai ir gydytojai praktikai dažnai vartoja nerimo 
terminą tarpinei būsenai tarp nežymios įtampos ir siaubo įvardyti!. 

Kai asmuo sako: „Esu nervingas“, jis turi galvoje šią akimirką 
patiriamą nerimą. O ką jis turi omenyje sakydamas: „Bijau griaustinio 
(turiu griaustinio baimę)? Jis kalba apie aplinkybes, kurių šiuo 
metu nėra, tačiau kurios gali atsirasti ateityje. Šia prasme baimė 
reiškia polinkį tam tikras aplinkybes suvokti kaip grėsmę ir reaguoti 
nerimu, joms susidarius. Šiam polinkiui įvardyti tiktų „latentinės 
baimės“ terminas. Analogiškai galėtume teigti, kad iš pažiūros 
tvirtas daiktas yra trapus, jei skyla ir dūžta vos pajudintas. 


' Akademinė angliško žodžio anxiety kilmės apžvalga ir įvertinimas pateikiami 
Lewis darbe (1970). 

Nugriaudėjus perkūnijai, kyla baimė ir žmogus galvoja: „Žaibas 
gali trenkti ir mane užmušti!“ Šis teiginys atskleidžia baimės esmę: 
galimos žalos numatymą. Mintis apie pavojų kyla numatant 
galimus griaustinio padarinius, būtent tikimybę žūti. Šią akimirką 
jo baimė, kuri gražiu oru glūdėjo nepastebima (buvo potenciali), 
pažadinama ir kyla nerimas. Žmogų krečia drebulys, jis įsitempia; 
jo pulsas padažnėja, širdis plaka stipriau, jį gausiai pila prakaitas. 
Baimė yra pavojaus numatymas; nerimas - tai nemalonus jausmas 
ir fiziologinė reakcija, kylanti apėmus baimei. 

Ką turi galvoje asmuo, sakantis, kad bijo tiltų, aukštų pastatų 
arba telefonų? Savaime suprantama, jis nesibijo konkretaus objekto 
ar jame įrengtų dalykų, jis baiminasi tam tikrų aplinkybių. Žmogus 
būgštauja dėl galimų padarinių, jei eis per tiltą, kalbės telefonu arba 
atsidurs netoliese aukštų pastatų ar jų viduje. Jis numato, kad, 
pakliuvus į tam tikrą situaciją, jam kils grėsmė patirti žalą. Tiltų 
baimė rodo asmens susirūpinimą dėl tikimybės susižeisti, nuskęsti 
arba dėl to, kad tiltas gali griūti, jis gali persisverti per turėklus arba 
pats nušokti žemyn. Aukštų pastatų baimė atsiranda dėl minties, 
kad jis gali iškristi pro langą arba kad pastatas gali sugriūti. 
Pokalbiai telefonu taip pat turi nemalonių ypatumų. Jie gali sukelti 
socialinę traumą, pavvzdžiui, kai žmogui kitame telefono laido gale 
„pasirodome kvailiu“ (toks atvejis aprašytas skyriuje apie fobijas). 

Baimė sustiprėja, grėsmingai situacijai priartėjus. Kartais 
žmogus gali pradėti būgštauti vien kalbėdamas apie „pavojingą“ 
situaciją, apie ją galvodamas ar ją įsivaizduodamas. Nuolatinis 
būgštavimas grėsmingą situaciją daro dar ryškesnę ir neišvengiamą, 
t. y. tolimas pavojus tampa dabartimi. Grėsmė nebelaikoma tolima 
laiko ir erdvės prasme, asmuo galvoja apie save pavojingoje 
situacijoje. 

Fizinio skausmo, pavyzdžiui, injekcijos atveju, numatymas 
sukelia tokį patį nerimą kaip ir psichosocialinė trauma, pavyzdžiui, 
socialinis pažeminimas. Daugelis mūsų esame patyrę „jaudulį prieš 

egzaminą“ ar įtampą, kalbėdami prieš auditoriją. Dažniausi fiziškai 
traumuojantys įvykiai yra sužeidimas, liga ir mirtis. Įprastos 
psichosocialinės baimės siejasi su galimu nepritarimu, svarbių ryšių 
nutrūkimu ir atstūmimu. 

Iš esmės asmens baimė yra tam tikra mintis; šios minties turinys 
nukreiptas į ateitį ir reiškia galimą žalą asmeniui. Nerimas yra 
nemaloni emocija, kuriai būdingi žinomi subjektyvūs ir fiziologiniai 
koreliatai. 

Toks semantinis baimės ir nerimo atskyrimas turi tam tikrų 
pranašumų. Šis apibrėžimas leidžia išvengti nepatogių semantinių 
„Tealistinio nerimo“, „objektyvaus nerimo", „iracionalaus“ ar 
„racionalaus nerimo“ konstrukcijų. Emocijos arba jausminės 
būsenos apibūdinimas epitetais, paprastai taikomais mintims ir 
sąvokoms, kelia painiavą. Ar tinka pilvo skausmus pavadinti 
iracionaliais? 

Remdamiesi pasiūlytais apibrėžimais baimę galėtume vadinti 
objektyvia arba realistiška, jei egzistuoja realus pavojus, t. y. jei 
nesuinteresuotas stebėtojas galėtų įvardyti situaciją kaip realiai 
pavojingą. Analogiškai baimė (ne nerimas) galėtų būti laikoma ir 
nerealistiška. Baimės sampratai nesunku pritaikyti ir racionalumo 
arba iracionalumo atributus: baimė racionali, jei remiasi protingomis 
prielaidomis, logika ir samprotavimais; iracionali, jei grindžiama 
klaidingomis prielaidomis ar ydingu mąstymu. 


Baimės orientacija į ateitį 


Jei klausinėtumėte žmogaus apie mintis, kurios sukasi jo galvoje, kai 
jis patiria nerimą,.paaiškėtų, kad jis galvoja apie nemalonų įvykį, 
kuris gali nutikti ateityje. Pavyzdžiui, pacientas papasakojo apie 
mintis, susijusias su nerimo protrūkiais, kurie kamavo jį visą 
savaitę. Į jo kabinetą įėjo viršininkas, ir jaunuolis pagalvojo: „Galbūt 
jis ketina perkelti mane į žemesnes pareigas“. Kadangi darbas jam 

sekėsi gerai, pacientas pamanė: „Jei dirbsiu per gerai, jis, ko gero, 
užvers mane užduotimis ir aš nebesugebėsiu susitvarkyti“. Ši mintis 
sukėlė dar daugiau nerimo. Kaip ir kasmet nuėjus pasitikrinti 
sveikatos pas gydytoją, pacientą persekiojo mintis: „Man gali atrasti 
kokią sunkią ligą, apie kurią iki šiol nieko nežinojau“. Ir vėl jį ėmė 
nerimas. 

Kitas jaunuolis svarstė, ar verta pakviesti merginą į pasimatymą. 
Jis galvojo: „Gal ji pikta ir mane atstums“. Vėliau jis pastebėjo, kad 
jam sunku kalbėti, ir pamanė: „Gal aš visai prarasiu balsą“. 
Rengdamasis egzaminui, jis mąstė: „Šito egzamino tikrai galiu 
neišlaikyti“. Visas šias mintis lydėjo nerimas. Joms bendra tai, kad 
įvykis, dėl kurio būgštaujama, turėtų įvykti ateityje. Galbūt jis įvyks, 
tačiau kol kas jo dar nėra. 

Galimas fizinis sužalojimas, žinoma, taip pat gali sukelti nerimą, 
pavyzdžiui, kai vairuotojas suvokia, kad tuoj susidurs su kitu 
automobiliu arba kai pacientas laukia operacijos. Grėsmei praėjus, 
nerimas išnyksta. 

Baimės ir nerimo orientaciją į ateitį gali pailiustruoti ir toks 
įprastas pavyzdys. Kiekvienas dėstytojas, pranešęs apie lemiamą 
reikšmę pažymiams turėsiantį egzaminą, yra stebėjęs, kaip jam 
artėjant kaupėsi studentų nerimas. Egzaminui pasibaigus, kai 
pažymiai paskelbti, studentų nerimas aiškiai susilpnėja (nors tie, 
kuriems, lyginant su jų lūkesčiais ar siekiais, sekėsi prastai, galbūt 
liūdi, o tie, kurie pagal savo tikslus ir vertinimus viską atliko gerai, 
tikriausiai džiaugiasi). 

Principas, kad nerimas susijęs su būsimu įvykiu, turi akivaizdžių 
išimčių. Pavyzdžiui, pacientai, kenčiantys dėl mūšio sukeltos 
neurozės, dar ilgai, pavojui praėjus, išgyvena nerimą. Tačiau 
apklausus šiuos pacientus darosi aišku, kad jie protarpiais patiria 
tam tikrą „laiko grįžimą“ ir iš naujo išgyvena įvykį, kurio metu 
buvo ištikęs pavojus. 

Žmonės pasakoja apie panašius nerimo protrūkius po greitkeliuose 

patirtų, bet sėkmingai išvengtų avarinių situacijų. Toks nerimas 
kyla, kai vairuotojas galvoja apie „vos neįvykusią avariją“ ir 
atsimena išgyvenimus, tarsi tai vyktų dabar ir pavojus vis dar 
kybotų. Kiti nuolatinį nerimą po trauminių įvykių išgyvenantys 
žmonės gali tarpais trumpam tarsi atitrūkti nuo dabarties. 

Aišku, kad baimės orientacija į ateitį daugiausia siejasi su 
kančios tema. Kančią gali sukelti numatomas fizinis skausmas arba 
būsimos psichosocialinės traumos nulemtos skaudžios emocijos. 
Sergantiesiems nerimo neuroze labai būdinga kontrolės praradimo 
baimė, lemianti pažeminimo, sutrikimo, liūdesio jausmus. Tai 
baimė nebekontroliuoti savo gebėjimų, pavyzdžiui, išprotėjus, 
baimė prarasti tam tikras funkcijas, nepasiekti svarbiausių savo 
tikslų, sužaloti kitus. Su kontrolės praradimo baime susijusi 
šleikštulio ir vėmimo viešumoje baimė. 

Daug nerimastingų pacientų baiminasi mirties (Lader ir Marks, 
1971). Nors pačios mirties jie nesuvokia kaip kančios, mintis apie Aš 
išnykimą sukelia nerimą. Daugelis žmonių patyrimo nutrūkimą 
laiko baisiausia galima katastrofa. Todėl mintis apie būsimą mirtį 
yra labai paveiki. Kita vertus, kai asmuo į mirtį žvelgia kaip į 
teigiamą dalyką, jis jos nebijo. Iš tikrųjų depresiškas, linkęs į 
savižudybę pacientas gali laukti mirties kaip išsigelbėjimo iš jam 
nepakeliama atrodančios padėties. 


NERIMO NEUROZĖ 


Iki šiol nerimą aptarėme kaip visiems įprastą emociją. Tačiau mes 
žinome, kad nerimas stipresnis psichologinių sutrikimų, pavyzdžiui, 
ūmios nerimo neurozės, atveju arba turi įtakos psichosomatinėms 
ligoms, pavyzdžiui, dvylikapirštės žarnos opai (8 skyrius). Kyla 
klausimas: kaip atskiriame patologinį nerimą nuo normalaus? 
Apskritai nerimas laikomas normalia reakcija, jei jį sužadina 

esamas pavojus ir jei jis išnyksta, pavojui dingus. Jei nerimas labai 
neproporcingas grėsmei arba jei objektyvaus pavojaus nėra, tada 
reakcija yra nenormali. Tačiau nubrėžti tikslią ribą tarp normalaus 
ir nenormalaus nerimo sunku, tai nemaža dalimi priklauso nuo 
socialinių normų. Jei prietaringas kaip ir dauguma jo visuomenės 
narių asmuo nuolat jaučia nerimą dėl to, kad priešas jį prakeikė, — 
ar jis reaguoja nenormaliai? Ar „žalią“ kareivį, kuris per pirmąjį 
mūšį patiria paniką, pavadinsime patologiškai nerimastingu? 

Išskyrus šiuos ribinius atvejus, turime labai aiškius kriterijus 
nerimo neurozei diagnozuoti. Pacientai, sergantys nerimo neuroze, 
nuolat nerimauja, nors nėra akivaizdaus arba nuolatinio pavojaus. 
Pavyzdžiui, į civilinį gyvenimą grįžusiam karo veteranui, kenčiančiam 
nuo nuolatinio nerimo ir pašokančiam nuo kiekvieno skardesnio 
garso, akivaizdžiai tinka nerimo neurozės diagnozė. ( Po Pirmojo 
pasaulinio karo tokie veteranai buvo laikomi kontūzijos aukomis.) 
Tokia diagnozė tinka ir namų šeimininkei, kuri jaučia nerimą viena 
pasilikusi namuose arba patekusi į draugiją. Vyras, kuris nuolat 
būgštauja dėl savo sveikatos, nepaisydamas gausybės medicininių 
tyrimų, rodančių, kad jis yra sveikas, serga nerimo neuroze. 

Nerimo neurozių yra įvairių formų. Kai kurios ūmios būsenos 
trunka keletą dienų arba savaičių. Kiti epizodai gali trukti tik keletą 
minučių, tačiau dažnai kartojasi. Kitais atvejais nuolatinis nerimas 
gali tęstis mėnesius arba metus. Kadangi šios nerimo būsenos kyla 
situacijose, kuriose nėra akivaizdaus pavojaus, jos vadinamos ir 
aiškinamos įvairiai. Vienas iš labiausiai paplitusių terminų tokioms 
būsenoms įvardyti yra „plūduriuojantis nerimas“. Kaip pamaty- 
sime, „plūduriuojančio nerimo“ sąvoka buvo akstinas keletui labai 
skirtingų įvairių mokyklų teorijų atsirasti. 

Termino „plūduriuojantis nerimas“ klaidingumas 


Į ligoninės priimamąjį atvežamas pacientas. Jo veidas iškreiptas 
siaubo, kvėpavimas dažnas ir negilus, o kūnas šlapias nuo prakaito. 
Kai atliekami visi tyrimai ir nustatoma, kad fizinės ligos nėra, 
gydytojas rašo ūmios nerimo neurozės diagnozę ir paciento kortelėje 
pažymi „plūduriuojančio nerimo“ simptomą. Spręsdamas, kad 
objektyvaus pavojaus nėra, gydytojas sumenkina ligą, nerimo 
būseną priskirdamas emocinių nenormalumų, susijusių su paciento 
psichika, o galbūt ir kokiu nors biocheminiu veiksniu, kategorijai. 

Nerimo kilimas aplinkybėmis, kuriomis jokio objektyvaus 
pavojaus nėra, paskatino kurti įvairias hipotezes, aiškinančias nerimo 
priepuolių paslaptį. Freudas iškėlė mintį (1915-1917), kad 
susitvenkusi seksualinė energija virsta nerimu. Vėliau (1926) jis teigė, 
kad egzistuoja „vidinis pavojus“: paciento nerimą sukelia gresiantis 
draudžiamo nesąmoningo impulso prasiveržimas į sąmonę. 

Organinės mokyklos atstovai, tarp jų ir toks autoritetas kaip 
Kraepelinas, manė, kad tai koks nors nervų sutrikimas. Šią tezę 
vėlesni autoriai išvystė į autonominės nervų sistemos pusiausvyros 
sutrikimo teoriją. Prieš keletą metų labai išpopuliarėjo biocheminis 
aiškinimas, susiejantis nerimą su padidėjusiu pieno rūgšties kiekiu 
arba kalcio trūkumu kraujyje (Pitts, 1969), tačiau vėlesni tyrimai šios 
teorijos nepatvirtino (Levitt, 1972). Bihevioristai mano, kad dėl tam 
tikrų paciento anksčiau patirto sąlygojimo ypatumų jis nerimu 
reaguoja į nežalingus stimulus, kurie kadaise veikė kartu su 
žalingais (žr. 7 skyrių). 

Plūduriuojančio nerimo sąvoka atsirado remiantis stebėtojo, o ne 
ligonio požiūriu. Jei bandysime tirti sutrikimą paciento akimis, ar 
aptiksime gryną nerimą - atskirai nuo pavojaus? Visiškai priešingai. 
Ūmaus nerimo apimtas pacientas skundžiasi gydytojui, kad jis 
jaučia artėjančią nelaimę - galbūt net mirtį. Iš tikrųjų, kai medici- 
niniais tyrimais neaptinkama jokių gyvybei pavojingos ligos 

požymių, pacientas dažnai suvokia, kad jo baimė neturi pagrindo, 
ir jo nerimas atslūgsta. 

Plūduriuojančio nerimo sąvokos klaidingumą pripažino ir 
Bowlby (1970). 


„Kol nežinome, kas vyksta privačiame mūsų paciento pasaulyje, 
negalime spręsti, kad „nėra suvokiamos grėsmės, arba ji, 
remiantis sveiku protu, pernelyg neproporcinga emocijai, 
kurią sukelia“. 

Klinikinė patirtis rodo, kad iš tikrųjų kuo daugiau išmanome 
apie natūralią baimę ir kuo daugiau sužinome apie asmeninį 
paciento gyvenimą, tuo rečiau pacientą kamuojančios baimės 
mums atrodo neturinčios rimto pagrindo ir tuo mažiau nerimas 
atrodo plūduriuojantis. Todėl jei nerimo sąvoką taikysime tik 
toms situacijoms, kuriose grėsmės nėra ar kuriose ją laikome 
neadekvačia, galime visiškai prarasti šį žodį“ (p. 96). 


Kadangi paciento nerimas atrodo toks neproporcingas bet 
kokiam įmanomam stresui ar net gyvybei gresiančiam pavojui, 
ligonį tiriantis gydytojas linkęs nuvertinti paciento vapėjimą apie 
mirties baimę. Iš tikrųjų Amerikos psichiatrų asociacijos vadove 
(1968) teigiama, kad šios baimės yra „realios“ baimės racionalizacija, 
perkėlimas arba tiesiog paviršinis nerimo pasireiškimas. Ši tendencija 
aiškinti akivaizdžias paciento baimes kuo kitu neleidžia gydytojui 
pastebėti sutrikusio mąstymo ištikus ūmiam nerimo priepuoliui. 
Dėl to klinicistas nepripažįsta, kad pacientui baimės atrodo 
tikėtinos. Jos grindžiamos pernelyg didelės reikšmės „pavojingiems“ 
stimulams suteikimu, realių stimulų iškreipimu ir šališkomis 
išvadomis bei pernelyg plačiais apibendrinimais (žr. 4 skyrių). 

Skatindamas pacientą aptarti savo baimes, tyrėjas atskleidžia 
informaciją, kuri šį paslaptingą reiškinį daro visai suprantamą. 
Paciento požiūriu pavojus yra visiškai realus ir tikėtinas. Ką sužinome, 

paklausę paciento, ko jis baiminasi? Iš pradžių jis gali būti taip 
įbaugintas nerimo, ypatingos emocinės savo būsenos, kad jam 
sunku išgirsti klausimą. Tačiau net menko paciento žvilgsnio į savo 
mintis pakanka, kad jis sugebėtų suteikti reikiamos informacijos. 
Dažnai, tačiau ne visada, ūmaus nerimo apimtą pacientą yra 
užvaldžiusi mintis, kad jis miršta. Mirties baimę gali sukelti koks 
nors netikėtas arba aštrus fizinis pojūtis. Pacientas fizinį nesmagumą 
išsiaiškina kaip fizinės ligos požymį, jį apima nerimas, ir prasideda 
grandininė reakcija. 

Keturiasdešimtmetis vyras buvo atvežtas į Denverio ligoninės 
priimamąjį dėl ūmaus distreso. Jis teigė, kad prieš keletą valandų, 
kildamas slidininkų keltuvu, ėmė dusti. Veikiai jis pajuto silpnumą, 
ėmė gausiai prakaituoti ir manė beprarandąs sąmonę. Ligoninėje 
atlikti tyrimai ir elektrokardiograma neatskleidė jokių fizinio 
sutrikimo požymių. Pacientui buvo pasakyta, kad jam „ūmus 
nerimo priepuolis“ ir nuraminimui paskirta fenobarbitalio. 

Tačiau ūmus paciento nerimas tęsėsi ir jam grįžus į namus 
Filadelfijoje. Kitą dieną konsultuodamasis su manimi, pacientas, 
bandydamas nusakyti savo nerimo priežastį, iš pradžių kalbėjo 
miglotai. Jam ėmus pasakoti apie nesenus įvykius, buvo gana 
lengva surinkti reikiamą informaciją. Jis prisiminė, kad, pakilęs 
keltuvu į viršų, pajuto, jog jam trūksta oro (tai tikriausiai atsitiko dėl 
praretėjusios atmosferos). Pacientas prisiminė galvojęs apie tai, kad 
oro stygius gali būti širdies ligos požymis. Tada jis prisiminė savo 
brolį, kuris prieš keletą mėnesių ėmė dusti ir mirė nuo infarkto. 
Mintys apie galimą infarktą sukėlė dar daugiau nerimo. Šią 
akimirką jis pajuto silpnumą, smarkiai išprakaitavo, jį ėmė pykinti. 
Šiuos simptomus pacientas išsiaiškino kaip kitus įrodymus, kad jam 
prasidėjo širdies priepuolis ir kad jis atsidūrė ant mirties slenksčio. 
Tiriamas ligoninės priimamajame, jis nenurimo net pamatęs normalią 
elektrokardiogramą, nes manė, kad „liga galbūt dar neatsispindi 
tyrimuose“. 

Kai nustatėme, kad „plūduriuojantis nerimas“ prasidėjo nuo 
širdies priepuolio baimės ir buvo jos palaikomas, galėjome pataisyti 
paciento suvokimo klaidą. Aš paaiškinau, kad dusulys, nuo kurio 
viskas prasidėjo, yra įprasta fiziologinė reakcija į retesnį orą 
kalnuose; dėl to atsiradusi širdies priepuolio baimė sužadino 
nerimo simptomus, kuriuos jis klaidingai išsiaiškino kaip artė- 
jančios mirties požymį. Pacientas sutiko su šiuo paaiškinimu kaip 
tikėtinu ir apsvarstęs pareiškė nuomonę, kad jo baimė dėl širdies 
priepuolio buvo „klaidingas aliarmas“. Naujai interpretavus 
patyrimą, nerimo simptomai dingo, ir jis vėl pasijuto „normalus ir 
sveikas“ kaip visuomet. Staigus simptomų išnykimas paaiškinus 
nerimo priežastį pacientui buvo papildomas įrodymas, kad jis 
neserga organine liga. 

Baimių, sukeliančių ūmų nerimo priepuolį, priežastis nebūtinai 
yra mintys apie kokią nors fizinę nelaimę, jos gali būti susijusios su 
psichosocialinėmis negandomis. 

Pavyzdžiui, koledžo dėstytojas atvyko į ligoninės priimamąjį, 
nes buvo „toks apimtas panikos, kad nebegalėjo ištverti nė 
minutės“. Budintis gydytojas nustatė „plūduriuojančio nerimo“ 
diagnozę ir nusiuntė ligonį skubios psichiatro konsultacijos. 
Atkuriant įvykius, nutikusius prieš pat panikos priepuolį, susidarė 
toks vaizdas. Prieš keletą valandų dėstytojas rengėsi pirmą kartą 
skaityti paskaitą didelei grupei studentų. Jo nerimas sustiprėjo, kai 
jis ėmė būgštauti, jog jam pritrūks patyrimo. Nerimui vis stiprėjant, 
jo mintys sukosi apie tai, kad jis galbūt nesugebės pasirengti 
paskaitai ar, dar blogiau, kad užsikirs ir negalės studentams ištarti 
nė žodžio. Šią akimirką jis išsigalvojo įvairiausius katastrofiškus 
padarinius: jis neteks darbo; neturės iš ko gyventi; jis mirs patvoryje, 
kaip visuomenės atmata ir šeimos gėda. 

Pasakodamas nerimą sukėlusių minčių turinį, pacientas įstengė 
objektyviau pažvelgti į tikrąją savo problemą. Jis apsvarstė 
alternatyvius veiksmus, pavyzdžiui, pokalbį su dekanu apie savo 

sunkumus. Taip pat kartu aptarėme galimybes, kokius darbus jis 
dar galėtų dirbti, net jei jam nenusisektų dėstytojo karjera. Kai 
pacientas taip aklai nebetikėjo savo baimėmis, jo nerimas ištirpo ir 
jis įstengė pasirengti paskaitai bei sėkmingai ją perskaityti studentams. 
Įdomus prierašas prie šio atvejo: kitais metais jis buvo išrinktas 
geriausiu koledžo dėstytoju! 

Abiem atvejais tiriantis gydytojas neatskleidė nerimą sukėlusių 
psichologinių veiksnių. Psichiatras, visai mažai paklausinėjęs, 
sugebėjo nustatyti įvykių seką ir minčių turinį, kurie nulėmė 
„plūduriuojantį nerimą“. Abiem atvejais nerimą sukėlė nelaimės 
baimė - mirties baimė pirmuoju ir visiškos asmeninės nesėkmės 
baimė antruoju atveju. Abiem pacientams suvokus, kad jų didžioji 
baimė tebuvo „klaidingas aliarmas“, nerimas dingo. 

Tada aš pradėjau tyrinėti ūmaus nerimo priepuolius. Susitariau 
pasikalbėti su pacientais, kuriems juos tyręs gydytojas buvo 
nustatęs „plūduriuojančio nerimo“ diagnozę. Dešimt iš eilės ėjusių 
atvejų pagal minčių turinio pobūdį buvo tokie patys kaip ir šie du 
aprašytieji atvejai (Beck, 1972a; Beck, Laude ir Bohnert, 1974). 


Baimės ir nerimo spiralė 


Nekontroliuojamas nerimas yra nemalonus, bauginantis patyrimas. 
Asmuo gali patirti nerimą dėl iškilusios nesėkmės arba pažeminimo 
grėsmės, pavyzdžiui, rengdamasis kalbėti prieš auditoriją arba 
laikyti egzaminą,. Tačiau iš patirties asmuo žino, kad jam teks 
grumtis ne tik su galimomis kančiomis, jei prastai pasiseks, bet ir 
su nerimo periodu, truksiančiu, kol „išbandymas“ ateis ir įvyks. 
Kankinančio nerimo baimė padidina nepatogumus, kuriuos tiesiogiai 
sukelia grėsminga situacija. 

Nerimas kaupiasi ir tais atvejais, kai asmuo bijo visuomenės 
paniekos dėl atvirai rodomų baimės ženklų. Suaugęs vyras, bijojęs 
duoti kraujo tyrimams, ypač būgštavo, kad gydytojas jo nervingumą 

palaikys silpnumo ir neurotiškumo požymiu. Jo baimę pirmiausia 
skatino liguistos mintys apie kraujo netekimą ir apie tai, kad adata 
jį perdurs. Antrinė - gydytojo paniekos - baimė buvo net stipresnė 
už kraujo tyrimų baimę ir vertė vengti į jį kreiptis. Jam užsirašius 
pas gydytoją, nerimas vis stiprėdavo. Kuo didesnis buvo nerimas, 
tuo labiau jis būgštavo, kad apalps gydytojo kabinete. Ši mintis kėlė 
dar daugiau nerimo, ir užburtas ratas sukdavosi dar smarkiau. 

Nepaliaujamas nerimo ciklas gali įsisukti ir kitaip. Verslininkui jo 
partneris pasakė, kad ekonominės jo verslo sąlygos prastėja. Ši 
pastaba privertė verslininką jaudintis dėl būsimų sunkumų. Galimi 
sunkumai ėmė atrodyti dar grėsmingesni ir pasitikėjimas savo 
jėgomis dar labiau sumenko. Nykstant pasitikėjimui savo gebėji- 
mais, sunkumai rodėsi vis didesni. Kiekvieną kartą, jam lyginant 
savo gebėjimus ir įsivaizduojamus sunkumus, nerimas buvo vis 
stipresnis. 

Kitas nerimo stiprėjimo veiksnys yra būdas, kuriuo pacientas 
interpretuoja nemalonią emocinę nerimo patirtį. Jis detaliai tikrina 
emocinę reakciją, interpretuoja ją ir suteikia jai išorinio įvykio 
prasmę. Siedamas nerimą su pavojumi, asmuo laiko jį pavojaus 
ženklu. Taip atsiranda kitas užburtas ratas: mintys apie grėsmę 
sukelia nerimą, o šis toliau skatina nerimą keliančias mintis. 
Pacientas galvoja: „Jaučiu nerimą; taigi situacija turėtų būti iš tikrųjų 
grėsminga“. 

Šį reiškinį iliustruoja pacientės, kurią ištinka hipoglikemijos 
priepuoliai, pavyzdys. Staigus cukraus kiekio kraujyje sumažėjimas 
sukelia silpnumą ir drebulį. Tada ji galvoja: „Nebesusitvarkau“; 
paskui: „Galiu nebesusivaldyti ir iššokti per langą arba imti šaukti“, 
ir nerimas stiprėja. Į nerimo jausmą ji reaguoja vis stiprėjančiu 
įsitikinimu, kad nebesugeba valdytis. 

Mąstymo sutrikimas sergant nerimo neuroze 


Jau minėjome (4 skyrius), kad mąstymo sutrikimas yra neurozių 
esmė. Realistinio mąstymo sutrikimą nesunkiai pastebi pats neri- 
mastingas pacientas. Būdingos jo apraiškos: 

1. Pasikartojančios mintys apie pavojų. Pacientui nuolat kyla 
mintys apie žalingus įvykius arba jų vaizdiniai („klaidingas 
aliarmas“). 

2. Sumenkęs gebėjimas sušvelninti bauginančias mintis. Pacientas 
gali įtarti, kad nerimą sukeliančios mintys yra nepagrįstos, tačiau jo 
gebėjimas įvertinti jas objektyviai, teisingiau, yra sutrikęs. Netjei jis 
įstengia suabejoti nerimą keliančiomis mintimis, iš esmės tiki jų 
tikroviškumu. 

3. „Stimulo generalizacija“. Nerimą sukeliančių stimulų ratas 
išsiplečia taip, kad beveik bet kuris garsas, judesys ar kitoks 
aplinkos pokytis gali būti suvokiamas kaip pavojus. Pavyzdžiui, 
moteris, ištikta ūmaus nerimo priepuolio, patyrė štai ką: ji išgirdo 
gaisrinio automobilio signalą ir pamanė: „Tikriausiai dega mano 
namas". Tą akimirką ji įsivaizdavo savo šeimą, negalinčią ištrūkti 
iš liepsnojančio namo. Tada ji išgirdo praskrendančio lėktuvo 
triukšmą ir įsivaizdavo save lėktuve, kuris patiria avariją. Įsivaiz- 
duodama katastrofą, ji išgyveno nerimą. 


Kai kurie nerimo požymiai, pavyzdžiui, negalėjimas prisiminti 
žodžių ar trumpalaikės atminties sutrikimai, paviršutiniškai gali 
būti aiškinami valingos dėmesio kontrolės nutrūkimu. Kai neri- 
mastingam asmeniui sunku susikaupti ties tiesiogine užduotimi 
(pavyzdžiui, testo atlikimu arba pasisakymu), iš pradžių galima 
spėti, kad dėmesys išsisklaidė dėl to, kad per ilgai buvo sutelktas į 
tam tikrą objektą ar subjektą. Greitą jo išsiblaškymą dėl pašalinių 
stimulų lengva priskirti nepastoviai dėmesio prigimčiai. 

Tačiau tiriant toliau, išryškėja tikslesnis šių reiškinių vaizdas. 

Paciento sunkumai kyla ne tiek iš dėmesio nepastovumo, kiek iš 
nevalingo dėmesio fiksacijos. Pastebime, kad beveik visas paciento 
dėmesys yra prikaustytas prie minties apie pavojų ir „pavojaus 
signalų“ suvokimo. Šis dėmesio prikaustymas reiškiasi nevalingu 
susirūpinimu dėl pavojaus, perdėtu jautrumu jį primenantiems 
stimulams ir subjektyvių jausmų tyrinėjimu. Specifinėms užduotims, 
atsiminimui arba apmąstymams apie save lieka labai nedaug 
dėmesio. Kitais žodžiais tariant, dėl to, kad dėmesys prikaustytas 
prie minčių apie pavojų arba jį primenančių stimulų, pacientas 
praranda gebėjimą valingai nukreipti sąmonę į kitus vidinius 
procesus ar išorinius stimulus. Šios valingos susikaupimo, atsiminimo 
ir samprotavimo kontrolės praradimas gali versti pacientą manyti, 
kad jis kraustosi iš proto - 0 tai reiškinys, sustiprinantis jo nerimą. 
Galinčių sužadinti baimingas kognicijas stimulų pagausėjimas 
itin akivaizdus asmenų, kurie „iš naujo išgyvena" itin traumuojantį 
įvykį, atveju. Nuolat nerimastingam karo veteranui, kuriam 
diagnozuota mūšio neurozė, nemalonūs vaizdiniai kils kiekvieną 
kartą, kai jį veiks stimulai, primenantys karo patyrimą. Pavyzdžiui, 
variklio detonacijos garsas, bet koks staigus judesys, užuomina apie 
grumtynes, apie kurias jis skaitė ar girdėjo, sužadins vis tuos pačius 
vaizdinius. Jis įsivaizduos save gulintį ant žemės, apšaudomą iš 
priešo lėktuvo. Šie vaizdiniai atkartoja tikrąją jo karo patirtį. 
Automobilių garažo darbuotojui po šiurpaus įvykio taip pat 
kartodavosi tie patys vaizdiniai. Jam statant automobilį viršutiniame 
aikštelės aukšte, sugedo stabdžiai ir automobilis pralaužė 
apsauginę tvorelę. Automobilis daugiau nei valandą suposi ant 
briaunos aukštai virš gatvės, kol vairuotojas buvo išgelbėtas. Po šio 
įvykio jis nuolat vaizduotėje atkurdavo traumuojantį epizodą. Tuo 
metu jis išgyvendavo nerimą taip stipriai kaip ir tikrojo įvykio metu. 
Kitas nerimastingų pacientų mąstymo sutrikimo ypatumas yra 
polinkis įžvelgti „katastrofą“ (Ellis, 1962). Kiekvienoje situacijoje, 
kurioje yra menkiausia nemalonios pabaigos tikimybė, pacientas 

tikisi blogiausios iš visų įmanomų išeičių. Važiuodamas automobiliu 
jis baiminasi, kad patirs avariją ir žus. Laikydamas egzaminą 
galvoja, kad susikirs. Manydamas, kad atsidurs minioje, jis būgštauja, 
kad nebesusivaldys ir nualps arba pradės klykti kaip pamišėlis. 

Polinkiui įžvelgti katastrofą labai būdinga tai, kad asmuo 
hipotezę prilygina faktui. Jis daro prielaidą, kad situacija, kurioje yra 
šiokia tokia žalos tikimybė, yra iš tikrųjų labai pavojinga. Jei 
mergina vėluoja į pasimatymą, žmogus mano, kad ji nusprendė 
nutraukti santykius. Karpa reiškia vėžį; netikėtas griaustinis - mirtį 
nuo žaibo; artėjantis nepažįstamasis - galimą užpuolimą. 

Asmenys, kuriems nerimas nebūdingas, dažniausiai prisitaiko 
(„pripranta“) prie besikartojančių šiek tiek bauginančių stimulų. 
Tačiau labai nerimastingi pacientai neprisitaiko. Reaguodami į 
kiekvieną stimulą, jie patiria dar stipresnį nerimą. Pavyzdžiui, 
Lader, Gelder ir Marks (1967), normaliems ir labai nerimastingiems 
pacientams pateikdami garsų sekas, nustatė, kad abi grupės iš 
pradžių reaguodavo pagausėjusiu prakaitavimu (išmatuotu odos 
laidumu). Normaliųjų grupė prisitaikė prie stimulų ir jų fiziologinė 
reakcija išnyko. Nerimastingieji vis labiau prakaitavo, o tai reiškė, 
kad jų nerimas stiprėja. 

Skirtingą atsaką į išorinius stimulus galima paaiškinti taip: 
normalus asmuo labai greitai gali nustatyti, kad žalingas stimulas 
nėra grėsmės signalas. Kai jis sugeba įvardyti stimulą kaip 
nereikšmingą garsą, o ne pavojaus signalą, jo nerimas išnyksta. 
Nerimastingas pacientas, priešingai, neatskiria nepavojingo 
triukšmo nuo pavojingo ir kaskart laiko garsą pavojaus signalu. Jo 
mąstyme dominuoja mintis apie pavojų. Jei stimulas kartą buvo 
suvoktas kaip pavojaus signalas, ryšys tarp stimulo ir sąvokos 
„pavojus“ tampa fiksuotas. | 

Dirbdami pastebėjome, kad, augant stresinės situacijos patyrimui, 
normalaus asmens pasitikėjimas savimi didėja, o nerimas mažėja. Tai 
pasakytina ir apie kalbėjimą viešumoje, ir apie dalyvavimą mūšyje. 

Tačiau nerimastingo asmens būklė po kiekvieno susidūrimo vis 
blogėja. 

Nerimo neurozės atvejį metaforiškai galima apibendrinti kaip 
per daug jautrią „aliarmo sistemą“. Nerimastingas pacientas yra 
taip nusiteikęs tikėtis žalos, kad nuolat įspėja save apie galimus 
pavojus. Vidine komunikacijos sistema tekantis signalų srautas neša 
vienintelę Žinią: pavojus. Beveik bet kuris stimulas gali įjungti 
įspėjamąją sistemą ir „klaidingą aliarmą“. „Klaidingų aliarmų“ 
gausos padarinys - tai, kad pacientas, nuolat jausdamas nerimą, iš 
tikrųjų patiria žalą. 


Bijoti, nors nebijoti: fobijos ir |7 


įkyrumai 


Pamačiau, kad visi dalykai, kurių baiminausi ir kurie mane gąsdino, 
nebuvo nei geri, nei blogi, jei neskaičiuosime to, kad jie paveikė mano 
protą. 

Spinoza 


Jis pajuto plūstantį svaigulį ir pamanė, kad tuoj apalps. Grūmėsi, 
kad išlaikytų sąmonę. Tuo pat metu jautėsi keistai nutolęs - tarsi tai 
būtų ne jis. Jam diegė pilvą, net buvo neramu, ar šis nesprogs. Jį 
pykino. Jis juto pašėlusį pulsą, širdis daužėsi krūtinėje. Stengėsi 
giliai įkvėpti, tačiau pagauti oro nesisekė. Nors burna nemaloniai 
džiūvo, visas kūnas buvo šlapias nuo prakaito. Rankos nesulaikomai 
drebėjo, jis visas svyravo. Stengėsi prabilti, tačiau žodžiai nesirišo, 
ir jis tik lemeno. Jis buvo įsitikinęs, kad tuoj mirs. 

Taip aprašomas žmogus, kuris pateko į kritinę situaciją. Galbūt 
jį ištiko tikra liga - širdies priepuolis ar ūmus apendicitas. O galbūt 
jis patyrė katastrofą, dėl kurios jį užliejo toks nerimas. Iš tikrųjų tai 
fobija sergantis žmogus, susidūręs su situacija, kurios baimė 
neatitinka tikrovės. Šios perdėtos reakcijos į palyginti saugią 
situaciją struktūros išnarpliojimas pats savaime yra įdomus bei 
geriau nušviečia žmonių elgesio sudėtingumą. 

Kai buvo madinga klasifikuoti fobijas pagal objektą ar situaciją, 
kurios bijomasi, mokslingi daktarai nukalė mažiausiai 107 skirtingus 
terminus (Terhune, 1949). Štai kai kurie egzotiškesni: ailurofobija 

(katės), antofobija (gėlės), astrafobija (žaibas), brontofobija 
(perkūnija), mizofobija (purvas ir mikrobai), niktofobija (tamsa), 
ofidiofobija (gyvatės). Fobines reakcijas sukeliantys objektai ir 
situacijos keičiantis laikams keitėsi panašiai kaip ir kliedesių turinys. 
Pavyzdžiui, šešioliktajame amžiuje daugiausia būdavo bijomasi 
demonų (demontobija) ir šėtono (satanofobija). Pirmojoje dvide- 
šimtojo amžiaus pusėje, kai visuotinį rūpestį kėlė sifilis, daugelis 
žmonių, žinojusių, kad jis plinta tik lytiniu būdu, vis dėlto vengė 
purvinų objektų, rankų paspaudimo ir panašių dalykų, bijodami 
užsikrėsti šia liga. 

Fobijų pavadinimų gausėjimas rodo, kad perdėtą ar nepagrįstą 
nerimą galinčių sukelti gyvūnų, objektų ar situacijų skaičius yra 
beveik neribotas. Kartu su technikos pažanga randasi naujų fobijų — 
baimė važiuoti tuneliais, kilti liftais arba nešioti rankinius laikrodžius, 
nes jų ciferblatai gali būti radioaktyvūs. 

Aišku, ne kiekviena baimė yra fobija. Daug kas aplinkoje gali 
tapti pavojaus mūsų sveikatai ir gyvybei šaltiniu. Žmonės nuolat 
žūsta per nelaimingus atsitikimus — nukrinta, per automobilių 
avarijas, gaisrus ir sprogimus — arba suserga ir miršta nuo užkre- 
čiamųjų ligų. Asmenį, kuris vengia sprogdinimų vietų, lengvai 
užsiliepsnoti galinčių pastatų, atvirų elektros laidų, nuodingų 
vaistų, tuberkulioze sergančių žmonių, užtaisytų ginklų, būtų 
sunku apkaltinti neurotiškumu. Jei jis bijo maudytis audringoje jūroje, 
gerti nešvarų vandenį, naktį vaikštinėti nusikaltimais garsiame 
rajone, jį galima pagirti už apdairumą. 

Kadangi pavojų tikrai yra ir baimės labai dažnos, kaip atskirti 
normalią baimę nuo fobijos? Standartinis psichologijos terminų 
žodynas pateikia naudingą apibrėžimą: „Beveik visada tai perdėta 
tam tikro objekto ar situacijos baimė; neišnykstanti nepagrįsta 
baimė, kurios pagrįstumu gali abejoti ir pats sergantis asmuo“ 
(English and English, 1958). Baimės iš nežinojimo negalima pagrįstai 
priskirti fobijoms. Asmuo gali būti atsargus, pavyzdžiui, susidūręs 

su stambiais nežinomais žvėrimis arba keistais mechaniniais 
prietaisais. Bowlby (1970) reakciją į nežinomus ar nepažįstamus 
objektus laiko „natūralia baime“. 

Svarbūs fobijos komponentai yra primygtinis noras išvengti 
baimę keliančios situacijos ir besikaupiantis stiprėjantis nerimas bei 
troškimas ištrūkti, su ja susidūrus. Dažnai, nors ir nemenkai 
suvaržydamas ir pasunkindamas savo gyvenimą, pacientas sugeba 
išvengti fobijos objekto ir gyventi gana ramiai. Svarbu pažymėti, 
kad net jei pacientas atvirai pripažįsta, kad jo fobija neprotinga, jis 
neįstengia pašalinti nei baimės, nei troškimo išvengti ją keliančios 
situacijos. 

Išsamesnis už žodyno pateikiamąjį fobijos apibrėžimas yra toks: 
situacijos baimė, kuri, visuomenės nuomone arba paties paciento intelek- 
tualiu vertinimu iš šalies, yra neproporcinga situacijos tikimybei arba 
galimam jos žalingumui. Fobiją turintis pacientas tokiose situacijose 
išgyvena labai stiprų nerimą ir yra linkęs jų vengti, o taip darydamas, 
smarkiai suvaržo savo gyvenimą. 

Jei pacientas prisiverčia (arba yra priverčiamas) susidurti su 
baimę keliančia situacija, jis gali patirti ūmaus nerimo priepuolio 
simptomus. Tokie simptomai - tai didelis nerimas, padažnėjęs 
kvėpavimas, širdies plakimas, pilvo skausmai, dėmesio ir atminties 
sutrikimai. Vis dėlto kai kurie pacientai pastebi, kad jų distresas ne 
toks stiprus kaip jie tikėjosi - daug menkesnis, nei rodo vengimo 
laipsnis. Tai gali būti paprasčiausias nemalonus kai kurių Žmonių 
patiriamas jausmas, tarsi kūnu ropinėtų vabzdžiai. Nors ir gana 
ramiai reaguodamas į fobijos situaciją, pacientas ir toliau gali labai 
trokšti jos išvengti. Aišku, patyrimas nekoreguoja nei perdėtos 
baimės, nei nenugalimo polinkio vengti tokių situacijų. 

„OBJEKTYVAUS PAVOJAUS “ PROBLEMA 


Kartais sunku nubrėžti ribą tarp tikrovę atitinkančios baimės ir 
fobijos. Patyręs oro mūšių pilotas pradeda jausti stiprų nerimą 
ruošdamasis vykdyti palyginti saugią užduotį. Besiartinantį prie 
tilto daug mačiusį tiltų statytoją sukausto nerimas. Šiais atvejais 
asmuo išgyvena trikdančią reakciją į objektyvų pavojų. Kita vertus, 
imkime Žmogų, kuriam vystosi nerimo simptomai, važiuojant į 
darbą traukiniu, todėl jis labiau rizikuoja ir važiuoja plentu, nors ten 
atsitinka daugiau avarijų. Teigti, kad jis turi fobiją - traukinių baimę — 
yra daug paprasčiau. Kuo stipresnis nerimas ir kuo didesnis 
susivaržymas palyginti su tikruoju pavojumi, tuo lengviau pagrįsti 
„fobijos“ termino taikymą. Nesunku nustatyti diagnozę, kai baimės 
turinys neįtikimas — tarkime, asmeniui, kuris vengia dirbti lauke 
bijodamas staigių audrų su perkūnija, arba moteriai, kuri vengia 
metro traukinių ir autobusų iš baimės uždusti. 

Daugelis Žmonių, atrodo, geba sušvelninti arba nuslopinti 
akivaizdžiai pavojingų situacijų baimę. Mes visi žinome, kokie 
ramūs atrodo specialistai, užsiimantys rizikingais dalykais: vaikščio- 
jantys lynu, tramdantys liūtus, dirbantys dideliame aukštyje arba 
kopiantys į kalnus. Eksperimentai rodo, kad įgydami patirties 
sportininkai parašiutininkai jaučia vis mažiau nerimo (Epstein, 
1972). Panašiai ir „vėtyti bei mėtyti“ kareiviai mūšio lauke patiria 
mažiau nerimo už naujokus. Psichoterapeutai dažnai principus, 
pagal kuriuos žmonės prisitaiko prie labai pavojingų aplinkybių, 
taiko padėdami pacientams, kuriems siaubą kelia minimaliai 
pavojingi objektai ir aplinkybės. 

Klinikinėje praktikoje fobijos paprastai būna tokios aiškios, kad 
retai prireikia skirti jas nuo „normalių baimių“. Fobiją turintis 
pacientas dažniausiai kreipiasi pagalbos dėl to, kad suvokia, jog 
kenčia tokiose situacijose, kurios kitų žmonių visiškai netrikdo, arba 
dėl to, kad nebegali kęsti suvaržymų, atsirandančių dėl tokių 

situacijų vengimo. Naujos gyvenimo aplinkybės, verčiančios 
susidurti su situacijomis, kurių jis anksčiau sugebėdabo išvengti, 
gali būti nemalonių simptomų atsiradimo priežastis. Pavyzdžiui, 
kraujo bijantis medicinos studentas gali susirgti iš nerimo, jei jam 
tenka stebėti operaciją. 

Žinome, kad žmonės, kurie turi tam tikrų situacijų fobiją, visiškai 
patogiai jaučiasi aplinkybėmis, kurios kitiems Žmonėms sukelia 
stiprų nerimą. Pavyzdžiui, vienas pacientas, kuris niekada nejautė 
varžymosi kalbėdamas viešumoje ir mėgdavo kreiptis į didelę 
auditoriją, siaubingai bijojo, kad ant jo užropos tarakonas ar koks 
kitas smulkus vabzdys. Naktį pasilikęs namuose vienas jis kentė 
didžiulį nerimą, nes baiminosi, kad jį gali užpulti vabzdžiai. Ši 
fobija privertė jį kreiptis pagalbos. 


DVEJOPA ĮSITIKINIMŲ SISTEMA 


Specialiojoje literatūroje yra daug teiginių, kurie supainioja fobijos 
sampratą. Dažnai klaidingai tvirtinama, kad fobiją turintis pacientas 
Žino, jog pavojaus nėra. Pavyzdžiui, Friedmanas (1959) teigia, kad 
fobija yra baimė, kuri „susiejama su objektais ir situacijomis, kurios 
objektyviai nėra pavojaus šaltinis, arba, kalbant tiksliau, apie kurias 
individas žino, kad jos nėra pavojaus šaltinis“ (p. 293). Tokie 
tvirtinimai daro fobijas paslaptingesnes nei jos iš tikrųjų yra ir kelia 
tokius klausimus: ar teisinga teigti, kad fobijos situacijoje nera 
pavojaus šaltinio? Ar iš tikrųjų fobijos situacijoje atsidūręs pacientas 
yra tikras, kad rizikos nėra? 

Tirdami fobijų turinį pastebime, kad baimė retai būna keista 
arba iracionali. Pagalvokime apie pacientus, kurie bijo bristi į 
vandenį aukščiau galvos, valgyti nežinomuose restoranuose, 
vaikščioti tiltais, keliauti tuneliais arba kilti keltuvais. Ar pavyks 
paneigti, kad šiose situacijose esama rizikos? Žinome, kad žmonės 

skęsta ir miršta apsinuodiję maistu ir vandeniu. Tiltai ir tuneliai 
griūva, o liftai stringa. Fobijos etiketė tinka tik tada, kai asmuo labai 
perdeda žalos tikėtinumą ir patiria realiai rizikai neproporcingą 
stresą. 

Panašiai ir viešas kalbėjimas arba egzaminų laikymas yra susiję 
su psichologinės žalos rizika. Gyvenimo patirtis liudija, kad žmonės 
gali būti Žiaurūs ir erzinti savo bičiulius, kurie „apsikvailina“ 
kalbėdami viešai. Egzaminas susijęs su nesėkmės, o dėl to ir neprita- 
rimo, pažeminimo, skausmo rizika. Taigi fobijos, kurios siejasi su 
galima psichosocialine žala, taip pat turi realios rizikos elementų. 

Tyrinėdami labiau įprastas fobijas matome, kad daugelis jų 
apima baimes, būdingas vaikams įvairiais jų raidos tarpsniais. 
Apžvelgdami fobijų vystymąsi, pastebėsime, kad daugelis jų yra 
kilusios iš baimių, paprastai patiriamų vaikystėje. Dauguma vaikų 
išmoksta įveikti galimą pavojų ir taip „išauga“ baimę. 

Taip pat reikia atsižvelgti į tam tikro tipo fobijas, kurios 
akivaizdžiai neturi jokio pavojaus pacientui elemento; pavyzdžiui, 
stiprus nerimas, matant sužalotą, kraujuojantį ar operuojamą kitą 
žmogų. Šios fobijos išryškėja tarp ligoninės darbuotojų, gydytojų ir 
slaugytojų, kuriuos aplinkybės verčia su tuo susidurti ir kurie neturi 
galimybės pasinaudoti įprastais vengimo būdais. Jie patiria tipiškus 
nerimo simptomus, apie kuriuos rašyta anksčiau, ir nors dauguma, 
atrodo, ilgainiui užsigrūdina, pasitaiko tokių, kurių fobija, nepaisant 
pasikartojančios patirties, išlieka. 

Įminti mįslę lengviau pastebėjus, kad tokioms fobijoms labai 
būdingas susitapatinimas su „auka“. Susitapatinimo mechanizmas 
tampa akivaizdus paklausinėjus: asmuo paprastai prisimena kokį 
nors vaizdą, pojūtį ar kokią nors mintį, liudijančią, kad jis reaguoja 
į įvykį, tarsi pats būtų auka. Medicinos studentas, stebėdamas 
operaciją, įsivaizdavo, kad jis pats guli ant operacinio stalo (žr. 3 
skyrių). Jaunas praktiką atliekantis gydytojas, punktuodamas 
paciento krūtinę, jautė skausmą savo krūtinkaulyje. Seselė, matydama, 


Fobijos ir įkyrumai 1137 


kaip kraujuoja plėštinė paciento žaizda, pagalvojo: „Kažin kaip aš 
jausčiausi, jei taip kraujuočiau?“ ir pajuto galvos svaigimą ir 
silpnumą (tarsi pati būtų netekusi kraujo). 

Kiti fobijų tipai siejasi su fantazijos sužadinimu. Vienas Žmogus 
vengdavo miesto dalies, kurioje patyrė avariją. Apklausęs jį sužinojau, 
kad kaskart, artėdamas prie šio rajono, jis iš naujo įsivaizduodavo 
nelaimę ir išgyvendavo didelį nerimą. Moteris, kuri baisėdavosi 
laivais ir net jų nuotraukomis, turėjo vandens fobiją. Jei tik koks nors 
stimulas primindavo jai vandenį, ji aiškiai įsivaizduodavo save 
skęstančią. 

Fobijų aprašymai rodo svarbų fobiją turinčio paciento bruožą, 
būtent tai, kad jis į stimulo situaciją reaguoja vidine drama. Kai 
bijantis aukščio asmuo prieina prie uolos krašto, jis įsivaizduoja 
save krentantį arba apie tai galvoja. Jis net gali pradėti fiziškai justi, 
kaip linksta į uolos krašto pusę, o stebėtojas - pamatyti, kaip jis 
pradeda svyruoti. 

Dėl to fobijų mįslė gali atrodyti dar paslaptingesnė. Būdamas toli 
nuo bauginančio stimulo, pacientas dažnai teigia: „Aš Žinau, jog 
realaus pavojaus nėra. Aš Žinau, kad mano baimė kvaila...“ Kaip 
paaiškinti prieštaringas jo reakcijas? 

Atsakymą gali pateikti pats pacientas. Asmuo vienu metu gali 
turėti visiškai priešingų minčių ir įsitikinimų. Iš fobijos situacijos 
pasitraukęs pacientas laikosi nuomonės, kad ji buvo beveik 
nežalinga. Tačiau dažnai jo sąmonės kamputyje kirba mintis, kad 
situacija vis dėlto buvo pavojinga. Fobijos situacijai artėjant, mintis 
apie jos pavojingumą vis ryškėja, kol visiškai įsivyrauja situacijos 
vertinime. Paciento ĮiokmaRS) kinta nuo minties: „Ji nežalinga“ iki 
minties „Ji pavojinga“. 

Šį pastebėjimą tikrinau daug Kaiiųi prašydamas fobiją turinčių 
pacientų įvertinti žalos tikimybę. Būdamas toli nuo fobijos 
situacijos, pacientas, pavyzdžiui, gali teigti, kad žalos tikimybė yra 
beveik nulinė. Situacijai priartėjus, tikimybė keičiasi. Atsiranda 10 

procentų, 50 procentų ir galiausiai, atsidūręs pačioje situacijoje, 
pacientas gali manyti, kad žalos tikimybė yra visas 100 procentų. 

Gydydamas lėktuvų fobijas, prašydavau pacientų pasižymėti, jų 
manymu, jiems gresiančios žalos tikimybę. Jei pacientas artimiausiu 
metu neketindavo vykti į kelionę, jis manydavo, kad lėktuvo 
sudužimo šansai tėra 1: 100 000 arba 1: 1 000 000. Kai tik pacientas 
nutardavo kur nors skristi, lėktuvo avarijos tikimybę jis vertindavo 
kaip daug didesnę. Kelionei artėjant, tikimybė vis didėdavo. 
Lėktuvui atsiplėšiant nuo žemės, pacientas šansus vertindavo kaip 
50 : 50. Jei kelionėje kratydavo, šansai ūmai persisverdavo santykiu 
100 : 1 avarijos naudai. 

Esu daug kartų lydėjęs pacientus fobijos situacijose (pavyzdžiui, 
lipome laiptais, bridome į vandenį ar kilome liftu), todėl galėjau 
įsitikinti, kad žala jiems atrodo vis labiau tikėtina. Pastebėjau, kad 
daugelis pacientų išgyvena kažką panašaus į tai, ko jie bijosi 
atsitiksiant. Kai lydėjau aukščio bijančią moterį į kalvos viršūnę, jai 
pradėjo svaigti galva, ji ėmė svyruoti ir „pajuto“ jėgą, stumiančią ją 
skardžio link. Keturiasdešimtajame dangoraižio aukšte ji „pajuto“, 
kad staigiai pakrypo grindys. Vandens bijojusi moteris įsivaizdavo 
save skęstančią, nors tebestovėjo paplūdimyje. Ji ėmė gaudyti orą, 
tarsi iš tikrųjų skęstų. Vyras, kuris baiminosi širdies priepuolio, 
pradėdavo jausti skausmą krūtinėje, kai tik šalia nebūdavo 
gydytojo. Tokie pavyzdžiai iliustruoja somatinio atvaizdavimo 
reiškinį, kurį aptarsime kitame skyriuje. 

Svarbu pripažinti, kad susidūrimas su ryškia fobijos situacija 
arba pasikartojantys susidūrimai su įvairiomis fobijos situacijomis 
gali prisidėti prie ūmios nerimo neurozės. 

Polinkis į prieštaringas mintis apie tam tikrą objektą aiškiausiai 
pastebimas fobijų atvejais, tačiau jis būdingas ir kitiems emociniams 
sutrikimams. Kaip ir fobijų atvejais, viena iš minčių būna palyginti 
primityvi ir nerealistiška, o priešinga mintis - brandesnė ir 
tikroviškesnė. Kai vyrauja nerealistinė mintis, tikėtini ir kiti neurozės, 
t. v. emocinio distreso, požymiai. 

Mintys - fobijų esmė 


Ko iš tikrųjų bijo fobiją turintis pacientas? Kadangi pacientas dažnai 
įvardija savo bėdą pagal aplinkybes, kuriomis atsiranda nerimas, 
daugelis autorių patenka į semantinius spąstus. Neklausinėdami 
paciento toliau, jie daro prielaidą, kad pacientas, kuris sakosi bijantis, 
pavyzdžiui, Žmonių spūsties, turi galvoje, kad jo baimės šaltinis yra 
pati situacija — vieta, kurioje daug žmonių. Kadangi dažnai šios 
situacijos atrodo nežalingos, tokie autoriai baimes aiškina gana 
sudėtingai. Psichoanalitikų ir bihevioristų aiškinimai turi keletą 
panašumų, kuriuos trumpai aprašysiu. 

Elgesio terapeutai tvirtina, kad fobiją turintis pacientas bijo 
aukščio, liftų ar Žirgų ne todėl, kad pats fobijos objektas kelia 
pavojų. Jie siūlo iš esmės „atsitiktinio sąlygojimo“ fobijų teoriją. 
Pavyzdžiui, Wolpe (1969) teigia, kad fobija vystosi tokiu būdu: 
pirma, įvyksta gąsdinantis atsitikimas, kuris sukelia nerimą. 
Gąsdinančio įvykio metu ar prieš jį veikia ir kitas (neutralus) 
stimulas. Antra, neutralus stimulas dėl šio atsitiktinio gretimumo 
susisieja su nerimu. Todėl asmuo jaučia nerimą, veikiant „neutraliam“ 
stimului, t. y. jam išsivysto šio stimulo fobija. 

Psichoanalitikai panašiai teigia, kad yra netiesioginis ryšys tarp 
baimės šaltinio ir specifinio paciento patiriamos baimės turinio. 
Individas perkelia savo „realią“ baimę į kokį nors nežalingą išorinį 
objektą. Pasak Freudo (1933), „fobijose labai lengva stebėti, kaip 
vidinis pavojus virsta išoriniu“ (p. 84). Pavyzdžiui, moteris pasą- 
monėje fantazuoja apie prostituciją. Kadangi šios draudžiamos 
fantazijos kelia nerimą, ji transformuoja (perkelia) baimę, kad taps 
prostitute, į socialiai priimtinesnę; ji pradeda bijoti gatvės (Snaith, 
1968). 

Viena iš kitų autorių pasiūlytų vingrių aiškinimų priežasčių gali 
būti supratimas, kad paciento baimė yra tokia nereali, jog ją reikia 
susieti ar kildinti iš ko nors kito, kas gresia jo saugumui ar 

vertybėms. Tačiau jei apklausiate pacientą, jo baimė nebeatrodo 
tokia absurdiška. Pavyzdžiui, paauglė atėjo į kliniką, nes bijojo 
valgyti kietą maistą. Jos tėvai ir pediatras laikė šią baimę absurdiška, 
todėl net nemėgino nustatyti, ko ji iš tikrųjų nuogąstauja. Psichiatrinio 
pokalbio metu paaiškėjo, kad ji bijo mirtinai užspringti. Prieš keletą 
metų ji buvo užspringusi dideliu mėsos gabalu ir, nebegalėdama 
įkvėpti, manė, kad mirs. Vėliau ji tapo labai jautri istorijoms apie 
mirtinai užspringusius žmones - jos tik stiprino baimę. Žinant šias 
aplinkybes jos baimė tampa suprantamesnė ir nėra reikalo ieškoti 
aplinkinių paaiškinimų. Be to, aiškėja, kad nerimo šaltinis nėra pats 
kieto maisto valgymas, o baimė užspringti. 

Kai kruopščiai apklausiame kitomis fobijomis sergančius 
pacientus, tampa akivaizdu, kad jie taip pat bijo ne pačios situacijos 
ar objekto, o pasekmių, kurios gali atsirasti dėl situacijos ar kontakto 
su objektu: aukščio fobiją turintis asmuo nurodo, kad bijo nukristi, 
socialinių situacijų fobija besiskundžiantis asmuo tvirtina, kad jis 
baiminasi pažeminimo ar atstūmimo. 

Yra tiek daug skirtingų fobijų, kad jas sunku klasifikuoti. 
Nemaža statistinių vaikystės baimių ir nerimo tyrimų rodo, kad jų 
yra trys didelės kategorijos: 1) Žmonių sukelto pavojaus baimė, 
pavyzdžiui, užpuolimo, pagrobimo, operacijos baimė; 2) gamtos ir 
antgamtinių reiškinių, pavyzdžiui, griaustinio, žaibo, vaiduoklių, 
baimė; 3) baimės, atspindinčios psichosocialinį stresą, pavyzdžiui, 
egzamino baimė, baimė supykdyti kitus žmones ar atsiskirti nuo 
tėvų (Miller ir kt., 1972). Pirmosios ir trečiosios kategorijos baimės 
dažniau už antrosios išlieka ir suaugus. Mūsų tikslu mintis apie 
gresiantį kūno sužalojimą ar mirtį pavadinsime „fizinėmis baimėmis“, 
o psichologinės žalos (pažeminimo, nusivylimo, vienatvės, liūdesio) 
numatymą - „psichosocialinėmis baimėmis“. Daugelyje fobijų yra 
ir fizinės, ir psichosocialinės žalos baimės elementų. 

Remdamiesi 60-ies į fobijas linkusių pacientų psichoterapija ir 
sistemingu fobijomis sergančių pacientų tyrimu, kurį atliko mūsų 

grupė, galėjome nustatyti specifinę pagrindinę baimę, būdingą 
kiekvienai fobijai (Beck ir Rush, 1975). Šie duomenys atitinka kitų 
tyrėjų surinktą medžiagą apie baimės turinį, kurį jie siekė nustatyti 
išsamaus pokalbio metodu (Feather, 1971). Pagrindinės fobijai 
būdingos mintys kiekvienu atveju atsiskleidė iš paties paciento 
pasakojimo ir nesirėmė išvadomis bei samprotavimais, kaip psicho- 
analitiniame modelyje. 

Svarbu pažymėti, kad nors kai kurios fobijos ir galėtų atrodyti 
identiškos, pagrindinis jų dėmuo kiekvienu atveju smarkiai skiriasi. 
Nepaisant šių variacijų, pravartu tiksliau apibūdinti dažniausiai 
pasitaikančias baimes, sudarančias didžiąją dalį klinikinėje 
praktikoje įprastų fobijų. Specifinių fobijų sąrašas jokiu būdu nėra 
išsamus ir pateikiamas daugiausia siekiant iliustruoti mintis, 
sudarančias tipiškų fobijų esmę. 


Atvirų erdvių baimė (agorafobija) 


Westphalas (1872) pasiūlė agorafobijos terminą, kuris pažodžiui 
reiškia „turgaus baimę“. Monografijoje Die Agoraphobie jis aprašo 
tokius simptomus: „<...> negalėjimas vaikščioti tam tikromis 
gatvėmis ir aikštėmis, iš tokio vaikščiojimo neišvengiamai kylanti 
nerimastinga baimė <...> kančia ypač sustiprėja tomis valandomis, 
kai tam tikros gatvės, kurių bijomasi, ištuštėja, o parduotuvės 
uždaromos. Pacientui labai padeda Žmonių draugija ar net negyvas 
objektas, pavyzdžiui, vežimas ar lazda“. Marks (1969) šiam sindromui 
priskiria daug fobijų, pavyzdžiui, baimę nualpti viešumoje, baimę 
vietų, kuriose daug Žmonių, atvirų erdvių baimę, baimę eiti per tiltą 
ar gatvę. 

Apklausiamas agorafobija sergantis asmuo paprastai išreiškia 
nuogąstavimą, kad toli nuo saugių savo namų jį ištiks kokia nors 
nelaimė ir niekas negalės jam padėti. Todėl jam ramiau, jei yra koks 
nors žmogus, kuris, kaip pacientas žino, jam padės, jei jį ištiks ūmi 


142 


Kognityvinė terapija ir emociniai sutrikimai 


fizinė liga. Apskritai kuo labiau nuo medikų pagalbos nutolsta 
pacientas, tuo stipresnė jo fobija. Kai kurie pacientai išsako visiškos 
vienatvės ar paklydimo baimę, tarsi buvimas vienam nepažįstamoje 
vietoje galėtų juos visiems laikams atskirti nuo draugų ir šeimos. 
Kiti bijo gatvių, pilnų nepažįstamųjų. Jie bijo prarasti kontrolę, nes 
tai galėtų baigtis socialiniu pažeminimu. Pacientas gali nuogąstauti, 
kad jis nualps, pradės šaukti kaip pamišėlis arba nevalingai tuštinsis 
ir taip taps reginiu kitiems. Baimė prarasti asmeninę kontrolę 
susipina su socialinio nepritarimo baime. 


Aukščio baimė (akrofobija) 


Ši dažna baimė išryškėja pacientui atsidūrus viršutiniuose pastato 
aukštuose arba kalvos ar kalno viršūnėje. Daugelis šių pacientų taip 
pat bijo prieiti prie tilto ar metro perono krašto. Paprastai bijomasi 
nukristi ir sunkiai susižeisti ar žūti. Kai kurie pacientai įsivaizduoja 
save krentančius; nors ir tvirtai įsitaisę, jie gali net fiziškai patirti 
kritimo pojūtį. Kai kuriuos gąsdina mintis, kad juos apims neįvei- 
kiamas noras šokti žemyn. Kai kurie netgi jaučia, kaip kažkokia jėga 
traukia juos prie aukštumos krašto. Kritimo ir slydimo pojūčiai yra 
somatinių vaizdinių pavyzdžiai. Daugeliui akrofobiją turinčių 
pacientų svaigsta galva - tai gali būti ir fiziologinė nerimo išraiška, 
ir somatinis vaizdinys. 

Balkonų, laiptų ir eskalatorių baimė siejasi su aukščio baime tuo, 
kad pacientas būgštauja nukristi. Dažnai ši baimė būna nereali, nes 
pacientą saugo tvora arba jis yra per toli nuo krašto, kad galėtų 
nukristi. Laiptų bijojusi pacientė jausdavosi saugi pasiekusi laiptų 
aikštelę, bet tik tada, jei šalia nebūdavo lango. Jei aikštelėje būdavo 
didelis langas, ji bijodavo per jį iškristi. 

Liftų baimė 


Nors liftų baimė gali atrodyti banali, šiais aukštų biurų pastatų ir 
gyvenamųjų namų laikais ji gali žmogui labai kliudyti. Kai kuriuos 
žmones fobija taip trikdo, kad jie negali kilti liftu aukščiau tam tikro 
aukšto, taigi ši baimė ima diktuoti jų sprendimus dėl darbo ir 
gyvenamosios vietos ar dėl draugų lankymo. Dažniausiai šios 
fobijos turinį sudaro baimė, kad lynai nutrūks ir liftas nukris. 
Paprastai asmuo neaiškiai įsivaizduoja, nuo kurio aukšto aukštis jau 
yra „pavojingas“, ir pradeda jausti didelį nerimą, kai tas taškas 
pasiekiamas (paprastai tai būna antrasis arba trečiasis aukštas). 
Tačiau kai kurie pacientai bijo net pakilti nuo žemės. Kiti būgštauja, 
kad liftas įstrigs tarp aukštų, durys nebeatsidarys, ir jie mirs iš bado. 
Kai kuriuos pacientus kamuoja mintis, kad, liftui įstrigus, pritrūks 
oro, ir jie uždus. Tokie pacientai paprastai turi ir kitų fobijų, kurių 
esmė — baimė pritrūkti oro (pavyzdžiui, uždaros erdvės, minios ir 
tunelio baimė). 

Pacientas kaip, pavyzdžiui, Žmonės, bijantys minios, gali bijoti 
kartu ir fizinių, ir socialinių reiškinių. Vienas pacientas, pavyzdžiui, 
baiminosi, kad jis apalps lifte, todėl pateks į labai nemalonią padėtį. 
Ši baimė kildavo tik tais atvejais, kai lifte jis būdavo ne vienas. 


Tunelių baimė 


Pagrindinė baimė, važiuojant tuneliu, panaši į kitas uždarų erdvių 
baimes. Tai baimė uždusti dėl oro trūkumo arba baimė, kad tunelis 
užgrius ir asmuo bus palaidotas gyvas arba žus po griuvėsiais. Ir 
vėl matome, kad baimė nėra neracionali, ji tik mažai tikėtina. 
Važiuodamas tuneliu (ar būdamas uždaroje erdvėje) pacientas gali 
pajusti oro trūkumą, tarsi jo krūtinė būtų surakinta (somatinis 
vaizdinys). 


144 


Kognityvinė terapija ir emociniai sutrikimai 


Baimė skristi lėktuvu 


Galima diskutuoti, ar žmonės, bijantys skristi lėktuvu, tikrai serga 
fobija. Vis dėlto yra žmonių, kurie keliaudami oru išgyvena tokį 
stiprų nerimą - net jei kelionė į tolimą kraštą labai svarbi jų sveika- 
tai, - kad fobijos terminas atrodo tinkamas. Nors daugeliu atvejų 
asmuo baiminasi, kad lėktuvas gali sudužti, fobiją gali nulemti ir 
kitokios baimės. Pavyzdžiui, viena moteris nerimavo ne dėl galimos 
lėktuvo avarijos, bet dėl to, kad suges lėktuvo aprūpinimo oru 
sistema, ir ji uždus. Kitas pacientas, kuris iš esmės bijojo nesusivaldyti 
socialinėse situacijose, būgštavo, kad ims vemti lėktuve, taigi 
pasirodys silpnas ar nevykėlis. 

Daugeliu atvejų nustačiau, kad baimę skristi sukėlė tikras 
traumuojantis įvykis keliaujant lėktuvu. Šie pacientai gana ramiai 
ištverdavo skrydžius, kol nebūdavo patyrę sukrėtimo dėl blogo oro 
arba mechaninių gedimų. 


Socialinės baimės 


Socialinės baimės yra mūsų visuomenėje taip dažno siekimo patikti 
ir žavėti ir nenoro būti niekinamam ir nepopuliariam karikatūra. 
Šios socialinės vertybės tramdo žmones ir verčia juos paklusti 
grupės normoms. Nepriimtino elgesio baimes išryškina dviejų rūšių 
situacijos, su kuriomis susiduria beveik visi studentai. Egzaminų 
baimė, dar vadinama „patikrinimo nerimu“, kartais sukelia tiek 
streso, susivaržymo ir bejėgiškumo, kad ją galima pavadinti fobija. 
Nesėkmės baimė gali būti tokia didelė, kad studentas nebegali 
valingai kontroliuoti kai kurių intelektualinių funkcijų, pavyzdžiui, 
supratimo, atminties ir sugebėjimo reikšti mintis. 

Įdomu tai, kad jei studentams pranešama, jog egzamino pažymiai 
nebus įskaitomi arba jei jie gali laikyti egzaminą anonimiškai, nerimo 
jie beveik nejaučia (Sarason, 1972b). Šis faktas rodo, kad studentas 

bijo ne egzamino per se, o veikiau nepatenkinamo įvertinimo 
pasekmių. 

Dar vienas studentų baubas yra viešas kalbėjimas. Tipišką su 
viešu kalbėjimu susijusią fobiją iliustruoja toks atvejis: koledžo 
studentas kreipėsi psichiatro pagalbos dėl stipraus streso, kurį 
jausdavo keletą dienų ar net savaičių prieš kalbėdamas grupės 
draugams. Įsivaizduodamas būsimą kalbą, jis galvodavo: „Man 
nepasiseks“, „Prastai pasirodysiu“, „Nesugebėsiu kalbėti“. Šios 
mintys keldavo jam nerimą ir troškimą atsisakyti būtinos viešo 
kalbėjimo užduoties. Kai iš tikrųjų kalbėdavo viešai, jis suvokdavo, 
kad jo galvoje nuolat sukdavosi tokios mintys: „Atrodau nervingas... 
jiems nuobodu tai, ką sakau... jie mano, kad esu silpnas ir nevykęs... 
Kai visa tai baigsis, jie to neužmirš!“ Turint galvoje šias nuolatines 
neigiamas mintis, nenuostabu, kad pacientas kalbėdamas jausdavo 
įtampą ir silpnumą ir jam būdavo sunku susikaupti! 

Socialinės fobijos labiausiai susijusios su noru patikti, sužavėti 
ar baime nepatikti, su troškimu būti pripažintam ar baime būti 
ignoruojamam ir atstumtam, tapti pajuokos objektu. Dėl neigiamų 
įvertinimų sukeliamo nemalonaus jausmo pacientas būgštauja 
pasirodyti kvailas, silpnas ir netikęs. Situacijos, galinčios sukelti 
„būgštavimus dėl įvertinimo“, skirtingiems Žmonėms yra vis 
kitokios. Kai kurie žmonės baiminasi beveik visų tarpasmeninių 
situacijų, kuriose yra nors menkiausia galimybė būti įvertintam. Kiti 
būgštauja konkretesnių aplinkybių. Tačiau kiekvienu atveju galima 
nustatyti, kad asmuo iš esmės bijo kitų Žmonių reakcijos. Pavyzdžiui, 
asmuo, kuris turėjo žmonių susibūrimų fobiją ir dėl to vengė 
vakarėlių, labai baiminosi, kad bus palaikytas nenormaliu, bjauriu ar 
nesugebančiu elgtis draugijoje. 

Kita įdomi socialinės fobijos rūšis yra baimė nesuvaldyti savo 
elgesio. Pacientas bijo, kad pasielgs impulsyviai ir nepriimtinai: 
elgsis iracionaliai arba ims nei iš šio, nei iš to šaukti. Į šią panaši yra 
baimė nesuvaldyti tam tikrų fiziologinių funkcijų. Pacientas 

baiminasi, kad gali imti nevalingai vemti, tuštintis, šlapintis arba 
nualpti viešoje vietoje. Dėl to jis vengia situacijų, kuriose galėtų 
prarasti kontrolę ir kuriose tai galėtų pastebėti kiti žmonės. 

Socialines baimes galima apibendrinti taip: pacientas bijo, kad 
jo elgesys tam tikromis aplinkybėmis neatitiks kitų arba jo paties 
nustatytų standartų, ir toks netinkamas jo elgesys bus įvertintas 
neigiamai. Dėl to jis mano, kad kiti žmonės jo atžvilgiu yra kritiški 
arba linkę atstumti. Kai kurias socialines baimes, pavyzdžiui, 
nerimą dėl egzamino, iš esmės gali nulemti manymas, kad netobulas 
testo atlikimas sukliudys pasiekti tam tikrus tikslus, padaryti 
sėkmingą karjerą ar tapti populiariam. 


Įvairios prasmės: kirpyklos baimė 


Kirpyklos fobija sergančių pacientų tyrimai iliustruoja skirtingas 
aiškiai panašių simptomų prasmes (Stevenson ir Hain, 1967). Tyrėjai 
nustatė keletą skirtingų baimių, būdingų kirpyklos fobija sergantiems 
pacientams. Pacientas, pavyzdžiui, pabėgdavo iš kirpyklos, kai tik 
ateidavo jo eilė. Jo baimė, kuri reikšdavosi ir kitose situacijose — 
bažnyčioje, auditorijose, kur susirinkdavo daug žmonių, ir pan. — 
pirmiausia reiškė baimę būti stebimam viešumoje. Jis bijojo sutrikti 
kiekvienoje situacijoje, kurioje jo elgesys būdavo visiems kaip ant delno. 

Kitas pacientas negalėdavo ištverti laukimo. Jis taip pat nekant- 
raudavo ir transporto grūstyse. Kai kuriems pacientams nerimą 
sukeldavo suvaržymas kirpėjo kėdėje. Juos labiausiai slėgė mintis, 
kad jie negali pabėgti. Tokie pacientai tvirtindavo, kad jaučiasi kaip 
kaliniai. 

Kaip ir galima tikėtis, už kai kurių pacientų fobijos slypėjo baimė 
nukentėti nuo aštrių kirpėjo instrumentų. Apie neįprastą reakciją 
papasakojo pacientas, kuris jautriai reaguodavo, jei nurausdavo 
kirpėjo kėdėje. Jis bijojo, kad nuraudimas bus akivaizdus, ir jis taps 
pašaipūnų auka. 

Pagrindinis daugialypių fobijų elementas 


Daugelis pacientų kenčia nuo įvairiausių fobijų, kurios išoriškai 
atrodo mažai viena su kita tesusijusios arba visiškai nesusijusios. 
Tačiau įmanoma atrasti svarbiausią temą, siejančią šias, atrodo, 
labai skirtingas fobijas. Tai paprastai yra tų pačių padarinių, kurių 
pacientas tikisi aiškiai nepanašiose situacijose, baimė. 

Moteris bijojo skristi, karštą dieną gulėti paplūdimyje, stoviniuoti 
vietose, kuriose daug Žmonių, vėjuotu oru važinėti atviru automo- 
biliu, važinėti uždaru automobiliu, kilti liftu, važiuoti tuneliu ar 
kalnais ir skraidyti. Nustačius, ko moteris bijojo kiekvienoje iš šių 
situacijų, buvo visai įmanoma rasti bendrą vardiklį. Remdamasi 
tam tikrais prietarais, tautosaka ar galvodama apie tikrą riziką, ji 
manė, kad kiekvienu iš šių atvejų gali uždusti. 

Svarbiausia, ji bijojo pritrūkti oro. Pavyzdžiui, būdama uždaroje 
vietoje, būgštavo, kad ten bus per mažai oro. Vaikystėje ji buvo 
girdėjusi sakant: „Vėjas buvo toks stiprus, kad net užėmė kvapą“. 
Taip patjai padarė įspūdį pasakymas „Taip karšta, kad neįmanoma 
kvėpuoti“. Pacientės baimė skraidyti rėmėsi mintimi, kad kabina 
gali netikėtai prakiurti ir lėktuve ims trūkti deguonies. 

Taip pat nustatėme, kad ją vargino latentinė vandens baimė, 
kurią ji įveikdavo, visada ką nors pasikviesdama maudytis kartu. 
Ji bijojo, kad, plaukiodama viena, gali imti skęsti, ir nebus kam ją 
gelbėti. Šis atvejis iliustruoja vieną iš svarbiausių didelės fobiją 
turinčių pacientų priklausomybės nuo kitų Žmonių priežasčių: 
jiems reikia žinoti, kad gaus pagalbą, jei dalykas, kurio bijomasi, 
įvyktų. 

Kitas pacientas, kurį aprašė Feather (1971), bijojo besisukančiųjų 
durų, bijojo vairuoti savo automobilį ir atskleisti verslo paslaptis. 
Be to, gerdamas tabletes, jis atlikdavo sudėtingą ritualą. Ryškus 
bendras visų simptomų elementas buvo baimė sužaloti kitą žmogų: 
automobiliu partrenkti pėstįjį, išduodant slaptą informaciją - sukelti 

lemtingas lėktuvų katastrofas, einant per besisukančias duris — 
užgauti kitą, o pamiršus tabletę, kurią galėtų išgerti kitas pacientas, — 
padaryti jam žalos. 

Feather taip pat aprašo atvejį gydytojo, kuris bijojo skristi 
lėktuvu, klausytis dalykinių pranešimų, koncertų ir paskaitų, 
kalbėti auditorijai, dalyvauti kokteilių vakarėliuose. Svarbiausia gal 
galėtų būti socialinio atstūmimo baimė, tačiau ji nepaaiškina 
lėktuvų baimės. Psichiatras išsiaiškino, kad pacientas kiekvienu iš 
šių atvejų bijojo prarasti kontrolę, nes tai, kaip jis manė, būtų pakenkę 
kitiems Žmonėms. Įdomu, kad jis nebijojo lėktuvo avarijos, bet 
baiminosi, kad gali įtūžti, nesusivaldyti ir aptalžyti kitus keleivius. 
Koncertuose ir panašiuose susibūrimuose jis bijojo, kad pašoks, ims 
mojuoti rankomis ir šaukti publikai nešvankybes. Jis vis įsivaiz- 
duodavo, kaip koncerte sėdi antroje eilėje ir visiškai jį sužlugdo, 
apvemdamas priešais sėdintį vyrą, numindamas kitiems kojas 
pakilęs iš savo vietos ir taip atitraukdamas klausytojus nuo 
muzikos. 

Jo baimė viešai kalbėti per profesinius susirinkimus siejosi su 
baime sugriauti kieno nors teoriją. Kokteilių vakarėliuose jis 
nerimavo, kad gali išlieti gėrimą arba impulsyviai pasakyti žmogui, 
jog tas yra kvailys. Ir vėl aišku, kad bendra daugialypių fobijų tema 
yra baimė pakenkti kitiems žmonėms ir, antra, nesusivaldyti ir 
patekti į nemalonią padėtį. 

Dauguma žmonių, kuriuos vargina daugialypės fobijos, bijo kitų 
nepritarimo. Moteris gydėsi dėl svarbiausio simptomo - baimės 
kalbėti telefonu. Ji bijojo kalbėti telefonu skambinant ir draugei, ir 
nepažįstamam Žmogui, ir įvairiai išsisukinėdavo, kad tik nereikėtų 
atsiliepti į skambutį. Be to, ji bijojo skaityti garsiai kitiems girdint, 
padėti indėlį banke, ką nors pasakoti draugijoje, užsakyti patiekalą 
restorane ir tikrinti darbe kitos sekretorės spausdintus dokumentus. 

Nustatyti bendrą šių baimių vardiklį buvo gana lengva: pacientė 
bijojo būti atstumta dėl nesugebėjimo kalbėti. Iš tikrųjų pacientė 

vaikystėje mikčiojo ir turėjo kitų laikinų kalbos sutrikimų. 
Pavyzdžiui, ji užsikirsdavo tardama tam tikrus žodžius ir dėl to 
mokykloje negalėdavo garsiai skaityti. Tačiau šie sunkumai jau 
buvo išnykę. Jos baimė būti atstumtai labiausiai sustiprėdavo, kai 
jai iš tikrųjų grėsdavo pavojus patirti pažeminimą (Feather, 1971). 

Šie atvejai rodo, kaip svarbu a priori nespręsti apie fobijos minčių 
turinį. Įvairių pacientų tam tikro fobijos objekto ar situacijos prasmė 
gali labai skirtis, lygiai kaip ir įvairiausios vieno paciento patiriamos 
baimės gali turėti tą pačią slaptą prasmę. 


Nerimo neurozės ir fobijos skirtumas 


Nagrinėjant daugialypes fobijas, žinoma, kyla klausimas, kaip 
atskirti fobiją nuo nerimo neurozės. Šis lyginimas svarbus, nes 
daugialypę fobiją turintis pacientas gali nuolat kęsti nerimą dėl to, 
kad neįstengia išvengti visų fobijos situacijų. Tam tikros situacijos 
bijantis Žmogus, susidūręs su ta situacija ir negalėdamas jos išvengti, 
paprastai patiria ūmų nerimo priepuolį. Toks priepuolis iš esmės 
nesiskiria nuo kitų ūmių nerimo priepuolių. 

Tad kuo gi skiriasi fobija ir nerimo neurozė? Dažniausiai fobija 
yra labai specifiška, ir ją turintis žmogus gali beveik visai išvengti 
nerimo. Tarkime, asmuo, kuris bijo dangoraižių arba kalnų 
viršūnių, gali paprasčiausiai taip susitvarkyti gyvenimą, kad jam 
niekada netektų su tuo susidurti. 

Tačiau sergančiajam nerimo neuroze ne taip lengva išvengti 
žalingų stimulų. Pavyzdžiui, jis nerimauja, kad gali susirgti kokia 
nors sunkia liga. Todėl bet koks neįprastas, nepaaiškinamas ar 
stiprus pojūtis kūne tampa žalingu stimulu, nes yra palaikomas 
sunkios ar mirtinos ligos požymiu. Negalėdamas išvengti ar 
„nepastebėti“ kūno pojūčių, žmogus išgyvena nerimą. Dažnai šis 
nerimas sukelia dar daugiau pojūčių kūne, kurie pakursto jo baimę 
susirgti. 

Panašiai ir asmuo, kuris bijo, kad kiti žmonės jį pajuoks, pažemins 
ar užgaus fiziškai, linkęs nuolat jausti nerimą kitų žmonių akivaiz- 
doje. Jei jis visiškai pasislėptų nuo kitų Žmonių, veikiau sirgtų fobija, 
o ne nerimo neuroze. 

Riba tarp fobijos ir nerimo neurozės aiškesnė pacientų, kurie 
„bijo visko“, atveju. Pavyzdys galėtų būti asmuo, kuris bijo ir būti 
su žmonėmis, ir būti vienas, bijo ir daiktų namuose, ir aplinkybių 
ne namuose. Tokiu atveju akivaizdu, kad „pavojaus signalai“ tokie 
aktyvūs, jog nuolat žadina nerimą. Tokiam pacientui būdinga 
tipiška nerimo reakcija: jo mąstyme vyrauja mintys ir fantazijos apie 
pavojų net jam esant vietoje, kurią laiko saugia. 


FOBIJOS VYSTYMASIS 


Yra daug duomenų, rodančių, kad suaugusių žmonių fobijos būna, 
apytikriai sakant, dviejų rūšių: 1) ankstyvosios intensyvios baimės, 
būdingos daugeliui ar daugumai vaikų, kurių individas „neišaugo“. 
Norėdami pabrėžti, kad sąvokų brendimas tokių fobijų atveju 
sustojo ankstyvu raidos laikotarpiu, jas galime pavadinti „fiksuoto- 
siomis fobijomis“; 2) „trauminės fobijos“, panašios į traumines 
neurozes, kurių neįprastas, nemalonus arba žalingas patyrimas 
daro Žmogų jautrų tokios rūšies situacijai. Ryškus trauminės fobijos 
pavyzdys yra „kontuzija“ arba baimė važiuoti automobiliu po 
avarijos. 

Reikia pažymėti, kad dėl specifinės fobijos pagalbos besikrei- 
piančių suaugusių pacientų baimingų minčių turinys paprastai 
atitinka baimių pasiskirstymą visoje populiacijoje (arba normalioje 
kontrolinėje grupėje). Kaip nurodo Snaith'as, tyręs fobijų turinčius 
pacientus (1968), baimės, apie kurias papasakojo šie pacientai, 
dauguma atvejų pasirodė esančios daugelio „normalių“ Žmonių 
visoje populiacijoje patiriamų baimių akcentuacijos. Jis, pavyzdžiui, 

nustatė, kad dažniausiai jo fobijų (išskyrus agorafobiją) turintys 
pacientai skundėsi griaustinio ir audros, gyvūnų, socialinės 
traumos, ligos ir pavojaus baimėmis. Šių baimių pasiskirstymas 
tarp jo pacientų apytikriai atitiko pasiskirstymą kontrolinėje 
normalių žmonių grupėje. 

Kad suvoktume baimių ir fobijų ryšį, svarbu pabrėžti skirtumą 
tarp daugelio „normalių“ Žmonių patiriamų baimių ir fobijos. 
Pirmiausia, fobiją turintis asmuo žalingus stimulus laiko daug 
pavojingesniais, nei kiti žmonės. Antra, dėl situacijai arba objektui 
priskiriamos daug didesnės rizikos jis išgyvena daug daugiau 
nerimo. Trečia, fobiją turintis pacientas labai linkęs vengti fobijos 
stimulo ir paprastai išlaiko „saugų atstumą“ nuo jo. Kai kurių 
pacientų fobija yra „slapta“. Ji išryškėja, kai aplinkybės sukliudo 
jiems išvengti fobijos objekto ar situacijos. Tada kankinančio nerimo 
ir gyvenimo suvaržymų sukeliami sunkumai verčia fobiją turintį 
žmogų kreiptis pagalbos. 

Ankstyvosios vaikystės baimės dažniausiai susijusios su fizinio 
sužeidimo arba mirties pavojumi. Dažnai šios baimės išlieka visą 
gyvenimą. Be to, vyresni vaikai nerimauja dėl socialinės skriaudos, 
pavyzdžiui, atstūmimo (Berecz, 1968). 

Vaikų, kurių amžius nuo dvidešimt trijų mėnesių iki šešerių 
metų, motinos teigė, kad jų vaikai labiausiai bijo (pagal dažnumą) 
šunų, gydytojų, audrų, vandens gelmės ir tamsos. Svarbu pažymėti, 
kad vaiko baimių turinys dažnai akivaizdžiai atitiko jo motinos 
baimes. Be to, nustatyta tvirta koreliacija tarp vaiko ir motinos 
baimių skaičiaus. Tai rodo šeimos polinkį - apie tai kalbėsime 
vėliau, nagrinėdami „fiksuotąsias fobijas“. 

Tiesioginiu interviu su 398 vaikais nuo penkerių iki dvylikos 
metų (Jersild, Markey ir Jersild, 1960) nustatytas toks baimių 
dažnumas: antgamtinės būtybės (vaiduokliai, raganos, numirėliai, 
paslaptingi įvykiai) - 19,2 Yo; buvimas vienam tamsoje nepažįstamoje 
vietoje, pasiklydimas ir su tuo susiję pavojai - 14, 6 “o; gyvūnų 

užpuolimas arba pavojus būti jų užpultam - 13,7 “o; fizinis sužeidimas, 
liga, griuvimas, eismo įvykiai, operacijos, užsigavimai ir skausmai — 
12,8 7o. Kalbant apskritai, tyrimai parodė, kad mažesnių vaikų 
baimės dažniausiai siejasi su fiziniu sužeidimų; vyresniems 
vaikams, be to, būdingos psichosocialinės žalos, pavyzdžiui, 
bendraamžių atstūmimo, nesėkmės ir pajuokos, baimės (Miller ir 
kt., 1972; Angelino ir Shedd, 1953). Tačiau reikia pažymėti, kad 
vaikai bijo šių socialinių traumų tik tada, kai įvykiai jiems atrodo 
svarbūs - t. y. kai jiems rūpi tų įvykių pasekmės, pavyzdžiui, 
liūdesio, vienatvės, sutrikimo, kaltės ar sielvarto jausmai. 

Labai svarbu, kad baimės, apie kurias kalbama, siejasi su iš tikro 
aplinkoje egzistuojančiais pavojais. Žemesniųjų sluoksnių berniukai 
bijo suomiškų peilių, mušimo, plėšikų, žudikų, ginklų ir smurto; 
aukštesniųjų sluoksnių berniukai bijo automobilių avarijų, 
nužudymo, į nusikaltimus linkusių paauglių, nelaimių ir kitų labiau 
miglotų įvykių. Žemesniųjų sluoksnių mergaitės bijo gyvūnų, 
nepažįstamųjų, smurtinių veiksmų, o aukštesniųjų sluoksnių 
mergaitės — vaikų grobikų, aukščio ir įvairių kitų traumuojančių 
įvykių, kurių nemini žemesniųjų sluoksnių mergaitės, pavyzdžiui, 
traukinių ir laivų avarijų. 

Fiksuotosios fobijos kyla iš dažnų vaikystės baimių, kurių 
pacientas aiškiai neišauga ir apie kurias sako, kad, kiek prisimena, 
visada yra jas turėjęs. Tipiški pavyzdžiai yra vandens, audrų ir 
perkūnijų, gydytojų, kraujo ir panašios baimės. Dirbdamas su 
keletu jaunų suaugusiųjų, sergančių fobija visą gyvenimą, būtinai 
paklausdavau, ar jų tėvai neturi tos pačios fobijos, ir paprašiau to 
pasiteirauti tėvų. Iš 12 žmonių 5 pacientai tikrai žinojo, kad vienas 
iš tėvų turi panašią fobiją, ir galėjo patvirtinti šį faktą. 7 pacientai 
nežinojo, ar kuris nors jų šeimos narys yra turėjęs tokią fobiją, ir 
specialiai paklausė to tėvų. Trys iš septynių sužinojo, kad vienas iš 
tėvų iš tikrųjų turi panašią baimę (vandens, uždarų vietų, 
griaustinio). Taigi 8 iš 12 pacientų, sergančių fobija „visą gyvenimą“, 


Fobijos ir įkyrumai 1153 


vienas iš tėvų taip pat turėjo tokią fobiją. 

Kodėl šių konkrečių pacientų fobijos „užsifiksavo“, o kiti vaikai 
baimes išaugo? Atrodo, kad baimes šiais atvejais sustiprino tėvai, 
todėl vaikai jų neįveikė. Tipišku atveju pacientas, matydamas, kad 
motina ar tėvas ko nors vengia, išsigandęs elgdavosi taip pat. Kitais 
atvejais koks nors nemalonus įvykis atsitikdavo tuo metu, kai 
vaikas jau turėdavo specifinę baimę. Pavyzdžiui, moteris, bijojusi 
audrų, prisiminė, kad jos baimė nepaprastai sustiprėjo, kai ji 
pamatė, kaip mažą berniuką nutrenkė žaibas (žr. „trauminės 
fobijos“). 

Net jei tėvai nėra turėję fobijos, pasirodo, kad paciento vengimas 
ją tik sustiprina. Jie neįveikia baimės dėl to, kad vengia gąsdinančio 
įvykio. Kaskart, jo vengiant, fobija dar labiau įsitvirtina. 

Trauminių fobijų turintys pacientai paprastai gali susieti fobijos 
atsiradimą su specifiniu traumuojančiu įvykiu. Aiškiai su fiziniu 
sužeidimu susijusios fobijos yra po įkandimo išlikusi šunų baimė, 
aukščio baimė, nukritus nuo laiptų, po sunkios reakcijos susidariusi 
injekcijos baimė ir baimė važiuoti automobiliu po avarijos. 

Fizinių baimių atsiradimą iliustruoja tokie atvejai: 

1. Aštuonerių metų berniukas po labai sunkios operacijos ėmė 
labai bijoti ir alpti, kai patekdavo į ligoninę, pamatydavo gydytoją 
ar pajusdavo nuskausminamųjų vaistų kvapą. Ši baimė išliko visą 
gyvenimą. 

2. Aukščio bijojusios moters baimė atsirado jai nukritus nuo 
aukšto nardymo lieptelio ir susižeidus. 

3. Daugelio vairuoti bijančių pacientų fobijos prasidėjo po 
trauminių įvykių, kurių metu susižeidė jie patys arba Žmonės, su 
kuriais jie tapatinosi. 

4. Daugeliui pacientų prasidėjo fobijos, kai artimi jiems žmonės 
susirgo mirtina liga. Tokie pacientai ėmė bijoti vėžio, širdies ligos, 
kraujo išsiliejimo į smegenis. 

5. Dvidešimt trejų metų moterį labai vargino griaustinio ir žaibo 

baimė. Tik pamačiusi tamsius debesis, ji imdavo nerimauti. Kai 
pradėdavo griaudėti, ją apimdavo siaubas, ji mesdavo savo 
užsiėmimą kad ir kur būtų buvusi - darbe, namie ar kur kitur - ir 
bėgdavo slėptis į patalpą, kurioje nėra langų, pavyzdžiui, tualetą. 
Ši fobija prasidėjo aštuonerių metų, kai ji pamatė, kaip žaibas 
nutrenkė mažą berniuką. 

6. Kai kurios tarpasmeninės baimės taip pat prasideda nuo 
trauminių įvykių. Pavyzdys galėtų būti pacientas, bijojęs pasirodyti 
viešose vietose nuo to laiko, kai nualpo apsisukus galvai; baimė 
apsivemti, atsiradusi pacientui po netikėto supykinimo viešoje 
vietoje; advokato baimė atvykti į teismą, prasidėjusi po dėl 
virškinamojo trakto infekcijos ištikusio viduriavimo (jis bijojo 
netikėtai imti tuštintis teismo salėje ir taip sužlugdyti savo karjerą). 

7. Trauminiai įvykiai taip pat gali būti ir retesnių fobijų priežastis. 
Darbininkas ėmė bijoti dirbti kelyje, kai jį, dažantį baltą liniją, 
partrenkė sunkvežimis. Ši fobija išaugo į baimę važiuoti motociklu 
ar dviračiu bet kokiu keliu (Kraft ir Al-Issa, 1965a). Mergaitei 
prasidėjo nuolatinė karščio baimė, kai ji pamatė iš degančio namo 
išnešamus apanglėjusius dviejų vaikų kūnus. Ji ėmė bijoti praustis 
karštu vandeniu, valgyti karštą maistą ir gerti karštą vandenį. Taip 
pat ji bijojo paliesti tiek įjungtą, tiek išjungtą elektrinę viryklę ir 
lyginti karštu lygintuvu (Kraft ir Al-Issa, 1965b). 

Trauminės fobijos nušviečia mintinius procesus, vykstančius 
formuojantis baimėms. Dėl trauminio patyrimo asmuo iš esmės 
peržiūri savo situacijos ar objekto pavojingumo vertinimą: anksčiau 
gana nepavojinga laikytą situaciją suvokia kaip žalingą. 


Protas prieš kūną: psichosomatiniai |8 


sutrikimai ir isterija 


Kūno liga, į kurią žiūrime kaip į tikrą ir visiškai atskirą, iš tikrųjų 
gali būti tik dvasinio negalavimo simptomas. 
Nathaniel Hawthorne 


PROTO IR KŪNO PROBLEMA 


Kai elgesį tyrinėjantys mokslininkai mėgina aiškinti tokias būsenas 
kaip psichosomatiniai sutrikimai ir isterija, jie žengia į miglose 
paskendusį organinės medicinos ir psichiatrijos paribį. Jie negali be 
vargo apeiti tokių dalykų kaip jausmai ir vaizduotė bei jų ryšys su 
kūno funkcijomis. Jie akis į akį susiduria su opia proto ir kūno 
problema, kuri per amžius glumino filosofus ir nėra iki galo išspręsta 
ir dabar. 

Per daug galvos nesukantis žmogus gali išvyti tokius reiškinius 
kaip vaizduotė į nežemišką sritį: dėl meningito paralyžiuotas 
asmuo „tikrai“ serga, o isterinio paralyžiaus ištiktas asmuo ligą tik 
„ĄSivaizduoja“. Sąvoka tikras priešpriešinama sąvokai įsivaizduotas. 
Tačiau pacientas, kenčiantis nuo paralyžiaus ar skausmo, susijusio 
su vaizduote, išgyvena simptomą taip, kaip ir organinę ligą. 

Klausimas, ar liga yra psichologinės, ar fiziologinės kilmės, 
tampa dar sudėtingesnis, kai nagrinėjame psichosomatinių ligų 
etiologiją. Šiais atvejais galima aptikti aiškių pakitimų, pavyzdžiui, 
skrandžio, dvylikapirštės žarnos opą arba dermatitą, arba kraujo 

spaudimo ar širdies ritmo matavimo aparatu nustatyti sutrikusių 
fiziologinių procesų požymių. Be to, tyrėjas gali išmintingai nutarti, 
kad negalavimus sukelia „padidėjęs autonominės nervų sistemos 
aktyvumas“. Ligos apčiuopiamumas įrodo, kad ji iš tikrųjų reali — 
šią nuomonę pagrindžia faktas, kad opą turintis pacientas gali mirti 
nuo kraujavimo. Tačiau kai klausiame, kas sukelia autonominės 
nervų sistemos hiperaktyvumą, ir tiriame ligos atsiradimo 
aplinkybes, mūsų pasitikėjimas vien fiziologiniais aiškinimais 
susvyruoja. 

Paprastai pischosomatine liga susirgęs arba jos paūmėjimą 
jaučiantis Žmogus su jos simptomais sieja tam tikrus emocinius 
išgyvenimus. Pacientas teigia, kad, jam jaudinantis, jo opa „sukyla“, 
O „užvirus iš pykčio“, paūmėja dermatitas. Tačiau jaudinimosi ir 
pykčio negalima ištirti mėgintuvėlyje, pasverti svarstyklėmis ar 
išmatuoti galvanometru. Be to, siekdamas susilpninti simptomą, 
gydytojas ar psichoterapeutas remiasi nefiziologiniais veiksniais. Jis 
pataria pacientui, kaip sumažinti jaudinimąsi ar pyktį, ir vėliau stebi, 
kaip gyja oda ar dvylikapirštė. Arba jis skiria raminamųjų, ir 
pacientas pastebi, kad, sumažėjus nerimui, fiziniai simptomai 
sušvelnėja. 

Ir psichologinės, ir organinės pakraipos mokyklos, mėgindamos 
paaiškinti neurozes ir psichosomatinius sutrikimus, įsitraukė į ilgus 
ginčus. Kas pirmesnis - psichologinis ar fiziologinis reiškinys? 
Daugelis organikų atmeta „neįtikinamą“ mintį, kad tokie neaiškūs 
reiškiniai kaip emocijos, mintys ar vaizdiniai gali turėti lemiamą 
vaidmenį. Geriausiu atveju sutariama, kad šie psichiniai reiškiniai 
tėra epifenomenai - t. y. ne tikri reiškiniai, o veikiau šalutiniai 
fiziologinio aktyvumo produktai. 

Filosofai, sukantys galvas dėl proto ir kūno problemos, savo 
mintis apie šiuos - isterinius ir psichosomatinius - sutrikimus formu- 
lavo panašiai. Vieno filosofinio požiūrio - idealizmo - šalininkai suteikia 
visišką pirmenybę minčiai. Materialistai, priešingai, tvirtina, kad tik 

kūnas yra realus, 0 proto sąvoka yra išgalvota. Interakcionistai teigia, 
kad egzistuoja ir protas, ir kūnas, kurie veikia vienas kitą. Samprata, 
kad psichiniai ir fiziniai procesai vyksta kartu, nedarydami įtakos 
vieni kitiems, buvo pavadinta paralelizmu. Viskas, kas daro įtaką 
protui, kartu veikia ir kūną, ir atvirkščiai. Geštaltinės psichologijos 
atstovai mano, kad sąmoninga ir kūno patirtis visiškai atitinka 
viena kitą. 

Pastaraisiais metais dėl biheviorizmo įtakos buvo linkstama 
ignoruoti proto ir kūno problemą. Kai kurie bihevioristai, pavyzdžiui, 
Watsonas (1914), paprasčiausiai išbraukė mintis ir jausmus iš 
psichologijos tyrimų srities. Kiti vartoja semantines priemones: 
mintis ir jausmus vadina „elgesiu“, kad juos būtų galima tirti kaip 
priklausomus kintamuosius, tačiau nepriskiria jiems savarankiško 
ar pirminio vaidmens. Taip pat reikia pasakyti, kad kai kurie 
filosofai laiko proto ir kūno problemą netikra, atsiradusia dėl 
klaidingų prielaidų. 

Nors čia ir neverta bandyti spręsti proto ir kūno problemą, 
galime pasinaudoti teorinėmis sistemomis aprašomajam-aiškina- 
majam modeliui, kuris geriausiai atitinka mūsų tikslus, sudaryti. Iš 
psichosomatinių sutrikimų ir isterijos aptarimo bus akivaizdu, kad 
geriausiai šias ligas suprasti padeda „sąveikos modelis“. Šis modelis 
geriau nei kiti proto ir kūno problemos sprendimai paaiškina 
klinikinius stebėjimus. Tik sąveikos modelis apima ir prasmingai 
susieja klinikinių atvejų duomenis apie emocinį sujaudinimą, 
matomus fizinius pakitimus, žaizdų gijimą gydant psichologiškai 
ir emocinio streso palengvėjimą vartojant raminamuosius vaistus. 

Klinicistai yra aprašę daug ligų, kuriose psichologiniams 
veiksniams tenka svarbus vaidmuo, sukeliant fizinius simptomus 
ar negalavimą. Kartais šie psichologiniai veiksniai apibrėžiami kaip 
stresiniai įvykiai ar aplinkybės. Su emociniais sutrikimais glaudžiai 
susijusias somatines ligas galima suskirstyti į tris grupes: 1) fiziolo- 
giniai sutrikimai ar struktūriniai nenormalumai, kurių atsiradimą 

lemia kartu ir psichologiniai, ir konstituciniai veiksniai. Šie psicho- 
somatiniai sutrikimai! yra dvylikapirštės žarnos opa, prievarčio 
spazmai, kolitas, kai kurios specifinės dermatitų grupės ligos, 
hipertenzija, priepuolinė širdies aritmija ir galvos skausmai. Šias 
ligas paprastai sukelia arba sustiprina emocinis sujaudinimas; 
2) somatiniai negalavimai, kuriuos sustiprina psichologiniai 
procesai. Šiai kategorijai priklauso „psichologiškai pridengti“ 
atvejai, pavyzdžiui, širdies nepakankamumas arba žymus kvėpavimo 
sutrikimas, atsiradęs dėl nedidelės krūtinės patologijos; 3) pojūčių 
ir judesių pakitimai, kai nenustatoma audinių patologijos arba 
sutrikusios fiziologijos. Šiai kategorijai priklauso platus ligų 
spektras nuo „somatinių vaizdinių“ ir isterijų iki somatinių kliedesių. 
Daugeliu atžvilgių ši grupė yra pati įdomiausia iš visų su psicho- 
loginiais veiksniais susijusių somatinių simptomų. 


PSICHOSOMATINĖS LIGOS 


Psichosomatiniai sutrikimai apibrėžiami kaip akivaizdūs struktūros 
arba funkcionavimo pakitimai, būdingi organui ar kūno fiziologinei 
sistemai: odai, virškinimo, lytinei ir šalinimo, kraujotakos ir kvėpavimo 
sistemoms. Šiose sistemose yra valingai nekontroliuojamų lygiųjų 
raumenų, kuriuos kontroliuoja autonominė nervų sistema. Tačiau 
galimi ir psichofiziologiniai atramos ir judėjimo sistemos, kuriai 
priklauso valingai kontroliuojami skersaruožiai raumenys, sutrikimai, 
pasireiškiantys galvos ir nugaros skausmais (Amerikos psichiatrų 
asociacija, 1968). 

Per pastaruosius 50 metų buvo pasiūlyta daug sąveikos modelių 
ryšiui tarp psichosomatines ligas lemiančių psichologinių ir fiziolo- 


' Senesnį „psichosomatinės ligos“ terminą pamažu keičia terminas „psichofi- 
ziologinis sutrikimas“. 

ginių veiksnių paaiškinti. Šie modeliai buvo kritiškai analizuojami 
(Mendelson, Hirsh ir Webber, 1956; Beck, 1972a). 

Šie modeliai, bendrais bruožais, yra dviejų tipų. Pirma, tai 
psichologinio specifiškumo modeliai: psichosomatinės ligos tipas 
priklauso nuo specifinių asmenybės savybių, konflikto ar nuostatos. 
Antra, fiziologinio specifiškumo modeliai: asmuo į įvairius skirtingus 
stresus reaguoja ta pačia psichosomatine liga. 

Pagal ankstyvąją psichoanalizę, konkreti psichosomatinė liga yra 
specifinė konversija, kuriai būdingi simptomai, simboliškai išreiš- 
kiantys potraukius ir idėjas. Pavyzdžiui, viduriavimas buvo 
laikomas infantiliško potraukio konversija (Ferenczi, 1926). Garma 
(1953) teigė, kad skrandžio ar dvylikapirštės žarnos opa yra 
agresyvios motinos, kurią pacientas internalizavo, simbolis. Jis 
manė, kad opos kraštai simbolizuoja internalizuotos motinos 
nasrus. 

Daug psichoanalitikų kėlė mintį, kad psichosomatinės ligos 
išreiškia fiziologinę regresiją į kūdikystei būdingą kūno funkciona- 
vimą. Margolin (1953), pavyzdžiui, teigė, kad yra tiesioginis ryšys tarp 
fiziologinės ir psichologinės regresijos laipsnio. Daugelį medicininių 
simptomų priskirdamas „nuolatiniam ir lokalizuotam parasimpa- 
tiniam jaudinimui"', Scaszas (1952) tvirtino, kad toks jaudinimas turi 
būti laikomas regresyviu, nes parasimpatinė nervų sistema vystosi 
anksčiau už simpatinę. 

Viena iš pirmųjų psichosomatinių ligų tyrėjų Flanders Dunbar 
(1953) smarkiai kritikavo konversijos teoriją. Ji pateikė statistinių 
duomenų, liudijančių, kad tam tikros psichosomatinės ligos yra 
susijusios su tam tikru asmenybės tipu. Migreną, vainikinių 
kraujagyslių susiaurėjimą ir skrandžio opą ji siejo su specifiniais 
asmenybės profiliais. Tačiau vėlesni tyrimai privertė suabejoti jos 
koncepcija. 

Spitz (1951) ir Gerard (1953) siejo tam tikras psichosomatines 
vaikų ligas su jų motinų asmenybėmis. Gerard, pavyzdžiui, teigė, 

kad astma sergančių vaikų motinos dažnai būna „priklausomos, 
reikalaujančios dėmesio, neatsidavusios“, tačiau visada „Žavios ir 
patrauklios, išoriškai demonstruojančios puikų prisitaikymą“. 

Alexanderis (1950) atmetė ir konversijos teoriją, ir Dunbar 
asmenybės profilio ir ligos koreliacijos koncepciją. Jis psichoso- 
matines ligas priskyrė pasąmonės konfliktams: tam tikri asmens 
konfliktai atitinkamai atsispindi psichosomatinėje ligoje, kuria jis 
serga. Pavyzdžiui, Alexanderis skrandžio ar dvylikapirštės žarnos 
opos atsiradimą laikė fiziologiniu atsaku į išstumtą meilės ir globos 
troškimą: kenčiantis skrandis „ašaroja“ (druskos rūgštimi) meilės. 
Jis tvirtino, kad astma yra nuslopintas pagalbos šauksmas. Be to, 
skrandžio (įskrandžio) spazmai turi pasąmoninę prasmę, kurią 
galima nusakyti taip: „Negaliu praryti situacijos“. 

Fiziologinio specifiškumo modelio šalininkas Wolffas (1950) kėlė 
hipotezę, kad kiekvienas turime tipišką, nuoseklų, genetiškai 
nulemtą fizinį atsaką į stresą. Tačiau paciento pažeidžiamumas gali 
neišryškėti ilgą laiką. Kai galiausiai jį ištinka pakankamai stiprus 
stresas, jis suserga liga, kuri siejasi su silpnąja jo organizmo 
grandimi — kolitu, migrena, dermatitu ir t. t. 

Lacey ir Lacey (1958) surinko daug duomenų apie fiziologinės 
reakcijos į įvairias stresines situacijas specifiškumą. Kiekvienas 
tiriamasis buvo linkęs per stipriai reaguoti bent viena fiziologine 
sistema. Pavyzdžiui, į bet kokį stresą žmogus reaguoja smarkiai 
padažnėjusiu širdies ritmu, tačiau jo prakaito išsiskyrimas lieka 
beveik toks pat; kitas reaguoja smarkiu prakaitavimu, tačiau jo 
širdies ritmas pasikeičia tik truputį. 


Psichologinis stresas ir fiziniai nenormalumai 
Kadangi eksperimentiniai duomenys rodo, kad veikiant stresui 


kiekvienas individas perdėtai reaguoja tam tikra fiziologine sistema, 
labai svarbu apibrėžti streso sąvoką, terminą, perimtą iš fizikos ir 

inžinerijos. Dauguma autorių stresą apibrėžia kaip išorines sąlygas, 
kurios gali sukelti vidinę įtampą, lemiančią somatines ligas. Ši 
vidinė įtampa reiškiasi sujaudinimo būsenomis, kurias subjektyviai 
patiriame kaip pyktį, nerimą arba euforiją. 

Emocinį sujaudinimą lydi padidėjęs autonominės nervų 
sistemos aktyvumas. Autonominės nervų sistemos sujaudinimas 
gali paveikti vieną ar daugiau fiziologinių sistemų. Pagal sukeltos 
emocijos tipą (pavyzdžiui, nerimą ar pyktį) nebūtinai galime 
spręsti, kuri sistema bus suaktyvinta, tačiau atrodo, kad kiekvienas 
individas reaguoja jam būdingu būdu: nuo to, kuri fiziologinė 
sistema yra perdėtai reaktyvi, priklauso, ar somatiškai tai reiškiasi 
virškinimo trakto (dvylikapirštės žarnos opa), odos (neurodermatozė), 
kvėpavimo (astma), ar širdies ir kraujagyslių (padidėjęs kraujospūdis 
arba tachikardijos priepuoliai) sistemos pakitimais arba sutrikimais. 

Nors tokia formuluotė gali atrodyti tikėtina, ja akivaizdžiai 
apeinama daugelis grandinės grandžių. Kad nustatytume tarpinius 
kintamuosius, reikia ištyrinėti streso prigimtį ir kognityvinių bei 
emocinių sistemų sąveiką į jį reaguojant. Manoma, kad psichoso- 
matinių ligų atsiradimui turi įtakos įvairios stresą sukeliančios 
situacijos. 

Pirmąją streso kategoriją sudaro sukrečiančios situacijos, 
būdingos mūšiui. Tokios stresinės aplinkybės kaip mūšis kelia tokią 
tikrą ir didžiulę grėsmę, kad nerimas beveik neišvengiamas. Tačiau 
mūšiuose užgrūdintas kareivis ilgainiui paprastai vis mažiau 
nerimauja, matyt, vis labiau pasitikėdamas savo gebėjimu įveikti 
pavojų ir išmokdamas atpažinti gyvybei pavojingas situacijas. 
Nepaisant to, nustatyta, kad bemaž visiems kovotojams ateina lūžio 
akimirka; pavyzdžiui, Antrojo pasaulinio karo metu beveik visi 
lakūnai po tam tikro skaičiaus kovinių užduočių pradėdavo jausti 
emocinius arba psichosomatinius simptomus. 

Kitos, ne tokios dramatiškos kaip mūšio, grėsmės yra artėjantys 
akademiniai arba verslo sunkumai, kurie kelia pavojų socialiniam 

arba ekonominiam statusui, įvykiai, susiję su rizika sveikatai ir 
gerovei, ir tarpasmeniniams santykiams gresiantys pavojai. Kai 
kurios situacijos nėra taip akivaizdžiai stresinės - pavyzdžiui, 
aplinka, kuri trukdo individui susidaryti nuoseklų, racionalų 
žalingų stimulų įveikimo planą. Pavyzdys galėtų būti situacija 
darbe, kai nemalonūs įvykiai nutinka netikėtai. Kadangi darbuotojas 
negali numatyti „saugių“ laikotarpių, kurių metu galėtų atsipalaiduoti 
ir trumpam užmiršti budrumą, jis nuolat išgyvena subjektyvią 
įtampą. Sekretorė, kurios viršininkas buvo labai ūmus, niekada 
negalėjo numatyti, kada jis ją užsipuls. Galiausiai ji susirgo vidutinio 
sunkumo kolitu. Jos sveikata pagerėjo, kai tik ji susirado ramesnį 
darbą. Panašiai ir vaikas gali jausti didelį stresą, jei vieno iš tėvų 
nuotaika neprognozuojamai kaitaliojasi. Pasitraukus iš tokių 
situacijų nerimas ir su juo susijęs psichosomatinis sutrikimas 
paprastai sumažėja. Tačiau grįžti į normalią būseną po ilgo streso 
gali prireikti laiko. 

Antrąją streso kategoriją sudaro nuolatiniai nekrentantys į akis 
sunkumai. Erozija vyksta pamažu, o atsiranda dėl daugelio 
nežymių įtampų, kurios atskirai nėra lemiamos, kaupimosi. Ilga 
nepalankių aplinkybių, pavyzdžiui, frustracijų, atstūmimo, gąsdinančių 
situacijų, virtinė po truputį sukuria stiprų emocinį sujaudinimą ir 
paveikia asmens gebėjimus prisitaikyti. 

Trečioji streso rūšis yra labai specifiška konkrečiam individui: 
tam tikra situacija (specifinis stresas) užgauna specifines jo 
silpnybes. Dauguma Žmonių yra jautrūs tam tikriems dalykams ir 
yra labai linkę perdėtai jaudintis dėl įvykių, kurie paliečia šias 
jautrias vietas. Aplinkybės, kurios neveikia vieno žmogaus, kitam 
gali sukelti traumą. Vienas asmuo gali perdėtai reaguoti į 
atstūmimą, kitas - į savavališką drausminimą, dar kitas - į tai, ką 
jis laiko grėsme sveikatai. Koks įvykis konkrečiam individui yra 
stresinis, priklauso nuo asmeninių to individo prasmių ir konotacijų 
(žr. 3 skyrių). 

Ir į nerimą, ir į pyktį linkę pacientai turi vieną esminį asmenybės 
bruožą: tam tikrus gyvenimo įvykius jie paprastai aiškina labai 
savotiškai. Pavyzdžiui, į nerimą ir psichofiziologinius sutrikimus 
linkęs asmuo nepavojingus stimulus suvokia kaip grėsmingus, o 
menkas grėsmes, kurias lengva įveikti, paverčia didžiulėmis 
nelaimėmis. 

Neseniai buvo bandoma nustatyti priežastinį ryšį tarp stresinių 
situacijų ir psichosomatinių sutrikimų. Tyrėjai Gyvenimo įvykių 
klausimynu (Holmes ir Rahe, 1967) nustatė tam tikrą objektyvų ryšį 
tarp streso ir fizinio sutrikimo. Tačiau klinikiniai duomenys rodo, 
kad pačios stresinės gyvenimo situacijos yra ne tokios svarbios 
nerimui ir psichosomatinėms ligoms atsirasti - svarbiau, kaip šios 
situacijos suvokiamos. Dažniau somatinėmis ligomis sergantys 
individai yra labiau linkę laikyti įvykius stresiniais nei ne tokie 
pažeidžiami somatinių ligų žmonės. Tyrimas parodė, kad pirmoji 
grupė į sunkumus reaguoja didesne psichologine ir somatine 
disfunkcija (Hinkle ir kt., 1958). 

Astma sergančių vaikų tyrimas iliustruoja, kaip sudėtinga 
nustatyti, kokios aplinkybės yra stresinės. Kai astma sergančių 
vaikų grupė buvo tiesiogine prasme atskirta nuo tėvų ir 
apgyvendinta viešbutyje, jų klinikinė būklė labai pagerėjo (Sarason, 
1972a). Jiems grįžus namo, pagerėjimas išnyko. Tikriausiai vaikus 
stresiškai veikė tėvų ir vaiko bruožų derinys. Kitiems vaikams 
atskyrimas nuo tėvų gali būti labai stresiškas. 


„Vidinis stresorius“ 


Iki šiol apie stresą kalbėjome kaip apie išorinių aplinkybių sukeltą 
įtampą. Bet įprastomis psichosomatinėmis ligomis galima susirgti 
ir tada, kai nėra neįprastų išorinių sąlygų, kurios galėtų jas paaiškinti. 
Šiais atvejais stresas generuojamas iš vidaus. Jį sudaro tokie 
psichologiniai reiškiniai kaip pasikartojančios baimės bei asmens 

priekaištai ir reikalavimai sau. Šį sau sukeliamo streso mechanizmą 
galima paaiškinti „vidine komunikacijos sistema“. Kai kuriais 
požiūriais ji analogiška Freudo superego sąvokai. 

Dauguma pacientų, kurie konsultuojasi su gydytojais dėl psicho- 
somatinių ligų, nieko nekalba apie specifinį išorinį stresą. Dažnai jie 
atrodo „nervingi“ ir gauna „neurotiko“ arba „psicho“ etiketę 
(pirmiausia gydytojo, o vėliau ir savo akyse). Gydytojas dažnai 
jiems sako, kad jie per daug jaudinasi arba per rimtai į viską Žiūri. 
Tokie teiginiai, užuot padėję susiprasti, paprastai įtvirtina paciento 
nuomonę, kad jis yra nestabilus ir menkavertis. 

Besiplūkiantis verslininkas, kuris suserga opa, yra stereotipiškas 
polinkio į psichosomatinę ligą pavyzdys. Nors ta pati psichologinė 
konfigūracija gali nulemti ir kitą psichosomatinį sindromą — 
padidėjusį kraujospūdį ar dermatitą, - pravartu panagrinėti šį atvejį 
kaip visų psichosomatinių sutrikimų iliustraciją. „Vadovas opininkas“ 
kelia sau aukštus tikslus ir gena save ir kitus, kad juos pasiektų. 
Matomas jo elgesys atspindi jo tikslų ir įsitikinimų sistemą, kuri 
sukuria nuolatinę įtampą. Polinkio dirbti varomoji jėga yra nuola- 
tinis susirūpinimas, kad jis nepasieks savo tikslų ar kad jis arba jo 
pavaldiniai padarys brangiai kainuosiančių klaidų. Į kiekvieną 
naują uždavinį jis reaguoja didelėmis abejonėmis. Paprastai jis 
perdeda užduoties reikšmę ir sunkumą (klaidingas kognityvinis 
vertinimas) ir nepakankamai įvertina savo gebėjimus ją įveikti (ir 
vėl klaidingas kognityvinis vertinimas). Jis ne tik sureikšmina kliūtis 
užduočiai įvykdyti, bet ir perdeda nesėkmės padarinius. Pavyzdžiui, 
nors tam tikro finansinio sumanymo rezultatai yra tik neaiškūs, jis 
galbūt įsivaizduoja į bankrotą vedančius įvykius. Žinoma, jis gali 
vyti save ir dėl kitų priežasčių, ne tik iš nesėkmės baimės. Žmogus, 
kuris veikia genamas minties, kad vienintelis kelias į laimę yra 
visiška sėkmė, gali spausti save taip pat smarkiai, kaip ir asmuo, 
kuris bijo nesėkmės. 

Nors faktų, liudijančių apie spaudimą iš išorės, gali ir nebūti, dėl 

paciento požiūrio į darbą šis jam kelia stresą. Jis nuolat patiria stresą, 
kiekvieną užduotį laikydamas didžiausiu išbandymu ir visą laiką 
lenktyniaudamas su likimu, kad išvengtų įsivaizduojamos negandos. 
Susikurtas psichologinis stresas per daug apkrauna vieną ar 
daugiau fiziologinių sistemų. 

Į nerimą ir psichofiziologinius sutrikimus linkę žmonės perdeda 
ne tik galimas šiurpias nepasiektų tikslų pasekrmes, bet ir šių pasekmių 
atsiradimo tikimybę. Pavyzdžiui, turintis polinkį į opaligę studentas 
nuolat jaudindavosi, ar spės laiku atlikti užduotį ir tinkamai 
pasirengti egzaminui. Apklausiamas keletą savaičių prieš egzaminą, 
jis vertindavo kurso baigimo šansus 50 procentų. Nors jį lydėdavo 
sėkmė, tikimybę, kad bus nepasirengęs egzaminui, artėjant kito 
egzamino datai jis laikydavo vis didesne, o prasidedant egzaminui 
ji pasiekdavo 99 procentus. Kartu neigiamos neišlaikymo pasekmės 
jam darydavosi vis baisesnės. „Jie nuspręs išmesti mane iš kurso... 
mane tai taip paveiks, kad nebesugebėsiu išlaikyti nė vieno 
egzamino... mane pašalins iš aukštosios ir aš tapsiu valkata“. 
Kadangi studentas per visą savo akademinę karjerą išlaikydavo 
įskaitas ir egzaminus, akivaizdu, kad jo baimė dėl nepasirengimo 
kildavo daugiausia iš vidinių mąstymo procesų, o ne išorinio streso. 

Vertėtų tirti toliau, kodėl kai kuriems tokiems kaip šis studentas 
pacientams dėl per didelio nerimo atsiranda psichosomatinių 
sutrikimų, o kiti išgyvena nuolatinį stresą nepatirdami fizinių 
simptomų. Bet kuriuo atveju akivaizdu, kad jų mąstymas yra 
panašus. Jų dėmesys prikaustytas prie nevykusio pasirodymo ar 
net nelaimės baimės; jie yra „chroniški nerimautojai“. Remiantis 
dabartinėmis mūsų žiniomis, atrodo tikėtina, kad psichosomatinių 
simptomų atsiradimą, be nerimo, nulemia ir genetiniai veiksniai. 

Psichofiziologinis ciklas 


Dauguma atvejų psichofiziologinių sutrikimų atsiradimas ir išlikimas 
priklauso nuo nuolatinės sąveikos tarp pažinimo, emocijų ir fizinių 
simptomų. Šį ciklą iliustruoja keturiasdešimt aštuonerių metų namų 
šeimininkės, kuri skundėsi periodiškais skausmais pilvo apačioje ir 
viduriavimu, ligos istorija. Priepuoliai trukdavo nuo dviejų savaičių 
iki šešių mėnesių. Juos akivaizdžiai paskatindavo išoriniai stresai. 
Per 30 metų ji daug kartų buvo tikrinta (taip pat ir rentgenu), tačiau 
nebuvo rasta jokių organinės ligos požymių. Jos diagnozė buvo 
„gaubtinės žarnos dirglumas". Patys sunkiausi priepuoliai, kurių 
metu ji kentė aštrų pilvo skausmą ir viduriavo su krauju, prasidėjo 
jos motinai gulint mirties patale. Pacientei tuo metu buvo keturias- 
dešimt septyneri. Tuo laikotarpiu ji išgyveno nerimą ir jaudulį, ir 
virškinamojo trakto simptomai išryškėjo per keletą dienų. Šįkart 
rentgenas parodė aiškias storosios žarnos opas. Didelis emocinis 
jaudulys akivaizdžiai sukėlė žarnyno spazmus, 0 dėl jų atsirado 
gleivinės pakitimų. 

Kadangi dauguma Žmonių įstengia be psichiatrinių ir psichoso- 
matinių sutrikimų pakelti netgi tokius drastiškus įvykius kaip tėvų 
liga ir mirtis, kyla klausimas: kodėl šios pacientės reakcija buvo 
tokia sunki? Šiuo, kaip ir daugeliu psichosomatinių ligų, atveju 
pacientė turėjo psichologinį (taip pat ir fiziologinį) polinkį: ji 
prisiminė, kad, penkerių metų pradėjusi lankyti darželį, į „nerimą 
keliančias situacijas“ reaguodavo trumpalaikiais viduriavimais. 
Šios reakcijos nesukeldavo jokių didelių sunkumų iki pacientei 
sukako aštuoniolika. Tuo metu jos vyresnioji sesuo susirgo storosios 
žarnos vėžiu ir nuojo mirė. Tada pacientę apėmė nerimas, kad ji irgi 
mirs nuo vėžio. Kiekvieną fizinį simptomą ji aiškinosi kaip vėžio 
požymį. Pavyzdžiui, tik pajutusi nesmagumą pilve (net jei jo 
priežastis akivaizdžiai buvo labai proziškas persivalgymas), ji 
pagalvodavo: „Tai tikriausiai vėžys“. Tada pilvo negalavimas 

sustiprėdavo ir ji galiausiai suviduriuodavo. Šitaip kaip atsakas į 
stresą susiformavo stiprėjančio nerimo ciklas: grėsmė - nerimas — 
žarnų spazmas - skausmas - nerimas. 

Įvykių seką, šiuo atveju sukėlusią nedidelį opinį kolitą, suprasti 
nesunku. Motinos liga šiai pacientei buvo stresas - ji nuolat kėlė 
mintis apie grėsmę motinos gyvybei (taip pat atgijo ir pacientės 
mintys apie savo pačios mirtį). Nemažėjanti grėsmė sukėlė nerimą 
ir fiziologinę jo raišką. Kadangi taikinys buvo apatinė pacientės 
virškinamojo trakto dalis, itin aktyvi autonominė nervų sistema 
sukėlė spazmus ir viduriavimą. Pojūčiai Žarnyne taip pat buvo 
įvertinami: pojūčius ji interpretavo kaip vėžio požymius, todėl jos 
nerimas vis didėjo, o žarnyno liga sunkėjo. 


„Psichologiškai pridengtos“ fizinės ligos 


Daugelis pacientų iš tikrųjų serga organine liga, tačiau dėl psichologinių 
veiksnių jų neįgalumas arba kančia yra aiškiai per dideli, palyginti 
su tikruoju organiniu sutrikimu. Su psichologiniais veiksniais susijęs 
neįgalumas ir stresas gali būti iš esmės vienintelė medicininio 
įsikišimo priežastis. Daugelis „neįgalumo dėl širdies" atvejų priklauso 
šiai kategorijai. Pavyzdžiui, pacientas, persirgęs širdies liga, gali 
nuolat bijoti mirties net jausdamasis gerai ir nepatirdamas jokių 
liekamųjų reiškinių. Jis gali bijoti judėti arba nuvargti, kad išvengtų 
širdies priepuolio ir staigios mirties. Dėl to jis dažnai smarkiai 
apriboja savo veiklą. Būna, kad dėl įprasto pasitenkinimo trūkumo 
ir nemalonaus nuolatinio nerimo susergama depresija. 

Katcher (1969) aprašė atvejį, kai psichologiniai veiksniai smarkiai 
sustiprino stresą ir neįgalumą, sergant organine liga. Keturiasdešimtmetis 
vyras daug metų sirgo stenokardija. Elektrokardiograma rodė tipiškus 
širdies kraujagyslių ligos simptomus: ST segmento depresiją, kuri 
sustiprėdavo pasimankštinus. 

Pacientas buvo taip sukaustytas stenokardijos, kad, nejausdamas 

aštraus skausmo krūtinėje, tegalėjo paėjėti keletą žingsnių. Jei 
nesustodavo pailsėti, vėl jausdavo skausmus krūtinėje, taigi ir 
artėjančio širdies priepuolio baimę. 

Psichiatras, gydydamas šį pacientą, naudojo elgesio ir kognityvinės 
terapijos derinį. Pabrėždamas, kad statistiniai duomenys rodo, jog 
saikingas mankštinimasis tokiais atvejais yra naudingas, o pratimų 
vengimas - žalingas, jis stengėsi pakirsti paciento įsitikinimą, kad 
mankšta gali sukelti miokardo infarktą. 

Paskui pacientui buvo pateikta sunkėjančių pratimų programa. 
Jis turėjo nueiti tam tikrą atstumą, kol pradės jausti aiškų skausmą, 
ir tada sustoti. Šis atstumas pamažu ilgėjo, ir galų gale pacientas 
galėjo vaikščioti ad libitum, nejausdamas jokio skausmo krūtinėje. 
Apėmus baimei jis turėdavo kartoti žodžius: „Mankštintis yra 
gerai“. Toks savęs nuraminimas ne tik sumažindavo nerimą, bet ir 
paskatindavo eiti toliau. 

Kai treniruotės baigėsi, buvo atlikta elektrokardiograma. Nors 
ST segmentas poilsio metu vis dar buvo depresiškas, po pratimų jo 
depresija nepadidėdavo! 

Psichologinę priedangą galima paaiškinti taip: po pirmųjų 
skausmo simptomų pacientas laukdavo staigios mirties nuo 
miokardo infarkto. Jis automatiškai susiedavo pratimus su širdies 
priepuoliu; taigi bet kokia fizinė mankšta jam kėlė baimę. Prieš 
pasivaikščiojimą kilęs nerimas pagreitindavo širdies ritmą ir kitas 
autonomines reakcijas, kurios savo ruožtu apkraudavo širdį ir 
padidindavo širdies kraujagyslių nepakankamumą. Dėl to po 
keleto žingsnių jam iš tikrųjų prasidėdavo stenokardija: tai klasikinis 
išsipildančios pranašystės pavyzdys. 

Kartą įsitikinęs, kad skausmas kyla iš nerimo, visai nebūtinai dėl 
pratimų, jis galėjo toliau laikytis mankštos režimo, kol visai atsikratė 
ligos simptomų. 

Kita psichologiškai pridengtų somatinių ligų grupė yra plaučių 
ligos. Jomis sergantieji dažnai stebi kiekvieną įkvėpimą, kiekvieną 

krūtinės judesį. Žinodami apie plaučių patologiją, jie dažnai mano, 
kad, siekiant išgyventi, būtina orą kvėpti vidun ir iškvėpti valingai. 

Šią problemą parodė sistemingas lėtinių kvėpavimo sutrikimų 
tyrimas, kurį atliko Dudley, Martin ir Holmes (1964). Ištyrus 20 
plaučių tuberkulioze ar kitomis kvėpavimo takų obstrukciją 
sukeliančiomis ligomis sergančių asmenų nustatyta, kad oro 
trūkumo jausmas neturi ryšio su objektyviomis plaučių funkcionavimo 
kliūtimis. Kai pacientai supykdavo ar nerimaudavo, reaguodami į 
natūraliai atsirandančias nepalankias gyvenimo aplinkybes, jie 
imdavo per smarkiai kvėpuoti ir dusti. Tarp tikrosios disfunkcijos 
ir kvėpavimo sunkumų ryšio nebuvo. Šis tyrimas parodė, kad 
kvėpavimo sutrikimai priklauso nuo iš kvėpavimo sistemos ateinančių 
signalų suvokimo. Šie pacientai itin jautriai reaguodavo į širdies ir 
kvėpavimo sistemos pokyčius, kuriuos paprastai patiria ir kiti 
žmonės, bet nekreipia į juos dėmesio. Tačiau šie pacientai kvėpavimo 
pokyčius siejo su grėsme gyvybei, ir tai atsispindėjo subjektyviai 
išgyvenamu stresu. Atsirasdavo ydingas ratas: nerimas - per 
smarkus ir dažnas kvėpavimas - nebegalėjimas atgauti kvapo — 
nerimas. 


SOMATINIAI VAIZDINIAI 


Kalbėdami apie fobijas, jau užsiminėme apie somatinių vaizdinių 
fenomeną. Pavyzdžiui, aukščio bijantiems pacientams, būnant prie 
aukštumos krašto, dažnai atrodo, kad jie svyra ar krenta, arba kad 
kas traukia juos į bedugnę. Vandens bijojusi pacientė, įsivaizduodama 
save vandenyje, pasijuto skęstanti. Panašiai Žmonės, pamatę sužeistąjį, 
patiria jo skausmą; jie pasijunta, tarsi patys būtų sužeisti. 

3 skyriuje kalbėdamas apie asmeninę sritį neatimamu jos 
komponentu greta asmens daiktų pavadinau ir asmens nuomonę 
apie save. Kitas esminis Aš vaizdo komponentas yra „kūniškasis 

Aš“, „somatinis Aš“ arba „kūno vaizdas“ (Epstein, 1973). Individo 
somatinio Aš koncepcija tam tikru metu gali nulemti, ar jis jaučia 
malonumą, ar skausmą, ar jaučiasi stiprus, ar silpnas, energingas ar 
apatiškas. Jo požiūris į savo kūno būklę jausmus ir pojūčius gali 
lemti labiau nei tikroji fizinė būklė. 

Vaizdinė stimuliacija gali paveikti kūno vaizdą ir sukelti įvairiausių 
pojūčių. Pavyzdžiui, ant išlenkto ekrano (vadinamoji sinerama) 
demonstruojamas judėjimas žiūrovui dažnai sukuria iliuziją, kad jis 
labai greitai važiuoja, tarkime, bobslėjaus rogutėmis arba krenta 
erdvėje. Jis patiria tuos pačius pojūčius kaip ir iš tikrųjų važiuodamas 
arba krisdamas. Panašiai filme matydamas sužalotus žmones 
žiūrovas gali pajusti skausmą ir nerimą. Šis vaizdinių iliuzijų 
sukurtų kūno pojūčių fenomenas yra dar vienas somatinių vaiz- 
dinių pavyzdys. 

Žinoma, somatiniai vaizdiniai gali kilti ir be vizualinės stimuliacijos. 
Sensorinių vaizdinių paplitimą daugiau nei prieš 100 metų užfik- 
savo seras Francis Galtonas (1883). Kai kurie Galtono pacientai 
patirdavo tokius aiškius somatinius pojūčius, kad dažnai abejodavo, 
ar jų pojūčius nulėmė vaizduotė, ar tikri fiziniai stimulai. 

Fantazijos arba svajonės (be išorinių regimųjų stimulų) taip pat 
gali sukelti intensyvius pojūčius kūne. Apie tokio pobūdžio 
somatinius vaizdinius dažnai pasakoja psichiatrijos klinikų pacientai. 
Pavyzdžiui, vienam pacientui vis pasirodydavo, kad sužalojamas 
jo penis. Išgirdęs uždarant langą, jis įsivaizduodavo, kad langas 
priveria jo penį, ir pajusdavo, kaip jis traiškomas. Netikėtai pastebėjęs 
aštrų peilį, jis įsivaizduodavo, kad peilis pjauna jo penį, ir kartu 
pajusdavo aštrų skausmą jame. 

Mintys apie fizinį sužeidimą gali sukelti somatinius pojūčius. 
Paauglys, pamatęs kraują arba kūno ydas, reaguodavo nerimu. Jis 
buvo itin jautrus bet kokiems stimulams, primenantiems lūžtančius 
kaulus. Kai terapeutas parodė jam kaulą, jis pagalvojo: „Mano koja 
gali lūžti“, pajuto skausmą joje, tarsi kaului išlindus per kojos odą. 

Kitas pacientas lengvai identifikuodavosi su ligoniais ir neįgaliaisiais. 
Pavyzdžiui, skaitydamas apie neramų ligonį, kurio rankas surišo 
palydovas, jis pajuto, tarsi jo rankos būtų sugriebtos ir stipriai 
suspaustos. Kitą kartą, skaitydamas apie pamažu akusį pacientą, jis 
patyrė trumpą savo paties regėjimo aptemimą. Šiuo atveju veikiau 
mintys, o ne vaizdiniai nulėmė nemalonius pojūčius. 


ISTERIJA 


Isterija yra patologinis somatinio įsivaizdavimo proceso tęsinys. 
Labiausiai paplitusios dabartinės isterijos formos - tai kokie nors 
fiziniai sutrikimai, nesusiję su jokia nustatyta organine liga ar 
fiziologiniu nenormalumu. Kūno negalavimas gali būti galūnės 
susilpnėjimas (paralyžius arba silpnumas); pojūčių kurioje nors 
kūno dalyje praradimas; skausmo pojūtis, nesant jokio skausmo 
receptorių stimuliavimo; padidėjęs raumenų aktyvumas, kaip 
isterinio užspringimo arba pseudoepilepsijos atveju. 

Tirdamas isterija sergantį pacientą gydytojas dažnai nustato, kad 
isterinio simptomo raida atitinka ne tikrąją kūno anatomiją, o tai, 
kaip individas įsivaizduoja fizinės ligos raišką. Būna, kad, susižeidęs 
koją ar dilbį, isterija sergantysis patiria „kojinės ar pirštinės“ 
nejautrą — tokį pojūčių praradimą, kurio negali sukelti joks 
sužeidimas. Panašiai, jei pacientas yra įsitikinęs, kad pažeistos jo 
smegenys, jam gali suparalyžiuoti galūnę toje pačioje kūno pusėje, 
nors pagal nervų sistemos anatomiją paralyžius turi atsirasti 
priešingoje pusėje. Įsitikinimo galią iliustruoja toliau aprašomi 
atvejai. 

Po miokardo infarkto buvo akivaizdžiai pažeistos paciento 
smegenys (Stein ir kt., 1969). Psichologiniai tyrimai parodė 
trumpalaikės atminties ir dėmesio sutrikimus. Klausinėdamas 
psichoterapijos metu gydytojas atskleidė, kad pacientas iškreiptai 

supranta širdies priepuolio padarinius. Jis manė, kad tiesiai iš 
širdies, tos vietos, kurioje įvyko miokardo infarktas, „į smegenis 
eina arterija“. Jo nuomone, ši arterija užsikimšo, ir tai sukėlė 
negrįžtamus smegenų pakenkimus. Kai gydytojas nupiešė anatominę 
schemą ir tokiu būdu pacientui parodė, kokia klaidinga jo išvada, 
organinio smegenų pažeidimo simptomai dingo. 

Charcot daug isterijų gydė hipnoze. Toliau pateikiami jo aprašyti 
atvejai (1890) rodo, kad motoriniai ir sensoriniai simptomai buvo 
pacientų klaidingai suvoktos organinės patologijos išraiška. 

Pacientą partrenkė vežimas ir nuvažiavo. Pacientas klaidingai 
manė, kad vežimas pervažiavo ir sutraiškė abi jo kojas. Dėl to jam 
prasidėjo isterinis abiejų kojų paralyžius. 

Kitais atvejais isterinio simptomo pagrindas būdavo klaidinga 
paciento tikro sužeidimo padarinių „diagnozė“. 

Kareivis buvo sužeistas kulka į koją, ir jam prasidėjo „kojinės“ 
nejautra, nes jis manė, kad kulka nukirto kojos nervą. Kai gydytojas 
pademonstravo jam, kad nervas sveikas, nejautra išnyko. 

Šie pavyzdžiai perša mintį, kad isterija par excellence iliustruoja 
iškreiptą pažinimą, kuris būdingas sergant psichiatrinėmis ligomis. 
Pacientas mano, kad serga kokia nors kūno liga, ir todėl išgyvena 
tariamos ligos pasireiškimą: negali pakelti kojos, nebejaučia dalies 
savo kūno, suprastėja jo rega arba klausa. Kai klaidingas įsitikinimas 
koreguojamas įtaiga, hipnoze, parodymu arba kognityvine terapija, 
simptomas dingsta. 

Jau devynioliktame amžiuje ne vienas gydytojas manė, kad 
somatine liga pasireiškia klaidingas isterija sergančiųjų įsivaizdavimas. 
Anglų gydytojas Reynoldsas (1869) aprašė paralyžius, ištikusius dėl 
klaidingo įsitikinimo. Tačiau labiausiai šiuos atradimus išplėtojo ir 
išpopuliarino Charcot. Būdamas vienas didžiausių savo amžiaus 
neurologų, jis nuolat turėdavo skirti organines ligas simuliuojančius 
sindromus nuo tų, kurie kyla dėl nervų sistemos pažeidimų. 
Hipnoze gydydamas savo pacientus jis padarė išvadą, kad isterijos 

simptomai atsiranda iš „patogeninių idėjų“. Klaidinga prielaida 
pagrįsta neteisinga idėja aiškiai pranykdavo, kai isterinis simptomas 
būdavo pašalinamas hipnoze. Charcot pademonstruotas faktas, kad 
fiziniai sutrikimai gali būti psichologinių procesų padarinys, paakino 
Freudą taikyti psichologinę terapiją gydant neurozes. 

Vienas reikšmingiausių Charcot darbo aspektų buvo parodymas, 
kad hipnoze tiriamiesiems galima įteigti paralyžių. Mintis „mano 
dešinė ranka yra paralyžiuota“ sukeldavo tokį patį klinikinį 
sindromą kaip ir savaiminis isterinis paralyžius. Kai kurie moksli- 
ninkai šį klinikinių ir eksperimentinių fenomenų susiejimą laiko 
tokiu pat reikšmingu, kaip ir žmonių bei gyvūnų ligų atkūrimą 
Pasteuro ir Kocho laboratorijose. Havens (1966) teigia: „Psichiatriniu 
atveju etiologinis veiksnys yra ne choleros vibrionas ar tuberku- 
liozės lazdelė, o idėja, įtaiga...“ (p. 510). 

Kurį laiką Charcot darbą stebėjęs Freudas pritaikė hipnozę 
isterijai gydyti. Vėliau hipnozę jis pakeitė laisvųjų asociacijų 
metodu. Šis metodo pakeitimas rodė, kad nuo objektyvaus neurolo- 
ginio tyrimo buvo pereita prie domėjimosi paciento mintimis, 
fantazijomis, emocijomis, norais ir sapnais, įprasto šių laikų 
psichodinaminės pakraipos psichoterapeutams. Freudas gerokai 
išplėtojo paprastą Charcot mintį, kad isterijos simptomai kyla iš 
klaidingų idėjų, ir sukūrė sudėtingą teoriją. Freudo tezė, kad 
nesąmoningi seksualiniai troškimai yra „paverčiami“ isterijos 
simptomais, pakeitė Charcot teoriją ir šiandien vyrauja plačiai 
pripažintoje isterijos sampratoje. 1952 metais oficialioje Amerikos 
psichiatrų asociacijos terminijoje „konversijos reakcijos“ terminą 
(kilusį iš Freudo konversijos koncepcijos) pakeitė isterijos sąvoka. 
Amerikos psichiatrijos vadovėliuose iš esmės pripažįstama Freudo 
isterijos samprata. 

Nors Charcot patogeninės idėjos kaip vyraujančio isterijos veiksnio 
sąvoka akivaizdžiai paseno, jo formuluotė visai atitinka klinikinius 
duomenis, gautus sistemingai apklausiant isterija sergančius 

pacientus. Ištyrus paciento patirtį ir ypatingą paciento jai teikiamą 
prasmę, isterinių simptomų atsiradimas paprastai tampa suprantamas. 
Atskleidus klaidingas paciento mintis paaiškėja simptomai. Esminis 
principas yra tas, kad isterija simuliuoja organinę ligą, bet ne dėl to, 
kad pacientas nori apsimesti sergantis, o dėl to, kad jis klaidingai 
įsitikinęs. 

Daugelis isterijos simptomų turinčių pacientų tapatinasi su 
kokiu nors asmeniu, kuris serga ar yra sirgęs somatine ar psicho- 
genine liga, primenančia isterijos simptomus. Šis simptomų 
formavimosi mechanizmas buvo atskleistas Salpetriere palatose (kur 
dirbo Charcot) stebint isterikų polinkį pamėgdžioti. Vienas Charcot 
studentų Janet vėliau pareiškė, kad daugelis Charcot pacienčių 
isterijos „išmoko“ klinikoje. Stebėjusios tikros epilepsijos priepuolius 
ir net dalyvavusios juos įveikiant pacientės vėliau susirgo isterine 
epilepsija (Havens, 1966). 

Tokio tipo identifikacija primena konvulsijų priepuolių 
„Užkrečiamumą“. Vadovaudamiesi moksliniu požiūriu šį reiškinį 
aiškiname psichologiniais veiksniais, o ne demonų apsėdimu ar 
raganų kerais, kaip kadaise. 

Nemaža pacienčių, kurias ištikdavo isteriniai traukuliai, pasisakė, 
kad turėjo epileptinių traukulių varginamų giminaičių. Pacientai, 
turėję kitokių isterijos simptomų, prisiminė, kad jiems didelį įspūdį 
buvo padaręs matytas ar iš knygų žinomas panašų simptomą 
turėjęs žmogus. „Širdies neuroze“ sirgusi pacientė, pavyzdžiui, 
daugelį metų buvo stebėjusi progresuojančią motinos širdies ydą. 
Jos motina galiausiai mirė nuo širdies negalavimo, būdama 
trisdešimt dvejų metų. Pacientė prisiminė ne kartą galvojusi, kad 
sulaukusi motinos amžiaus taip pat susirgs širdies liga. Būdama 
dvidešimt aštuonerių ji ėmė jausti skausmą krūtinėje, greitai 
nuvargdavo, jai trūkdavo oro - lygiai taip pat kaip ir jos motinai. 
Nors pakartotiniai medicininiai tyrimai neatskleidė jokių objektyvių 
širdies ligos požymių, simptomai reiškėsi dešimt metų, nuolat kėlė 


Psichosomatiniai sutrikimai ir isterija 1175 


jai didelį stresą ir smarkiai apribojo jos veiklą. Isterijos simptomai 
galiausiai dingo po kognityvinės ir elgesio terapijos. 

Panašiai nustatyta, kad daug isterinio dusulio priepuolių 
ištinkamų pacientų palyginti jauname amžiuje buvo skaitę arba 
girdėję apie mirtinai maistu užspringusius žmones. Pacientai 
prisiminė galvoję: „Tai gali atsitikti ir man". Vėliau, ištiktas streso, 
pacientas pajusdavo, kad kažkas spaudžia jam gerklę, ypač valgant. 
Tadajis pagalvodavo: „Tai ženklas, kad negalėsiu normaliai nuryti 
maisto“. Kuo labiau jis tikėjo šia mintimi, tuo sunkiau jam būdavo 
ryti. Vis sunkiau nurydamas jis vis labiau įsitikindavo, kad kažkas 
negerai su jo gerklės raumenimis ir kad jis visiškai uždus. 

Dabar apibendrinkime isterinio simptomo vystymąsi. Dėl 
pažeidimo ar dėl susitapatinimo su kitų Žmonių simptomais 
isterikas pradeda tikėti, kad serga fizine liga. Manydamas, kad 
serga, jis patiria fizinius pojūčius - somatinius vaizdinius. Ima veikti 
cikliškas mechanizmas. Asmuo savo fizinius pojūčius laiko ligos 
įrodymu. Jo įsitikinimas sutvirtėja, o fizinės apraiškos proporcingai 
intensyvėja. 

Isterijos simptomų terapija remiasi ydingo rato nutraukimu. 
Terapeutas gali pademonstruoti pacientui, kad šis neprarado 
kontrolės - jis, pavyzdžiui, gali pajudinti paralyžiuotą galūnę. Toks 
parodymas, ar tai būtų įtaiga, ar įtikinimas, ar hipnozė, paprastai 
priverčia suabejoti klaidingu įsitikinimu. Be to, skatindamas 
pacientą įsivaizduoti save judinantį galūnę, terapeutas moko 
konstruktyviai naudotis vaizduote. Terapeutas taip pat gali pradėti 
klausinėti paciento apie klaidingus jo įsivaizdavimus ir jį pamokyti 
(kaip vyro, kurio simptomai simuliavo intelektualinės veiklos 
pablogėjimą po miokardo infarkto). Kai klaidinga „patogeninė 
idėja“ susvyruoja, simptomas susilpnėja, tai vėlgi įrodo pacientui, 
kad jo įsitikinimas dėl patologijos yra klaidingas, ir jo simptomas 
nyksta toliau. 

Taip gydant isteriją konstruktyviai pasinaudojama paciento 

vaizduote, o palengvėjimas pasiekiamas „įsivaizduojant simptomo 
dingimą“. Be to, simptomo stiprėjimo ciklo nutraukimas, kaip ir 
psichosomatinių ligų atveju, sudaro sąlygas nuolatiniam gerėjimui. 
Isterijos gydymo esmė - tai klaidingo įsitikinimo pakeitimas 
teisingu. Šiuo požiūriu gerėjimo mechanizmas yra iš esmės toks pat 
kaip ir gydant depresijas, nerimo būsenas ir fobijas: ištaisyk 
klaidingą įsitikinimą ir palengvinsi simptomą. 

Jei norime pakeisti jausmus, pirmiausia būtina pakeisti juos sukėlusią 
mintį ir pripažinti, kad ji arba neteisinga, arba neatitinka mūsų 
interesų. 

Paul Dubois 


Matėme, kad įprasti psichologiniai sutrikimai susikoncentruoja ties 
tam tikrais mąstymo nukrypimais. Psichoterapijos užduotis - pasiūlyti 
pacientui efektyvų būdą savo aklumui, iškreiptam suvokimui ir 
saviapgaulei įveikti. Vilties suteikia Žinojimas, kad į su neuroze 
nesusijusias situacijas asmuo reaguoja realistiškai ir tinkamai. Jo 
sprendimai ir elgesys tose patyrimo srityse, kurios neliečia jo 
silpnybių, dažnai yra labai veiksmingi. Be to, dažnai pastebime, kad 
iki prasidedant ligai neurotikų mąstymo įrankiai gyvenimo 
problemoms įveikti vystėsi visai normaliai. 

Psichologiniams nukrypimams ištaisyti galima pasitelkti 
psichologinius įrankius (patyrimo įvardijimą, apibendrinimą ir 
interpretavimą). Kadangi ir pagrindinė psichologinė problema, ir 
psichologinis vaistas susiję su paciento mąstymu (arba pažinimu), 
šią pagalbos rūšį vadiname kognityvine terapija. 

Plačiausia prasme kognityvinę terapiją sudaro visi metodai, 
kurie palengvina psichologinį stresą klaidingų sąvokų ir signalų sau 
koregavimo priemonėmis. Tačiau mąstymo pabrėžimas neturėtų 
sumenkinti emocinių reakcijų, kurios dažniausiai ir yra tiesioginis 
streso šaltinis, svarbos. Paprasčiausiai tai reiškia, kad asmens 
emocijas mes pasiekiame per jo kognicijas. Ištaisydami klaidingus 

įsitikinimus, galime nuslopinti arba pakeisti perdėtas, netinkamas 
emocines reakcijas. 

Daugeliu pagalbos metodų siekiama padėti pacientui tikroviškiau 
įvertinti save ir savo pasaulį. „Intelektualinį“ metodą sudaro 
klaidingų įsivaizdavimų nustatymas, patikrinimas ir pakeitimas 
tinkamesnėmis sąvokomis. Dažnai, pacientui pripažinus, kad 
taisyklės, kuriomis jis iki šiol vadovavosi mąstydamas ir elgdamasis, 
tik padėdavo apsigauti ir žlugdyti save, iškyla poreikis keisti ir savo 
pažiūras. 

„Patyriminis“ metodas suteikia pacientui patyrimo, kuris pats 
savaime yra tiek paveikus, kad pakeičia klaidingus įsitikinimus. 
Bendravimas su žmonėmis tam tikrose organizuotose situacijose, 
pavyzdžiui, susitikimų grupėse ar įprastoje psichoterapijoje, 
padeda tikroviškiau suvokti kitus ir todėl pakeisti netinkamas 
neadaptyvias reakcijas jų atžvilgiu. Susitikimų grupėse įgyjama 
tarpasmeninė patirtis kartais sugriauna neadaptyvias nuostatas, 
blokuojančias labai asmeniškų jausmų išreiškimą. Panašiai pacientas, 
reaguodamas į savo psichoterapeuto šilumą ir nuostatą priimti, 
dažnai pakeičia savo stereotipišką autoritarinių figūrų sampratą. 
Toks pasikeitimas buvo pavadintas „koreguojančiu emociniu 
patyrimu“ (Alexander, 1950). Kartais efektyvi psichoterapija 
pasiekiama motyvuojant pacientą įsitraukti į situacijas, kurių 
anksčiau jis vengė dėl klaidingų įsivaizdavimų. 

„Elgesio“ metodas skatina ugdytis tam tikras elgesio formas, 
kurios vėliau padeda pacientui pakeisti požiūrį į save ir realų 
pasaulį. Būdų sėkmingai bendrauti su gąsdinančiais žmonėmis, 
pavyzdžiui, „įsitvirtinimo įgūdžių treniruočių“, praktikavimas 
pacientams padeda ne tik realistiškiau žvelgti į kitus žmones, bet 
ir labiau pasitikėti savimi. 

Jei neurozė yra neadaptyvių paciento nuostatų padarinys, kodėl 
jis negali pakeisti šių savo nuostatų, remdamasis gyvenimo 
patyrimu, tėvų ir draugų pagalba? Kodėl jam reikia profesionalios 

pagalbos? Aišku, daugeliu atvejų į bėdą patekęs Žmogus sprendžia 
ją pats arba padedamas „seno išmintingo kaimyno“. Daug Žmonių 
visiškai savarankiškai improvizuoja — ir tai jiems sekasi - tokias 
technikas, kuriomis remiasi elgesio terapija. Tai pratinimasis po 
truputį prie gąsdinančių situacijų, savęs įsivaizdavimas jose 
(„sisteminga desensibilizacija“) arba savo elgesio keitimas pagal 
kitų pavyzdį („modeliavimas“). Kiti naudojasi draugų ar giminaičių 
patarimais ir pasiūlymais perteikiama „liaudies išmintimi“ - savo 
kultūrinės grupės sukaupta patirtimi. 

Žmonės, kurie kreipiasi profesionalios pagalbos ir visai netyčia 
gauna kliento ar paciento etiketę, yra iš tų, kuriems nepavyko 
įveikti sunkumų. Galbūt jie per daug ūmiai arba per smarkiai 
reaguoja į savo bėdas, kad galėtų prisitaikyti prie įprasto gyvenimo 
arba padėti sau. Pacientas gal yra per trapus, kad išmoktų įveikti 
sunkumus, arba jo sunkumai gal per daug įsišakniję. Kartais bėdų 
prispaustas Žmogus tampa pacientu tiesiog todėl, kad paklausė 
„blogo patarimo“ arba negavojjokios neprofesionalo pagalbos. Nors 
liaudies išmintis dažnai padeda ir psichoterapija ja dažnai remiasi, 
ji neretai pinasi su mitais, prietarais ir klaidingais įsivaizdavimais, 
kurie tik sustiprina netikroviškas orientacijas. Be to, dauguma 
žmonių nelinkę užsiimti „tobulinimusi“, nebent tai paskatintų 
profesionali aplinka. 

Bet kokiu atveju psichoterapija yra veiksmingiausias būdas 
įveikti sunkumus, nes terapeutui priskiriamas nemenkas autoritetas, 
jis sugeba tiksliai nurodyti problemas ir yra įgudęs sistemingai 
taikyti reikiamas procedūras. 


KOGNITYVINĖS TERAPIJOS UŽDAVINIAI 


Kognityvinės technikos labiausiai tinka žmonėms, kurie sugeba 
stebėti ir apmąstyti savo mintis ir fantazijas. Šis metodas iš esmės 

plėtoja ir tobulina tai, ką žmonės įvairiu lygiu daro nuo pat intelektinio 
vystymosi pradžios. Tam tikri metodai, pavyzdžiui, objektų ir 
situacijų įvardijimas, hipotezių kėlimas, jų tikrinimas ir atmetimas, 
remiasi įgūdžiais, kuriais žmonės naudojasi automatiškai, nesuvokdami 
juos sudarančių procesų. 

Šios rūšies intelektinės funkcijos analogiškos kalbos vystymuisi, 
kurio metu taikomų tarimo ir gramatinės sandaros taisyklių 
neįsisąmoniname. Suaugęs Žmogus, bandydamas išmokti kitą 
kalbą arba stengdamasis ištaisyti kalbos trūkumus, turi susitelkti 
ties žodžių ir sakinių daryba. Lygiai taip pat, jei jam sunku interpre- 
tuoti tam tikrus tikrovės aspektus, jam gali būti naudinga įsigilinti 
į taisykles, kuriomis jis vadovaujasi, darydamas sprendimus. 
Tyrinėdamas problemišką sritį jis pastebi, kad taisyklė neteisinga 
ar kad jis ją taiko klaidingai. 

Kadangi klaidingi sprendimai jau gali būti tapę giliai įsišaknijusiu, 
nors ir neįsisąmonintu įpročiu, norint juos ištaisyti, reikia žengti 
keletą žingsnių. Pirmiausia žmogus turi įsisąmoninti, ką jis galvoja. 
Antra, jis turi atpažinti, kurios mintys yra neteisingos. Paskui 
netikslias nuomones reikia pakeisti tikslesnėmis. Galiausiai jam 
reikalingas grįžtamasis ryšys, kad įsitikintų, jog pakeitimai yra 
teisingi. Tokia pati veiksmų seka būtina ir keičiant elgesį, pavyzdžiui, 
gerinant sportinę formą, taisant grojimo klaidas arba tobulinant 
įtikinėjimo įgūdžius. 

Kad pailiustruotume kognityvinio pasikeitimo procesą, kaip 
apibendrinantį pavyzdį paimkime atvejį asmens, bijančio visų 
nepažįstamųjų. Tyrinėdami jo reakcijas, galbūt nustatysime, kad jis 
vadovaujasi taisykle: „Visi žmonės nedraugiški arba priešiški“. Šiuo 
atveju taisyklė yra neteisinga. Kita vertus, jis galbūt suvokia, kad 
nepažįstamųjų būna įvairių, tačiau nemoka atskirti draugiškų 
nepažįstamųjų nuo neutralių ar nedraugiškų. Tokiu atveju problema 
kyla, kai jis bando taikyti taisyklę, t. y. tam tikros situacijos teikiamą 
informaciją paverčia atitinkamu sprendimu. 

Akivaizdu, kad ne visi klaidingai galvojantys žmonės nori ar 
mano esant reikalinga ištaisyti savo mąstymą. Kai klaidingos 
mintys žlugdo asmens gyvenimą arba padaro jį nelaimingą, tada jis 
tampa kandidatu kokiai nors psichoterapijai. 

Bėdos ar problemos, verčiančios žmogų ieškoti pagalbos, gali 
reikštis subjektyviu nelaimingumu (nerimu arba depresija), elgesio 
sunkumais (varginantis varžymasis ar perdėtas agresyvumas) arba 
reakcijų stoka (nesugebėjimas patirti arba išreikšti šiltų jausmų). UŽ 
šių sunkumų slypinčius mąstymo būdus galima apibendrinti taip. 


Tiesioginis, aiškus tikrovės iškreipimas 


Visiems Žinomi iškraipymai yra paranojiško paciento mintys. Toks 
asmuo apie visus Žmones (net apie tuos, kurie jam aiškiai draugiški) 
mano: „Šie žmonės nori man pakenkti“. Arba, kaip man kartą 
pasakė vienas pacientas, „Aš nužudžiau prezidentą Kennedy“. 

Neurozių atvejais tikrovės iškraipymai ne tokie akivaizdūs. 
Depresija sergantis žmogus, pavyzdžiui, gali sakyti: „Nebesugebu 
spausdinti, skaityti ir vairuoti“. Tačiau užsiėmęs šiais darbais jis 
visai sėkmingai juos atlieka. Depresijos apimtas verslininkas 
skundžiasi, kad atsidūrė prie bankroto slenksčio, tačiau jo ataskaitos 
rodo, kad jis visiškai mokus, tiesą sakant, netgi klesti. „Tikrovės 
iškraipymų“ diagnozė yra pagrįsta, nes objektyvus situacijos 
vertinimas prieštarauja jo vertinimui. 

Kiti iškraipymai, kuriuos gana lengva įžvelgti, yra tokie: „Aš 
storėju“, „Esu našta savo šeimai“. Kad patikrintume kai kuriuos 
iškraipymus,, pavyzdžiui, „Visi manęs nemėgsta“, tenka įdėti 
daugiau darbo. Terapiniai susitikimai yra puiki iškraipymų išaiš- 
kinimo laboratorija, ypač jei pacientas yra išmokytas išsakyti savo 
automatines mintis. Terapeutas iš karto gali nustatyti tam tikrus 
iškraipymus, pavyzdžiui, kai pacientas, kuriam jis jaučia šiltus 
jausmus, sakosi manantis, kad terapeutui jis nepatinkąs. 

Nelogiškas mąstymas 


Pacientas gali tiksliai vertinti tikrovę, tačiau ydinga gali būti jo 
prielaidų ir išvadų darymo sistema: tolumoje išgirdęs triukšmą, jis 
daro išvadą, kad kažkas į jį šovė. Tokiais atvejais gali būti klaidingos 
pagrindinės prielaidos arba loginiai procesai. Depresija sergantis 
ligonis pastebėjo, kad vonioje varva čiaupas, katilo lempa nedega, 
o viena laiptų pakopa sulūžusi. Jis padarė išvadą: „Namas griūva“. 
Namas buvo puikios būklės (išskyrus šiuos nedidelius trūkumus); 
apibendrindamas jis labai smarkiai perdėjo. Taip pat ir pacientai, 
kuriems kyla sunkumų dėl elgesio, dažnai taip pasielgia dėl neteisingų 
prielaidų. Žmogus, kuris nuolat atstumia galimus draugus savo 
perdėtu agresyvumu, tikriausiai veikia pagal taisyklę: „Jei aš 
nestumdysiu kitų, jie mane stumdys". Drovus, tylus žmogus galbūt 
visiems be išimties taiko principą: „Jei praversiu burną, visi ant 
manęs šoks“. 


TERAPINIS BENDRADARBIAVIMAS 


Kai kurie veiksniai svarbūs beveik visoms psichoterapijos formoms, 
tačiau kognityvinei psichoterapijai jie lemiami. Akivaizdus pagrindinis 
efektyvios psichoterapijos komponentas yra nuoširdus terapeuto ir 
paciento bendradarbiavimas. Aklas klajojimas neaiškia kryptimi, 
kaip kartais atsitinka, frustruoja terapeutą ir varo į neviltį pacientą. 
Svarbu suvokti, kad paslaugos teikėjas (terapeutas) ir gavėjas 
(pacientas) gali visiškai skirtingai įsivaizduoti psichoterapinius 
santykius. Pacientas, pavyzdžiui, gali vaizduotis, kad psichoterapijos 
metu psichoterapeutas kaip visagalis ir visažinis Dievas lipdo iš 
molio luito. Kad sumažintų tokią riziką, pacientas ir terapeutas turi 
sutarti, dėl kokių sunkumų reikalinga pagalba, koks terapijos tikslas 
ir kaip jie ketina jį pasiekti. Numatant rezultatą, svarbu susitarti dėl 

terapijos pobūdžio ir trukmės. Vienas tyrimas parodė, kad neatitikimas 
tarp paciento lūkesčių ir iš tikro gaunamos psichoterapinės pagalbos 
trukdo pasiekti sėkmingą rezultatą. Kita vertus, išankstinis paciento 
informavimas apie būsimos psichoterapijos pobūdį padidindavo 
jos efektyvumą (Orne ir Wender, 1968). 

Be to, terapeutas turi būti pasirengęs sutikti su paciento norimų 
aptarti problemų kaitaliojimusi iš vieno terapinio susitikimo į kitą. 
Pacientai dažnai nustato temų, kurias nori aptarti per susitikimą, 
ratą; jei terapeutas į tai neatsižvelgia, jis gali sukurti nereikalingą 
įtampą santykiuose. Pavyzdžiui, pacientą, kuris susijaudinęs dėl 
kivirčo su Žmona, gali atstumti terapeuto rigidiškas anksčiau 
nustatytos tvarkos, tarkime, metro baimės desensibilizacijos, 
laikymasis. 

Svarbu suprasti, kad paciento ir terapeuto pastangos yra bendros. 
Mėginti pertvarkyti paciento asmenybę nėra terapeuto pareiga; jo 
vaidmuo veikiau yra kartu su pacientu bandyti įveikti „tai“, t. y. 
problemą. Dėmesio nukreipimas į problemos išsprendimą, o ne 
galimas savo ydas ar blogus įpročius, padeda pacientui objektyviau 
tyrinėti savo sunkumus ir mažiau galvoti apie gėdą, menkavertiškumą 
ir gynybą. Bendradarbiavimo nuostata padeda terapeutui gauti iš 
paciento vertingų „atgalinių duomenų“ apie terapinių metodų 
efektyvumą ir detalią informaciją apie paciento mintis ir jausmus. 
Pavyzdžiui, taikydamas sisteminę desensibilizaciją, aš paprastai 
prašau detaliai apibūdinti kiekvieną vaizdinį. Paciento žodžiai 
dažnai būna labai informatyvūs ir daugeliu atvejų atskleidžia naujų 
problemų, kurios anksčiau nebuvo išryškėjusios. Susitarimas dėl 
bendradarbiavimo taip pat sumažina paciento polinkį priskirti 
terapeutui antžmogio vaidmenį. Tyrėjai (Rogers, 1951; Truax, 1963) 
nustatė, kad terapinis efektas būna didesnis, jei terapeutas pasižymi 
tokiomis savybėmis: tikru nuoširdumu, palankumu ir gebėjimu 
įsijausti į kitą. Bendradarbiaudamas su pacientu terapeutas dažniau 
parodo šias savybes nei prisiėmęs Viešpaties vaidmenį. 

PASITIKĖJIMO ĮTVIRTINIMAS 


Jei pasiūlymus teikia ir formuluoja pats terapeutas, dažnai atsiranda 
keblumų. Pacientai, kurie į terapeutą žvelgia kaip į antžmogį, linkę 
priimti jo interpretacijas ir patarimus kaip šventus žodžius. Toks 
mandagus terapeuto hipotezių prarijimas trukdo terapijoje pasinau- 
doti koreguojančiais kritiškais paciento vertinimais. 

Kitokio tipo problemas kelia pacientai, kurie į terapeuto teiginius 
automatiškai žvelgia įtariai ir skeptiškai. Tokia reakcija ryškiausia, 
sergant paranoja ar sunkia depresija. Bandydamas atskleisti tikrovės 
iškraipymus, terapeutas dažnai įklimpsta giliai įsišaknijusių paciento 
įsitikinimų sistemoje. Todėl terapeutas turėtų pirmiausia rasti 
bendrą atramos tašką, sutarimą, o tada mėginti išplėsti sutarimo 
ribas. Depresija sergantieji dažnai nuogąstauja, kad emocinis 
sutrikimas išliks arba dar pasunkės, kad terapija jiems nepadės. Jei 
terapeutas entuziastingas ir optimistiškas, pacientas gali nutarti, 
kad jis arba apsimetinėja, nesupranta tikrojo problemos rimtumo, 
arba paprasčiausiai yra kvailys. Panašiai ir paranojiško paciento 
įtikinėjimas atsisakyti iškreiptų tikrovės vertinimų gali tik sustiprinti 
paranojiškas jo idėjas. Be to, jei paranojiškas pacientas ima laikyti 
terapeutą „opozicijos“ nariu, jis gali jam priskirti esminį vaidmenį 
savo kliedesių sistemoje. 

Tinkamiau įtvirtinti pasitikėjimą padeda tokie žodžiai: „Jūs 
turite minčių, kurios jums kelia nerimą. Jos gali būti pagrįstos ir 
nepagrįstos. Panagrinėkime kai kurias iš jų“. Laikydamasis neutra- 
lios pozicijos terapeutas padrąsina pacientą išreikšti savo iškreiptas 
idėjas ir atidžiai jas išklauso. Vėliau jis siunčia „bandomuosius zondus“, 
kad nustatytų, ar pacientas pasirengęs tyrinėti duomenis, susijusius 
su šiais iškraipymais. 

Viena iš priežasčių, dėl kurių paranojikų persekiojimo idėjos ir 
nepajudinamas depresija sergančiųjų savęs menkinimas tradiciškai 
laikomi neįveikiamais psichoterapijai, yra tai, kad terapeutas per 

anksti stengiasi ištaisyti paciento mąstymą. Net pastovus kliedesys 
gali būti koreguojamas, jei terapeutas yra kantrus ir jautrus (Beck, 
1952; Davison, 1966; Salzman, 1960; Schwartz, 1963). 

Socialinės psichologijos tyrimai rodo, kad dogmatiškumas tik 
gilina bedugnę tarp žmonių, kurių nuomonės skirtingos, o priešta- 
raujančius jų požiūrius daro dar labiau kraštutinius ir nelanksčius. 
Panašus fenomenas reiškiasi ir psichoterapijoje. Dėl paciento nenoro 
atvirai išsakyti nesutikimą dogmatiškas terapeutas apsigauna 
manydamas, kad pavyko pasiekti sutarimą. Net ir atidus terapeutas 
turi būti labai budrus paciento nepritarimo ženklams. Būdą 
nustatyti, ar pacientas iš tikrųjų sutinka su terapeuto teiginiais, 
iliustruoja toks pokalbis: 


Terapeutas: Ką jūs manote dabar, kai išklausėte, kaip aš formuluoju 
problemą? 

Pacientas: Man atrodo, viskas tvarkoje. 

Terapeutas: Gal man kalbant jums kilo mintis, kad su kai kuo 
nesutinkate? 

Pacientas: Nežinau. 

Terapeutas: Jūs tikriausiai pasakytumėte man, jei abejotumėte dėl 
kai kurių mano žodžių? Matote, kai kurie pacientai nenori nesutikti 
su savo gydytoju. 

Pacientas: Na gerai, jūsų pasakymas man atrodo logiškas, tačiau 
nesu tikras, ar juo tikiu. 


Tokie pasakymai paprastai reiškia, kad pacientas bent iš dalies 
nesutinka su terapeutu. Terapeutas turėtų ir toliau tikslinti paciento 
abejones ir drąsinti jį paneigti terapeuto formuluotes. 

Daugelis pacientų tariamai sutinka su terapeutu iš baimės 
varžytis su juo ir poreikio patikti. Tokį paviršutinišką pritarimą 
reiškia šitokie paciento žodžiai: „Sutinku su jumis protu, bet ne 
jausmais“. Šis pasakymas iš esmės reiškia, kad terapeuto komentarai 

ir interpretacijos pacientui gal ir atrodo logiški, tačiau jie neįsiskverbia 
į pagrindinę jo įsitikinimų sistemą (Ellis, 1962). Pacientas ir toliau 
veikia, vadovaudamasis klaidingomis savo idėjomis. Be to, labai 
autoritariškos pastabos, nors ir patenkina paciento troškimą paaiškinti 
jo nelaimę, gali nuvilti, jei pacientas aptinka „spragų“ terapeuto 
formuluotėse. Terapeuto pasitikėjimas savimi kaip žinovu turi būti 
smarkiai atmieštas nuolankumu. Psichoterapija dažnai eina bandy- 
mų ir klaidų keliu, eksperimentuodama įvairiais metodais ar 
formuluotėmis, kad nustatytų, kuris tinka geriausiai. 

Akivaizdu, kad polinkis į kliedesius išmėgina paciento pasitikėjimą 
terapeutu. Iš esmės išmintingiausia yra vengti tiesiogiai pulti 
kliedesį. Net ir nekliudydamas jo, terapeutas gali padėti pacientui 
jį įveikti. Pavyzdžiui, sunkia somatine liga sergančiam pagyvensiam 
ligoniui ėmė rodytis, kad jo pusamžė žmona užmezgė romaną su 
jaunu jo gydytoju. Todėl pacientas pradėjo priekaištauti žmonai ir 
kaltinti ją neištikimybe. Jo kaltinimai taip erzino žmoną, kad ji ėmė 
rimtai svarstyti, ar neverta jį palikti. Paciento psichiatras jam pasakė: 
„Neturiu duomenų apie jūsų kaltinimų Žmonai pagrįstumą, bet 
pasvarstykite, kas bus, jei jūs ir toliau ją kaltinsite ir priekaištausite?“ 
Iš pradžių pacientas atsakė, kad tai jam nerūpi. Tada psichiatras 
paklausė: „Jei ji jus paliks, kas jumis rūpinsis?“ Šis klausimas 
privertė pacientą apsvarstyti galimas savo veiksmų pasekmes. Jis 
nustojo kaltinti, ir santykiai su Žmona pagerėjo. Ir iš tikrųjų jis ėmė 
jausti jai daugiau draugiškumo. Taip pat tikėtina - nors ir nėra 
tiesioginių šį spėjimą patvirtinančių duomenų, - kad, nustojus 
kaltinti, neištikimybės kliedesys susilpnėjo. 

Ne tokiais ekstremaliais atvejais su iracionaliomis idėjomis 
galima kovoti ir labiau tiesiogiai. Tačiau, prieš paliesdamas iškreiptas 
paciento mintis, terapeutas turėtų įvertinti paciento „priėmimo 
amplitudę“. Pasakymas, kad jo mintys klaidingos, gali priešiškai 
nuteikti pacientą; tačiau jis gali palankiai sureaguoti į klausimą „Ar 
galima kitaip paaiškinti jūsų žmonos elgesį?“ Kol terapeuto 

bandymai aiškintis neperžengia priimtinų ribų, galima problema 
dėl pasitikėjimo sumažinama iki minimumo. 


PROBLEMŲ SKAIČIAUS SUMAŽINIMAS 


Neretas pacientas kreipiasi į psichoterapeutą dėl daugelio problemų 
ar simptomų. Spręsti problemas atskirai, iš eilės po vieną gali 
prireikti viso gyvenimo. Galbūt pacientas kreipiasi pagalbos dėl 
įvairių negalavimų, pavyzdžiui, galvos skausmų, nemigos, nerimo, 
ir tarpasmeninių sunkumų. Problemų, kylančių dėl tų pačių priežasčių, 
nustatymas ir grupavimas vadinamas „problemų skaičiaus sumaži- 
nimu'. Jei įvairūs sunkumai apibendrinami, terapeutas gali parinkti 
tinkamus metodus kiekvienai sunkumų grupei. 

Paimkime pavyzdį paciento, turinčio daugelį fobijų. 7 skyriuje 
aprašytą moterį labai vargino liftų, tunelių, kalvų, uždarų erdvių, 
važiavimo atviru automobiliu, skrydžių lėktuvu, plaukimo, greito 
vaikščiojimo ir bėgimo, stipraus vėjo ir karšto, tvankaus oro baimės. 
Gydyti kiekvieną baimę atskirai sisteminės desensibilizacijos 
metodu tikriausiai būtų prireikę nesuskaičiuojamos daugybės 
terapinių susitikimų. Tačiau pavyko nustatyti bendrą visų jos 
simptomų vardiklį: visiems jiems bendrą baimę uždusti. Terapija 
buvo nukreipta tiesiai į šią pagrindinę baimę. 

Problemų skaičiaus sumažinimo principą galima pritaikyti 
grupei simptomų, sudarančių tam tikrą ligą, tarkime, depresiją. 
Sutelkiant dėmesį į tam tikrus esminius ligos komponentus, 
pavyzdžiui, prastą savęs vertinimą arba neigiamus lūkesčius, 
terapija gali padėti pagerinti nuotaiką, elgesį, apetitą arba miegą. 
Pavyzdžiui, vienas pacientas nurodė, kad, patekus į malonią 
situaciją, jam iškart dingtelėdavo džiaugsmą temdanti mintis: 
klausydamasis malonios muzikos, jis pagalvodavo: „Šis įrašas 
netrukus baigsis“, ir malonumas dingdavo; suvokęs, kad džiaugiasi 

filmu, pasimatymu su mergina ar pasivaikščiojimu, jis pagalvodavo: 
„Tai tuoj baigsis“, ir jo pasitenkinimo tą pat akimirką nelikdavo. 
Šiuo atveju terapija buvo nukreipta į pacientui būdingas mintis, kad 
jis negali džiaugtis, nes malonumai baigsis. 

Dar kitu atveju dėmesys buvo sutelktas į perdėtą pacientės 
įsigilinimą į neigiamus savo gyvenimo aspektus ir selektyvų 
teigiamų dalykų nepaisymą. Terapiją sudarė prašymas užrašyti ir 
papasakoti apie teigiamą patyrimą. Ji nustebo, atradusi, kiek daug 
teigiamų, pasitenkinimą teikiančių dalykų ji yra patyrusi ir apie juos 
pamiršusi. 

Kitas problemų skaičiaus sumažinimo būdas - tai pirmosios 
simptomų grandies nustatymas. Įdomu tai, kad pirmoji grandis 
dažnai būna gana menka, lengvai pašalinama problema, tačiau ji 
gali sukelti luošinančias pasekmes. Lygiai taip pat pacientas gali 
raitytis iš skausmo, neįstengti nei vaikščioti, nei valgyti, nei ilgai 
kalbėti, nei užsiimti net menkiausia konstruktyvia veikla - ir visa 
tai dėl krislo akyje. „Krislo akyje“ sindromas psichiatriniais atvejais 
tikriausiai yra dažnesnis, nei paprastai manoma. Jei delsiama 
nustatyti ir įveikti pirminę problemą, dėl jos atsiradę sunkumai 
giliai įsišaknija. Motina, bijojusi palikti vaikus su aukle, ir jiems 
suaugus liko per daug prisirišusi prie namų. 

Uoliai tyrinėjant paciento simptomus ir ligos istoriją, dažnai galima 
atsekti priežastinius ryšius. Paprastai daugiausiai sutaupome, susitelk- 
dami į pirminius veiksnius, t. y. tuos, kurie nulemia kitus simptomus. 
Pavyzdžiui, ilgai depresija sirgęs studentas magistrantas gydėsi pas 
psichoterapeutą, kuris tuščiai stengėsi pagerinti jo nuomonę apie save 
ir neutralizuoti kritiką savo paties atžvilgiu. Be to, jis buvo gydomas 
bemaž visais rinkoje esančiais antidepresantais. Tačiau pacientas jautėsi 
liūdnas ir vienišas, jį kamavo mintys apie savo menkumą, jis prastai 
miegojo, neturėjo apetito ir nuolat jautė nuovargį. 

Detaliai ištyrus paciento praeitį ir dabartį, išryškėjo toks paveikslas. 
Šis jaunuolis ilgą laiką skundėsi daugeliu fobijų: baime išeiti iš 

namų vienam, atvirų erdvių ir socialinio atstūmimo baime. Šias 
baimes mokymosi metais kompensavo tas faktas, kad jis gyveno 
namie ir visada rasdavo su kuo nueiti į mokyklą. Be to, draugai, 
įtraukdami jį į naujas socialines situacijas, padėdavo jam įveikti 
atstūmimo baimę. Dėl šios kompensacijų ir apsaugos sistemos jis 
sugebėjo baigti koledžą ir turėjo pakankamai draugų. Pergudrau- 
damas savo baimes, jis netapo fobijų auka. 

Jo depresija išryškėjo, jam persikėlus studijuoti į tolimą miestą. 
Likęs vienas, jis ėmė jausti didelį nerimą. Išeidamas į paskaitas, jis 
baiminosi fizinės nelaimės ir nuogąstavo, kad šalia nebus žmogaus, 
kuris galėtų jam padėti. Savo bute jis jautėsi saugiau. Namie jis 
visada laikėsi arčiau telefono, kad bet kuriuo metu galėtų 
paskambinti keletui gydytojų, su kuriais buvo užmezgęs ryšį. Nors 
jis ir prisiversdavo nueiti į paskaitas, pakeliui jį vargindavo stiprus 
nerimas ir jis vos galėdavo sulaukti, kada grįš į savo kambarį 
paskaitoms pasibaigus. Jis su niekuo nesusidraugavo, nes kaskart, 
bandydamas užmegzti pažintį su kitu studentu, jausdavo nerimą. 
Dėl tojis kaip įmanydamas labiau vengė nerimą keliančių situacijų. 
Dėl visiškos bendravimo stokos susikaupė vienatvės, pesimizmo, 
apatijos jausmai ir atsirado fiziologinių depresijos požymių. 

Atradę šį priežastinį ryšį, labiausiai susitelkėme ne į depresiją per 
se, 0 į fobijas. Fobijoms įveikti naudojome sisteminę desensibilizaciją, 
kurios metu pacientas įsivaizduodavo fizinės nelaimės scenas ir kai 
kurias socialinio atstūmimo situacijas. Nuolat drąsinamas pasipriešinti 
polinkiui vengti jis vis dažiau įsitraukdavo į jį gąsdinusias situacijas. 
Galiausiai jis įstengė nejausdamas nerimo išeiti iš namų ir užmegzti 
pokalbį su nepažįstamu žmogumi. Depresijos simptomai vis dar 
smarkiai reiškėsi, nors tam tikra prasme sėkmės jausmas juos 
palengvino. Įveikęs fobiškas reakcijas, jis pamažu sugebėjo 
užmegzti naujus santykius ir sulaukti pasitenkinimo, kurio jam taip 
trūko. Didėjant socialinės veiklos teikiamam pasitenkinimui jo 
depresija išnyko. 


Kognityvinė terapija ir emociniai sutrikimai 


MOKYMASIS MOKYTIS 


Kaip nurodyta ankstesniame skyrelyje, psichoterapeutui nebūtina 
padėti pacientui išspręsti visas jį kamuojančias problemas. Lygiai 
taip pat nebūtina numatyti visus sunkumus, kurie gali atsirasti 
terapijai pasibaigus, ir iš anksto stengtis jų išvengti. Anksčiau 
aprašytas terapinis bendradarbiavimas skatina pacientą ieškoti 
naujų būdų mokytis iš patirties ir spręsti problemas. Tam tikra 
prasme pacientas „mokosi mokytis“. Šis procesas buvo pavadintas 
antriniu mokymusi (Bateson, 1942). 

Požiūris į psichoterapiją kaip į problemų sprendimo procesą 
sumažina terapeuto atsakomybę ir kviečia pacientą aktyviau 
stengtis įveikti savo sunkumus. Sumažindamas paciento priklau- 
somybę nuo terapeuto, šis metodas padidina paciento savigarbą ir 
pasitikėjimą savimi. Galbūt dar svarbesnis yra tas faktas, kad 
aktyvus paciento dalyvavimas apibrėžiant problemą ir svarstant 
įvairias galimybes suteikia gausesnės informacijos, nei būtų galima 
gauti kitu būdu. Jo dalyvavimas darant sprendimus padeda juos 
įgyvendinti. 

Problemų sprendimo sampratą pacientams aiškinau maždaug 
taip: „Vienas iš terapijos tikslų yra išmokyti jus į sunkumus žvelgti 
kitaip. Tada, susidūrę su jais, jūs galėsite pritaikyti formules, kurių 
būsite išmokę. Pavyzdžiui, mokydamiesi aritmetikos paprasčiausiai 
išmokstate pagrindines taisykles. Nebūtina išmokti kiekvieną 
galimą sudėties ir atimties veiksmą. Kartą išmokę veiksmų, galėsite 
pritaikyti juos kiekvienai aritmetinei užduočiai". 

Kad pailiustruotume „mokymąsi mokytis“, apsvarstykime 
praktines ir tarpasmenines problemas, kurios prisideda prie įvairių 
simptomų atsiradimo. Pavyzdžiui, moteris pastebėjo, kad ją nuolat 
vargina galvos skausmai, įtampa, skausmas pilve ir nemiga. 
Sutelkusi dėmesį į sunkumus namie ir darbe, ji sugebėjo rasti 
sprendimą ir nebejautė tokių ryškių simptomų. Kaip ir buvo 

tikėtasi, ji plačiau pritaikė šias praktines problemų sprendimo 
pamokas, ir mums nebebuvo būtina nagrinėti visus jos sunkumus 
terapijos metu. 

Simptomus, greta kitų aplinkybių, buvo nulėmę tokie sunkumai. 
Darbe ji jausdavo nuolatinę įtampą dėl per didelio viršininko 
kritiškumo. Nors pacientei darbas sekėsi, ji nuolat baiminosi 
padaryti klaidą, kuri sukeltų viršininko įtūžį. Pati pacientė negalėjo 
rasti išeities iš padėties. Mes suvaidinome keletą būdų, kad ji galėtų 
jais pasinaudoti tiesiogiai aptardama problemą su savo viršininku. 
Kai jautėsi pasirengusi, ji jam tarė: „Kai jūs šalia, aš nuolat jaučiu 
įtampą, nes bijau, kad jūs mane pulsite. Kai mane užsipuolate, aš 
dirbu tik blogiau. Vyliausi, kad galiu jums tai pasakyti“. Viršininkas 
nustebo tai girdėdamas ir vėliau nebebuvo toks kritiškas pacientei. 

Iš šio patyrimo pacientė taip pat sužinojo, kad ji gali apsiginti 
prieš kitus žmones, ir kitose analogiškose situacijose labiau pasitikėjo 
savimi ir geriau sugebėjo įveikti kritikos baimę. Be to, augantis 
savosios vertės jausmas padėjo jai mažiau reaguoti į kritiką. 

„Mokymąsi mokytis“ sudaro daug daugiau nei keleto naujų 
būdų elgtis įvairiose situacijose išmokimas. Iš esmės šiuo metodu 
siekiama pašalinti kliūtis, kurios trukdo pacientui mokytis iš 
patyrimo ir rasti naujų tinkamų būdų vidiniams ir išoriniams 
sunkumams įveikti. Daugelio pacientų psichosocialinis vystymasis 
sustoja dėl tam tikrų neadaptyvių nuostatų ir elgesio būdų. 
Pavyzdžiui, moteris, kuri ir darbe, ir namie turėjo daug sunkumų, 
į subtilius tarpasmeninių santykių nesklandumus arba naujas 
praktines problemas reaguodavo vienodai: „Nežinau, ką daryti“. 
Po terapijos kiekviena sėkminga patirtis vis labiau tirpdė šią 
neigiamą nuostatą. Galiausiai, sutikdama ir įveikdama visiškai 
skirtingus sunkumus, ji sugebėdavo kliautis savo išradingumu. 

Paprastai pacientai stengiasi išvengti situacijų, kurios kelia 
nepatogumų. Dėl to jie neina bandymų ir klaidų keliu, kuris 
neišvengiamas sprendžiant daugelį problemų. Likdami sudėtingų 

situacijų nuošalyje, jie neišmoksta atsikratyti polinkio iškreipti arba 
perdėti. Pacientas, kuris sėdi namuose dėl to, kad bijo nepažįstamųjų, 
neišmoksta patikrinti savo baimių pagrįstumo ir atskirti „nepavo- 
jingus“ nepažįstamuosius nuo „pavojingų“. Psichoterapijos metu jis 
gali išmokti „patikrinti tikrovėje“ net tik šias, bet ir kitas baimes. 

Savo galių suvokimas išsprendus vieną problemą dažnai įkvepia 
pacientą imtis spręsti ir kitas problemas, kurių jis ilgai vengė. Taigi 
sėkmingos terapijos nauda neapsiriboja išsivadavimu iš pirminių 
sunkumų, ji padeda iš esmės pasikeisti psichologiškai ir pasirengti 
sutikti naujus išmėginimus. 


Kognityvinės terapijos metodai 10 


Laisvės psichologine, o ne politine prasme problema didžiąja dalimi 
yra metodo klausimas. Nepakanka norėti tapti meistru, net nepakanka 
sunkiai dirbti, kad pasiektum meistriškumą. Būtinos reikiamos 
žinios, kokiu būdu tai pasiekti geriausia. 

Aldous Huxley 


EKSPERIMENTINIS METODAS 


Kad galėtume padėti pacientui nustatyti ir ištaisyti iškraipymus, 
reikia taikyti tam tikrus epistemologijos principus: Žinių kriterijaus, 
jų prigimties ir ribotumo. Terapeutas tiesiogiai arba netiesiogiai 
perteikia tam tikrus principus pacientui. Pirma, tikrovės suvokimas 
yra ne tas pat, kas tikrovė; geriausiu atveju tai tik apytikriai panašu 
į tikrovę. Paciento tikrovės modelį apriboja juslinių funkcijų - regos, 
klausos, uoslės ir t. t. - galimybės. Antra, sensorinių duomenų 
interpretavimas priklauso nuo lengvai sutrinkančių pažinimo 
procesų - stimulų integravimo ir diferencijavimo. Fiziologiniai ir 
psichologiniai procesai gali iš esmės pakeisti tikrovės supratimą. 
Gerai žinoma, kad iškraipymai atsiranda, kai asmuo nuvargęs, 
jo sąmonė susiaurėjusi, jis labai susijaudinęs arba kai jį veikia vaistai. 
Taip pat matėme, kad tikrovės vertinimui gali pakenkti nerealistiški 
mąstymo būdai. Pavyzdžiui, sergant nerimo neuroze, net nežalingi 
stimulai sujungiami į visumą taip, kad reiškia pavojų. Būtina sąlyga 
taikant psichologinius metodus tokiai neurozei gydyti yra paciento 

gebėjimas atskirti išorinę tikrovę (nežalingus stimulus) nuo 
psichologinių reiškinių (pavojaus įvertinimo). Intoksikuoti arba 
ūmios psichozės ištikti (kliedintys) ligoniai paprastai negali nei to 
suvokti, nei atskirti. 

Be to, pacientai turi sugebėti hipotezes patikrinti ir tik tada 
priimti jas kaip tinkamas. Galiausiai žinių patikimumas priklauso 
nuo pakankamo informacijos kiekio. Tada galima pasirinkti iš 
alternatyvių hipotezių. Namų šeimininkė girdi, kaip trinkteli durys. 
Jai kyla keletas hipotezių: „Tikriausiai Salė grįžo iš mokyklos“; „Gal 
tai vagis“; „Galbūt vėjas užtrenkė duris“. Hipotezės pasirinkimas 
priklausys nuo to, ar atsižvelgiama į visas svarbias aplinkybes. 
Tačiau loginiam hipotezių tikrinimo procesui gali sukliudyti 
psichologinis namų šeimininkės nusiteikimas. Jei jos mąstyme 
vyrauja pavojaus sąvoka, ji gali skubiai nuspręsti: „Tai vagis“. Ji 
daro šališką išvadą. Nors tokia išvada nebūtinai klaidinga, ji 
grindžiama pirmiausia vidiniais pažinimo procesais, o ne tikra 
informacija. Jei ji bėga slėptis, tai praranda arba vėlesniam laikui 
nukelia galimybę paneigti (arba patvirtinti) hipotezę. 


NEADAPTYVIŲ MINČIŲ ATPAŽINIMAS 


Kaip nurodyta ankstesniuose skyriuose, emocines reakcijas, 
motyvaciją ir elgesį valdo mąstymas. Asmuo gali nevisiškai 
įsisąmoninti automatines mintis, kurios didžiąja dalimi lemia jo 
veiksmus, jausmus ir pasitenkinimą patyrimu. Tačiau pasiprakti- 
kavęs jis gali geriau įsisąmoninti šias mintis ir nuolat tiksliai jas 
nurodyti. Įmanoma suvokti mintį, susitelkti į ją ir ją įvertinti, lygiai 
taip pat kaip galima nustatyti ir apmąstyti pojūtį (pavyzdžiui, 
skausmo) arba išorinį stimulą (tokį kaip žodinį pareiškimą). 
Terminas „neadaptyvios mintys“ taikomas mąstymui, kuris 
kliudo susidoroti su gyvenimo patyrimu, be reikalo sutrikdo vidinę 

harmoniją ir sukelia netinkamas arba perdėtas emocines reakcijas, 
kurios žmogų vargina. Kognityvinės terapijos metu pacientas 
susitelkia į tas mintis ar vaizdinius, kurie sukelia nereikalingą 
diskomfortą ar kančią arba verčia pacientą kokiais nors poelgiais 
žlugdyti save. Taikant terminą „neadaptyvios“, svarbu, kad 
terapeutas saugotųsi primesti pacientui savo vertybių sistemą. 
Terminas taikytinas, jei ir terapeutas, ir pacientas sutaria, kad šios 
automatinės mintys kenkia paciento gerovei arba trukdo pasiekti 
svarbius tikslus. 

Iškart ateina į galvą galimos šio apibrėžimo išimtys. Ar 
trikdančią mintį reikia laikyti neadaptyvia, jei ji atitinka tikrovę? 
Būtų sunku „neadaptyviu“ pavadinti tikslų pavojaus įvertinimą (ir 
su juo susijusį nerimą) arba realios netekties pripažinimą ir dėl jo 
kilusį sielvartą. Vis dėlto tam tikromis aplinkybėmis net toks į 
tikrovę orientuotas mąstymas gali būti laikomas neadaptyviu, nes 
jis trukdo funkcionuoti. Pavyzdžiui, vaizdiniai ir mintys apie 
kritimą ne tik verčia darbininkus aukštybininkus, tiltų statytojus ar 
alpinistus jaustis labai nesmagiai, bet ir smarkiai padidina riziką. 
Tokios mintys ne vien kliudo susitelkti į užduotį. Dėl su jomis 
susijusio nerimo gali sutrikti pusiausvyra, imti svaigti galva ir 
apimti drebulys. Panašiai ir chirurgas, kurį blaško mintys apie 
galimą klaidą, skalpeliu gali sukelti pavojų paciento gyvybei. 
Rizikinga veikla užsiimantys Žmonės dažniausiai įgyja gebėjimą 
nekreipti dėmesio į tokias mintis arba jas nuslopinti. Atrodo, kad 
įgydami patirties jie išsiugdo psichologinę apsaugą, kuri sumažina 
minčių paveikumą ir dažnumą. Tokia apsauga skiria užgrūdintą 
veteraną nuo naujoko. 

Realioje klinikinėje praktikoje terapeutui retai tenka tiksliai skirti 
neadaptyvias mintis nuo tikroviškų. Iškraipymai arba Žmogų 
žlugdančios savybės paprastai yra pakankamai akivaizdžios, kad jas 
būtų galima pagrįstai vadinti neadaptyviomis. Metų metus po 
žmonos mirties depresija sirgęs vyras gedėjo pernelyg skausmingai. 

Jį kamavo tokios kraštutinės mintys: „Ji mirė dėl mano kaltės“, „Be 
jos negaliu gyventi“, „Niekada nerasiu paguodos“. Panašiai galvo- 
davo ir dėl egzamino nervinęsis studentas: „Jei neišlaikysiu, man 
bus baigta; niekada negalėsiu pažiūrėti draugams į akis“ arba: 
„Baigsiu gyvenimą kaip valkata“. Po egzamino jis nesunkiai 
suvokdavo, kokios perdėtos, nerealistiškos buvo šios mintys. 

Ellis (1962) tokį neadaptyvų mąstymą vadina „internalizuotais 
teiginiais“ arba „teiginiais sau“ ir pacientams aiškina juos kaip 
„dalykus, kuriuos jūs sakote sau“. Maultsby (1968) tokioms 
mintims pavadinti vartoja „pokalbio su savimi“ terminą. Tokie 
paaiškinimai yra praktiški, nes jie duoda pacientui suprasti, kad 
neadaptyvios mintys yra valingos, taigi jis gali valingai atsisakyti 
jų arba jas pakeisti. Pripažindamas praktinę šių terminų naudą, aš 
teikiu pirmenybę terminui „automatinės mintys“, nes jis tiksliau 
atspindi, kaip šios mintys patiriamos. Pacientas šias mintis suvokia 
taip, tarsi jos kiltų refleksiškai — be ankstesnio apmąstymo ar 
svarstymo; jos atrodo jam tikėtinos ir pagrįstos. Jas galima palyginti 
su tėvo žodžiais vaikui, kuris juo tiki. Dažnai pacientą galima 
išmokyti taip nebegalvoti, tačiau sunkiais atvejais, ypač psichozių, 
neadaptyvioms mintims sustabdyti gali prireikti fiziologinių 
intervencijų, pavyzdžiui, elektros šoko arba vaistų. 

Neadaptyvių minčių paveikumas ir reikšmingumas paprastai 
didėja paciento ligai sunkėjant. Sunkiai sergant, mintys dažniausiai 
tampa labai ryškios ir gali iš tikrųjų įsitvirtinti minčių lauko centre. 
Šį reiškinį galima pastebėti ūmių arba sunkių depresinių, nerimo 
arba paranojos būsenų atvejais. Depresija sergantysis dažnai 
valingai nekontroliuoja tokių apmąstymų kaip „Aš niekam 
tikęs... Mano vidurių nebėra...Visos nelaimės nutinka man“. 
Išgyvenant nerimo būsenas analogiškai reiškiasi mintys apie 
pavojų, o paranojos būsenas — mintys apie įžeidimą. 

Kita vertus, įkyrumų neuroze sergantieji, kurių būsena nėra ūmi 
ar sunki, gali būti gerokai varginami tam tikrų pasikartojančių 

minčių. Tokios nesiliaujančios mintys yra diagnostinis šio sutrikimo 
požymis. Be to, ir nesergantys neuroze Žmonės gali patirti panašių 
dalykų. Dėl vaiko ligos sunerimusios motinos arba dėl artėjančio 
egzamino susirūpinusio studento nemalonios mintys apie tai 
nepermaldaujamai kartojasi. Bet kuris asmuo, kurį vargina tokios 
mintys, gali paliudyti, kokios nevalingos jos atrodo. 

Asmuo, kurio jausmai ir elgesys truputį sutrikę, gali nesuvokti 
automatinių minčių - net jei jos prieinamos sąmonei. Tokiais 
atvejais automatinės mintys, nors ir daro įtaką jo jausmams ir 
veiksmams, nepatraukia jo dėmesio. Tačiau susitelkęs į jas, jis gali 
jas lengvai atpažinti. Tai būdinga Žmonėms, kurių savijauta po 
ūmios psichologinio sutrikimo fazės jau yra pagerėjusi arba kurių 
sutrikimas labai nežymus. 

Žmonės, kurie paprastai vengia juos slegiančių situacijų, 
pavyzdžiui, tie, kuriuos vargina fobijos, nesuvokia savo neadaptyvaus 
mąstymo, kol stengiasi išlaikyti patogų atstumą nuo grėsmę 
keliančių aplinkybių. Tačiau jei jie priversti patekti į tokią situaciją 
arba įsivaizduoja save joje, šios neadaptyvios mintys suaktyvinamos 
ir jas lengva nustatyti. 

Kai pacientas tvirtina, kad jis nieko nežinojo apie automatines 
mintis, kol nebuvo išmokytas jas stebėti, susiduriame su filosofine 
problema: kaip asmuo gali nežinoti to, kas yra jo sąmonės lauke? 
Vis dėlto daugelis mūsų esame patyrę, kad, nors ir esame matę kokį 
nors stimulą, apie tai nepagalvojome, kol kas nors mums to 
nenurodė. Tada galbūt sakome: „Suprantu, kad jis čia buvo visą 
laiką, tačiau iki šiol jo nepastebėjau“. Tokiais atvejais atrodo, kad, 
nors suvokėme, nekreipėme į tai dėmesio. Vis dėlto šis suvokinys 
gali paveikti mūsų minčių ir jausmų eigą. Sunkiai užmingantis 
asmuo gali nesuvokti, kad jo nerimastingai būsenai daro įtaką 
nemalonūs garsai, pavyzdžiui, garsus laikrodžio tiksėjimas arba 
intensyvus eismas. Panašiai ir automatinės mintys iškyla sąmonėje, 
bet asmuo gali jų ir nepastebėti, kol to neišmokomas. Perkeldamas 

savo dėmesį į šias mintis, jis geriau jas įsisąmonina ir gali tiksliai 
nusakyti jų turinį. 


BLANKO UŽPILDYMAS 


Kai automatinės mintys atsiduria sąmonės centre, nustatyti jas 
nesunku. Sergant nesunkia arba vidutinio sunkumo neuroze paprastai 
prireikia mokymų ir pratybų programos, kad pacientas išmoktų 
šias mintis apibrėžti. Kartais individas gali šias mintis sužadinti, 
įsivaizduodamas trauminę situaciją. 

Pagrindinė procedūra, padedanti pacientui nustatyti automatines 
mintis, yra mokymas stebėti išorės įvykių sekas ir savo reakcijas į 
juos. Pacientas gali papasakoti apie daugelį aplinkybių, kuriomis jis 
dėl nepaaiškinamų priežasčių jautėsi prislėgtas. Paprastai tarp 
stimulo ir emocinio atsako yra tarpas. Emocinis sujaudinimas darosi 
aiškesnis, jei pacientas gali prisiminti mintis, kilusias per šį tarpą. 

Ellis aprašo tokius šios procedūros paaiškinimo pacientui būdus. 
Seką jis įvardija A, B, C. A yra aktyvinantis stimulas, o C yra 
perdėtas, netinkamas „sąlyginis atsakas“. B yra tuščias blankas 
paciento sąmonėje, kuris užpildytas tampa tiltu tarp A ir C. 
Terapijos užduotis yra užpildyti blanką; tai vyksta pagal paciento 
įsitikinimų sistemą. 

Vienas pacientas seką apibūdino taip: A - seno draugo 
pamatymas, C - liūdesys, o kitas pacientas - taip: A - jis išgirdo 
pranešimą apie avarijoje žuvusį žmogų, C - pajuto nerimą. Šie 
pacientai sugebėjo sulėtintai atkurti įvykių seką ir sėkmingai 
prisiminti mintis, kilusias tarp įvykio ir patirto jausmo. Seno draugo 
pamatymas sužadino tokias mintis (B): „Jei pasisveikinsiu su Bobu, 
jis galbūt manęs neprisimins... gal tiesiog nekreips dėmesio... Jau 
daug metų neturėjome nieko bendra. Nebus kaip seniau“. Šios 
mintys sukėlė liūdnus jausmus. Avariją matęs ir nerimą išgyvenęs 

pacientas taip pat sugebėjo „užpildyti blanką“: jis prisiminė, kad 
įsivaizdavo save aukos vietoje. 

A, B, C seką iliustruoja paprasta šunų baimė. Asmuo gali 
tvirtinti, kad jis, nors ir neturi priežasčių bijoti šunų, juos pamatęs, 
kiekvieną kartą patiria nerimą. Vieną tokį pacientą trikdė išgąstis, 
kurį jis pajusdavo, atsidūręs greta šuns, net jei šis ir negalėdavo jo 
užpulti. Jis nervindavosi, nors šuo būdavo pririštas ar už tvoros, 
arba akivaizdžiai per mažas, kad galėtų jį sužaloti. Rekomendavau 
jam stebėti, kokios mintys kils, kai jis kitą kartą pamatys šunį - bet 
kokį šunį. 

Per kitą susitikimą pacientas papasakojo, kad per prabėgusį 
laiką matė daug šunų. Jis pranešė apie reiškinį, kurio anksčiau 
nebuvo pastebėjęs - būtent tai, kad kiekvieną kartą, išvydęs šunį, 
jis pagalvodavo: „Jis man įkąs“. Įsiklausęs į tarpines mintis, jis 
suprato, kodėl jautė nerimą: kiekvieną šunį jis laikydavo pavojingu. 
Jis paaiškino, jog nuogąstaudavo, kad šuo įkąs, net jei tai būdavo 
mažutis pudelis. Jis pareiškė: „Supratau, kaip kvaila buvo manyti, 
kad net mažas pudeliukas gali mane sužaloti“. Taip pat jis 
pripažino, kad, pamatęs didelį šunį už pasaito, pagalvodavo apie 
pačius blogiausias įmanomus dalykus: „Šuo šoks ant manęs ir išplėš 
man akį“, „Jis stryktels, perkąs man gerklę ir papjaus mane“. Per 
tris savaites pacientas sugebėjo įveikti savo ilgalaikę baimę, kai 
kiekvieną kartą, pamatęs šunį, suvokdavo savo mintis. 

„Blanko užpildymo“ metodas gali labai padėti pacientams, 
kuriuos tarpasmeniniuose santykiuose trikdo perdėta gėda, 
nerimas, pyktis arba liūdesys, arba kuriuos labai varžo tam tikrų 
vietų arba statinių baimė. Koledžo studentas vengdavo susibūrimų 
dėl nepaaiškinamos gėdos, nerimo ir liūdesio, kurie jį kamuodavo 
tokiomis aplinkybėmis. Išmokęs suvokti ir pasižymėti savo mintis, 
jis papasakojo, kad socialinėse situacijose jam kildavo tokios mintys: 
„Niekas nenorės su manimi kalbėtis... Jie mano, kad esu per daug 
jausmingas... Aš niekur netinku". Taip pamanęs, jis pajusdavo 

pažeminimą, nerimą ir liūdesį ir trokšdavo išeiti. 

Kitas pacientas skundėsi, kad beveik nebeįstengia kontroliuoti 
savo pykčio kalbėdamas su nepažįstamais žmonėmis - ką nors 
pirkdamas, klausdamas informacijos ar tiesiog šnekučiuodamasis. 
Porą kartų pasitreniravęs jis pranešė, kad atpažino tokias tarpines 
mintis: „Jis mane varinėja“, „Jis mano, kad aš lepšis“, „Ji nori 
manimi pasinaudoti“. Taip pamanęs, jis bemat pajusdavo pyktį tam 
asmeniui. Iki šiol jis nesuvokė turįs polinkį kitus žmones laikyti 
priešininkais. Kitas pacientas pats nežinodamas kodėl nuolat 
jausdavosi suirzęs, kai šalia jo būdavo kitų Žmonių. Įsiklausęs į savo 
mintis, jis suvokė, kad apie šiuos žmones nuolat galvodavo kritiškai. 

Dažnai neadaptyvus mąstymas reiškiasi vaizdais, o ne žodžiais, 
arba vaizdais ir žodžiais kartu (Beck, 1970c). Vaikščioti viena bijojusi 
moteris vaizdavosi, kaip ją ištinka širdies priepuolis ir ji, nesulau- 
kusi pagalbos, miršta gatvėje. Tuomet ją apimdavo didelis nerimas. 
Kita moteris, kurią nerimas užplūsdavo važiuojančią per tiltą, 
pripažino, kad prieš pajusdama nerimą ji įsivaizduodavo, kaip jos 
automobilis pramuša apsauginę sienelę ir nukrenta nuo tilto. 
Studentas aptiko, kad jo baimę naktį išeiti iš bendrabučio sukelia 
vizualinės fantazijos apie banditų užpuolimą. 


ATSITRAUKIMAS IR DECENTRACIJA 


Kai kurie automatines mintis išmokę nustatyti pacientai savaime 
pripažįsta jų nepatikimumą ir neadaptyvumą. Nuolat stebėdami 
savo mintis, jie vis geriau geba žvelgti į jas objektyviai. Objektyvus 
požiūris į mintis vadinamas atsitraukimu. Atsitraukimo sąvoka kilo 
iš šio žodžio vartojimo nurodant projekciniu testu, pavyzdžiui, 
Rorschacho rašalo dėmių testu, tiriamų pacientų gebėjimą atskirti 
rašalo dėmes nuo jų sukeltų asociacijų ar fantazijų. Dažnai 
nustatoma, kad pacientai, kuriuos apima stiprios emocinės reakcijos 

į suvokiamus rašalo dėmių piešinius, rašalo dėmes laiko pačiais jas 
sužadinusiais objektais ar vaizdais. Sakoma, kad pacientas, kuris 
įstengia atitraukti dėmesį nuo savo asociacijų ir suvokti stimulą kaip 
paprasčiausią rašalo dėmę, turi gebėjimą „atsitraukti“ nuo dėmės. 
Panašiai ir asmuo, galintis tyrinėti savo mintis kaip psichologinį 
reiškinį, o ne kaip tolygias tikrovei, turi gebėjimą atsitraukti. 
Imkime, pavyzdžiui, pacientą, kuris be pateisinamos priežasties 
mano: „Šis vyras yra mano priešas". Jei jis automatiškai sulygina 
savo mintį su tikrove, jo gebėjimas atsitraukti prastas. Jei jis gali 
laikyti idėją hipoteze arba išvada, o ne faktu, jis atsitraukia sėkmingai. 
Atsitraukimo, tikrovės tyrimo, stebėjimų tikrinimo ir išvadų 
pagrindimo sąvokos siejasi su epistemologija. Atsitraukimas reiškia 
gebėjimą skirti „Aš manau“ (nuomonę, kurią reikia pagrįsti) ir „Aš 
žinau“ („nepaneigiamą“ faktą). Gebėjimas tai atskirti turi lemiamą 
reikšmę keičiant tas paciento reakcijas, kurios yra iškreiptos. 
Daugelio psichologinių sutrikimų - nerimo, depresijos, 
paranojinių būsenų - atvejais didžiausi mąstymo nukrypimai 
atsiranda dėl paciento polinkio suteikti asmeninę reikšmę įvykiams, 
neturintiems su juo tiesioginio ryšio. Į depresiją linkęs vyras kaltina 
save dėl to, kad šeimos iškyla, kurią buvo numatęs, neįvyko dėl 
lietaus. Nerimastinga moteris žiūri į sudegusį namą ir galvoja, kad 
galbūt dega ir jos namas. Paranoja sergantysis pastebi susiraukusį 
praeivio veidą ir nutaria, kad tas Žmogus nori jam pakenkti. 
Metodas, skirtas priversti pacientą atsisakyti įpročio laikyti save 
visų įvykių centru, vadinamas decentracija. Sėkmingą šio metodo 
taikymą iliustruoja toliau pateikiamas pavyzdys (Schuyler, 1973). 
Studentas magistrantas smarkiai nerimavo prieš egzaminus. Jo 
nerimas dar padidėjo, kai fiziologinius simptomus (oro trūkumą, 
padažnėjusį pulsą) jis palaikė artėjančio širdies priepuolio ženklu. 
Remdamasis savo lemties filosofija, jis nusprendė, kad likimas jį 
išsirinko ypatingiems išmėginimams. Egzaminą raštu jis išlaikė 
puikiai, tačiau žodžiu atsakyti jam nepavyko. Nors ir suvokė, kad 

egzaminą žodžiu išlaikyti jam sukliudė nerimas, nesėkmę jis 
išsiaiškino kaip įrodymą, kad likimas yra prieš jį. 

Tuo metu, kai jis antrą kartą ketino laikyti egzaminą žodžiu, 
buvo gerokai pasnigę. Eidamas į egzaminą jis paslydo ir pargriuvo. 
Labai sunerimęs jis pagalvojo: „Sniegas čia atsirado, kad aš 
pargriūčiau“. Tada prisiminė, ką apie polinkį išoriniams įvykiams 
suteikti asmeninę reikšmę jam sakė jo gydytojas. Jis apsižvalgė ir 
pamatė, kad slidinėja ir kiti žmonės, čiuožia ledu automobiliai, ir 
net šuo paslydo ir parvirto. Kai jam dingtelėjo, kad sniegas nebuvo 
specialiai jam skirtas išmėginimas, jo nerimas išnyko. 


IŠVADŲ PAGRINDIMAS 


Paprastai žmonės neabejoja savo mintimis. Jie dažnai žvelgia į savo 
mintis tarsi į išorinio pasaulio mikrokosmą. Savo minčiai Žmogus 
priskiria tą patį tikrumą kaip ir pasaulio suvokimui. Net jei pacientas 
įstengia aiškiai atskirti vidinius psichinius procesus ir juos sukeliantį 
išorinį pasaulį, jį dar būtina mokyti tikslių Žinių įgijimo įgūdžių. 
Žmonės nuolat kelia hipotezes ir daro išvadas. Jie linkę išvadas 
prilyginti tikrovei, o hipotezes priimti kaip faktus. Įprastomis 
aplinkybėmis jie dažniausiai veikia tinkamai, nes jų mąstymas 
pakankamai atitinka tikrąjį pasaulį ir iš esmės netrukdo prisitaikyti. 
Neurozių atvejais iškreiptos sąvokos gali turėti luošinantį 
poveikį. Šios iškreiptos mintys nulemia klaidingą mąstymą tam 
tikrose apibrėžtose patyrimo srityse. Šiose srityse, užuot subtiliai 
skyrę niuansus, būtinus prisitaikant prie tikrovės, žmonės linkę 
daryti plačius nediferencijuotus apibendrinimus. Kaip parodyta 4 
skyriuje, pacientai dažnai aplenkia logiką ir linksta į šališkas 
išvadas, perdėtus apibendrinimus ir sureikšminimus. 
Psichoterapeutai tam tikrais metodais gali nustatyti, ar pacientų 
išvados yra netikslios arba nepagrįstos. Kadangi pacientai tikrovę 

iškreipia nuolat, terapinę procedūrą iš esmės sudaro savo paties 
išvadų tyrinėjimas ir jų tikrinimas atsižvelgiant į tikrovę. Terapeutas 
kartu su pacientu stengiasi išvadoms pritaikyti įrodymo dėsnius. 
Pirmiausia tai stebėjimų, o vėliau ir samprotavimų patikrinimas. 


TAISYKLIŲ KEITIMAS 


Matėme, kad žmonės, tvarkydami savo gyvenimą ir mėgindami 
pakeisti kitų Žmonių elgesį, taiko taisykles (formules, lygtis, prie- 
laidas). Be to, pagal tam tikras taisykles jie įvardija, interpretuoja ir 
vertina. Jei šios taisyklės suformuluotos kategoriškai, yra nerealis- 
tiškos arba taikomos netinkamai ar perlenkiant, jos dažnai trukdo 
prisitaikyti. Galutinis rezultatas neretai yra koks nors sutrikimas: 
nerimas, depresija, fobija, manija, paranojinė būsena, įkyrumai. Jei 
taisyklės nulemia sunkumus, jos savaime yra neadaptyvios. 

Ellis (1962) tokias taisykles vadina „iracionaliosiomis idėjomis“. 
Jo terminas, nors ir išraiškingas, yra netikslus. Dažniausiai tos idėjos 
nėra iracionalios, jos veikiau per daug kategoriškos, plačios ir 
kraštutinės, pernelyg asmeniškos ir taikomos per daug šališkai, kad 
pacientas pajėgtų susitvarkyti su neatidėliotinais savo reikalais. Kad 
teiktų daugiau naudos, taisykles reikia performuluoti taip, kad jos 
būtų aiškesnės ir tikslesnės, ne tokios egocentriškos ir lankstesnės. 
Nustačius, kad taisyklės klaidingos, kenkia pačiam sau arba yra 
neįvykdomos, jas reikia atmesti. Tokiais atvejais terapeutas ir 
pacientas kartu ieško realistiškesnių ir adaptyvesnių taisyklių. 

Kadangi kiti autoriai, įvardydami tai, ką mes pavadinome 
taisyklėmis, vartojo nuostatų, idėjų, sąvokų ir konstruktų terminus, 
toliau mes juos vartosime pakaitomis. Kad ir kokius terminus 
vartotų, daugelis psichterapeutų teigia, jog jų pacientai, gydytojo 
padedami, pakeitę neadaptyvias idėjas realistiškesniais požiūriais, 
atsikratė varginančio nerimo, fobijų ir depresijų. 

Psichoterapeutai kartais neatkreipia dėmesio į akivaizdžią tiesą, 
kad jei pacientų klaidingos prielaidos arba asmeniniai mitai su jų 
sunkumais yra nesusiję, juos keisti nebūtina. Gydytojo pareiga nėra 
auklėti savo pacientą Renesanso žmogumi. 

Patyrimo kodavimo ir elgesio valdymo taisyklių turinys, atrodo, 
yra susijęs su dviem svarbiausiais klausimais: pavojaus ir saugumo 
bei kančios ir malonumo. Pacientui sunkumai kyla vertinant riziką ir 
saugumą arba suvokiant kančią ir pasitenkinimą. 

Su saugumu ir pavojumi susijusios taisyklės aprėpia fizinę ir 
psichologinę žalą (žr. 7 skyrių). Nerimas dėl fizinės žalos apima 
įvairiausias „pavojingas situacijas“: būti užpultam ar nužudytam 
kitų Žmonių ar gyvūnų, susižaloti arba žūti krentant iš aukštai; 
patirti avariją; uždusti arba pritrūkti maisto; susirgti įvairiausiomis 
ligomis ar apsinuodyti kenksmingomis medžiagomis. Akivaizdu, 
kad realiame pasaulyje šie dalykai vyksta. Siekdami išgyventi, 
žmonės, interpretuodami pavojingas situacijas arba vertindami 
rizikos laipsnį, laikosi savo susidarytų taisyklių. Asmuo, susiduriantis 
su sunkumais dėl per didelio atsargumo ar nerūpestingumo, arba 
neturi teisingų taisyklių, arba klaidingai jas taiko. 

Patirdamas psichosocialinę skriaudą (įžeistas, kritikuojamas arba 
atstumtas) asmuo išgyvena įvairiausius pažeminimo, sutrikimo ir 
liūdesio jausmus. Reikia pažymėti, kad šie jausmai gali kilti, kai 
asmuo tik mano, kad buvo įžeistas, kritikuojamas arba atstumtas, nors 
iš tikrųjų to nebuvo. Be to, priešingai nei fizinio sužeidimo atveju, kai 
traumos sunkumą paprastai nusako koks nors patikimas rodiklis 
(pavyzdžiui, kraujavimas, specifinis skausmas tam tikroje vietoje), 
atstūmimas ir kritika nepalieka jokių išduodančių ženklų. Žmogus 
paprasčiausiai blogai jaučiasi, bet iš jo reakcijos negalime atskirti, ar 
nemalonūs jausmai kyla iš tikro, ar iš įsivaizduoto įžeidimo. 

Kad sumažintų pavojų, žmonės paprastai taiko taisykles, 
padedančias įvertinti žalos tikimybę ir sunkumą bei galimybes 
sėkmingai įveikti grėsmę. Santykis tarp potencialios žalos ir 

įveikimo mechanizmų gali būti pavadintas rizika. Jei asmuo 
pervertina riziką, jis yra perdėtai nerimastingas ir galbūt gyvena 
suvaržytai. Jei jis neįvertina rizikos, jis dažniau gali pakliūti į 
nelaimingus atsitikimus. 

Tarpasmeninių santykių sudėtingumas ir patikimų požymių apie 
kito žmogaus ketinimus užgauti stoka daro bendravimo taisykles dar 
neaiškesnes. Kai kurie žmonės laiko save labai jautriais bendraujant ir 
todėl nuolat jaučiasi vaikštantys skustuvo ašmenimis. Tačiau savaime 
suprantama, kad į bendravimo nemalonumus, atvirkščiai, gali nuolat 
pakliūti tie, kurie nekreipia dėmesio į kitų Žmonių signalus. 

Dėl to, kad dauguma pacientų pateikiamų problemų yra iš 
tarpasmeninių santykių srities, pirmiausia panagrinėsime kai kurias 
įprastas tarpasmenines nuostatas. Tarpasmeninius pavojus 
apibendrina tokia taisyklė: „Būtų siaubinga, jei kas nors susidarytų 
apie mane prastą nuomonę". Tas „kas nors“ gali būti draugas, 
vienas iš tėvų, bendraamžis, tolimas pažįstamas ar svetimas 
žmogus. Klinikinėje praktikoje pastebime, kad mūsų pacientai 
dažniausiai bijo bendraamžių grupės — klasės draugų, bendra- 
darbių, kolegų ar draugų - nuvertinimo. Tačiau daug pacientų dar 
labiau nuogąstauja, kad nepasirodytų juokingi nepažįstamiems 
žmonėms. Jie būgštauja dėl parduotuvių darbuotojų, padavėjų, 
taksistų, autobusų keleivių ar gatvės praeivių reakcijų. Galbūt 
nepažįstamųjų reakcijos yra grėsmingesnės dėl to, kad tiesioginė 
patirtis šių pacientų neišmokė, ko tikėtis. 

Asmuo gali baimintis padėties, kurioje jis jaučiasi pažeidžiamas 
priešiškos kitų Žmonių kritikos (atviros ar neišreikštos). Jis itin 
jautrus situacijoms, kuriose gali išryškėti jo „silpnybės“ arba 
„trūkumai“. Jis dažnai bijo nepritarimo dėl to, kad nemoka išreikšti 
savęs, elgiasi per daug agresyviai, atrodo kitoks negu kiti ar netgi 
bijo pasirodyti bijantis nepritarimo. Labiau kraštutiniais atvejais jis 
gali baimintis prarasti kontrolę: būti per daug jausmingas, nualpti 
ar elgtis kaip pamišęs. 

Įsivaizduojamos įvairiausios neigiamos reakcijos — nuo 
akmeninio žvilgsnio iki pasmerkimo. Labai svarbu suprasti, kad 
asmuo tokias kitų Žmonių reakcijas laiko labai blogomis. Kai 
pacientų paklausiame, kodėl būti kritikuojamam nepažįstamo 
žmogaus yra taip blogai, tampa aišku, kad jie paprasčiausiai laiko 
tai savaime blogu dalyku. Paprastai jie negali paaiškinti, kodėl tai 
taip nemalonu. Jie miglotai įsivaizduoja, kad atstūmimas arba 
kritika kokiu nors būdu visiems laikams nepataisomai pakenks jų 
socialiniam įvaizdžiui ir Aš vaizdui. 

Terapinį kritikos baimės įveikimo metodą iliustruoja medicinos 
studento, kuris jautėsi suvaržytas daugelyje situacijų, kada reikia 
apginti save, pavyzdžiui, klausiant nepažįstamojo kelio, tikrinant 
sąskaitą, atsisakant atlikti ko prašoma, prašant ko nors paslaugos 
arba kalbant grupei žmonių, atvejis. Šios pokalbių ištraukos 
paaiškina pagalbos studentui metodą: 


Pacientas: Rytoj turiu pasisakyti prieš grupės draugus. Jaučiuosi 
sustingęs iš baimės. 

Terapeutas: Ko jūs bijote? 

Pacientas: Manau, kad apsikvailinsiu. 

Terapeutas: Tarkime..., apsikvailinsite... Kodėl tai taip blogai? 

Pacientas: To jie niekada neužmirš. 

Terapeutas: „Niekada“ yra labai ilgas laiko tarpas... Pažiūrėkim. 
Sakykime, jie jus išjuoks. Ar jūs dėl to mirsite? 

Pacientas: Žinoma, ne. 

Terapeutas: Tarkime, jie nuspręs, kad esate pats blogiausias visų 
laikų kalbėtojas... ar tai sužlugdys būsimą jūsų karjerą? 

Pacientas: Ne... Bet būtų malonu, jei mokėčiau gražiai kalbėti. 

Terapeutas: Žinoma, būtų malonu. Bet jei jums nepasisektų, ar 
tėvai arba Žmona jūsų išsižadėtų? 

Pacientas: Ne... Jie užjaustų. 

Terapeutas: Tai kas tada būtų taip siaubinga? 

Pacientas: Aš jausčiausi labai prastai. 

Terapeutas: Kiek laiko? 

Pacientas: Dieną ar dvi. 

Terapeutas: O tada? 

Pacientas: Tada viskas susitvarkytų. 

Terapeutas: Bet jūs taip gąsdinatės, tarsi jūsų gyvybė kabotų ant 
plauko. 

Pacientas: Tai tiesa. Atrodo, kad nuo to priklauso visas mano 
gyvenimas. 

Terapeutas: Kažkuriuo metu jūsų mąstyme atsirado klaida... jūs 
linkęs bet kokią nesėkmę laikyti pasaulio pabaiga... Jums reikėtų 
teisingai įvardyti nesėkmes - kaip nesėkmę siekiant tikslo, o ne 
katastrofą. Jūs turite suabejoti klaidingomis savo prielaidomis. 


Per kitą susitikimą, kai pacientas jau buvo kalbėjęs prieš draugus, — 
iš baimės nesklandžiai, kaip jis ir buvo manęs, - mes apžvelgėme 
jo nesėkmės sampratą. 


Terapeutas: Kaip jaučiatės dabar? 

Pacientas: Geriau... bet keletą dienų buvau prislėgtas. 

Terapeutas: Ką dabar manote apie savo mintį, kad kalbėti 
nesklandžiai — tai tikra katastrofa? 

Pacientas: Žinoma, tai ne katastrofa. 

Terapeutas: O kas tada? 

Pacientas: Tai nemalonu, bet aš išgyvensiu. 


Pacientas pakeitė savo nuomonę, kad nesėkmė yra katastrofa. Jis 
pastebėjo, kad prieš kitą pasisakymą po savaitės jis jautė daug 
mažiau nerimo, o kalbėdamas jautėsi smagiau. Kito susitikimo 
metu jis visiškai sutiko, kad grupės draugų reakcijoms skyrė per 
daug reikšmės. Įvyko toks pokalbis: 


208Į Kognityvinė terapija ir emociniai sutrikimai 


Pacientas: Paskutinį kartą pasisakydamas jaučiausi daug geriau... 
Galbūt tai dėl patirties. 

Terapeutas: Ar jums paaiškėjo, kad iš tikrųjų tai, ką Žmonės apie 
jus galvoja, dažniausiai nėra gyvybės ir mirties klausimas? 

Pacientas: Ketinu tapti gydytoju, turiu pacientams daryti gerą 
įspūdį. 

Terapeutas: Ar jūs geras gydytojas, priklauso nuo to, kaip tiksliai 
jūs diagnozuojate ir gydote, o ne kaip kalbate viešai. 

Pacientas: Taip, aš žinau, kad su pacientais man sekasi - ir tai, 
manau, yra svarbiausia. 


Likusią terapijos dalį skyrėme neadaptyvioms nuostatoms, 
kurios sukeldavo jam nepatogumų kitose situacijose, apsvarstyti. 
Pacientas tokiais žodžiais išsakė savo naujai besiformuojančią 
nuostatą: „Dabar pats matau, kaip kvaila rūpintis dėl visiškai 
nepažįstamų žmonių. Niekada daugiau jų nebepamatysiu. Tai koks 
skirtumas, ką jie apie mane galvoja?“ 

Panašiai gali būti pajudintos ir keičiamos prielaidos, susijusios 
su fizinėmis baimėmis. Dažnai neadaptyvi nuostata suaktyvėja, kai 
pacientas priartėja prie situacijos, kurios baiminasi, tačiau ji gali 
pasireikšti ir pacientui pasakojant apie baimę keliančią situaciją arba 
įsivaizduojant save joje. (Situacijos įsivaizdavimas yra viena iš 
esminių Wolpe's sisteminės desensibilizacijos technikų). Užjų slypi 
maždaug tokia taisyklė: „Jei lipsiu laiptais (važiuosiu tuneliu, 
užeisiu į pilną Žmonių parduotuvę, pakilsiu į dangoraižio viršų), 
mane ištiks širdies priepuolis (uždusiu, nualpsiu, iškrisiu)". 

Kadangi daugelis pacientų, sėdėdami saugiame terapeuto 
kabinete, pavojumi per daug netiki, pravartu padėti pacientui 
įveikti nuostatą baimės suaktyvinimo strategija. 7 skyriuje rašėme, 
kad bijojęs skristi vyras manydavo, jog avarijos tikimybė yra 
minimali, kol pradėdavo planuoti kelionę. Šiame pavyzdyje moterį 
kamavo minios baimė: 

Terapeutas: Ko bijote, būdama vietose, kuriose daug žmonių? 

Paciente: Bijau, kad nebegalėsiu įkvėpti... 

Terapeutas: Ir? 

Pacientė: ... nualpsiu. 

Terapeutas: Tiesiog nualpsite? 

Pacientė: Taip, žinau, tai skamba kvailai, tačiau aš bijau, kad 
nustosiu kvėpuoti... ir mirsiu. 

Terapeutas: O ką šiuo metu manote apie tikimybę uždusti ir 
mirti? 

Pacientė: Dabar tai atrodo kaip vienas šansas iš tūkstančio. 


Tada pacientei buvo pasiūlyta pasižymėti mirties tikimybę, 
artėjant prie gausiai lankomos parduotuvės. Į kitą susitikimą 
pacientė atsinešė tokius užrašus: 

1. Išeinant iš namų - tikimybė numirti parduotuvėje - 1 iš 1000. 

2. Važiuojant į miestą - tikimybė numirti parduotuvėje - 1 iš 50. 

3. Einant parduotuvės link - tikimybė numirti parduotuvėje - 1 
iš 10. 

4. Įeinant į parduotuvę - tikimybė numirti parduotuvėje - 2 prieš 1. 

5. Minios viduryje - tikimybė numirti parduotuvėje - 10 prieš 1. 


Terapeutas: Taigi... būdama minioje manėte, kad tikimybė 
numirti yra 10 prieš 1. 

Pacientė: Buvo daug žmonių, tvanku, sunku kvėpuoti, pajutau, 
kad alpstu. Visai supanikavau ir išėjau. 

Terapeutas: Kokia buvo tikroji tikimybė mirti, jei būtumėte 
pasilikusi parduotuvėje, - kaip manote dabar? 

Pacientė: Tikriausiai viena iš milijono. 


Kitą kartą apsilankiusi parduotuvėje, galimybę numirti pacientė 
vertino kaip daug mažesnę nei ankstesnio apsilankymo metu. Po 
tolesnės diskusijos ji sugebėjo priimti mintį, kad pilna Žmonių 

parduotuvė nekelia pavojaus jos gyvybei. ĮŽengusi į parduotuvę, ji 
primindavo sau, kad kartą jau padarė išvadą - pagrįstą protu, - jog 
parduotuvė yra saugi vieta. Vėliau ji patirdavo tik menką diskomfortą 
parduotuvėse ir kitose vietose, kuriose būdavo daug Žmonių. 

Malonumo ir kančios taisyklės yra panašios viena į kitą. Dažnai 
viena yra atvirkštinė kitai. Kai kurios šios taisyklės yra tokios 
tvirtos, kad gali visiškai nebeatitikti tikrovės arba turėti ilgalaikių 
pasekmių, trukdančių pacientui pasiekti labai vertinamus gyveni- 
mo tikslus. Tokios nuostatos pavyzdys: „Būti žymiam nuostabu“. 
Atvirkštinė, kurios laikosi dauguma Žmonių, yra tokia: „Jei 
neišgarsėsiu, niekada nebūsiu laimingas“. Žmonės, kuriems šios 
taisyklės svarbios, nuolat yra tarsi šautuvo taikiklyje: jie gena save, 
vaikydamiesi prestižo, populiarumo arba galios; ko nors pasiekę, 
užsirašo tašką, ko nors nepasiekę - jį nubraukia. Vergiškas šių 
taisyklių laikymasis dažnai kliudo siekti kitų tikslų, pavyzdžiui, 
gyventi pakankamai sveiką, ramų gyvenimą, džiaugtis ryšiais su 
kitais žmonėmis. 

Dar svarbesnis faktas, kad kai kurie žmonės, pervertindami šias 
taisykles, įklimpsta į depresiją. Susirgdami depresija žmonės 
pereina tokias pakopas: pirmiausia jie nusprendžia, kad neartėja 
prie efemeriško tikslo - pavyzdžiui, šlovės. Iš to išplaukia išvadų 
seka: „Jei neišgarsėjau, man nepavyko... netekau vienintelio 
dalyko, dėl kurio verta gyventi... aš nevykėlis... nėra prasmės 
stengtis... galiu ir nusižudyti". Ištyręs pirminę prielaidą, pacientas 
suvokia, kad nebemato kitų malonumų, išskyrus šlovę. Jis taip pat 
suvokia, kaip apribojo save, savo laimę apibrėždamas kaip šlovę. 
Panašiai ir žmonės, savo laimę matantys vien tam tikro žmogaus ar 
žmonių meilėje, tampa svyravimų tarp laimės ir liūdesio auka, 
pagal tai, ar laiko save mylimu, ar atstumtu. Jie taip pat gali būti 
linkę į depresiją. 

Kai kurios nuostatos, kurios nulemia žmonių polinkį į perdėtą 
liūdesį ar depresiją, išvardytos čia: 

1. Kad būčiau laimingas, man turi pasisekti viskas, ko imuosi. 

2. Kad būčiau laimingas, visi žmonės turi mane visada pripažinti 
(mėgti, žavėtis). 

3. Jei esu ne viršūnėje, esu dugne. 

4. Nuostabu būti populiariam, žymiam, turtingam; baisu būti 
nemėgstamam, vidutinybei. 

5. Jei suklysiu, vadinasi, esu niekam tikęs. 

6. Mano asmenybės vertingumas priklauso nuo to, ką apie mane 
galvoja kiti. 

7. Negaliu gyventi be meilės. Jei mano sutuoktinis (mylimasis, 
tėvai, vaikas) manęs nemyli, esu niekam vertas. 

8. Jei kas nors su manimi nesutinka, vadinasi, jis manęs nemėgsta. 

9. Jei nepasinaudosiu kiekviena galimybe pažengti į priekį,vėliau 
dėl to gailėsiuosi. 


Išvardytos taisyklės dažnai Žmogų padaro nelaimingą. 
Neįmanoma būti absoliučiai mylimam - visą laiką ir visų draugų. 
Meilė ir pripažinimas gerokai svyruoja. Tačiau, kai taisyklės 
suformuluotos taip, bet koks meilės sumažėjimas lengvai palaikomas 
atstūmimu. 

Dar viena problema, kurią sukelia perdėtas kliovimasis pripažinimu, 
susižavėjimu ir meile, yra tai, kad neturime patikimo kriterijaus 
įvertinti, ar kitas asmuo iš tikrųjų mus atstumia, priekaištauja arba 
kritikuoja. Kaip nurodėme anksčiau, tyrinėdami sužeidimą, 
objektyviai galime įrodyti, kad kas nors užpuolė mus fiziškai. Bet 
kai atrodo, jog kas nors mus atstumia, iš kur žinome, kad teisingai 
interpretuojame jo elgesį? Subjektyvus mūsų sielvartas negali būti 
padarytos išvados teisingumo įrodymas, nes tokie jausmai gali kilti 
ir kai išvada teisinga, ir kai klaidinga. Šis patikimos informacijos 
trūkumas psichologinę traumą daro daug sunkiau įveikiamą negu 
fizinė trauma. 

Svarbiausias kognityvinės terapijos elementas yra iškelti aikštėn 

paciento nuostatas ir padėti jam nuspręsti, ar jos jam nekenkia. Be 
to, labai svarbu, kad jis pats patirtų, kad tam tikros nuostatos kliudo 
jam būti laimingesniam ir verčia kentėti, ir kad taip nebūtų, jei jis 
vadovautųsi nuosaikesnėmis ir realistiškesnėmis taisyklėmis. 
Terapeuto pareiga — pasiūlyti pacientui apsvarstyti alternatyvias 
taisykles, o ne paprasčiausiai „protinti ' jį. 

Su malonumo ir kančios taisyklėmis yra susijusi grupė nuostatų, 
vadinamų „privalėjimo tironija“ (Horney, 1950). Jei asmuo vadovaujasi 
taisykle: „Kad būčiau laimingas, mane visi turi mylėti“, jis dažnai 
ją įgyvendina kita taisykle: „Turiu padaryti taip, kad visi mane 
mylėtų“. Visi „privalau“ ir „negaliu“ yra labai griežti ir tuo panašūs 
į Freudo superego koncepciją. 

Kai kurie įprasti „privalau“: 

1. Privalau būti itin dosnus, atidus, orus, drąsus, nesavanau- 
diškas. 

2. Privalau būti tobulas mylimasis, draugas, tėvas, mokytojas, 
studentas, sutuoktinis. 

3. Bet kokius sunkumus turiu įveikti nesutrikdamas. 

4. Privalau greitai išspręsti kiekvieną problemą. 

5. Privalau niekada neįsižeisti; visada turiu būti giedras ir 
laimingas. 

6. Turiu viską Žinoti, suprasti ir numatyti. 

7. Visada turiu būti spontaniškas; visada privalau kontroliuoti 
savo jausmus. 

8. Turiu ginti save; privalau niekada nieko neužgauti. 

9. Niekada negaliu pavargti ar susirgti. 

10. Visada turiu elgtis labai veiksmingai. 

BENDROJI STRATEGIJA 


Terapinių taktikų, kurias gali taikyti kognityvinės terapijos 
specialistas, yra tiek daug, kad, jei jis nenumato bendrosios atvejo 
strategijos, terapija gali virsti keista bandymų ir klaidų grandine. 
Principai, sudarantys kognityvinės terapijos schemą, buvo aprašyti 
šiame ir ankstesniuose skyriuose: tai minčių iškreipimo, įsakinėjimo 
ir priekaištų sau, darančių žmogų nelaimingą ir luošinančių jį, 
atskleidimas ir mėginimas padėti pacientui peržiūrėti tas taisykles, 
kurios nulemia šiuos klaidingus signalus sau. Kai kurie kognityvinės 
terapijos specialistų taikomi metodai yra panašūs į būdus, anksčiau 
pacientų sėkmingai taikytus problemoms spręsti. Terapeutas su 
pacientu sistemingiau nagrinėja psichologines problemas, kurių 
pastarasis neįstengė išspręsti savarankiškai. Specifiniai veiksmai yra 
tikslus sunkumų srities apibrėžimas, trūkstamos informacijos 
surinkimas, ryšių tarp duomenų nustatymas ir apibendrinimų 
suformulavimas. Tada terapeutas padeda pacientui pačiam pakoreguoti 
savo patyrimo interpretavimo ir elgesio reguliavimo būdus. 

Psichoterapijos metodai didele dalimi sutampa su psichoterapijos 
procesu, todėl sunku nubrėžti ribą tarp terapeuto veiksmų ir 
paciento reakcijų. Be to, psichoterapeutas vienu metu gali taikyti 
keletą procedūrų, o pacientas reaguoti į jas keletu terapinių būdų. 
Pavyzdžiui, mokydamas pacientą atpažinti savo automatines 
mintis, psichoterapeutas tiesiogiai ar netiesiogiai suabejoja jų 
pagrįstumu. Dėl to pacientas geriau įsisąmonina savo mąstymo 
būdus ir tampa objektyvesnis (atsitraukimas). Kai pacientas 
pripažįsta, kad šie signalai sau yra neadaptyvūs arba neatitinka 
tikrovės, jis paprastai automatiškai juos ištaiso. Be to, toks savęs 
tyrinėjimas tiesiogiai padeda aptikti giliai slypinčias prielaidas ir 
lygybes - tas taisykles, dėl kurių atsiranda klaidingos reakcijos. 
Toliau aprašomas atvejis iliustruoja terapinių procedūrų ir paciento 
psichologinių procesų sąveiką. 

Simpatiška jauna trijų vaikų mama gydėsi universiteto psichiatrijos 
klinikoje dėl nerimo priepuolių, kurie trukdavo nuo šešių iki 
septynių valandų per dieną. Toks nerimas per pastaruosius ketverius 
metus apimdavo beveik kasdien. Ji dažnai kreipdavosi į šeimos 
gydytoją, kuris skirdavo įvairiausių raminamųjų ir torazino, tačiau 
jie mažai gelbėjo. 

Man kalbantis su ja pirmą kartą, išryškėjo tokie faktai. Pirmą 
kartą ją nerimas apėmė maždaug dvi savaitės po persileidimo. 
Maudydama savo vienerių metų sūnelį ji staiga pajuto silpnumą. 
Tada ją pirmą kartą ištiko nerimo priepuolis, trukęs keletą valandų. 
Pacientė negalėjo paaiškinti savo nerimo. Kai paprašiau prisiminti, 
ar jai nekilo kokių nors minčių, kai svaigo galva, ji prisiminė 
galvojusi: „Jei apalpsiu, sužalosiu vaiką“. Kaip laikina hipotezė 
atrodė tikėtina, kad galvos svaigimas (kuris tikriausiai buvo po 
persileidimo atsiradusios mažakraujystės pasekmė) sukėlė baimę, 
jog ji gali apalpti ir paleisti iš rankų kūdikį. Ši gąsdinanti mintis 
sukėlė nerimą, kurį ji išsiaiškino kaip ženklą, kad ji „tuoj tuoj 
susmuks“. 

Iki persileidimo pacientė buvo gana rami ir neprisiminė turėjusi 
kokių nors nerimo priepuolių. Tačiau po persileidimo jai nuolat 
kildavo mintis: „Man gali nutikti blogų dalykų“. Dėl to, išgirdusi, 
kad kas nors susirgo, ji dažnai pagalvodavo: „Tai gali atsitikti ir 
man", ir pajusdavo nerimą. 

Pacientė buvo paprašyta pasistengti nustatyti kiekvieną mintį, 
kylančią prieš nerimo priepuolį. Per kitą susitikimą ji papasakojo: 

1. Vieną vakarą ji išgirdo, kad jos draugės vyras sunkiai susirgo 
plaučių uždegimu. Ją iš karto ištiko nerimo priepuolis, trukęs keletą 
valandų. Laikydamasi nurodymų, ji stengėsi prisiminti mintį, 
atėjusią į galvą prieš kylant nerimui. Ji prisiminė pamaniusi: 
„Tomas (jos vyras) irgi gali taip susirgti ir numirti“. 

2. Prieš kelionę pas seserį ją taip pat gerokai kamavo nerimas. Ji 
susitelkė į savo mintis ir suvokė pasikartojančią mintį: „Per kelionę 

galiu susirgti“. Ankstesnio apsilankymo pas seserį metu ji smarkiai 
negalavo dėl sutrikusio virškinimo ir dabar aiškiai nuogąstavo, kad 
ir vėl gali atgulti. 

3. Dar kitu atveju ji jautėsi nesmagiai, o daiktai jai rodėsi 
kažkokie nerealūs. Tuomet ji pamanė: „Gal kraustausi iš proto“, ir 
jai iš karto prasidėjo nerimo priepuolis, trukęs beveik valandą. 

4. Ji sužinojo, kad viena jos draugių buvo paguldyta į valstybinę 
psichiatrijos ligoninę. Ši žinia privertė ją pagalvoti: „Tai gali atsitikti 
ir man. Galiu išprotėti“. Paprašyta smulkiau paaiškinti šią savo 
mintį, ji atsakė bijanti, kad pamišusi ji nepakenktų savo vaikams 
arba sau. 


Buvo akivaizdu, kad labiausiai pacientė bijojo prarasti kontrolę, 
ar tai būtų nualpimas, ar pamišimas, ir dėl to padaryti kokios nors 
žalos. Paaiškinau pacientei, kad nėra jokių požymių, jog ji pradeda 
sirgti psichikos liga. Taip pat jai buvo paaiškinta, kaip kyla jos 
nerimas ir kaip ji išsiaiškina jo prasmę: jos nesuvoktu įsitikinimu, 
nerimo simptomai reiškė beprasidedantį pamišimą. Per keletą kitų 
savaičių jos nerimo priepuoliai pasidarė retesni ir susilpnėjo, o po 
keturių savaičių visiškai išnyko. 

Pagrindinė terapinė užduotis šiuo atveju buvo išmokyti pacientę 
prisiminti prieš nerimo priepuolius kylančias mintis ir įvertinti jų 
pagrįstumą. Pripažinusi, kad šie priepuoliai prasideda nuo minties, 
o ne dėl neaiškių paslaptingų jėgų veikimo, ji įsitikino, kad jos 
įsivaizdavimas, jog; ji labai pažeidžiama, buvo klaidingas. Ji suvokė, 
kad klaidingas buvo ir jos įsitikinimas, jog ji negali kontroliuoti savo 
reakcijų. Išmokusi nustatyti nerimą sukeliančias mintis, ji įstengė 
nuo jų šiek tiek atsiriboti ir patikrinti jas atsižvelgdama į tikrovę. 
Taip ji sugebėjo įveikti šių minčių poveikį. 

Šios pacientės gijimo procesas gali būti aprašytas tokiu terapiniu 
modeliu: 1) stebint save tiesiogiai suvokiamos nerimą sukeliančios 
mintys; 2) nustatomas ryšys tarp minčių ir nerimo priepuolių; 

3) išmokstama mintis laikyti hipotezėmis, o ne faktais; 4) hipotezės 
patikrinamos; 5) suvokiamos prielaidos, kurios slypi už šių 
hipotezių ir jas nulemia; 6) pademonstruojama, kad šios įsitikinimų 
sistemą sudarančios taisyklės yra netikslios. Pacientės įsitikinimų 
sistemą sudarė mintys apie psichinės ir somatinės ligos galimybę, 
kontrolės praradimą ir nevalingą žalos kam nors padarymą. Be to, 
ji buvo prietaringai įsitikinusi, kad jei kas nors blogo nutiko kitiems, 
tas pat atsitiks ir jai arba jos šeimos nariui. Galiausiai visa tai virto 
bendra gąsdinančia mintimi: „Man gali atsitikti bet kas“. Pade- 
monstravę jos sulyginimų ir jų taikymo sau klaidingumą, galėjome 
pakeisti ydingą pacientės įsitikinimų sistemą. 


Kognityvinė depresijos terapija |11 


Jei koks nors išorės dalykas tau kelia skausmą, tai tave trikdo ne jis 
pats, bet tavo nuomonė apie jį. O dabar tavo galioje išrauti šią 
nuomonę. 

Markas Aurelijus 


KOGNITYVINIO POŽIŪRIO PRINCIPAI 


Įvairiu laiku taikiau daugumą šiuolaikinėje literatūroje aprašytų 
depresijos gydymo būdų. Kai kurie jų - dosniai reiškiama šiluma ir 
užuojauta, „išsivadavimas iš pykčio“, paciento skatinimas reikšti 
liūdesio ir kaltės jausmus, jo „poreikio kentėti“ interpretavimas, 
raginimas nuoširdžiau priimti save - kartais padėdavo, o kartais, 
priešingai, pakenkdavo. Tačiau kalbos apie tai, kaip varganai ir 
beviltiškai jaučiasi pacientas, mėginimai išspausti jo pyktį dažnai tik 
pabrėždavo jo depresiją: sumenkusio Aš vaizdo pripažinimas ir 
pesimizmas sustiprindavo liūdesį, pasyvumą ir kaltinimus sau. 

Laikui bėgant pastebėjau, kad terapinės priemonės, pritaikytos 
tam tikroms depresinio sindromo ypatybėms arba paciento 
asmenybei, buvo daug veiksmingesnės už ankstesniąsias. Be to, 
aiškios struktūros, į problemą orientuotas metodas greičiau 
duodavo rezultatų nei kiti metodai. Taip pat pastebėjau, kad 
specifinės kognityvinės ir elgesio technikos efektyviausiai veikė 
nuotaiką ir elgesį. 

Kad suprastume kognityvinį depresijos gydymo metodą, būtina 
depresija sergančiojo problemas suformuluoti kognityviniais 

terminais. Į depresijos požymius galima žvelgti kaip į pamatinio 
depresija sergančio paciento kognityvinės struktūros pokyčio 
išraišką. Dėl tam tikrų kognityvinių schemų vyravimo jis linkęs 
neigiamai žiūrėti į save, savo patyrimą ir savo ateitį. Šios neigiamos 
mintys akivaizdžiai išryškėja tame būde, kuriuo pacientas nuolat 
klaidingai aiškina savo patyrimą, ir jo apmąstymų turinyje. Kalbant 
tiksliau, jis save laiko „nevykėliu“. Pirmiausia, jis mano, kad 
prarado ką nors labai vertingo, pavyzdžiui, asmeninį ryšį, arba 
nepasiekė to, ką laiko labai svarbiu tikslu. Antra, jis iš anksto mano, 
kad bet kokių jo veiksmų pasekmės bus neigiamos, todėl nejaučia 
paskatos nusistatyti tikslų ir, tiesą sakant, vengia „konstruktyvios“ 
veiklos. Be to, jis mano, kad ateityje niekada nebepatirs pasitenkinimo 
ir nieko nepasieks. Trečia, jis laiko save nevykėliu iš prigimties: jis 
prastesnis, netikęs, menkavertis, nemitrus ir kitų nepageidaujamas. 

Neigiamos paciento idėjos prisideda prie kitų depresijos simpto- 
mų: liūdesio, pasyvumo, savęs kaltinimo, malonumo potyrio 
praradimo ir suicidinių minčių. Dėl ydingo rato neigiamas mąstymas, 
nemalonūs afektai ir į savęs žlugdymą vedantys poreikiai sustiprina 
vienas kitą. Kognityvinį depresijos įveikimo metodą sudaro 
mokymasis žvelgti į save kaip į „laimėtoją“, o ne „nevykėlį“, kaip 
į sumanų, o rie bejėgį. 

Taikant kognityvinį metodą depresijos sindromas pirmiausia 
suskaidomas į specifinius komponentus. Suprantama, terapeutas gali 
pradėti nuo bet kurių simptomų - emocinių, motyvacinių, 
kognityvinių, elgesio ar fiziologinių — ir sutelkti savo pastangas šiai 
simptomų grupei pakeisti. Kiekviena simptomų grupė gali būti 
laikoma problema ir potencialiu intervencijos taikiniu. Kadangi 
kiekvienas depresijos komponentas sustiprina kitus, galima numatyti, 
kad pagerėjimas vienoje probleminėje srityje sukels pagerėjimą kitose 
ir galiausiai paveiks visą depresijos sindromą. 

Nagrinėjamos problemos yra sudėtingos, jas sudaro daugiau nei 
tam tikras sunkumas, apie kurį kalba pacientas. Iš esmės problemą 

galima suformuluoti trimis „lygiais“: a) matomas nenormalus 
elgesys arba simptomas, pavyzdžiui, greitas nuovargis, ašarų 
priepuoliai, suicidiniai grasinimai; b) motyvacijos sutrikimai (jei 
yra), pavyzdžiui, noras išvengti veiklos arba pasitraukti iš gyvenimo; 
€) motyvaciją grindžiančios kognicijos, pavyzdžiui, įsitikinimas, kad 
siekti tikslo yra beprasmiška, kad ateityje nebus jokio pasitenkinimo, 
kad pacientas yra nugalėtas, apleistas, nenormalus. 

Kiekvienu atveju specifinių problemų ir specialių būdų joms 
spręsti parinkimas priklauso nuo įvairių veiksnių. Terapeutui reikia 
įsiklausyti į pacientą ir sutarti su juo, kurią problemą laikyti 
„taikiniu“ ir kokius metodus naudoti. Sunkesnės depresijos atvejais 
paprastai pasirenkamas tikslas pakeisti elgesį, pavyzdžiui, jo 
inertiškumą, ir pradedamos specialios veiklos programos (tarkime, 
„Sudėtingėjančios užduotys“, arba „Sėkmės terapija“). Žinoma, 
vienu metu skirtingais metodais galima veikti keletą taikinių. 
Prireiks tam tikro skaičiaus bandymų ir klaidų bei išradingumo. Kai 
metodai parenkami, juos reikia pritaikyti paciento poreikiams ir 
asmenybei. 

Esamo simptomo gydymas turi apimti ir ne tokius akivaizdžius 
problemos komponentus. Pavyzdžiui, projektas, skirtas išjudinti 
pacientą veiklai, apima ne tik jo motyvacijos, bet ir savosios vertės 
stiprinimą. Pacientas, matydamas, kad sėkmingai siekia tikslo, 
gauna esminės informacijos, kuri paveikia jo nuostatas savęs 
atžvilgiu'. Pradėjęs geriau vertinti savo gebėjimus kontroliuoti 
aplinką ir efektyviai veikti kasdieniame gyvenime, jis ima manyti, 
kad jo pastangos duos naudos. Taip išauga jo optimizmas. Kaip jau 
nurodyta, teigiami lūkesčiai pagerina motyvaciją. Dėl sustiprėjusios 
motyvacija ima sektis dar geriau. 


' Bem (1967) ir Wilkins (1971yra surinkę duomenų, rodančių, kad pakitusio 
savo elgesio stebėjimas lemia nuostatos pasikeitimą. Asmuo, darantis išvadas 
iš savo regimo elgesio, naudojasi ta pačia informacija, kuria remiasi išoriniai 
stebėtojai, darydami sprendimus apie pamatinės jo nuostatas. 

Stebėdamas ir teisingai vertindamas savo pagerėjusią veiklą, 
pacientas tarsi randa papildomą paspirtį savęs vertinimui. Pasitenkinimą 
jam ima teikti ir jausmas, kad atliko ką nors apčiuopiamo, ir geresnis 
savęs vertinimas. Šitaip baigiasi ciklas: pagerėjusi veikla - geresnis 
savęs vertinimas - padidėjusi motyvacija - pagerėjusi veikla. Tačiau 
intervencijos taikiniu gali būti pasirinktas ir bet kuris kitas ciklo 
elementas. 

Pacientui suvokus, kad jo asmeninė sritis prasmingai išsiplėtė, 
kyla malonūs jausmai. Tačiau depresija sergantysis linkęs nuvertinti 
teigiamus įvykius ar netikėti jais, todėl atsijoja daug dalykų, kuriuos 
paprastai laikytų teigiamu patyrimu. Išryškėjus tokiam paciento 
polinkiui, jo selektyvus nedėmesingumas turėtų būti aptartas, o 
vėliau ir koreguojamas specialiais būdais. 

Apibendrinant galima pasakyti, kad taikinio metodą sudaro 
depresijos problemos suskaidymas į smulkesnes problemas, specifinių 
įvairaus lygio problemų atrinkimas ir nustatymas, kokio tipo 
terapinė intervencija tiktų pacientui. 


Simptomas, metodas ir neadaptyvi nuostata 


Formuluojant savo depresijos gydymo būdą, terapeutui svarbu 
skirti simptomą, metodą ir pamatines nuostatas. Simptomas gali 
būti afektinis, pavyzdžiui, ašarų priepuoliai, liūdesys, malonumo 
potyrio, humoro jausmo praradimas, apatija. Terapinis metodas 
gali būti bihevioristinis, pavyzdžiui, paciento išjudinimas veiklai ir 
teigiamas tam tikro tipo veiklos paskatinimas. Tačiau pamatinė 
nuostata yra tas komponentas, kurį galų gale reikia pakeisti, kad 
būtų paveikta depresijos visuma. Taigi tikslas yra kognityvinė 
modifikacija. 

Įsitraukimas į veiklą, kuri duoda konkrečių rezultatų (bihevioristinis 
metodas), gali padėti įveikti nuostatą „Ateitis beviltiška, nes negaliu 
atlikti nieko konstruktyvaus“. Panašiai ir neigiama kognityvinė 

nuostata „Viskas nemalonu“ gali būti pakeista, įsivaizduojant 
malonius vaizdus. Malonių scenų įsivaizdavimas gali suteikti ir 
pasitenkinimo, keičiančio kognityvines individo nuostatas: „Galiu 
patirti ir šiek tiek pasitenkinimo, ne tik nuolatinę neslopstančią 
kančią (Beck, 1967). 

Susitelkimas tik į simptomą (pavyzdžiui, liūdesį, norą mirti, 
vangumą), tuo pat metu nenumatant programos nuostatoms 
pakeisti, gali duoti tik laikinų rezultatų. Iš tiesų šis pagerėjimas gali 
būti apgaulingas ta prasme, kad akivaizdžiai pakeičiamas tik vienas 
išorinis depresijos požymis, o jos esmė lieka nepaliesta. Pacientas, 
kurį įtikiname labiau įsitraukti į veiklą, po kiek laiko gali atrodyti 
„geriau“, tačiau netrukus nusižudyti. Todėl labai svarbu, kad 
terapeutas budriai stebėtų ir fundamentalių nuostatų keitimosi, ir 
simptomų gerėjimo požymius. 

Nors pagerėjimo mechanizmas remiasi kognityviniais pokyčiais, 
svarbu stengtis šalinti ir tuos simptomus, kurie iš prigimties yra 
daugiausia afektiniai ar motyvaciniai. Sudėtinis metodas reikalingas 
dėl svarbių priežasčių. 

Depresijos kryptis iš nuolatinio blogėjimo gali būti pakeista 
priešinga, keičiant specifinius grandininės reakcijos komponentus. 
Pavyzdžiui, dėl terapinių nurodymų pacientas tampa konstrukty- 
vesnis. Jis stebi savo elgesį ir galvoja: „Galiu padaryti daugiau, nei 
maniau“. Šis pastebėjimas sustiprina jo motyvaciją plėsti veiklą. Kai 
jis pasiekia daugiau konkrečių tikslų, jo nuostatos savo paties ir 
ateities atžvilgiu dar labiau pasitaiso. Pagerėjęs Aš vaizdas ir 
sustiprėjęs optimizmas sumažina kritiškumą sau ir liūdesį, tiesą 
sakant, jis gali pradėti jausti ir šiek tiek pasitenkinimo. Planuodamas 
terapiją taip, kad vienu metu būtų veikiamos kelios simptomų 
grupės, terapeutas pagreitina gerėjimą. 

Labai svarbu pripažinti, kad jei dėl terapinio poveikio pacientas 
elgiasi ne taip depresiškai, tai dar nereiškia, kad jis yra mažiau 
depresiškas. Džiova sergančio paciento kosėjimą galima sustabdyti 

vaistais, o kad neatrodytų toks išsekęs, priversti jį priaugti svorio 
specialiai maitinant. Tačiau ertmės jo plaučiuose lieka tokios pat 
didelės. Panašiai ir smegenų pažeidimą patyręs asmuo gali būti 
išmokytas atlikti keletą judesių, nors jie ir nereiškia, kad sumažėjo 
jo smegenų nepakankamumas. Tinkamai vertinant depresijos 
pagerėjimą kartu su elgesio pokyčiais reikia ištirti afektų, motyvacijos, 
kognicijų ir fiziologinių funkcijų (miego ir apetito) pokyčius. 


Kognityvinės reorganizacijos mechanizmas 


Naudinga analogija siekiant suprasti kognityvinio modifikavimo 
techniką yra Kelly (1955) paciento ir terapeuto kaip mokslininkų, 
kurie bendradarbiauja tyrinėdami asmeninius paciento konstruktus, 
samprata. Pacientui jo prielaidos ir konstruktai atrodo tokie savaime 
suprantami, kad paprastai jis jų neišsako, kol nėra specialiai paklau- 
siamas. Terapeutas padeda pacientui aiškiai suvokti jo depresijos 
prielaidas, ir tada, veikdami kartu, jie jas kruopščiai ištiria ir patikrina. 

Išjudinti pagrindines prielaidas gydant tokius pacientus kaip 
sergantieji depresija yra svarbu, nes jų kognityvinė struktūra iš 
esmės yra „uždara sistema“. Tokia sistema nepriima jai prieštarau- 
jančios informacijos. Postulatai priimamai kaip faktai. Pagerėjimas 
siejasi su sistemos atvėrimu naujai informacijai ir kitokiems 
požiūriams. Be to, būdingos kognityvinės schemos tampa lankstesnės 
ir atviresnės. 

Klausinėjant tam tikrą prielaidą galima paversti diskusijos 
objektu. Procedūra susideda iš: 1) priežasčių, kodėl pacientas tiki 
depresiją sukeliančiomis prielaidomis, atskleidimo; 2) palaikančių 
prielaidą arba jai prieštaraujančių duomenų išdėstymo, kaip 
daroma debatų metu. Tuo siekiama, kaip Sokrato dialoguose, 
atrasti „tiesą“ išsakant aptariamam klausimui priešingą poziciją. 

Kitas svarbus paciento įsitikinimų tyrimo būdas yra empirinis 
demonstravimas. Du bendradarbiai (terapeutas ir pacientas) gali 

sukurti eksperimentinę situaciją, kurioje patikrinamos prielaidos ir 
iš karto gali būti atrandamas sprendimas. Mes atlikome analoginius 
šios procedūros tyrimus, panaudodami skirtingas užduotis, taip pat 
rėmėmės klinikiniu šių eksperimentinių paradigmų taikymu, kaip 
antai gydydami sudėtingėjančių užduočių metodu. Sėkmė pagerino 
depresiškų ligonių veiklą, tuo tarpu nedepresiškų asmenų veiklą 
pagerino nesėkmė (Loeb ir kt., 1971). 

Eksperimentinis mūsų atradimas, kad sergantysis depresija 
teigiamai reaguoja į konkrečius gerus ar puikius veiklos rezultatus 
(5 skyrius), teikia naudingų idėjų kognityviniam pertvarkymui. 
Konkreti, teigiama tiesioginė informacija apie jo veiklą turi didelį 
poveikį ligonio Aš vaizdui ir lūkesčiams. Depresija sergančiojo 
polinkis patyrus „sėkmę“ pernelyg plačiai apibendrinti teigiama 
kryptimi rodo, kad neigiamas kognityvines jo nuostatas galima 
paveikti. Terapiškai tai daroma sumanant būdus parodyti pacientui 
jo specifinius kognityvinius iškraipymus ir pademonstruoti jų 
nepagrįstumą. Kai tam tikrais elgesio modifikavimo ar pokalbio 
metodais tokia Kognityvinė reorganizacija pasiekiama, visi paciento 
depresijos simptomai gali greitai išnykti. 

Tolesniuose skyreliuose apibūdinsime įvairius metodus 
specifinėms sunkumų sritims („taikiniams“) gydyti. Aptarsime ir 
keletą specialių būdų. Aiškumo dėlei pirmiausia pateiksime 
trumpus šių metodų aprašymus. 

Veiklos planavimas kartu su pacientu. Kadangi pacientas laiko savo 
pastangas bergždžiomis, jam svarbu išlikti aktyviam, kad galėtų 
matyti galimą savo veiklos veiksmingumą. Pats veiklos tvarkaraštis 
padeda pacientui planuoti savo dieną. Kadangi depresiški pacientai 
dažnai priešinasi pastangoms priversti juos „užsiimti“, labai svarbu 
juos įvairiai skatinti, pavyzdžiui, priminti, kad veikla gali truputį 
palengvinti nemalonius jausmus. 

Sunkėjančių užduočių programa. Šio metodo tikslas yra suteikti 
pacientui sėkmės potyrių, todėl jis kartais vadinamas „sėkmės 


224 


Kognityvinė terapija ir emociniai sutrikimai 


terapija“. Terapeutas pradeda nuo paprastos užduoties, kuri, kaip 
jis nustato, yra visiškai įveikiama pacientui. Kartu su pacientu 
suplanuojama daugiau užduočių, kurios yra ir sudėtingesnės, ir 
ilgesnės. Pavyzdžiui, depresija serganti namų šeimininkė pirmiausia 
gali būti paraginta paprasčiausiai išvirti kiaušinį. Sėkmingai 
įveikusi kiekvieną užduotį ji gali pagaminti ir pietus. 

Sėkmės ir malonumo terapija [M 67 P terapija]. Šio metodo esmė — 
užtikrinti, kad pacientas nuolat užsirašytų savo veiklą ir Žymėtųsi 
„S“ kiekvienai sėkmingai įveiktai užduočiai ir „M“ kiekvienam 
patirtam malonumui. Šios procedūros tikslas - įveikti depresija 
sergančiųjų aklumą situacijoms, kuriose jiems sekasi, ir polinkį 
užmiršti situacijas, kurios jiems teikia nors kiek malonumo. 

Kognityvinis pervertinimas. Kaip minėta anksčiau, yra daug 
kognityvinės terapijos technikų, kurių esmė - ydingų mąstymo 
įpročių keitimas. Šią techniką iš esmės sudaro tipiškų neadaptyvių 
kognicijų ir nuostatų nustatymas. Tada pacientas ir terapeutas 
įvertina tas mintis, stengdamiesi patikrinti jų pagrįstumą. Tam 
reikia mažiausiai septynių žingsnių: 1) nustatyti depresinių kogni- 
cijų ir liūdesio seką; 2) nustatyti ryšį tarp kognicijų ir motyvacijos 
(noro vengti ir suicidinių impulsų); 3) ištirti depresines kognicijas; 
4) patikrinti, įvertinti ir pakeisti šias kognicijas; 5) nustatyti 
perdėtus apibendrinimus, šališkas išvadas, dichotomišką mąstymą; 
6) nustatyti pamatines prielaidas; 7) patikrinti, įvertinti ir pakeisti 
pagrindines prielaidas. 

Alternatyvų terapija. Šį metodą sudaro dvejopi veiksmai: 1) alter- 
natyvių patyrimo aiškinimų nagrinėjimas. Sergantysis depresija 
nuolat neigiamai iškreipia savo interpretacijas. Galvodamas apie 
kitokius paaiškinimus, jis turi galimybę pripažinti klaidą ir pakeisti 
aiškinimus tikslesniais; 2) alternatyvių būdų įveikti psichologinius 
ir situacinius sunkumus nagrinėjimas. Aptardamas įvairius savo 
sunkumų įveikimo būdus, pacientas atranda sprendimus proble- 
moms, kurias laikė neišsprendžiamomis. Jis taip pat suvokia, kad 

kartą jo jau atmesti variantai gali būti tinkami ir padėti išsivaduoti 
iš sunkumų. 

Kognityvinė repeticija. Ši technika taikoma atskleisti problemas, 
kurios trukdo pacientui imtis tikslingos veiklos. Įsivaizduodamas 
save atliekantį kokią nors užduotį, pacientas gali nupasakoti 
specifines „kliūtis“, kurias jis numato, ir konfliktus, kuriuos ta veikla 
sužadina. Tada šie veiksmų stabdžiai gali tapti diskusijų objektu. 

Namų darbai. Iš visko, kas pasakyta, akivaizdu, kad taikant 
kognityvinę depresijos terapiją reikia gana daug dirbti ne terapinio 
susitikimo metu. Kiekvieną kartą skiriama namų užduotis. 
Dažniausiai pacientas turi atlikti kokias nors užduotis, kurios turėtų 
padėti įveikti depresijos simptomus. Be to, jis paprastai užsirašo 
automatines mintis. Patį metodą sudaro neigiamos kognicijos 
užrašymas viename stulpelyje, o racionalaus atsakymo - kitame. 

Specifinės sunkumų sritys ir rekomenduojamos terapinės 
technikos aprašytos 1 lentelėje. 


KOGNITYVINĖS MODIFIKACIJOS TAIKINIAI 


Taikinys: inercija, vengimas, greitas nuovargis 


Depresijai būdingas pasyvumas ir akivaizdus suglebimas kadaise 
buvo laikomi neurofiziologinio slopinimo forma: psichomotoriniu 
sulėtėjimu. Tačiau daugelis tyrimų ir klinikinė patirtis rodo, kad 
pacientas tampa aktyvesnis ir veikia efektyviai, kai eksperimentatorius 
arba terapeutas sužadina jo motyvaciją (Loeb ir kt., 1971; Friedman, 
1964). Taigi specialiai pacientui sudarytu veiklos tvarkaraščių 
stengiamasi sumažinti akivaizdų sulėtėjimą. 

Racionaliai suplanuotos veiklos programa turi daug pranašumų. 
Kai kurie jų: a) keičiasi paciento Aš vaizdas. Pacientas jaučiasi 

daugiau galintis ir ne toks netikęs. Gerėjant Aš vaizdui pacientas 
tampa optimistiškesnis; b) perkeliant dėmesį į veiklą, pacientas 
atitraukiamas nuo skausmingų, slegiančių minčių ir kankinančio 
afekto; c) kitų Žmonių reakcijos į pacientą tampa palankesnės; jam 
svarbūs Žmonės paprastai naudingai paskatina konstruktyvią 
paciento veiklą; d) paciento afektinė reakcija gali pasikeisti; jis 
pamėgsta veiklą ir dėl to jaučiasi geriau. 

Labai svarbu iš pat pradžių sukurti veiklos motyvaciją. Be to, 
veikla turi turėti pacientui suprantamą tikslą - arba tokį tikslą, kurį 
pacientui galima išaiškinti. Veiklos motyvacijai sužadinti reikia 
gana daug terapeuto supratingumo ir įgūdžių. Visi, dirbę su 
depresiškais pacientais, žino, kad jie dažnai stengiasi tapti aktyvesni. 
Negana to, dažniausiai ir jų šeimos nariai bei draugai meilikaudami, 
stumdami arba įtikinėdami bergždžiai ragina juos tapti aktyves- 
niais. Šios pastangos paprastai nevaisingos, nes pacientas ir jį 
raginantieji nesupranta depresijos psichologijos. 

Siekdamas išjudinti pacientą veiklai, terapeutas pirmiausia turi 
išsiaiškinti paciento neveiklumo priežastis. Kad surinktų šią 
informaciją, terapeutas gali rekomenduoti tam tikrą veiklą ar 
užduotį, kuri akivaizdžiai yra pacientui įveikiama. Kai pacientas 
išreiškia savo nenorą ar negebėjimą sutikti su pasiūlymu, terapeutas 
prašo paciento smulkiau paaiškinti nenoro priežastis. Šios „priežastys“ 
tada traktuojamos kaip hipotezės, kurias reikia patikrinti specifine 
užduotimi. 

Paprastai depresiški pacientai savo pasyvumą, inertiškumą ir 
priešinimąsi užduočiai aiškina tokiomis priežastimis: a) „Nėra 
tikslo stengtis; b) „Negalėsiu to atlikti"; c) „Jei pamėginsiu, vis tiek 
nepasiseks, ir aš jausiuosi blogiau"; d) „Aš per daug pavargęs ką 
nors daryti; e) „Daug lengviau nieko neveikti". 

Dažniausiai pacientas neveiklumo priežastis laiko pagrįstomis 
ir tol, kol jų neišsako, jam neatrodo, kad jos gali būti klaidingos. 
Vėliau, terapeutui kartu su pacientu suplanavus užduotį, šių 

„priežasčių“ pagrįstumas patikrinamas. Jei pacientas pasiekia 
numatytą tikslą, terapeutas turi pabrėžti, kad patirta sėkmė 
prieštarauja klaidingai nuostatai (pavyzdžiui, kad pacientas per 
silpnas ką nors veikti). 

Prieš sudarant užduotį, reikia ištirti ir aptarti simptomo prasmes 
ir konotacijas. Pavyzdžiui, viena iš nejudrumo konotacijų yra ta, 
kad pacientas „tingi“. Jis linkęs laikytis tokio pat požiūrio, kaip ir 
aplinkui jį esantys žmonės. Dėl to jis, kaip ir jam svarbūs žmonės, 
kritikuoja save. Išjudindamas pacientą veiklai, terapeutas gali 
padėti pacientui kovoti su kritišku savęs vertinimu. 

Kitas kognityvinio-bihevioristinio metodo etapas - tai paciento 
susidomėjimo arba smalsumo sužadinimas, kad jis sutiktų nors 
bendradarbiauti bandant atlikti paprastą užduotį. Tai galima 
pasiekti kitaip pateikiant tam tikrą užduotį, paaiškinant konkrečios 
veiklos tikslą, perteikiant pacientui idėją, kad egzistuoja ne tokia 
kankinanti blogos jo savijautos alternatyva - būtent, bendradar- 
biavimas su terapeutu, siekiančiu įtraukti jį į tam tikrą veiklą. Kai 
pacientas sutinka bendradarbiauti, galima taikyti daug verbalinių 
kognityvinių ir bihevioristinių metodų. 

Kadangi depresija sergančiojo troškimas išvengti kasdienių 
darbų yra stiprus, o neigiami įsitikinimai įsišakniję, terapeutui 
svarbu aiškiai pareikšti pacientui, kad jis nesąmoningai save žlugdo 
ir dar labiau kankinasi, nesipriešindamas toms žlugdančioms 
nuostatoms ir pasiduodamas regresyviems troškimams. Terapeutas 
turi tiesiogiai ar netiesiogiai parodyti pacientui, kad, suabejodamas 
savo idėjomis, jis gali pasijusti geriau. 

Labai svarbu, kad terapeutas savo klausimus ir tvirtinimus apie 
paciento prieš save nukreiptas idėjas ir troškimus formuluotų 
nepriekaištaudamas ir supratingai. Pacientas neturi manyti, kad 
terapeutas jį bara arba verčia gintis. Kadangi depresiški pacientai 
paprastai į „kritiką“ reaguoja dar smarkesne kritika savo atžvilgiu 
ir dar didesniu sustingimu, terapeutas turi išgauti paciento reakciją 

į savo teiginius; jis turėtų nustatyti, ar pacientas nenaudoja terapeuto 
komentarų „prieš save“. 

Be to, terapeutas turi budriai stebėti, kad jo teiginiai neskambėtų 
kaip reikalavimai remtis „pozityvaus mąstymo galia“. Jis turėtų 
aiškiai nurodyti, kad kartu su pacientu stengiasi tiksliai nusakyti 
problemą ir rasti būdą iš jos išsivaduoti. Bendri raginimai „mąstyti 
pozityviai“ retai padeda ištaisyti nepagrįstas neigiamas mintis ir tik 
dar labiau verčia pacientą jaustis nevykėliu. 

Nusakęs savo pragmatinį metodą, terapeutas turi padrąsinti 
pacientą reikšti pritarimą ir nepritarimą. Šis metodas gali pasirodyti 
pernelyg aiškus ir paviršutiniškas, todėl galima pagyįstai pasiteirauti, 
kaip jis gali paveikti galingus regresyvius paciento troškimus ir 
neigiamas mintis. Tačiau dirbdamas su sergančiaisiais depresija, ne 
kartą su nuostaba patyriau, kaip nekritiškai jie priima savo 
nihilistines nuostatas ir troškimą vengti. Iškeldamas šias uždaras 
nuostatas tirti ir apsvarstyti, terapeutas suteikia progą pacientui jas 
pakeisti. Galutinis šios programos tikslas yra išmokyti pacientą 
nustatyti savo neigiamas mintis be terapeuto pagalbos. Supratęs, 
kaip šios automatinės mintys jį žlugdo, pacientas gali pats imti jomis 
abejoti. Vėliau jis gali jas ištaisyti, pakeisdamas racionalesnėmis 
reakcijomis (10 skyrius). 

Kai kurie klausimai ir teiginiai, kurie, kaip pastebėjau, yra 
naudingi raginant pacientą tyrinėti savo įsitikinimus, o vėliau ir 
suabejoti jais, išvardyti toliau. Terapeutas neturėtų kelti retorinių 
klausimų ir kaskart duoti pacientui pakankamai laiko atsakyti. 


Pacientas: Nėra prasmės stengtis. 

Terapeutas: Jūs suprantate, kad neveiklumas niekur jūsų neveda. 
Jūs jau ilgokai taip elgiatės, tačiau nesijaučiate geriau. Ką prarastumėte, 
pamėgindamas elgtis kitaip? 

Pacientas: Jei ką mėginsiu, pasijusiu blogiau. 

Terapeutas: a) Ar jums atrodo, kad gulinėdamas pasijusite geriau? 

b) Ar neveiklumas jums iki šiol yra padėjęs? c) Jei pasyvumas 
nepadėjo iki šiol, ar verta tikėtis, kad dabar bus kitaip? d) Tik 
išmėginęs ką nors kita, galite rasti progą jaustis geriau. Žinoma, 
galite pasijusti ir prasčiau, tačiau vienas dalykas aiškus: jei gulėsite 
kaip iki šiol, menkai tikėtina, kad nuotaika pagerės. e) Vengdamas 
veiklos, jūs tik kritikuojate save ir vadinate tinginiu, netikusiu, 
bejėgiu... Juk pastebėjote, kad nieko neveikimas tik padeda jums 
galvoti apie save kritiškai. Jūs darote save kankinančių minčių ir 
jausmų auka. 

Pacientas: Aš to negaliu. 

Terapeutas: a) Kaip galite būti toks tikras, kad neįstengsite atlikti 
šios užduoties, jei nepamėginote? b) Jei darysite po truputį, sugebėsite 
ir pabaigti. 

Pacientas: Aš per daug pavargęs (per daug sergu), kad mėginčiau. 

Terapeutas: Kartą pradėjęs, tikriausiai pastebėsite, kad tęsti 
lengviau, nei atrodo. Pamatysite, kad nuovargis jums netrukdo. 
Paleisti traukinį reikia tonų anglies, o riedėti juo — tik trupučio. 


Kai terapeutas prasiskverbia pro paciento pasipriešinimą ir 
sužadina jo susidomėjimą, pereinama į kitą terapinės programos 
etapą. Terapeutas neturi pasitenkinti, sudaręs paprasčiausią 
kognityvinį disonansą, jis privalo užtikrinti, kad bet kokį diskusijų 
laimėjimą iš karto lydėtų veiksmas. 

Terapinę programą galima suformuluoti kaip tokius Žingsnius: 
a) specifinės užduoties pasiūlymas pacientui; b) priežasčių, kodėl 
prieštaraujama pasiūlymui, iškėlimas aikštėn; c) prašymas, kad 
pacientas pasvertų „priežasčių (neigiamų nuostatų) pagrįstumą; 
d) parodymas pacientui, kodėl šios priežastys (arba nuostatos) jį 
žlugdo ir yra netinkamos; e) paciento intereso pamėginti atlikti 
pasiūlytą užduotį skatinimas; f) užduoties suplanavimas taip, kad 
paciento veiksmai patikrintų jo idėjų pagrįstumą. Sėkmingai baigta 

užduotis prieštaraus paciento hipotezei, kad jis nesugeba jos atlikti; 
g) parodymas pacientui, jau turinčiam sėkmingos patirties, kad 
palankūs rezultatai prieštarauja jo prieš save nukreiptoms 
pranašystėms; h) „konstruktyvių“ terapeuto pasiūlytų nuostatų 
apžvelgimas kartu su pacientu. Šiomis formuluotėmis vėliau 
pacientas gali naudotis, kovodamas su savo neigiamomis mintimis 
ir nuostatomis; i) paciento mokymas nustatyti neigiamas mintis, 
abejoti jomis ir rasti protingą atsaką joms. Šitai įgyvendinama, 
skiriant namų užduotis. 

Pacientas į tris stulpelius rašo: a) situaciją, kuri sukėlė nemalonius 
jausmus; b) neigiamą automatinę mintį; c) neutralizuojantį atsaką į 
neigiamą mintį. Kaip galima sužadinti paciento susidomėjimą 
pasiūlant veiklą, kuri jam atrodo vargiai įmanoma, rodo toks atvejis. 

Pacientas buvo penkiasdešimt dvejų metų vyras, kuris daugiau 
nei metus nesikėlė iš ligoninės lovos. Jis buvo gydytas daugeliu 
antidepresantų kursų, tačiau nė trupučio nepagerėjo. Susitikau su 
juo vienintelį kartą. Tuo metu pacientas sėdėjo ant kėdės greta savo 
lovos. Po parengiamosios įžangos ir įprastų mandagių frazių 
pokalbis klostėsi taip: 


Terapeutas: Suprantu, kad jūs ilgą laiką nesitraukėte nuo savo 
lovos. Kodėl taip? 

Pacientas: Negaliu vaikščioti. 

Terapeutas: Kodėl taip... Ar jūsų kojos paralyžiuotos? 

Pacientas (suirzęs): Žinoma, ne! Aš tiesiog neturiu energijos. 

Terapeutas: Kas nutiktų, jei pabandytumėte vaikščioti? 

Pacientas: Manau, nugriūčiau veidu į grindis. 

Terapeutas: Ką pasakytumėte, jei aš tvirtinčiau, kad galite 
vaikščioti po visą ligoninę? 

Pacientas: Pasakyčiau, kad jūs pamišęs. 

Terapeutas: O ką, jei patikrintumėte? 

Pacientas: Ką gi? 

Terapeutas: Ar aš nepamišęs. 

Pacientas: Prašom manęs nevarginti. 

Terapeutas: Jūs sakėte, kad manote, jog negalite vaikščioti. 
Daugelis depresiškų žmonių taip mano, tačiau pamėginę pamato, 
kad jiems sekasi geriau, nei tikėjosi. 

Pacientas: Aš žinau, kad negaliu vaikščioti. 

Terapeutas: Kaip manote, ar įstengtumėte žengti keletą žingsnių? 

Pacientas: Ne, man linksta kojos. 

Terapeutas: Lažinuosi, jūs galite nueiti nuo čia iki durų [apie 5 
metrus). 

Pacientas: O kas, jei neįstengsiu? 

Terapeutas: Aš jus pagausiu. 

Pacientas: Aš tikrai per silpnas. 

Terapeutas: Na štai, laikau jūsų alkūnę. [Tada pacientas žengė 
keletą žingsnių, prilaikomas terapeuto. Jis nuėjo daugiau nei 
paskirtus penkis metrus - ir niekieno nepadedamas. Tada pats grįžo 
prie savo kėdės.) 

Terapeutas: Jums sekėsi geriau, nei tikėjotės. 

Pacientas: Ko gero. 

Terapeutas: O jei pereitumėte koridoriumi [apie 20 metrų|? 

Pacientas: Žinau, kad neturiu jėgų eiti taip toli. 

Terapeutas: Kaip toli, jūsų nuomone, galite nueiti? 

Pacientas: Galbūt iki kitos palatos [apie 10 metrų). 


Pacientas lengvai nuėjo iki kitos palatos ir iki koridoriaus galo. 
Terapeutas vis siūlė konkrečius tikslus ir stengėsi išgauti paciento 
atsaką į juos. Po kiekvienos sėkmingai įvykdytos užduoties buvo 
siūlomas vis ilgesnis atstumas. 

Per 45 minutes pacientas pradėjo laisvai vaikščioti po palatą. 
Dabar jis galėjo „apdovanoti“ save už padidėjusį veiklumą, 
atsigerdamas gazuoto vandens iš gėrimų automato. Vėliau, išplėtęs 
savo veiklą, jis ėmė vaikščioti po visą ligoninę ir susirado įvairių 

poilsiui skirtų pramogų. Po kelių dienų jis žaidė stalo tenisą, lankėsi 
ligoninės bare ir greičiau nei po savaitės ėmė vaikštinėti po ligoninės 
teritoriją, džiaugdamasis gėlėmis, krūmais ir medžiais. Dar vienas 
savaiminis atpildas jam buvo palankios personalo narių ir kitų 
ligonių reakcijos. Pacientas pradėjo kalbėti apie save teigiamai ir 
konkrečiai rengtis išeiti iš ligoninės visam laikui. Šį tikslą jis pasiekė 
per mėnesį. 


Šis atvejis rodo, kad įmanoma įveikti neigiamus paciento įsitiki- 
nimus. Patyręs sėkmę, pacientas ima žvelgti į save kitaip - iš ligotos, 
silpnos, nevisavertės būtybės tampa aktyviu žmogumi, gebančiu 
susirasti pasitenkinimo šaltinį. Jei pacientas nebūtų pakeitęs savo 
požiūrio į save ir lūkesčių, būtų buvę labai svarbu parodyti jam, kad 
tikrasis jo elgesys prieštarauja neigiamai jo nuomonei ir todėl 
nusipelno palankesnio vertinimo. 

Skirdamas sudėtingesnes užduotis, terapeutas turi atsižvelgti į 
tai, kad pacientas turės neigiamų minčių apie kiekvieną užduoties 
žingsnį. Pacientas turėtų būti tinkamai parengtas įveikti ir neutralizuoti 
šias neigiamas mintis. Pavyzdžiui, pacientui buvo skirta užduotis 
pataisyti savo fonografą. Planuojant konkrečius šios užduoties 
žingsnius, jam kilo neigiamų minčių, kurios jį prislėgė (pavyzdžiui, 
„Nesugebėsiu susirasti atsuktuvo“). Šias mintis pacientas išsakė ir 
jos buvo aptartos („Kur jūs paprastai laikote atsuktuvą?"). Kai 
aptarus žlugdančias mintis pavyko jas įveikti, buvo aptartas kitas 
užduoties etapas ir su juo susijusios neigiamos mintys. Po tokios 
kognityvinės repeticijos pacientas įstengė įgyvendinti planą, todėl 
patyrė ne tik pasitenkinimą dėl atliktos užduoties, kurią laikė 
neįmanoma, bet ir malonumą, galėdamas klausytis savo žodžių 
įrašų. 

Taikiniai - neviltis ir suicidinės mintys 


Paklaustas, kodėl nori nusižudyti, pacientas paprastai atsako: 
a) „Nėra tikslo gyventi. Nebeturiu ko laukti“; b) „Jaučiuosi toks 
pasigailėtinas, kad tai vienintelis būdas išsigelbėti“; c) „Esu našta 
savo šeimai, pasitraukdamas jai padėsiu '; d) „Ateitis juoda"; e) „Vis 
tiek negaliu gauti to, ko noriu, kokia prasmė stengtis". 

Atkreipkite dėmesį, kad visos šios nuostatos akivaizdžiai 
susijusios su neviltimi. Tipišku atveju pacientas laiko save įstrigusiu 
neišsprendžiamoje gyvenimo situacijoje, iš kurios nėra išeities 
(išskyrus savižudybę). Jei suicidines mintis lemia neviltis, gali- 
ma panaudoti daug metodų, kad parodytmėme pacientui, jog: 
a) egzistuoja alternatyvūs jo gyvenimo situacijos ir ateities 
aiškinimai ir b) jis gali elgtis ir kitaip nei dabar, kai yra pakliuvęs į 
aklavietę. Šį metodą pavadinome „alternatyvų terapija“. 

Terapeutas neturėtų vengti klausinėti paciento, kodėl šis laiko 
savižudybę vienintele išeitimi iš savo kančių arba nepakeliamos 
gyvenimo situacijos. Dažniausiai pacientas yra apsvarstęs alternatyvius 
sprendimus, tačiau juos atmetęs kaip netinkamus. Terapeutas 
turėtų kartu su pacientu alternatyvas ištyrinėti iš naujo. Neretai 
pacientas nusprendžia nusižudyti, nes padaro išvadą, kad jam 
nebegalima padėti arba kad jo gyvenimas nebepasikeis. Tyrinėjant 
šias pagrindines prielaidas, galima padėti pacientui pereiti nuo 
destruktyvių minčių prie troškimo gyventi. 

Paauglė pasisakė, kad ateitis jai atrodo labai niūri ir ji rimtai 
galvoja apie savižudybę. Kaip savižudybės priežastį ji nurodė tai, 
kad visą vaikystę jautėsi nelaiminga, o „sakoma, kad vaikystė yra 
laimingiausias laikotarpis žmogaus gyvenime“. Todėl suaugdama 
ji tegalėjo tikėtis tik dar didesnio nelaimingumo. Man pasisekė su 
ja pasikalbėti apie tai, kad daugelis mano pažįstamų tvirtina, jog 
suaugę jie jaučiasi laimingesni nei vaikystėje. Pacientė nustebo tai 
išgirdusi. 

Ji taip pat tvirtino, kad ateitis atrodo jai tuščia, nes ji negali 
pasiekti to aukšto lygio, kurį nusistatė meno srityje. Ji pralinksmėjo, 
kai pasakiau, kad daugelis Žmonių, taip pat ir aš, yra laimingi, nors 
nemoka nupiešti net tiesios linijos. Ji išreiškė norą apsvarstyti 
lankstesnius reikalavimus sau. Taip pat ji sugebėjo suprasti, kad 
neišmintinga savo subjektyvią nuomonę apie savo meninius darbus 
taikyti sprendžiant apie viso gyvenimo vertingumą. Negana to, aš 
parodžiau jai, kaip smarkiai ji tapatinasi su savo darbu. Todėl, jei 
jos darbas nenusiseka, ji yra nevykėlė. 

Po šio vienintelio pokalbio ji pertvarkė savo mąstymą. Po kelerių 
metų ji man papasakojo, kad neviltis ir suicidinės mintys jai 
daugiau nebekilo. 

Už nevilties ir suicidinių polinkių slypinčias prielaidas galima 
išklibinti meistriškai klausinėjant. Tikslingai, bet draugiškai klausi- 
nėdamas terapeutas gali padėti pacientui suvokti, kad kai kurios jo 
prielaidos nesuderinamos tarpusavyje. Nesuderinamumo pripažinimas 
pajudina visą klaidingą įsitikinimų sistemą. Klausinėjimas turi bent 
paskatinti pacientą suvokti, kad jo prielaidos tėra idėjos, kurias 
galima tirti, o ne neginčytina tikrovė ar nepajudinami faktai. 

Pavyzdys, kaip pacientas ima suvokti loginius neatitikimus savo 
įsitikinimų sistemoje, yra toliau pateikiamas pokalbis su neseniai 
nusižudyti mėginusia moterimi, kuri dar neatsisakė savo ketinimų. 
Ji nieko nebesitiki iš ateities, nes jos vyras neištikimas. Štai terapinių 
veiksmų iliustracija. 


Terapeutas: Kodėl jūs norite baigti gyvenimą? 

Pacientė: Be Reymondo esu niekas... Negaliu būti laiminga be 
Reymondo... O santuokos išgelbėti negaliu. 

Terapeutas: Kokia buvo jūsų santuoka? 

Pacientė: Ji buvo nelaiminga nuo pat pradžių... Reymondas 
visada buvo neištikimas... Per paskutinius penkerius metus retai jį 
matydavau. 


Kognityvinė depresijos terapija 1239 


Terapeutas: Sakote, kad be Reymondo negalėtumėte būti laiminga... 
Ar su Reymondu buvote laiminga? 

Pacientė: Ne, mes visąlaik barėmės ir aš jaučiausi vis blogiau. 

Terapeutas: Jūs sakote, kad be Reymondo esate niekas. Ar prieš 
sutikdama Raymondą taip pat jautėtės esanti niekas? 

Pacientė: Ne, taip nesijaučiau. 

Terapeutas: Jei taip nesijautėte prieš susipažindama su 
Reymondu, kodėl dabar jis jums reikalingas, kad nesijaustumėte 
esanti niekas? 

Paciente (sumišusi): Hmmm... 

Terapeutas: Ar draugavote su vaikinais prieš susipažindama su 
Reymondu? 

Paciente: Tada aš buvau labai populiari. 

Terapeutas: Kodėl jūs manote, kad dabar be Reymondo būsite 
nepopuliari? 

Pacientė: Kadangi negalėsiu sudominti jokio kito vyro. 

Terapeutas: Ar vyrai yra domėjęsi jumis, kai ištekėjote? 

Pacientė: Daug vyrų apie mane sukosi, bet aš juos ignoravau. 

Terapeutas: Kaip manote, jei būtumėte ne santuokoje, ar vyrai 
jumis domėtųsi - žinodami, kad esate laisva? 

Pacientė: Manau, kad galbūt taip. 

Terapeutas: Galbūt galėtumėte susirasti vyrą, kuris būtų pastovesnis 
už Reymondą? 

Pacientė: Nežinau... Galbūt ir taip. 

Terapeutas: Sakote, kad jums nepakeliama mintis apie santuokos 
nutrūkimą. Ar teisybė, kad jūs beveik nematydavote savo vyro 
pastaruosius penkerius metus? 

Pacientė: Taip, sutikdavau jį tik porą kartų per metus. 

Terapeutas: Ar yra kokių nors šansų, kad jūs vėl būsite kartu? 

Pacientė: Ne... Jis turi kitą moterį. Jis manęs nenori. 

Terapeutas: Tada ką iš tikrųjų jūs prarandate, nutraukdama 
santuoką? 

Paciente: Nežinau. 

Terapeutas: Ar gali būti, kad jums seksis geriau, jei santuoka 
baigsis? 

Pacientė: Nėra jokių garantijų. 

Terapeutas: Ar jūsų santuoka tikra? 

Paciente: Manau, kad ne. 

Terapeutas: Jei jūsų santuoka netikra, ką jūs iš tikrųjų prarandate, 
jei nusprendžiate ją nutraukti? 

Pacientė (ilga pauzė): Ko gero, nieko. 


Po šio pokalbio pacientė tapo linksmesnė ir atrodė, kad ji įveikė 
suicidinę krizę. Kito susitikimo metu ji pareiškė, kad akis jai atvėrė 
būtent šis argumentas: kaip ji gali būti „niekas“ be Reymondo, jei 
laimingai gyveno ir buvo normali asmenybė iki jį pažindama? 
Galiausiai ji išsiskyrė ir pradėjo stabilesnį gyvenimą. 

Šiuo atveju „alternatyvų terapija“ buvo pagrįsta suabejojimu jos 
klaidingais įsitikinimais, jog; a) kad būtų laiminga, galėtų funkcionuoti 
ir turėtų tapatumą, jai reikalingas jos vyras; b) kažkokiu būdu 
santuokos pabaiga taps jos kelio pabaiga, tai siaubingas praradimas; 
c) be savo vyro ji neturi ateities. Pacientė sugebėjo įžvelgti savo 
įsitikinimų klaidingumą ir todėl suvokė, kad turi ir kitų galimybių, 
ne vien mėginti išsaugoti suirusią santuoką arba nusižudyti. Kitais 
atvejais pats terapeutas turi nusakyti realistines prieš save nukreiptų 
veiksmų alternatyvas. 

Kad neviltis yra esminis suicidinių mėginimų ir suicidinių 
minčių veiksnys, įrodyta daugeliu sisteminių tyrimų (Minkoff, 
Bergman, Beck ir Beck, 1973; Lester ir Beck, 1975; Beck, Kovacs ir 
Weissman, 1975; Wetzel, 1976). Sisteminis tyrimas taip pat parodė, 
koks psichoterapiškai vertingas tiesioginis susitelkimas į paciento 
nurodomas suicidinių ketinimų priežastis (Kovacs, Beck ir 
Weissman, 1975). 

Taikydamas „alternatyvų terapiją“, terapeutas turi turėti galvoje 

paprastai nemenką paciento pesimizmą, į kurį atsitrenkia bet kurios 
siūlomos konstruktyvios alternatyvos. Kadangi pacientas į galimus 
pasirinkimus žvelgia per neigiamai iškreipiančią prizmę, terapeutas 
neturi atsitraukti, kai jam atrodo, kad pacientas visiškai atmeta 
planą. Savižudybės kaip išsigelbėjimo priemonės pasirinkimas 
dažnai yra pagrįstas nerealistiškai neigiamu kitų pasitraukimo 
formų (pavyzdžiui, vaistų, gydymo ligoninėje, atostogų, laikino 
nusišalinimo) vertinimu. 


Taikinys - savęs kritikavimas ir kaltinimas 


Depresiškas pacientas, kaip ir kiti žmonės, ieško savo sunkumų 
priežasčių. Pagal savo priežastingumo sampratą depresiškas pacientas 
sunkumų priežastimi linkęs laikyti save. Priežasčių ieškojimas savyje 
gali pasiekti absurdiškus kraštutinumus: kai pacientui pasakoma, 
kad savęs kaltinimas neadaptyvus, jis kaltina save dėl kaltinimų 
sau. Savęs kritikavimas įgyja tvirtinimų pavidalą: „Aš niekam tikęs; 
aš nevykėlis; tai mano paties kaltė“. Žinoma, šios idėjos tik verčia 
pacientą jaustis blogiau. 

Kognityvinį metodą, įveikiant nuolatinį savęs kritikavimą, 
pirmiausia sudaro pastangos padėti pacientui jį suvokti. Paprastai 
šitai nesunku, nes save iškritikavęs pacientas jaučiasi blogiau; taigi, 
kai jis išgyvena disforiją, kad suvoktų, jog save kritikuoja, jam 
tereikia atkurti prieš tai buvusias mintis. 

Kitas Žingsnis - tai padidinti paciento objektyvumą dėl neapykantos 
sau. Šis žingsnis lemiamas, nes pacientas paprastai mano, kad 
kritika sau yra teisinga. Vienas metodų galėtų būti užduoti tokį 
klausimą: „Tarkime, aš padariau tokių pačių klaidų, kaip ir jūs. Ar 
jūs mane už tai niekinsite?“ Kadangi pacientas pripažįsta, kad 
kitam asmeniui nebūtų toks griežtas, jis gali suvokti, kokia perdėta 
yrajo kritika sau. Lengva ir vidutinio sunkumo depresija sergantieji 
gali pripažinti savęs kritikavimo žalingumą, jei terapeutas, 

pavyzdžiui, sako: „Kaip, jūsų manymu, aš dirbčiau, jei kas nors 
stovėtų man už nugaros, vertindamas arba kritikuodamas viską, ką 
padarau?... Iš esmės jūs pats to nenorėdamas elgiatės taip pat... 
Viskas baigiasi tuo, kad jūs ne tik jaučiatės blogai, bet ir negalite 
normaliai dirbti. Jūs pastebėsite, kad jausitės laisvesnis ir jums seksis 
geriau, jei pasistengsite nekreipti dėmesio į savęs vertinimus". 

Greičiau įgyti objektyvesnį požiūrį į savęs kritikavimo iraciona- 
lumą ir žalingumą kartais padeda vaidmenų žaidimai. Terapeutas, 
pavyzdžiui, vaidina pacientą tokį, kaip šis save supranta: nevykusį, 
niekam netinkamą, silpną. Pacientas mokomas būti griežtu kritiku, 
kuris žodžiais puola „pacientą“ kiekvieną kartą, kai šis parodo ar 
pripažįsta, kad save kaltina. Įgudęs terapeutas gali vaidinti taip, kad 
atskleistų paciento iškraipymus ir šališkas išvadas. Jei pacientas 
gerai įsijaučia į kritiko vaidmenį, jis gali kartu ir vaidinti demaskuotoją, 
ir suprasti, kokie perdėti yra neigiami vertinimai. 

Tiesiogiai savęs kritikavimą galima paveikti, mokant pacientą 
atpažinti su savęs nuvertinimu besiribojančias automatines mintis. 
Pacientas išmoksta suabejoti šių neigiamų minčių pagrįstumu ir 
pakeisti jas tikroviškesniu savęs vertinimu. „Trijų stulpelių“ 
technika, apie kurią kalbėta anksčiau, padeda pacientui tiksliai 
įvardyti neigiamą mintį ir nustatyti, kodėl ji klaidinga ar neadaptyvi. 
Atliekant tokius „namų darbus“ įgyvendinamos terapinio pokalbio 
metu suformuluotos strategijos. 


Taikinys - kankinantis afektas 


Dėl psichinio skausmo intensyvumo sergant depresija svarbu kuo 
greičiau apmalšinti paciento liūdesį ir kitus afektinius sutrikimus. 
Depresiški pacientai dažnai sako, kad jokie įprasti pasitenkinimo 
šaltiniai jiems nebeteikia malonumo. Kaip sako Costello (1972), 
pacientas „neteko veiksmingo pastiprintojo“. 

Įvairiais būdais galima priversti pacientą jausti gailestį sau, 

verkti ar nuoširdžiai juoktis. Toks patyrimas padeda tirpinti 
sustingusį afektą. Sustingusio afekto „atšildymas“ yra esminis 
sunkios depresijos gydymo technika. Skatinant pacientą išreikšti 
nemalonius jausmus žodžiais ar ašaromis, jų intensyvumas kartais 
sumažinamas ir pacientas ima jaustis gyvesniu, „vientisesniu 
žmogumi“. (Žinoma, kai kurie pacientai po emocinės iškrovos 
jaučiasi prasčiau; taigi tokius metodus reikia taikyti atsargiai.) 

Ėmęs verkti pacientas gali save užjausti. Taigi jo kognityvinės 
nuostatos savo atžvilgiu iš atstūmimo ir žeminimo virsta užuojauta. 
Užuojauta sau nesuderinama su kaltinimais. 

Gailesčio sau jausmą galima laikyti analogišku tai empatijai, 
kurią jaučiame skriaudžiamiems ar nelaimingiems veikėjams, 
žiūrėdami filmą. Žiūrovai apsiašaroja arba kūkčioja, nes nelaimingas 
veikėjas jiems rūpi. Panašiai jausdami nuoširdų gailestį sau depresiški 
pacientai mažiau save kritikuoja (Efran, 1973). Procesą galima 
paspartinti įvairiais būdais. Istorija apie kitą nelaimingą Žmogų, 
turintį panašių sunkumų, su kuriuo pacientas gali susitapatinti, 
dažnai sužadina jo užuojautą. Užuojauta kitam tokioje pačioje 
padėtyje esančiam žmogui padeda pacientui palankiai pažvelgti ir 
į save. Draminiai metodai, pavyzdžiui, vaidmenų žaidimai, kurių 
metu terapeutas imasi savo depresiško paciento vaidmens, taip pat 
gali padėti pacientui pakeisti kognityvinės nuostatas iš kritiškų į 
užuojautos. 

Kai kurie terapeutai ypač gerai moka pralinksminti. Tokią 
reakciją terapeutas gali sukelti demonstruodamas ironiškus situacijos 
aspektus. Depresiški pacientai, kurie nereaguoja į įprastą humorą, 
vis dėlto gali būti išsaugoję jautrumą ironijai. Pralinksmėjimas gali 
būti laikinas priešnuodis liūdesiui, nes jam reikalinga kognityvinė 
nuostata, nesuderinama su kaltinimais sau ir pesimizmu. 

Lengvos ar vidutinio sunkumo depresijos atvejais paciento 
pykčio išreiškimas kartais gali sužadinti neapibrėžtą teigiamą afektą — 
galbūt todėl, kad jis padeda savęs kaltinimo nuostatas pakeisti kitų 

kaltinimu. Tikėtina, kad išreiškęs pyktį pacientas pradės laikyti save 
efektyvesniu asmeniu. Pykti ne tik maloniau nei liūdėti, pyktis turi 
galios, viršenybės ir valdžios konotacijas. Subtiliai išreikštas pyktis 
dažnai yra veiksmingas kitų žmonių elgesio kontroliavimo ar 
keitimo būdas. Taigi pykčio išreiškimas turi kognityvinių pasekmių: 
pacientas ima suvokti save palankiau. Tačiau į pykčio reiškimą 
pacientai dažnai žiūri neigiamai, be to, tai gali išprovokuoti kitus 
žmones. Taigi tai nėra patikima terapinė priemonė. 

Galiausia galima mėginti padidinti paciento disforijos slenkstį. 
Pavyzdžiui, terapeutas ir kiti pacientui svarbūs Žmonės gali 
atitraukti pacientą nuo savo liūdesio tyrinėjimo ir stebėjimo, 
įtraukdami jį į kokią nors įdomią veiklą. Veiklos negalima parinkti 
vienašališkai, ją reikia planuoti kartu, dažnai parodant nemažai 
išradingumo. 

Terapeutas gali paaiškinti pacientui, kad įmanoma pakelti 
psichinio skausmo slenkstį, ignoruojant nemalonius jausmus. 
Terapeutas taip pat gali pasakyti, kad paprastai nemalonūs jausmai 
kaupiasi, kol pasiekia viršūnę, ir tada susilpnėja. Kai nemalonus 
jausmas stiprėja, pacientas gali numatyti, kad jis tikriausiai netrukus 
susilpnės. Gebėjimas numatyti net laikiną disforijos palengvėjimą 
sumažina bejėgiškumą ir pažeidžiamumą. Net laikino atokvėpio 
laukimas daro kančią lengviau pakeliamą. 

Sėkmės tr malonumo terapija. Kitas svarbus taikinys yra pasitenkinimo 
stoka. „Pastiprinimo efektyvumo“ praradimą galima paaiškinti 
teoriškai: dėl neigiamų kognityvinių nuostatų pacientui sunku savo 
patyrimui priskirti teigiamą prasmę. Nepaisant to, yra klinikinių 
duomenų, kad depresiškas pacientas iš tikrųjų patiria daugiau 
malonių dalykų, nei gali prisiminti arba papasakoti, kai yra 
klausiamas (Rush, Khatami ir Beck, 1975). Jo atminties selektyvumą 
nulemia tokia nuostata: „Daugiau niekada niekuo nesidžiaugsiu". 
Šią nuostatą sustiprina nesugebėjimas integruoti malonių potyrių. 
Taigi malonumai trunka tik akimirką, o vyrauja nemalonių potyrių 

prisiminimai. Kai pacientas nori sistemingai surašyti dienos įvykius 
ir įvertinti juos pagal tai, kuris suteikė daugiausiai pasitenkinimo, 
paprastai atrandama, kad jis išgyveno daug daugiau malonaus 
patyrimo, nei manė. 

Yra daug būdų padaryti pacientą jautresnį teigiamam patyrimui. 
Kad būtų lengviau prisiminti malonius įvykius, terapeutas gali 
pasinaudoti pacientui svarbaus asmens pagalba. Pavyzdžiui, 
nustatėme, kad paciento sutuoktinis gali papasakoti apie neseniai 
įvykusius malonius dalykus, kuriuos maloniais laikė ir ligonis, 
tačiau kurių vėliau jis negalėjo prisiminti be pagalbos. Terapinio 
pokalbio metu atgaivinami prisiminimai smarkiai pagerina 
paciento nuotaiką (Rush, Khatami ir Beck, 1975). 

Kitas būdas - tai prašyti paciento kas valandą užsirašyti, ką jis 
veikia. Paskui prašydavome paciento įvertinti šią veiklą pagal 
pasitenkinimą, kurį ji teikė, ir pagal patirtą sėkmę. Nustatėme, kad 
kai pacientai suvokia, kiek iš tikro kartų jiems yra pasisekę ar buvę 
malonu, jų pasitenkinimas tampa pastovesnis. Sėkmės potyrių 
pripažinimas, įvardijimas ir prisiminimas itin svarbus stiprinant 
paciento kompetentingumo ir gebėjimo įveikti jausmą. Mėgindamas 
įveikti keblias problemas, pacientas sutelkia savo galias. Jei paskui 
sisteminio kodavimo būdu jis gali integruoti sėkmingą patyrimą, jo 
Aš vaizdas darosi teigiamesnis. Sėkmės potyrių galima numatyti ir 
sudarant sudėtingėjančių užduočių programą. 

Užsidaręs, depresiškas studentas kartu su terapeutu sudarė 
sąrašą užduočių, kurias išdėliojo pagal sunkumą arba keliamą 
įtampą. Per pirmą savaitę studentui buvo „skirtos“ tokios vis 
sunkėjančios užduotys: a) knygyne nusipirkti knygas studijoms; 
b) valandą per dieną mokytis bibliotekoje; c) paskambinti keletui 
senų draugų; d) sudaryti trumpą vis atidėlioto straipsnio planą; e) 
bibliotekoje surinkti straipsniui būtiną literatūrą; f) parašyti pirmąjį 
straipsnio variantą. 

Nors šios užduotys gali atrodyti įprastinės, sėkmingas jų 

užbaigimas buvo tikras triumfas pacientui, kuris po ilgo laiko pirmą 
kartą patyrė pasitenkinimą. 

Terapeutas gali mėginti paciento gyvenimą padaryti teikiantį 
daugiau pasitenkinimo, sudarydamas sąrašą užsiėmimų, kurie 
prieš susergant depresija pacientui teikdavo malonumą, tačiau 
kuriuos jis užmetė. Lewinsohn (1974b) kompiuteriu atrinkdavo 
dešimt užsiėmimų, kurie labiausiai koreliuodavo su gera paciento 
nuotaika, o paskui apdovanodavo pacientą ilgesniu terapiniu 
susitikimu, atitinkančiu laiką, kurį šis būdavo skyręs tai maloniai 
veiklai. Taigi terapijos laiką jis naudodavo kaip atpildą už didesnį 
aktyvumą. 

„Atpildą“ už sudėtingėjančių užduočių atlikimą gali skirti 
draugas arba giminaitis, kuris pacientui, sėkmingai pabaigusiam 
užduotį, pritaria arba jį pagiria (Gathercole, 1972). Atviras savęs 
paskatinimas gali taip pat padidinti sudėtingėjančių užduočių 
vertingumą. Pacientas gali skatinti save, kasdienės veiklos ataskaitoje 
skirdamas įvertinimą „A“ kiekvienam pasiektam tikslui (Rush, 
Khatami ir Beck, 1975), pagirdamas save už atliktą mėgstamą darbą 
arba simboliškai apdovanodamas save, pavyzdžiui, išdalydamas 
skirtą pokerio žetonų skaičių (Jackson, 1972). 

Dažnai naudinga paraginti pacientą apžvelgti savo gyvenimą, 
atkreipiant dėmesį į sėkmės ir malonumo išgyvenimus. Pacientas - ir 
terapeutas - kartais susijaudina, supratęs, kad prieš susirgdamas 
depresija gyveno gana sėkmingą ir malonų gyvenimą. Tačiau 
atkurdamas visą praeities paveikslą dėl neigiamų kognityvinių 
nuostatų jis buvo išbraukęs teigiamą patyrimą. 

Praeities epizodai, kalbantys apie sėkmę arba malonumą, gali 
būti atgaivinti vaizduotės būdu. Pacientui nurodoma įsivaizduoti 
tam tikrus teigiamus epizodus, tarsi jie vyktų dabar, kad jis galėtų 
vėl patirti malonų tikrojo epizodo jausmą. Įveikiant paciento polinkį 
įvykius aiškinti nepalankiai buvo taikomos ir kitos vaizduotės 
technikos . „Laiko projekcijos“ technika (Lazarus, 1968; Beck, 1970b) 

buvo taikoma suteikiant tolimesnę perspektyvą dabartinei 
„traumuojančiai“ situacijai. Kai pacientas liūdi dėl dabartinės 
padėties, jo prašoma įsivaizduoti situaciją įvairiais ateities laikotarpiais. 
Kai problema įsivaizduojama iš ateities perspektyvos, ji dažnai 
sumažėja iki realaus mastelio. 

Nors vaizduotės sužadinimo technikų negalima taikyti visais 
depresijos atvejais, jos dažnai yra naudingos. Kai kuriais atvejais 
pakartotinis traumuojančio įvykio įsivaizdavimas gali palengvinti su 
juo susijusį stresą. Kitais atvejais pakartotinis numatomo įvykio 
įsivaizdavimas gali sumažinti nerimą dėl būsimos nelaimės iki 
realistinio masto (Beck, 1967). 


IŠORĖS REIKALAVIMŲ PERDĖJIMAS 


Daugeliui depresiškų pacientų atrodo, kad kasdienės jų gyvenimo 
bėdos juos yra nugalėjusios. Kai kurios pareigos, kurios, nesergant 
depresija, atrodė įdomios, dabar atrodo „nepakeliama našta“. Kai 
kurie pacientai gali jaustis tokie sutriuškinti šios „nepakeliamos 
naštos“, kad apie savižudybę galvoja kaip apie vienintelę galimą 
išeitį. Tačiau kai sunkumai aptariami, paaiškėja, kad pacientas 
smarkiai perdėjo jų dydį ir svarbumą. Tyrinėdamas racionaliai 
pacientas gali atgauti perspektyvą ir pradėti svarstyti, ką ir kaip 
daryti. Paprastai terapeutas turi pavadovauti pacientui, padėdamas 
jam susirašyti savo pareigas, nustatyti prioritetus ir sudaryti tinkamą 
veiksmų planą. 

Kadangi planą įgyvendinti gali sukliudyti pacientą žlugdančios 
mintys, šioms mintims atskleisti terapeutas turėtų pritaikyti 
anksčiau aprašytą kognityvinės repeticijos metodą. Pavyzdžiui, 
depresija serganti namų šeimininkė jautėsi paralyžiuota vien 
minties apie apsipirkimą. Kartu su paciente sudaręs pirkinių sąrašą, 
terapeutas pasiūlė jai įsivaizduoti apsilankymą prekybos centre. 

Pacientė įsivaizdavo, kad kaskart, kai mėgindavo pasirinkti prekę, 
jai sutrukdydavo neryžtingumas. Nustatėme, kad neryžtingumą 
sukėlė mintys, jog ji pasirinks netinkamai. Kai šias abejones savimi 
aptarėme per terapinį susitikimą, ji sugebėjo įsivaizduoti save 
sėkmingai įsigyjančią kiekvieną daiktą iš pirkinių sąrašo. Ji jautėsi 
daug optimistiškiau ir iš tiesų apsipirko sėkmingai“. 


Kognityvinės ir elgesio terapijos rezultatų tyrimai 


Trys pacientai, sergantys lėtine pasikartojančia depresija, buvo gydomi 
derinant kognityvinius ir elgesio metodus. Pagrindinis elgesio keitimo 
būdas buvo veiklos tvarkaraščių naudojimas. Kognityvinį metodą 
sudarė paciento neigiamai iškreipto suplanuotos veiklos suvokimo 
atskleidimas ir koregavimas. Nors šiems pacientams medikamentinė 
terapija iš esmės nepadėjo, jų būklė po kognityvinės ir elgesio terapijos 
greitai ir stabiliai pagerėjo. Tai rodo jų būklės vertinimas pagal 
Hamiltono ir Becko skalę (Rush, Khatami ir Beck, 1975). 

Pastarųjų metų elgesio terapijos naujovės gydant depresiją taip 
pat pirmiausia yra aiškios struktūros ir direktyvios technikos 
(Literatūros apie kognityvinius ir bihevioristinius metodus apžvalga 
pateikiama: Beck ir Grinberg, 1974). Nemaža įvairių atvejų 
aprašymų, analoginių ir teorinių studijų patvirtino kognityvinių ir 
elgesio technikų naudingumą (Beck, 1974; Lewinsohn, 1974b; 
Lewinsohn ir Atwood, 1969; Lewinsohn, Shaffer ir Libet, 1969; 
Lewinsohn ir Shaw, 1969; Lewinsohn, Weinstein ir Alper, 1970; 
Seitz, 1971; Wahler ir Pollio, 1968). Tačiau kiekybinių rezultatų ir 
duomenų apie vėlesnius stebėjimus skelbiama mažai (Rardin ir 
Wetter, 1972). Naujausiuose straipsniuose, kuriuose teigiama, kad 
palaikomoji terapija yra gana neveiksminga, palyginti su 


"Šis atvejis ir vaizduotės sužadinimo technika detaliau aptariama Beck knygoje 
(1967), p. 329-330. 

antidepresantais, skiriamais depresijos simptomams slopinti, 
būtinybė tobulinti terapinius metodus nepakankamai įvertinama 
(Klerman ir Weissman, 1974). 

Eksperimentinis Tayloro tyrimas (1974) labai skatina toliau 
tobulinti kognityvinius ir elgesio keitimo metodus. Jis taikė keletą 
terapinių metodų studentams savanoriams, kurių depresijos skalės 
įvertinimai buvo aukšti. Kiekvienoje grupėje buvo po septynis 
tiriamuosius. Kiekvienas studentas buvo gydomas tris savaites du 
kartus per savaitę. Silpnai ir vidutiniškai depresiškų studentų, 
kuriem taikyta arba kognityvinė, arba elgesio terapija, būsena 
pagerėjo ir reikšmingai skyrėsi nuo kontrolinės grupės negydytų 
studentų būsenos. Be to, kognityvinės ir elgesio terapijos derinys 
buvo daug veiksmingesnis už kiekvieną gydymo metodą atskirai. 

Kiekybinis Shaw tyrimas (1974) rodo, kad kognityvinė terapija 
yra veiksminga poliklinikų pacientams. Jis taikė kognityvinius 
metodus depresiškiems pacientams, kuriuos šeimos gydytojai, 
nepadėjus įprastam gydymui, siųsdavo pas poliklinikų psichiatrus. 
Jis gydė pacientus individualiai du kartus per savaitę; iš viso 
skirdavo 10 susitikimų. Penktos savaitės pabaigoje šešių pacientų 
iš septynių būklė labai pagerėjo, vėlesniais stebėjimais po 10 
savaičių nustatyta, kad vidutiniai depresiškumo įvertinimai neviršijo 
minimalaus depresijos lygio. 

Shaw (1975) panašius rezultatus gavo taikydamas trijų rūšių 
terapiją koledžo studentams, kurie kreipėsi į studentų polikliniką 
dėl depresijos. Jis atsitiktine tvarka parinko po aštuonis studentus 
į kognityvinės terapijos, elgesio terapijos, nedirektyviosios terapijos 
ir laukiančių terapijos studentų kontrolinę grupę. Terapinės grupės 
susitikdavo dviem valandoms du kartus per savaitę keturias 
savaites (iš viso aštuoni susitikimai). Po pabaigoje atlikto testo 
paaiškėjo, kad terapinių grupių pacientų būklė pagerėjo daug 
labiau nei laukiančių terapijos studentų grupės. Kognityvinės 
terapijos grupės studentų būklė pagerėjo beveik dvigubai labiau 

negu elgesio terapijos grupės, matuojant Depresijos klausimynu 
(nuo 29,0 iki 12,2 ir nuo 26 iki 17). Šis skirtumas buvo statistiškai 
reikšmingas. 

Mūsų Pensilvanijos universiteto tyrėjų grupė atliko seriją tyrimų 
aiškindamasi kognityvinės terapijos veiksmingumą lėtine ir 
periodine depresija sergantiems į savižudybę linkusiems poliklinikos 
pacientams. Dviejuose sisteminiuose tyrimuose terapeutai buvo 
psichiatrai rezidentai. Pacientai sirgo sunkiai gydoma vienpole 
depresija. Vidutinė ligos trukmė nuo pirmojo depresijos epizodo 
buvo aštuoneri metai, o vidutinė dabartinio epizodo trukmė - šeši 
mėnesiai. Visų pacientų būklė iki siunčiant į mūsų kliniką gerėjo 
nepatenkinamai. Tirdami pirmuosius 23 pacientus, kuriuos gydė 
šeši psichiatrai rezidentai (ilgiausiai - 20 terapinių susitikimų per 
20 savaičių), nustatėme, kad gydymą baigusių pacientų būklė 
pagerėjo 70 procentų. Remdamiesi savo patyrimu galime tvirtinti, 
kad trumpesnį laikotarpį trunkantys dažnesni vizitai gali duoti 
geresnių rezultatų. 

Kitas 31 poliklinikos paciento tyrimas buvo sumanytas kaip 
kontrolinis mūsų psichoterapijos palyginimas su žinomo efektyvumo 
antidepresanto (imipramino) poveikiu. Priešingai pirmajam 
tyrimui, su šio tyrimo pacientais buvo susitinkama dukart per 
savaitę ilgiausiai 12 savaičių. Baigiantis terapijai susitikimai retėjo. 
Nustatėme keletą įdomių dalykų: 

1. Psichoterapinės ir chemoterapinės grupės nariai greitai ir 
panašiai sureagavo į gydymą. Po 12 savaičių 10 iš 12 pacientų, 
kuriems buvo taikoma psichoterapija, pasveiko, vieno būklė labai 
pagerėjo, o vieno - pagerėjo šiek tiek. Iš psichoterapinės grupės 
nenubyrėjo nė vienas pacientas, tuo tarpu penki iš 18 chemo- 
terapijos pacientų dėl šalutinio poveikio ar kitų priežasčių gydymo 
nebaigė. 

2. Psichoterapinės grupės pacientai nevilties atsikratydavo 
greičiau nei vaistais gydomi pacientai. Kadangi neviltis yra suicidinės 

rizikos rodiklis, tikėtina, kad psichoterapija buvo veiksmingesnė už 
chemoterapiją trumpinant suicidinės rizikos laikotarpį. 

3. Per pirmąsias šešias gydymo savaites dukart per savaitę 
gydomų pacientų būklė gerėjo du kartus greičiau už kartą per 
savaitę gydytų mūsų pirmojo tyrimo pacientų. 

4. Pakartotinai tiriant po 6 mėnesių nustatyta, kad psichoterapiškai 
gydytų pacientų būklės pagerėjimas išliko, be to, klinikiniu požiūriu 
jie buvo pažengę labiau nei vaistais gydyti pacientai (Rush, Beck ir 
kt., 1975). 

Apibendrindami galime tarti, kad kognityviniams iškraipymams 
šalinti ir neadaptyvioms nuostatoms keisti galima taikyti labai 
įvairius metodus. Naujieji tyrimai, kuriuose dalyvaudavo ir kontrolinė 
grupė, rodo šių metodų efektyvumą ir žada empiriškai pagrįstos 
depresija sergančiųjų psichoterapijos tobulėjimą ir bendrą 
pripažinimą. 


12 Kognityvinės terapijos statusas 


Visos krizės prasideda nuo paradigmos išskydimo ir iš to išplaukiančio 

normalaus tyrimo taisyklių nesilaikymo... Krizė baigiasi, kai atsiranda 

nauja kandidatė į paradigmas ir kyla mūšis dėl jos pripažinimo. 
Thomas 5. Kuhn 


PSICHOTERAPIJOS VERTINIMAS: KAI KURIE KRITERIJAI 


Ar psichoterapijos formų pertekliaus laikais atsiras vietos kognityvinei 
terapijai? Ar pakankamai gerai populiarios nūdienos psichoterapijos 
formos atitinka esamus standartus? Ar kognityvinė psichoterapija 
yra žingsnis į priekį psichoterapijos evoliucijoje, ar tik dar viena 
atmaina, kuriai lemta greitai išnykti? 

Prieš vertindami psichoterapijos formas, turėtume atskirti 
psichoterapijos sistemą nuo paprastos metodų grupės. Psichoterapijos 
sistema apima ir psichologinių sutrikimų, kuriuos tvirtina gydanti, 
aiškinimo teoriją, ir aiškią bendrųjų gydymo principų ir specifinių 
procedūrų schemą. Gerai išvystytą sistemą sudaro: a) išsami 
psichopatologijos teorija arba modelis! ir b) detalus su šia teorija 
susijusių terapinių metodų aprašas arba vadovas. 


' Atsižvelgiant į šio aptarimo tikslus „teorija“ ir „modelis“ nėra aiškiai 
atskiriami. Išsamų geros teorijos ypatybių apibūdinimą pateikia Epstein (1975). 

Psichopatologijos teorijų vertinimo kriterijai 


1. Teorija turėtų tenkinti bet kuriai gerai mokslinei teorijai 
keliamus reikalavimus, t. y. savo srities reiškinius ji turi aiškinti kuo 
paprasčiau. Pagal ekonomiškumo dėsnį, geriausia teorija paaiškina 
daugiausiai duomenų paprasčiausiomis sąvokomis. Be to, teorijoje 
neturėtų būti vidinių prieštaravimų, o pagrindinės jos prielaidos ir 
hipotezės turėtų logiškai derėti tarpusavyje. 

2. Psichopatologijos teorija turėtų glaudžiai sietis su giminiška 
psichoterapijos forma tokiu būdu, kad būtų akivaizdu, kaip 
psichoterapijos principai logiškai išvedami iš teorijos. 

3. Teorija turėtų būti pagrindas suprasti, kodėl ja besiremiantys 
psichoterapiniai metodai yra veiksmingi. Terapijos principai ir 
veikimo būdas turėtų būti numanomi iš teorijos. Kitais žodžiais 
tariant, teorija turėtų tinkamiau už alternatyvias teorijas paaiškinti 
terapinį efektą. Medicinos istorijoje gausu veiksmingų gydymo 
metodų, pagrįstų klaidingomis teorijomis ar prietarais, pavyzdžių. 

4. Teorija turėtų būti pakankamai lanksti, kad būtų įmanoma 
kurti naujus metodus, tačiau ne tokia plati ar sudėtinga, kad būtų 
lengvai pateisinama bet kokia jos įkvėpto terapeuto improvizuota 
procedūra. 

5. Svarbus reikalavimas moksliniam modeliui yra kuo svaresnis 
jo pagrindimas patikrintais faktais. Panaši ypatybė - kuo geresnės 
galimybės tikrinti teorijos prielaidas, aksiomas ir hipotezes, 
atliekant sistemingus tyrimus ir eksperimentus. 


Psichoterapijos sistemų vertinimo kriterijai 
1. Psichoterapinių procedūrų sistema turėtų būti gerai apibrėžta 


ir aiškiai bei tiksliai aprašyta. 
2. Bendrieji gydymo principai turėtų būti suformuluoti pakankamai 


254 


Kognityvinė terapija ir emociniai sutrikimai 


apibrėžtai, kad įvairūs psichoterapeutai, gydydami tuos pačius 
sutrikimus turinčius panašius pacientus, rinktųsi panašius metodus. 
Be to, psichoterapijos schema turėtų būti pakankamai aiški ir išsami, 
kad psichoterapeutas naujokas nebūtų priverstas elgtis kaip 
automatas, kiekvienam pacientui taikydamas tiksliai tą pačią 
formulę. 

3. Gydymo principų pagrįstumą turėtų patvirtinti empiriniai 
duomenys. Jei, pavyzdžiui, psichoterapija yra pagrįsta numanomo 
trauminio vaikystės ar kūdikystės epizodo „pakartotiniu išgyvenimu“, 
turėtų būti duomenų, kad: a) toks epizodas iš tiesų buvo; b) jis buvo 
traumuojantis; C) jis turi įtakos esamiems paciento sunkumams; 
d) epizodo išgyvenimas iš naujo padės pacientui išspręsti esamus 
savo sunkumus. 

4. Gydymo veiksmingumas turėtų būti įrodytas empiriniais 
duomenimis, pavyzdžiui: a) analoginiais tyrimais, kuriuose kai 
kurios procedūros, analogiškos arba identiškos šio gydymo 
procedūroms, pritaikomos eksperimento subjektams gerai 
kontroliuojamomis sąlygomis; b) kruopščiai ištirtais pavieniais 
atvejais, kai atliekami kiekybiniai matavimai pažangai įvairiuose 
gydymo etapuose ir paskesniuose tyrimuose įrodyti; c) gerai 
suplanuotais terapiniais bandymais, kuriuose dalyvauja kontrolinės 
grupės, atliekami kiekybiniai matavimai, nepriklausomų ekspertų 
vertinimai ir ilgalaikiai vėlesni stebėjimai. Turint galvoje gerai 
žinomą savaiminio pagerėjimo reiškinį ir įtaiga pagrįstus „pagijimus“, 
kad galėtume spręsti apie terapijos vertę, mums nepakanka 
psichoterapeuto pretenzijų arba jo pacientų liudijimų. 

Tik keletas iš šiandien populiarių psichoterapijos formų atitinka 
minimalius psichoterapinės sistemos reikalavimus. Rogerso, arba 
į klientą orientuotos, terapijos atveju gana tiksliai apibrėžiamos 
nurodomos procedūros, tačiau aiškiai vengiama išsamaus psichopa- 
tologijos modelio (Rogers, 1951). Psichoterapiniai metodai yra 
glaudžiai susiję su nedaugeliu teorinių postulatų, o terapijos ir 

modelio principai yra lengvai patikrinami. Daugelis rezultatų 
tyrimų rodo, kad bent jau kai kurių sutrikimų atvejais ši psichterapijos 
forma duoda naudos. 

Kitų psichoterapijos formų, kurios pritraukė nemažai visuomenės 
dėmesio, empirinis ir teorinis pagrindas yra silpnas. Transakcinė 
analizė (Berne, 1961), geštaltinė terapija (Perls ir kt., 1951), pirminė 
terapija (Janov, 1970) ir tikrovės terapija (Glasser, 1965) turi panašių 
ribotumų: psichopatologijos teorija arba yra labai skurdi, arba jos 
iš viso nėra; nepateikiama eksperimentinių duomenų, paremiančių 
teorijos ir gydymo principus; neatlikta gerai suplanuotų tyrimų, 
rodančių taikomų specifinių metodų veiksmingumą. Todėl šios 
psichoterapinės sistemos yra nepakankamai išvystytos. 

Kognityvinė terapija, psichoanalizė ir elgesio terapija (kiek 
menkiau ir į klientą orientuota terapija), priešingai, atitinka 
psichoterapinės sistemos kriterijus. Kadangi kognityvinės terapijos 
teorija ir metodai šioje knygoje jau buvo aprašyti, šiame skyriuje 
patyrinėsime empirinį kognityvinio metodo pagrindą. Kognityvinę 
terapiją palyginsime su psichoanalize ir elgesio terapija. Galiausiai 
įvertinsime dabartinį kognityvinės terapijos kaip psichoterapinės 
sistemos statusą. 


KOGNITYVINĖ PSICHOTERAPIJOS SISTEMA 


Kognityvinis psichopatologijos modelis ir su šiuo modeliu susiję 
kognityvinės terapijos principai buvo daug kartų tirti empiriškai. 
Nors visiems teorijos ir terapijos aspektams pagrįsti dar prireiks 
nemažai tyrimų, iki šiol atlikti darbai paremia daugelį teorijos 
aspektų“. 


“ Mahoney (1974) apžvelgė daugiau nei 400 tyrimų, kurie tiesiogiai ir 
netiesiogiai paremia teorinius kognityvinės terapijos pagrindus. Dar gausesnę 
bibliografiją surinko Ellis ir Murphy (1975). 

Pagrindinis šios teorijos teiginys yra toks: asmens minčių turinys 
veikia jo nuotaiką. Daugelis tyrimų rodo, kad skatinant tiriamąjį 
susitelkti į palaikančias arba slegiančias mintis (pavyzdžiui, Velten, 
1967; Coleman,1970) sukeliama atitinkamai pakili nuotaika arba 
liūdesys. 

Koncepciją, kad prasmė nulemia emocinį atsaką į situaciją, 
palaiko Pastore (1950, 1952). Jis parodo, kad pykčio atsiradimą 
nulemia su frustruojančiu veiksniu susijusi prasmė, o ne frustracija 
per se. Panašiai Lazarus ir jo bendradarbiai (1966) pademonstravo, 
kad tos pačios situacijos suvokimas kaip grėsmingos arba kaip 
nežalingos atitinkamai sukelia arba nerimą, arba neutralų atsaką. 

Tam tikrose situacijose nerimą išgyvenančių pacientų tyrimai 
rodo, kad sau siunčiami signalai arba automatinės mintys prisideda 
prie nerimo kilimo. Pavyzdžiui, Meichenbaumas, Gilmore ir 
Fedoravicius (1971) ne tik pademonstravo automatinių minčių 
vaidmenį atsirandant kalbėjimo nerimui, bet ir parodė, kad 
kognityvinė terapija jį sumažina. Meichenbaumas šias išvadas 
apbendrino ir aiškindamas kitus sutrikimus, tarp jų skaitymo 
nerimą ir fobijas. Kiti tyrėjai nustatė neigiamų minčių vaidmenį 
atsirandant studentų nerimui prieš egzaminus (Liebert ir Morris, 
1967; Marlett ir Watson, 1968). Panašiai Horowitzas ir jo bendradarbiai 
(1971) parodė, kad patyrus stresą užplūsta kompulsyvios automatinės 
mintys. 

Mūsų pačių tyrimai rodo kognityvinių veiksnių įtaką depresijai". 
Taip pat esame pademonstravę iracionalių idėjų apie ateitį įtaką 
suicidiniam elgesiui (Beck, Kovacs ir Weissman, 1975; Lester ir Beck, 
1975). Kiti tyrimai įrodo, kad nerimo neuroze (Beck, Laude ir 
Bohnert, 1974) ir fobijomis (Beck ir Rush, 1975) sergantiesiems prieš 
pat nerimo periodus kyla vizualinių fantazijų ir verbalinių minčių 
apie pavojų. Šie sistemingi tyrimai rodo vieno pagrindinių kognityvinio 


* Žr. 5 ir 7 skyrių. Taip pat žr. Seligman (1974) ir Beck (1974). 

neurozių modelio principų, būtent, kad vizualinis vaizdas ar mintis 
prisideda prie neatitinkančio situacijos ar perdėto nerimo arba 
depresijos kilimo, pagrįstumą. 

Daugelis tyrimų rodo kognityvinės terapijos veiksmingumą. 
Sėkmingas įvairių neurozių gydymas, taikant specializuotas 
racionaliosios emocijų terapijos technikas, pasiūlytas Ellis (1962, 
1971), arba plačiau pagrįstus metodus, kurie aprašyti šioje knygoje, 
liudija kognityvinės terapijos pagrįstumą. 

Tyrimai dalyvaujant kontrolinei grupei parodė, kad po kognityvinės 
terapijos sumažėja tarpasmeninis ir bendras nerimas (Di Loretto, 
1971), taip pat ir egzaminų baimė (Maes ir Haimann, 1970). Karst 
ir Trexler (1970) ir Trexler ir Karst (1972) parodė kognityvinės 
terapijos veiksmingumą gydant viešo kalbėjimo baimę. Meichen- 
baumo ir jo bendradarbių darbai gydant egzaminų baimę, fobijas 
ir viešo kalbėjimo baimę jau buvo minėti. 

Gerai kontroliuojami Taylor (1974), Shaw (1975) ir Rush, Beck ir 
kt. (1975) tyrimai parodė kognityvinės terapijos efektyvumą gydant 
depresiją. Nustatyta atvejų, kai kognityvinė terapija paveikė lėtinę 
gydymui vaistais ir „tradicinei“ psichoterapijai atsparią depresiją 
(Rush, Khatami ir Beck, 1975). 

Įdomus kontroliuojamų kognityvinės terapijos tyrimų bruožas 
yra tai, kad gydymą dideliu mastu diktuoja teorija. Gydymo 
vadovėliai aiškiai apibūdina, kaip terapinės strategijos kyla iš 
kognityvinio modelio. Be to, po gydymo atsiradę įvairių nuostatų 
ir simptomų matavimų pokyčiai įrodo teiginį, kad simptomai 
palengvėja ištaisius mąstymą. Tyrinėjant kognityvinės terapijos 
sistemą paremiančius duomenis kyla klausimas, ar ji turi bendrų 
bruožų su kitomis psichoterapijos sistemomis. 


4 Išsamią kognityvinės terapijos rezultatų apžvalgą pateikia Mahoney (1974). 

PALYGINIMAS SU PSICHOANALIZE 


Lyginant kognityvinę terapiją su psichoanalize paaiškėja, kad didele 
dalimi jos sutampa. 

Abiem atvejais pacientas prašomas stebėti savo mintis, jausmus, 
troškimus ir apie juos papasakoti. Šie duomenys sudaro terapeuto 
išvadų apie vidinius psichologinius sunkumus pagrindą. Šia 
prasme abi psichoterapijos formos remiasi įžvalga. 

Įžvalga yra kognityvinis procesas, kurį sudaro minčių, jausmų 
ir troškimų bei psichologinių ryšių tarp jų nustatymas; į tai įeina 
prasmingų ryšių tarp gyvenimo įvykių ir psichologinių reakcijų 
nustatymas. Terapeutas mėgina nubrėžti pagrindines schemas, 
paaiškinančias emocinių reakcijų ir regimo neadaptyvaus elgesio 
įvairovę. Ir kognityvinei, ir psichoanalitinei terapijai rūpi atskleisti 
tas prasmes, kurias Žmonės suteikia savo aplinkai, kitiems 
žmonėms ir vidiniam patyrimui. Vidinių psichologinių reiškinių 
nustatymas ir supratimas yra kognityviniai procesai, turintys esminę 
reikšmę abiejose terapijose. 

Be to, abiejų formų psichoterapija siekiama struktūrinių pokyčių. 
Priešingai negu taikant elgesio terapiją, įžvalgos psichoterapijos 
atveju daroma prielaida, kad ilgalaikiai nenormalių asmens reakcijų 
pokyčiai priklauso nuo esmingesnio asmenybės pasikeitimo, jie 
nėra paprasčiausias blogo įpročio atsisakymas. Įžvalgos terapija 
siekiama taip pertvarkyti asmenybės struktūrą, kad pacientas 
galėtų geriau suderinti savo poreikius ir potraukius bei sėkmingiau 
atlaikyti išorės reikalavimus ir sunkumus. Kad pasiektų šį tikslą ir 
parengtų pacientą kitiems stresams, kurių pasitaikys ateityje, 
terapeutas stengiasi panaikinti ar susilpninti tuos paciento asmenybės 
komponentus, kurie trukdo jam spręsti sunkumus jau įvaldytais 
būdais, ir padėti išmokti naujų prisitaikymo būdų. 

Ir psichoanalitikai, ir kognityvinės terapijos specialistai mėgina 
sukelti struktūrinius pokyčius, modifikuodami kognityvinę sistemą, 

dėl kurios atsiranda netikroviškas mąstymas. Psichoanalitikų 
domėjimasis nebrandžiu mąstymu prasidėjo nuo Freudo (1900) 
pirminio proceso koncepcijos; Sullivan (1900) pavadino tokį mąstymą 
„parataksiniu iškreipimu“. Kognityvinės terapijos specialistai daug 
aiškiau už psichoanalitikus kelia tikslą pakeisti netikroviškas mintis. 
Psichoterapeutas kognityvistas daug skrupulingiau už psichoanalitiką 
ieško, nustato ir tiria klaidingus kognityvinius atsakus (automatines 
mintis) ir už jų slypinčią įsitikinimų sistemą. 

Ir kognityvinės terapijos, ir psichoanalizės sėkmė priklauso nuo 
vidinių psichologinių sunkumų „perdirbimo“. Nors specifinis šio 
proceso pobūdis abiejų psichoterapijos formų atveju skiriasi, yra ir 
bendras komponentas. Psichonalitikas, atkakliai interpretuodamas 
nesąmoningas fantazijas, ketinimus ir „pasipriešinimą“ įžvalgai, 
nuolat po truputį ardo neadaptyvias paciento nuostatas. Nerealistines 
nuostatas jis gali pulti netiesiogiai, bet vis dėlto galingai. Išsakydamas 
pastabas arba klausinėdamas, jis duoda suprasti, kad nuostatos yra 
netikroviškos, ir skatina pacientą suabejoti jų pagrįstumu; 
pavyzdžiui: a) „Įdomu, kodėl visus autoritetingus asmenis jūs 
laikote visagaliais?'; b) „Atrodo, jūs atmetate bet kokią mintį apie 
agresyvumą"; €) „Gal gali būti, kad laikote save niekam vertu, nes 
vaikystėje jautėtės kaltas dėl priešiškumo tėvui ir seksualinio 
potraukio motinai?“ 

Susidūręs su tokiais teiginiais, pacientas dažnai pradeda tyrinėti 
įsišaknijusius savo įsitikinimus. Tiriamieji psichoanalitiko klausimai 
padrąsina pacientą suabejoti neišmintingomis savo mintimis: 
a) „Galbūt aš klystu manydamas, kad mano profesoriai tokie 
galingi, o aš toks silpnas ir bejėgis“; b) „Galbūt būti agresyviam ne 
taip pavojinga, kaip maniau... galbūt galiu būti truputį agresyvesnis 
ir išsisukti"; c) „ Aišku, kad jis [psichoanalitikas] nemano, kad esu 
niekam tikęs; aš tiesiog manau, kad esu nieko vertas dėl to, kas 
nutiko su manimi vaikystėje“. 

Toliau pateikiamas pavyzdys iliustruoja, kaip interpretacija — 
tiksli arba ne - pastūmėja pacientą į iracionalias idėjas žvelgti 
kitomis akimis. Psichoanalitikas aukščio bijojusiam pacientui 
pasakė: „Jūsų baimė pakilti į viršutinį pastato aukštą kyla iš baimės 
tapti puikiu savo srities specialistu. Jūs bijote - nesąmoningai, - kad, 
pasiekęs viršūnę, būsite kastruotas. Vaikystėje bijojote, kad, jei 
pralenksite tėvą, jis nupjaus jūsų penį. Dabar bet kokia sėkmė 
reiškia tą patį“. 

Toliau pacientas man papasakojo, kad po psichoanalitiko 
interpretacijos jam kilo tokios mintys: „Iš tikrųjų aš nebijau pakilti 
į viršutinį pastato aukštą. Bijau, kad nenupjautų mano penio... Tai 
labai kvaila“. Šis samprotavimas įtikino jį, kad objektyvaus pavojaus 
nėra. Tada jis panoro paeksperimentuoti ir pakilti liftu į viršutinį 
dangoraižio aukštą. Kai šių „eksperimentų“ metu patirdavo nerimą, 
jis sau kartodavo: „Nereikia bijoti. Aš tik jaudinuosi dėl kastracijos". 

Psichoanalitiko klausinėjimas ir nesąmoningų prasmių interpreta- 
vimas yra galingas dėl to, kad įtikinančiai smogia į sągmoningus 
įsitikinimus. Dėl to pacientas žengia žingsnius, kurie suardo 
klaidingus jo manymus. Pirmiausia jis peržiūri anksčiau uždarą 
įsitikinimų sistemą, kurią sudaro tokie teiginiai: visi turintys valdžią 
asmenys yra visagaliai; agresyvumas yra pavojingas; aš niekam 
vertas; aukštis rizikingas. Stiprėjant nuomonei, kad jo būgštavimai 
gali būti iracionalūs, jis tampa drąsesnis su autoritetingais asmenimis, 
agresyvesnis, labiau linkęs rizikuoti, kildamas liftais ir t. t. Ėmęsis 
pozityvių veiksmų jis pastebi, kad jo neigiami lūkesčiai buvo klaidingi. 
Tokių veiksmų kartojimas tampa savarankiška mokymosi patirtimi 
ir vėliau pakeičia klaidingas mintis. 

Nors kognityvinė terapija pasiskolino - ir perdirbo - daug 
psichoanalizės sąvokų, tarp šių dviejų psichoterapijos sistemų yra 
akivaizdžių skirtumų. Priešingai psichoanalizei, kognityvinė 
terapija nagrinėja tai, kas tiesiogiai kyla iš sąmoningo patyrimo. 
Terapeutas kognityvistas neieško paslėptų paciento minčių 

prasmių, o psichoanalitikas nagrinėja jas kaip simbolines nesąmoningų 
fantazijų transformacijas. Neatitrūkdamas nuo sąmoningų paciento 
minčių, terapeutas kognityvistas turi tam tikrų pranašumų prieš 
psichoanalitiką. Pirmiausia dėl to, kad svarstomi dalykai iš esmės 
yra paciento sąmoningai suvokiami, terapeuto išvados, susiejimai 
ir apibendrinimai pacientui lengvai suprantami. Dėl to pacientas gali 
tiesiogiai priderinti formuluotes prie sąmoningo patyrimo arba 
performuluoti taip, kad jos atitiktų faktus. Psichoterapeutas ir 
pacientas aktyviai bendradarbiauja, ieškodami formuluotės, kuri 
pacientui „skamba teisingai“, ir atsisakydami netinkančių formuluočių. 
„Paviršutines“ terapeuto kognityvisto formuluotes, priešingai negu 
„gelmines“ psichoanalitiko interpretacijas, pacientas gali nuolat 
tikrinti, atmesti arba patobulinti, remdamasis neterapiniu patyrimu. 
Tuo tarpu psichoanalitiko nesąmoningų procesų interpretacijų 
pacientas negali nepripažinti. Tiesą sakant, jei pacientas atmeta 
interpretaciją, tai laikoma „pasipriešinimo“ ženklu. 

Antra, kadangi kognityvinės terapijos metu duomenims surinkti 
ir panaudoti nereikia daug laiko, gydymas šiuo metodu gali trukti 
trumpai. Taigi jis yra ekonomiškas. Paprastai trumpalaikė, aiškios 
struktūros kognityvinė terapija užtrunka tik nuo dešimties iki 
dvidešimties susitikimų (Rush, Beck ir kt., 1975). 

Trečia, kognityvinės terapijos ir teorijos principus lengva tirti. 
Remiantis kognityviniu modeliu, lengva kelti įvairias darbines 
hipotezes ir tikrinti jas eksperimentiškai. Remiantis turimomis 
tyrimo metodikomis, nesunku atlikti eksperimentinius ir koreliacinius 
tyrimus; daugelis tokių tyrimų buvo minėti anksčiau. Be to, lengva 
atlikti rezultatų tyrimus, nes kognityvinės terapijos principus 
galima susisteminti gana nuosekliu terapinių procedūrų rinkiniu 
(D'Zurilla, Wilson ir Nelson, 1973; Di Loretto, 1971; Goldfried, 
Decenteceo ir Weinberg, 1974; Meichenbaum, 1974; Holroyd, 1975; 
Rush, Khatami ir Beck, 1975; Taylor, 1974; Shaw, 1975). 

Galiausiai kognityvinės terapijos daug lengviau mokyti nei 

psichoanalizės?. Kadangi dauguma kognityvinės terapijos sąvokų 
atitinka įprastą Žmogaus prigimties sampratą, psichoterapeutas 
naujokas lengvai jas perima. Be to, paprastai apibrėžiami ir taikomi 
principai palengvina dėstytojų, studentų ir tyrėjų bendravimą. 

Kognityvinė terapija skiriasi nuo psichoanalizės ir daugeliu kitų 
aspektų. Priešingai negu sudėtingos teorinės struktūros psichoanalizė, 
kognityvinė terapija remiasi nedaugeliu palyginti paprastų 
prielaidų apie psichologinę sandarą. Apsieinama be tokių tikromis 
laikomų abstrakcijų kaip id, eg0 ir superego. Sudėtinga psichonalizės 
pasąmonės samprata, jos postuluojama psichikos sandara, kuri ne 
tik tolima sąmoningam patyrimui, bet ir apima sąmoningam 
pažinimui priešingas mintis ir troškimus, iš esmės modifikuojama: 
kognityvinės terapijos požiūriu Žinojimas yra kontinuumas, 0 ne 
sąmoningo ir nesąmoningo patyrimo dichotomija. 

Nors kognityvinės terapijos - kaip ir psichoanalizės - specialistas 
pabrėžia įvykių prasmę, jis domisi sąmoningomis, o ne slaptomis 
simbolinėmis prasmėmis. Pavyzdžiui, paciento įsitikinimą, jog, jis 
bijo ginklų dėl to, kad jie gali netyčia iššauti ir jį sužeisti, jis 
pripažintų kaip jo baimės prasmę. Tuo tarpu psichoanalitikas 
stengtųsi įžvelgti kai ką daugiau negu sąmoningą prasmę ir tvirtintų, 
kad ginklų baimė kyla iš kokių nors nesąmoningų procesų, 
pavyzdžiui, savo paties priešiškumo baimės arba psichinės ginklo 
kaip penio, kuris gali jį sužeisti, reprezentacijos. Viena iš psichoanalizės 
tezių yra tokia: „paviršinės problemos“ išnyksta, jei išsprendžiami 
nesąmoningi konfliktai. Pavyzdžiui, psichoanalitikai mano, kad 
atskleidus ir perdirbus vidinius nesąmoningus konfliktus, kognityviniai 
iškraipymai nebeturės energijos ir galiausiai pranyks. 


rezidentai ir psichologijos specialybės internai pakankamai įgunda taikyti 
kognityvinius metodus, kad depresijos gydymo rezultatų tyrimuose galėtų 
būti kvalifikuojami kaip psichoterapeutai (Rush, Beck ir kt., 1975). 

Panagrinėkime atvejį paciento, kuris klaidingai mano, kad kiti 
žmonės jam yra priešiški. Psichoanalitikas, remdamasis savo teorija, 
teigtų, kad, daug kartų interpretuojant pacientui, jog jis iš tikrųjų yra 
agresyvus kitų atžvilgiu (ir projektuoja į juos savo agresyvumą), 
paciento įsitikinimas, kad kiti jam priešiški, išnyks. Kognityvinės 
terapijos objektas, priešingai, yra patys specifiniai paciento tikrovės 
iškraipymai. Terapeutas kognityvistas sudomintų pacientą 
duomenų apie kitų asmenų priešiškumą tyrinėjimu, kruopščiu jo 
priešiškumo kriterijų peržiūrėjimu ir alternatyvių kitų žmonių 
elgesio aiškinimų svarstymu. Nebūtina prieiti pirmines jo klaidingo 
tikrovės interpretavimo priežastis — nei jo atsiradimo, nei dabartinių 
„nesąmoningų“ jo šaknų požiūriu. Psichoterapeutas daugiau domisi, 
kaip pacientas iškreipia tikrovę, o ne kodėl. 

Apibendrinant galima tarti, kad kognityvinės terapijos sistema, 
palyginti su psichoanalize, turi daug pranašumų ir keletą trūkumų. 
Kognityvinei terapijai yra prieinamas minčių turinys, kurį atskleidžia 
laisvosios asociacijos, sapnai ir paciento reakcijos į terapeutą 
(perkėlimas). Tačiau neatitrūkdamas nuo faktų, psichoterapeutas 
neįsivelia į abstrakčius psichoanalitinius samprotavimus. Priešingai 
psichoanalizei, kognityvinė terapija pacientui yra lengvai suprantama, 
tyrėjui - patikrinama, studentui - nesunki išmokti ir ekonomiška laiko ir 
pinigų požiūriu. 


ELGESIO TERAPIJA: KOGNITYVINĖS TERAPIJOS DALIS 


Kognityvinė terapija daugeliu atžvilgių panaši į Wolpe's (1969) 
elgesio terapijos sampratą. Nors jis teigia, kad elgesio terapija 
pagrįsta pirmiausia išmokimo teorija, dvi psichoterapijos sistemos 
turi daug bendro. Pirma, ir kognityvinės, ir elgesio terapijos atveju 
terapinis pokalbis yra planingesnis, o psichoterapeutas aktyvesnis 
nei daugelio kitų psichoterapijos formų atvejais. Po pirminių 

diagnostinių pokalbių, kurių metu sistemingai ir labai detaliai 
apibūdinami paciento sunkumai, ir terapeutas kognityvistas, ir 
elgesio terapeutas suformuluoja esamus paciento simptomus arba 
kognityviniais, arba elgesio terminais ir suplanuoja specifinius 
veiksmus kiekvienai sunkumų sričiai. Nubrėžęs psichoterapinio 
darbo sritis, terapeutas akivaizdžiai moko pacientą tų reakcijų ir 
elgesio, kurie yra naudingi tos psichoterapijos formos požiūriu. 
Pacientui pateikiamos išsamios instrukcijos, atitinkančios specifines 
terapines procedūras. Abiem atvejais terapijos tikslai yra apibrėžti, 
priešingai negalutiniams „Žadinančios“ psichoterapijos, tokios kaip 
psichoanalizė ir į klientą orientuota psichoterapija, tikslams (Frank, 
1961). 

Antra, ir kognityvinės, ir elgesio terapijos specialistai siekia 
palengvinti regimus simptomus arba tiesiog elgesio sunkumus. 
Tačiau jų dėmesio centras skiriasi. Terapeutas kognityvistas savo 
metodais siekia keisti su simptomu susijusį mintinį turinį, būtent, 
neracionalias išvadas ir prielaidas. Elgesio terapeutas sukaupia 
dėmesį į regimo elgesio, pavyzdžiui, neadaptyvios vengimo 
reakcijos, keitimą. 

Priešingai psichoanalitinei terapijai, nei kognityvinė, nei elgesio 
terapija nemėgina atgaivinti tolimų vaikystės prisiminimų arba 
spekuliatyviai atkurti paciento vaikystės patyrimą ir buvusius 
šeimos santykius. Ryšys tarp dabartinių sunkumų ir ankstyvosios 
vaikystės raidos ar šeimos santykių pabrėžiamas kur kas mažiau 
nei psichoanalitinio gydymo atveju. Kognityvinė ir elgesio terapija 
daug labiau už praeitį pabrėžia šios akimirikos patyrimą. 

Tarp elgesio terapijos ir kognityvinės terapijos metodų yra 
akivaizdžių skirtumų. Pavyzdžiui, taikydamas sisteminės desensibi- 
lizacijos metodą, elgesio terapeutas prašo pacientą įsivaizduoti iš anksto 
nustatytą vaizdų seką, o pakaitomis atsipalaiduoti . Tuo tarpu 
terapeutas kognityvistasmoko pacientą atpažinti savo spontaniškas 
žodines ir vaizdines kognicijas (automatines mintis). Pacientas 

detaliai nupasakoja savo mintis ir vaizdinius. Šiomis savaiminėmis 
kognicijomis remiamasi aiškinantis ir apibrėžiant paciento sunkumus. 
Norėdamas tiksliai atskleisti klaidingus paciento įsitikinimus ir 
padėti palyginti iškreiptą jo požiūrį į save ir savo pasaulį su tikrove 
terapeutas kognityvistas remiasi ir įteigtais, ir savaiminiais vaizdiniais 
(Beck, 1970a, 1970b). 

Svarbiausias skirtumas tarp kognityvinės ir elgesio terapijos 
išryškėja iš sąvokų, vartojamų aiškinant neadaptyvių reakcijų 
nykimą terapijos metu. Pavyzdžiui, Wolpe vartoja bihevioristinius 
ir neurofiziologinius aiškinimus, tokius kaip kontrsąlygojimas arba 
tarpusavio slopinimas. Terapeutai kognityvistai būklės gerėjimo 
procesą nusako sąvokų sistemų modifikavimo terminais, t. y. 
nuostatų, įsitikinimų arba mąstymo būdų pokyčiais. Dauguma 
terapeutų bihevioristų elgesio sutrikimus ir jų nykimą teoriškai 
aiškina terminais, perimtais iš psichologinės išmokimo teorijos, ypač 
klasikinio ir operantinio sąlygojimo sąvokomis. Kadangi dažniausiai 
šios sąvokos suformuluotos atliekant eksperimentus su gyvūnais, 
jomis aiškinamas regimas organizmo elgesys. Iš tikro daugumoje 
elgesio terapijos tema paskelbtų straipsnių vengiama kalbėti apie 
psichologines būsenas, kurios nesireiškia atvirai ir kurių stebėtojas 
iš šalies negali tiesiogiai stebėti ir išmatuoti. 

Bihevioristiniu modeliu pagrįstos koncepcijos ir principai 
pasižymi vertingomis ypatybėmis: ekonomiškumu, galimybe 
patikrinti, apskaičiuojamumu ir patikimumu. Tačiau šiame kontekste 
sunkiai pritampa vidinių psichologinių būsenų sampratos, pavyzdžiui, 
minčių, nuostatų ir panašios, kurias mes kasdien taikome, siekdami 
suprasti save ir kitus žmones. Terapeutai kognityvistai vidine 
patirtimi remiasi kaip klinikiniais duomenimis. Be to, kognityvinė 
teorija kelia mintį, kad kognityvinės struktūros (schemos) sudaro 
paciento suvokimo, interpretacijų ir vaizdinių pagrindą ir nulemia 
jų pavidalą. 

Pastaraisiais metais keletas autorių pabrėžė kognityvinių 

procesų svarbą elgesio terapijoje (Bandura, 1969; Bergin, 1970; 
Davison, 1968; Efran ir Marcia, 1973; Lazarus, 1968, 1972; Leitenberg, 
Agras, Barlow ir Oliveau, 1969; London, 1964; Mischel, 1973; 
Mahoney, 1974; Meichenbaum, 1974; Murray ir Jacobson, 1969; 
Valins ir Ray, 1967). Tačiau jų kognityvinės formuluotės dažniausiai 
yra trumpos. Norint tinkamai paaiškinti klinikinius reiškinius ir 
terapinių intervencijų padarinius, būtina iš esmės plačiau nagrinėti 
kognityvinių procesų prigimtį (žr. Weitzman, 1967). 

Remdamasis tiesioginiu Wolpe's terapijos seansų stebėjimu 
Brownas (1967) aiškiai parodė lemiamą kognityvinio veiksnio vaid- 
menį elgesio terapijoje. Brownas nurodo jaunos ištekėjusios moters, 
kuri, matydama vyriškas genitalijas, jautė baimę ir pasibjaurėjimą, 
pavyzdį. Wolpe paprašė jos įsivaizduoti seriją jos baimę atitinkančių 
scenų, pavyzdžiui, nuogą mažą berniuką 50 metrų atstumu, tada 
nuogo vyro skulptūrą įvairiu atstumu. Kai kurios moters pastabos 
rodo kognityvinį pertvarkymą. Įsivaizdavusi scenas, ji pareiškė: 
„Žinote, aš pati sau galvojau: argi tai nekvaila, kodėl turėčiau leistis 
nervinama kažkokios statulos?... Ji negyva, tai tiesiog akmens 
gabalas, jis neturėtų kelti man rūpesčio!“ (p. 857). Kiti pacientės 
komentarai, išsakyti terapinio susitikimo metu, parodė, kad 
lemiamas elementas įveikiant baimę buvo požiūrio pasikeitimas. 
Pacientė ne kartą tvirtino, kad, pripažinusi kai kurių savo požiūrių 
absurdiškumą, jautėsi geriau. 

Neliesdami teorinių klausimų, kai kurie elgesio terapeutai 
visiškai pripažino esminį specifinių kognityvinių technikų vaidmenį 
elgesio terapijoje. Pavyzdžiui, aptardami svarbiausius sisteminės 
desensibilizacijos veiksmingumo elementus, Leitenberg, Agras, 
Barlow ir Oliveau (1969) nurodo tokius reikalavimus: „Tikslios 
instrukcijos, pabrėžiama elgesio matavimų svarba, aiškus sisteminės 
desensibilizacijos planas pacientui tiksliai nurodo, kokiu elgesiu 
domimasi, o terapijos metu suteikia aiškių duomenų, kad šis 
elgesys iš tikrųjų pamažu nuosekliai kinta. Pacientas nuolat gauna 

grįžtamosios informacijos stebėdamas pats save: jis mato, kad 
probleminis elgesys gali būti po truputį keičiamas, kad jam neblogai 
sekasi ir jis sveiksta. Šie pokyčiai galimi dėl nesudėtingų palaipsnės 
desensibilizacijos procedūros reikalavimų, 0 šių pokyčių svarbą 
pacientui nurodo pradinės instrukcijos ir pastiprinimas terapijos 
metu, kai terapeutas pagiria už pažangą. Tokie paties pastebėti 
gerėjimo požymiai yra daugelio visos palaipsnės elgesio terapijos, ne 
tik sisteminės desensibilizacijos, atvejų sėkmės priežastis“ [p. 118]. 

Akivaizdu, kad kiekviena iš šių esminių procedūrų apima 
kognityvinius procesus, t. y. pacientas dalyvauja kiekviename 
proceso žingsnyje kaip aktyvus mąstytojas. Šie kognityviniai procesai 
akivaizdūs tik ką pateiktame aprašyme. Pacientas turi suprasti 
specifinius terapinio proceso reikalavimusi; jis turi turėti galimybę 
stebėti savo pažangą; jis turi turėti galimybę susieti savo sėkmę 
vykdant nurodymus su savo pasveikimų; visas procedūros pakopas 
jis turi laikyti reikšmingomis. Kiti tyrėjai parodė, kad sisteminės 
desensibilizacijos sėkmė priklauso nuo paciento tikėjimo, jog jam 
pagerės (Efran ir Marcia, 1972; Leitenberg ir kt., 1969). 

Sisteminiai Wolpe's ir jo kolegų iš Templio universiteto darbo 
stebėjimai parodė, kad greta standartinių elgesio terapijos metodų jie 
taiko daug kognityvinių technikų, kurias aprašė Ellis (1962) 
išdėstydamas savo racionaliąją emocijų terapiją. Šiuos stebėjimus 
atliko grupė tyrėjų iš Nacionalinio psichinės sveikatos instituto 
(Klein, Dittman, Parloff ir Gill, 1969), taip pat tyrimo projekto, skirto 
palyginti elgesio ir psichoanalitinės terapijos rezultatus, nariai 
(Sloane ir kt., 1975). 


Kaip veikia elgesio terapija 
Dirbant elgesio terapijos metodais būtina remtis kognityviniais 


procesais. Bet galima teigti ir tai, kad šios gydymo formos sėkmė 
priklauso nuo sukeliamų ilgalaikių kognityvinės organizacijos 

pokyčių“. Kitais žodžiais tariant, elgesio terapija yra veiksminga 
tiek, kiek keičia klaidingus paciento įsitikinimus ir neadaptyvias 
nuostatas. 

Kad išvengtume painiavos, atsirandančios vartojant elgesio 
terapijos terminą, svarbu skirti konkretų metodą ir jo veikimo būdą. 
Daugelis elgesio terapeutų taikomų metodų yra skirti regimam 
paciento elgesiui keisti. Pacientas mokomas būti aktyvesniu, labiau 
pasitikėti savimi ir išmėginti situacijas, kurių bijo. Kadangi terapinių 
veiksmų taikinys yra regimas paciento elgesys, šie metodai gali būti 
vadinami „elgesio“. Tačiau kai analizuojamas veikimo būdas, jį 
tinka aiškinti kognityviniais terminais, t. y. jo sėkmė priklauso nuo 
paciento tikrovės interpretacijų, nuostatų ir lūkesčių modifikavimo. 
Kad atsirastų ilgalaikių pokyčių, pacientas turi arba koreguoti 
klaidingus požiūrius, arba įgyti naujų požiūrių ar įgūdžių tose 
srityse, kuriose jų trūksta. 

Iš tikrųjų elgesio terapija yra įvairių metodų, kurie vienas nuo 
kito smarkiai skiriasi, konglomeratas. Juos galima apytikriai 
suskirstyti į: a) tuos, kurie yra iš esmės kognityviniai, nes veikla, 
kurią pacientas turi atlikti, tiesiogiai apima jo mąstymo procesus 
(pavyzdžiui, sisteminė desensibilizacija); b) tuos, kurie skirti 
regimam elgesiui keisti (savęs apgynimo įgūdžių stiprinimas). 
Analizuodami šiuos skirtingus metodus matome, kad terapiniai 
pokyčiai yra pagrįsti paciento požiūrių pokyčiais. 

Kognityvinius pokyčius galima suprasti tyrinėjant sisteminę 
desensibilizaciją. Trumpai tariant, pirmasis šio metodo žingsnis yra 
esamą paciento baimę atitinkančių situacijų hierarchijos sudarymas. 
Hierarchija prasideda „silpną“ ir baigiasi vis „stipresnį“ nerimą 
sukeliančiomis situacijomis. Pacientas prašomas įsivaizduoti 
minimalų nerimą sukeliančią sceną ir po truputį pereiti prie 
hierarchiškai išdėstytų vis labiau gąsdinančių vaizdų. Tarp 


* Šią terapiją labiau tiktų vadinti kognityviniu, o ne elgesio modifikavimu. 

įsivaizduojamų scenų pacientui nurodoma atsipalaiduoti remiantis 
anksčiau išmoktais vis didesnio atsipalaidavimo įgūdžiais. Wolpe 
tvirtina, kad pacientui darosi geriau, nes atsipalaidavimo periodas 
neutralizuoja įsivaizduotų scenų sukeliamą nerimą. 

Šio patyrimo esmė yra tokia: ir iš tiesų būdamas baimę keliančioje 
situacijoje, ir ją tik įsivaizduodamas, pacientas tam tikra prasme 
mano, kad jam gresia pavojus. Kuo labiau jis tiki pavojaus realumu, 
tuo stipresnis jo nerimas. Kartais fantazija gali būti tokia stipri, kad 
pacientas gali nebesuvokti to fakto, jog iš tikrųjų fobinės situacijos 
nėra, ir net šauktis pagalbos. Daugelis pacientų pasakoja, kad jų 
įsivaizduojamas potyris beveik sutampa su tikruoju situacijos 
išgyvenimu. Pacientas gali išgyventi gąsdinant įvykį bemaž taip pat, 
kaip pacientas, sergantis mūšio neuroze, išgyvena (iš naujo „reaguoja“ 
į) mūšio patirtį, veikiamas amobarbitalio. 

Sisteminės desensibilizacijos metu pacientas išgyvena savo 
sunkumus po truputį didėjančiomis dozėmis. Šis procesas padeda 
jam, pirma, patirti nemalonų įvykį (jį įsivaizduojant) ir, antra, 
grynas savo reakcijas įvertinti atsižvelgiant į tikrovę. Kadangi 
nerimui neleidžiama kauptis, pacientas gali į įvykį pažvelgti 
objektyviai. Net ir tada, kai vaizdiniai sukelia maksimalų nerimą, 
kaip taikant užtvindymo arba sprogimo techniką (Stampif! ir Levis, 
1968), pacientas turi galimybę patyrinėti savo išgyvenimus, kai 
įsivaizdavimas baigiasi: jis suvokia, kad reagavo į fantaziją, o ne į 
tikrą pavojų. 

Desensibilizacijos procesas svarbus ir tuo, kad pacientas, Žingsnis 
po žingsnio kopdamas desensibilizacijos hierarchijos laiptais, vis 
objektyviau gali skirti tikrą pavojų nuo įsivaizduoto. Didėjant 
objektyvumui, jis vis rečiau situaciją suvokia klaidingai, pagal savo 
nerealistinę situacijos sampratą. Vis didėjantį objektyvumą atspindi 
nerimo, kurį kelia įsivaizduota arba tikra situacija, sumažėjimas 
(London, 1964). Pacientai, apklausti pasibaigus įteigtam įsivaiz- 
davimui, paprastai gąsdinančią situaciją vertina kitaip, realistiškiau 

nei anksčiau (Beck, 1970c; Brown, 1967). Kognityvinių veiksnių 
veikimą desensibilizacijos metu iliustruoja ir Weitzman (1967) 
aprašytas atvejis. 

Galima teigti, kad fobiją turintis pacientas iš tikrųjų žino, jog 
pavojaus nėra. Tačiau įsitikinimas, kad jo baimė iracionali, paima 
viršų tik tada, kai pacientas nuo fobinės situacijos atsitraukia per 
„saugų“ atstumą. O kai tik atsiduria toje situacijoje (iš tikrųjų ar 
vaizduotėje), jis mano, kad yra pavojuje. Desensibilizacija yra 
veiksminga, nes suteikia pacientui galimybę pasipraktikuoti: 
išgyventi savo reakciją į gąsdinančią situaciją, įvertinti ją kaip 
netinkamą ir įgyti vidinio įsitikinimo, kad jo baimė yra iracionali. 

Tokiu pat kaip sisteminės desensibilizacijos veikimo būdu 
pasižymi ir kognityvinės terapijos metodai, aprašyti 10 ir 11 
skyriuose. Kognityvinės terapijos atveju pacientas tyrinėja savo 
iškreiptas mintis ir yra mokomas atskirti racionalias idėjas nuo 
iracionalių, objektyvią tikrovę nuo vidinių pagražinimų. Jis 
išmoksta vertinti atsižvelgdamas į tikrovę ir spręsti. Jis įsitikina, kad 
savotiškos jo idėjos yra iracionalios. Dažnai pacientas mąsto 
vaizdiniais, todėl išmoksta žvelgti į fantaziją kaip į sukurtą proto, 
o ne neginčijamą realios situacijos atvaizdą. 

Remiantis šiais argumentais, esminis psichoterapinio proceso 
mechanizmas yra paciento mąstymo sistemos modifikavimas arba 
pasikeitimas. Kai iracionali jo idėja, kad jis paralyžiuotas (isterija), 
bejėgis ir beviltiškas (depresija), kad jam gresia pavojus (nerimas 
arba fobija), kad jis yra persekiojamas (paranojinė būsena) arba 
antžmogis (manija), susilpninama arba pašalinama, nenormalus 
klinikinis vaizdas nyksta. 

Kitas elgesio terapeutų taikomas metodas yra „mokymas apginti 
save“. Iš esmės šį metodą sudaro paciento mokymas elgtis tvirčiau 
tarpasmeninėse situacijose, kurios jį varžo arba gąsdina. Mokymas 
yra panašus į laiko patikrintą vaidmenų žaidimo metodą. Terapeutas 
prisiima tipiško asmens arba asmenų grupės (pavyzdžiui, priešingos 

lyties asmenų, valdžią turinčių asmenų, pardavėjų) vaidmenį, O 
pacientas išbando įvairius tarpasmeninio bendravimo būdus, 
kuriuose, užuot likęs paklusnus ir pasyvus, imasi dominuojančio 
arba aktyvaus vaidmens. Galiausiai pacientas išbando naują savo 
vaidmenį realiose gyvenimo situacijose. Elgesio terapeutas pagerėjimą 
taikant mokymą apginti save aiškina kaip „kontrsąlygojimo“ procesą: 
drąsesnė reakcija neutralizuoja nerimą (sąlyginis atsakas), sukeltą 
grėsmingo asmens (stimulas); ryšys tarp stimulo ir sąlyginio nerimo 
nutraukiamas. 

Kognityvinis terapinių veiksmų aiškinimas yra visai kitoks: 
pacientas nepagrįstai bijosi tam tikro asmens arba asmenų grupės 
(pardavėjų ir t. t.). Mokydamasis drąsiau elgtis su terapeutu, jis 
automatiškai patikrina savo baimės pagrįstumą. Jis ima jausti, kad 
perdeda kitam asmeniui priskiriamą galią ir jam jaučiamą baimingą 
pagarbą. Keičiasi ne tik kito asmens, bet ir jo paties samprata; į save 
jis pradeda žvelgti palankiau. Jis nebemano, kad yra silpnas, 
pažeidžiamas ir nesugebantis elgtis su kitais žmonėmis, o vietoj to 
ima suprasti, kad yra gabus, kompetentingas ir - saugus. Jis įgyja 
„pasitikėjimo savimi“. 

Panašus Aš vaizdo ir kitų Žmonių sampratos pasikeitimas 
įvyksta taikant elgesio „modeliavimo“ metodą (Bandura, 1969). 
Pacientas modeliuoja save pagal kitą asmenį, kuris efektyviai 
susidoroja su situacijomis, keliančiomis baimę pacientui. Praktikuo- 
damas modelio naudojamus būdus, jis pamažu keičia savo Aš 
vaizdą, kaip ir mokydamasis apginti save. 

Pastaraisiais metais buvo pasiūlyta bihevioristinių depresijos 
gydymo metodų (Lewinsohn, 1974a; Jackson, 1972; Gathercole, 
1972). Visi šie metodai turi bendrą elementą - sužadinamas didesnis 
paciento aktyvumas. Procedūros tikslas yra toks. Bihevioristine 
formuluote depresija apibrėžiama kaip stokos modelis: trūksta 
normalaus į darbą arba malonumus orientuoto elgesio. Šis 
„pageidaujamas“ elgesys skatinamas reikštis dažniau, teigiamai 

pastiprinant taip besielgiantį pacientą. Pakankamai daug kartų taip 
pozityviai pastiprinus, pageidaujamas elgesys tampa dažnesnis ir 
galų gale pasiekia normalų lygį. Tuo metu pacientas iš esmės jau 
nebeserga depresija. 

Nėra abejonių, kad šie bihevioristiniai metodai dažnai yra 
veiksmingi, gydant depresiją. Tačiau aiškinant juos bihevioristiniu 
modeliu nepagrįstai nutylimas depresijos psichologijos sudėtingumas. 
Tyrimai rodo, kad veiklos tvarkaraščiai ir sudėtingėjančių užduočių 
skyrimas yra veiksmingi dėl sukeliamų mąstymo pokyčių“. 
Sergantysis depresija, kuris mano, kad nieko nesugeba, atlikdamas 
šias aiškiai apibrėžtas užduotis supranta, kad jo nuomonė yra 
klaidinga. Jis pradeda abejoti savo pesimizmu. Dėl to pasikeičia 
neigiamas jo požiūris į save ir ateitį. Panašiai aiškinami ir sėkmingo 
isterinio paralyžiaus gydymo teigiamu pastiprinimu atvejai: 
pacientas „persąlygojamas“ judinti paralyžiuotą galūnę (Meichen- 
baum, 1966). Kognityvinis aiškinimas yra toks: pagerėjimas yra 
susijęs su paciento įsitikinimo, kad jis negali judinti galūnės, 
išklibinimu. Pademonstravus akivaizdžiai jis sužino, kad gali judėti, 
o galūnė nėra paralyžiuota. 

Apibendrinant galima sakyti, kad bihevioristiniai metodai yra 
veiksmingi, nes sukelia mąstymo pokyčius. Sergantysis nerimo 
neuroze arba turintysis fobiją sužino, kad jo baimė yra perdėta arba 
iracionali. Obsesine-kompulsine neuroze sergantis asmuo supranta, 
kad, norint apsisaugoti nuo nenatūralios baimės, nebūtina atlikti 
ritualą. Linkęs į depresiją asmuo įgyja tikroviškesnį požiūrį į save, 
pasaulį ir ateitį, 0 isterikas pamato, kad jis iš tikrųjų gali judinti savo 
galūnę. 


' Taylor (1974) sisteminiu Lewinsohno bihevioristinių depresijos gydymo būdų 
tyrimu nustatė, kad, gydant šiais būdais, paciento Aš vaizdas stulbinamai 
pagerėdavo. 

BAIGIAMASIS ŽODIS 


Prieš darant išvadas derėtų sugrįžti prie klausimo, kurį kėlėme šio 
skyriaus pradžioje: kiek kognityvinė terapija atitinka mūsų nubrėžtus 
psichoterapijos sistemos vertinimo kriterijus? 

Mano nepasitenkinimas sudėtingomis, labai abstrakčiomis 
psichoanalitinėmis formuluotėmis ir siauromis aprašomosiomis 
elgesio terapijos formuluotėmis buvo man akstinas (iš dalies) 
pamėginti sudėlioti įvairialypius neurotinius reiškinius kitokia 
forma. Naujosios formuluotės, kuriomis svarbiausias vaidmuo 
buvo priskiriamas kognityviniams iškraipymams, man atrodė 
įūkinamos, o mano pacientams ir daugeliui mano kolegų - panašios 
į tiesą. 

Mūsų kognityvinės terapijos mokymo ir tyrimo grupė, kurią 
sudarė Pensilvanijos universiteto psichiatrai ir psichologai, studijavo 
kognityvinę terapiją, kad nustatytų, ar ji atitinka psichoterapijos 
sistemos kriterijus. Terapeutams, taikantiems kognityvinės terapijos 
metodus, teorijos ir terapijos tarpusavio ryšys buvo akivaizdus. 
Atlikdami terapinius veiksmus, jie aiškiai suvokdavo terapijos 
principus ir jų veikimo būdą. Teorijos lankstumas taip pat buvo 
aiškus mūsų grupei, kuri, remdamasi bendra koncepcija, sukūrė 
daug naujų technikų. 

Psichoterapijos metodų sistema yra aiškiai ir tiksliai aprašyta 
mūsų klinikiniuose kognityvinės terapijos vadovuose, ypač depresijos 
gydymo vadove. Gydymo procedūrų vienodumą patvirtino psicho- 
terapeutų, kurie dalyvavo mūsų mokymo ir tyrimų programoje, 
pokalbių stebėjimas (naudojantis garso įrašymo priemonėmis). 

Apibendrinant galima teigti, kad kognityvinė terapija atitinka 
pagrindinius psichoterapijos sistemos reikalavimus, nes jos pagrindas 
yra išsami ir įtikinama psichopatologijos teorija: a) teiginiai yra 
suprantami ir paprastomis sąvokomis paaiškina neurozių 
fenomeną; b) teorija yra nuosekli; c) psichopatologijos teorija taip 

puikiai dera su terapijos principais, kad labai lengva suprasti, kaip 
gydymo procedūros išvedamos iš teorijos; d) terapijos principai ir 
veikimo būdas teoriškai yra aiškūs. Pavyzdžiui, kadangi specifiniai 
kognityviniai iškraipymai sukelia neurozes, logiška mėginti gydyti 
neurozę, padedant pacientui susidaryti labiau tikrovę atitinkančius 
požiūrius, kad kognityviniai iškraipymai išnyktų; e) lengva sukurti 
naujus, teoriją atitinkančius metodus; f) teorijos principų veikimą 
lengva patikrinti. Daugelis sisteminių tyrimų juos patvirtino. 

Kognityvinė terapija atitinka ir specifinius vientisos, empiriškai 
pagrįstos psichoterapijos reikalavimus: a) procedūros yra aiškiai 
apibrėžtos ir tiksliai aprašytos gydymo „paketuose“, kuriuos 
sudaro procedūrų vadovas ir pokalbių ištraukos; b) tos pačios 
terapinės procedūros, kurias taiko įvairūs psichoterapeutai, iš esmės 
viena nuo kitos nesiskiria"; c) psichoterapeutas naujokas gali išmokti 
metodus ir taikyti juos ne mechaniškai, o atsižvelgdamas į žmogų; 
d) eksperimentiniai ir koreliaciniai tyrimai patvirtina su terapija 
susijusius principus; e) kognityvinės terapijos veiksmingumas 
įrodytas analoginiais tyrimais, vieno atvejo tyrimais ir gerai 
suplanuotais terapiniais bandymais, kuriuose dalyvavo ir kontrolinės 
grupės. 

Dabar galime pereiti prie klausimo: ar gali tik ką sukurta 
psichoterapijos forma mesti iššūkį srities milžinams - psichoanalizei 
ir elgesio terapijai? Remdamasis savo patyrimu taikant psichoanalitinę 
ir elgesio terapiją, manau, kad kognityvinės terapijos sąvokų 
sistema ir gydymo principų schema pasižymi vertingiausiais 
ankstesniųjų sistemų bruožais. 

Kaip nurodžiau anksčiau, aš pats pradėjau vystyti kognityvinį 
psichopatologijos modelį ir kognityvinę terapiją, būdamas 


* Tirdami depresijos gydymą kognityvinės terapijos būdu, įrašinėjome kiekvieną 
projekte dalyvaujančių psichoterapeutų terapinį seansą. Lyginant užrašytus 
pokalbius matyti, kad įvairių terapeutų taikomos procedūros iš esmės yra 
panašios. 

praktikuojančiu psichoanalitiku. Iš pradžių ketinau eksperimentiškai 
patikrinti kai kurias psichoanalitines koncepcijas, pavyzdžiui, 
depresijos kaip nuslopintos agresijos teoriją. Savo nuostabai 
atradau, kad sapnų, projekcinių testų, žodinio sąlygojimo ir sėkmės 
bei nesėkmės eksperimentų tyrimai nepatvirtina psichoanalitinių 
hipotezių. Tačiau visa tai galima paprastai paaiškinti kognityviniu 
modeliu. 

Tuo pat metu nustačiau (kaip aprašyta 2 skyriuje), kad psicho- 
analizės pacientų skatinimas susitelkti į mintis, kurias jie paprastai 
ignoruoja (automatines mintis), yra puikus duomenų apie kognity- 
vinius iškraipymus šaltinis. Kai depresijos, nerimo, hipomanijos, 
fobijos ir obsesinės-kompulsinės neurozės koncepcijas perdirbau, 
pagrindine tema laikydamas kognityvinius iškraipymus, šie 
sutrikimai įgijo man aiškesnę prasmę. Be to, atsivėrė daug įvairių 
būdų ištaisyti klaidingą mąstymą ir palengvinti neurozes. 

Maždaug tuo pačiu metu Albertas Ellis, panašiai kaip ir aš 
praktikuojantis psichoanalitikas, kūrė naujus psichologinius 
neurozių gydymo metodus, kuriuos jis iš pradžių pavadino 
racionaliąja terapija (1958), o vėliau — racionaliąja emocijų terapija 
(1962). Tas faktas, kad mes nepriklausomai vienas nuo kito priėjome 
panašius metodus ir panašias koncepcijas, sustiprino mano 
įsitikinimą, kad judu vaisinga kryptimi. 

Kurdamas specifines kognityvinės terapijos technikas supratau, 
kad elgesio terapija atsirado man palankiu metu. Elgesio terapeutų 
pabrėžiamas kruopštumas renkant iš paciento tikslius duomenis, 
sistemingo gydymo plano sudarymas, rūpestingas paciento 
teikiamo grįžtamojo ryšio stebėjimas ir ištobulinti kiekybiniai 
elgesio pokyčių matavimo metodai buvo naudingos priemonės, 
kuriant kognityvinę terapiją. Ypač pravertė Žinios apie rėmimąsi 
vaizduote taikant sisteminę desensibilizaciją. Jos ne tik nurodė, kaip 
įvairiai galima pritaikyti vaizduotės technikas, bet ir paskatino 
toliau tirti spontaniško įsivaizdavimo ir psichopatologijos ryšį. 

Studijuodamas ir taikydamas elgesio terapiją padariau išvadą, 
kad bihevioristiniai metodai yra veiksmingi - bet ne dėl tų priežas- 
čių, kurias nurodo elgesio terapeutai. Mano paties klinikiniai 
pastebėjimai ir kai kurie sisteminiai tyrimai sakė, jog elgesio tera- 
pija yra veiksminga tuo, kad lemia nuostatų arba kognityvinius 
pokyčius. Tačiau, nesuprasdamas paciento minčių, jausmų ir 
troškimų - kurie išryškėja kognityvinės terapijos metu - ir nepri- 
pažindamas naudos, kurią teikia Žinojimas, ką pacientas galvoja 
apie save, apie terapeutą ir pačią terapiją, elgesio terapeutas negali 
be vargo pritaikyti savo metodų pacientui arba numatyti nepa- 
lankias komplikacijas, atsirandančias dėl „perkėlimo reakcijų“. Be 
to, drausdamas sau kapstytis po spontaniškas fantazijas, sapnus ir 
automatines mintis, elgesio terapeutas priverstas sudaryti gydymo 
planą, pagrįstą labai atrinkta, daline informacija. O kai elgesio 
terapijos metodai taikomi kognityviniame modelyje, terapeutas gali 
prasiskverbti prie paciento sunkumų esmės, netrukdomas 
akidangčių. 

Lieka neatsakyti du klausimai apie šias tris psichoterapijos 
sistemas: 1) kuri sistema paaiškina daugiausia ir 2) kuri veiksmingiausia 
gydant pacientus. 

Studijuodamas medžiagą, kurią surinkau dirbdamas kaip 
„klasikinis“ psichoanalitikas ir vėliau, ne kartą padariau išvadą, kad 
kognityvinis modelis daug paprasčiau už psichoanalitinę teoriją 
paaiškina paciento sunkumus. Tai patvirtino ir pacientai, ir sugrįžę 
po kelerių metų, psichoanalizei pasibaigus. Jie teigdavo: „Tai, ką jūs 
sakydavote, iš tiesų skambėdavo paslaptingai ir intriguojančiai... 
tačiau tai, ką sakote dabar, iš tikrųjų protinga ". 

Kognityvinis modelis paprasčiau nei sudėtingos psichoanalitinės 
teorijos paaiškina įvairius neurotinius sindromus ir sapnus. Net 
grynai psichoanalitinė sritis - vadinamieji freudiškieji riktai ir 
kasdienė psichopatologija - gali būti tyrinėjama, remiantis kognity- 
viniu „žemėlapiu“. Nors diskusija, kuris modelis - kognityvinis ar 

psichoanalitinis - gali paaiškinti daugiau, dar nebaigta, man atrodo 
akivaizdu, kad kognityviniai aiškinimai yra glaustesni. 

Elgesio terapijos, nors ji ir pagrįsta paprastomis sąvokomis, 
aiškinamoji galia, palyginti su psichoanalitinio ir kognityvinio 
modelio, atrodo gana menka. Bihevioristinis modelis patenkinamai 
nepaaiškina įvairių sindromų (pavyzdžiui, nerimo neurozės, 
įkyrumų neurozės, depresijos) atsiradimo ir netgi to, kodėl 
pacientai, taikant elgesio terapiją, sveiksta. 

Tyrimų, kuriais lyginamos įvairios psichoterapijos formos, 
pernelyg negausu, kad aiškiai nustatytume, kuri iš jų veiksmingiausia. 
Išsamiausias tyrimas, kuriuo buvo lygintas elgesio ir psichoana- 
litinės terapijos efektyvumas, gydant atsitiktinai parinktus klinikos 
pacientus, parodė, kad abi terapijos formos buvo lygiai veiksmingos 
(Sloane ir kt., 1975). Vienas tyrimas parodė, kad elgesio ir 
kognityvinė terapija buvo vienodai veiksmingos gydant depresija 
sergančiuosius (Taylor, 1974), o kitas - kad kognityvinė terapija 
buvo pranašesnė už elgesio ir į klientą orientuotą terapiją (Shaw, 
1975); nustatyta, kad kognityvinė terapija buvo veiksmingesnė už 
elgesio terapiją gydant studentų egzaminų baimę (Holroyd, 1975). 
Veiksmingumo palyginimo klausimo išsprendimas priklausys nuo 
tolesnių sistemingų tyrimų. 

Baigdami galime tarti, kad duomenų, kalbančių už kognityvinę 
terapiją, reikšmingumas garantuoja jai vietą ginčų kupinoje psicho- 
terapijos srityje. 

